
„În România se întîmplă mereu lucruri foarte 
interesante, pentru că nu se întîmplă niciodată 
ce trebuie.” 


Dorin Tudoran 


Spovedania unui pamfletar* 


Au trecut opt ani de cînd am publicat Kakistocraţia, 
timp în care prezența mea în paginile publicaţiilor din 
România a fost undeva între discreţie şi întîmplare. 
Totuşi, numărul paginilor de care m-am învrednicit 
bate mia. Un alt paradox al tranziţiei, îmi zic. Poate că 
merită, îmi mai spun, a strînge între coperţile unor 
cărți măcar unele din paginile destinate altfel colecţiei 
de praf care a înlocuit după 1989 colecţiile de publicaţii. 


Volumul de față reunește texte apărute între 2002 şi 
2005 în Adevărul, Adevărul literar și artistic, Cotidianul, 
Cuvîntul libertăţii, Evenimentul zilei, Jurnalul Naţional şi 
România liberă. La nivelul întregului volum, ordinii 
strict cronologice i-am preferat gruparea paginilor în 
nouă capitole. 


Cuprinsul fiecărui capitol încearcă să respecte pe cît 
de strict posibil ordinea cronologică. Excepţie fac situa- 
tiile în care, spre a ajuta cititorul să urmărească des- 
făşurarea unor argumente şi contraargumente, am 
atentat la prerogativele cronologiei încercînd să scot 
la lumină ordinea interioară a întîmplărilor de hîrtie. 


* Opiniile exprimate în textele incluse în acest volum 


aparțin în exclusivitate autorului lor. Ele nu implică 
sub nici o formă instituţia în cadrul căreia autorul își 
desfășoară activitatea profesională ori revista pe care o 
conduce. 


Dorin Tudoran 


Cu excepţia cîtorva situaţii în care afirmaţiile iniţiale 
s-au dovedit cel puțin imprecise, iar altele au devenit 
aproape irelevante pentru cititorul anului 2006, nu 
am făcut textelor decît serviciul de întreţinere pe care 
se cuvine să îl presteze oricare autor cînd e vorba de 
texte de o anumită vîrstă. 


Iniţial am dorit să elimin cîteva dintre textele prea 
polemice, fiindcă, în realitate, preţuiesc foarte mult 
unele victime ale acelor tușe. Însă, cum regret doar 
excesul pamfletar, nu și faptul că am scris acele texte, 
pînă la urmă le-am păstrat. Intelectuali ca dna Zoe 
Petre ori dnii Andrei Cornea și Adrian Cioroianu sînt 
profesioniști pe care îi respect. Ce să mai spun de 
dl Andrei Pleșu? Cu cît mă „enervează” mai mult, cu 
atît îl iubesc mai tare. 


În cazul politicienilor, înțelegerea mea pentru dificul- 
tățile de care sînt înconjurați este mai mare decît 
transmit textele ce le sînt dedicate. Mă gîndesc la 
oameni ca domnii Emil Constantinescu şi Traian 
Băsescu. Numai că, așa cum scriam cîndva în legătură 
cu cel dintii, „preaplinul simpatiei, încrederii şi spe- 
ranţei s-a transformat în preaplinul repudierii”. Mă 
încumet să cred că este o reacţie colectivă. Dar ea 
pare mai individuală decît este, atunci cînd e îmbră- 
cată în cuvintele unui pamflet. Mecanismul pamfle- 
tului este excesul și, din nefericire, în multe situaţii, 
figurile politichiei românești par a nu merita mai mult 
decît un pamflet — eterna relație dintre cauză și efect. 


Dacă, așa cum s-a scris, sînt cumva un moralist dublat 
de un fizionomist, trebuie să adaug că e vorba de 
unul nefericit. Îmi pasă infinit mai mult de ceea ce 
mi se pare a nu fi bine în ce fac oamenii pe care îi 
preţuiesc, decît mă sîcîie derbedelicul în care trăiesc 
ipochimene de la care nu ne putem aștepta la nimic 

bun. De aici şi impresia falsă că aș fi mai nedrept cu 
cei „de bine”, decît cu cei „de rău”. 


DI Eugen Simion crede că „Dorin Tudoran este un 
excelent pamfletar politic și, ca orice pamfletar, exa- 
gerează, îngroașă liniile, mişcă fotografiile, în fine, 
nedreptăţeşte. (...) Are memorie bună şi are verbul 
usturător, rău tăvălit — vorba lui Arghezi — prin sticlă 
pisată. Atacă, deopotrivă, dreapta şi stînga sau, mai 
exact, indivizi de dreapta şi de stînga, nu pentru ideo- 
logia lor, ci pentru moravurile lor politice şi, desigur, 
pentru desele lor schimbări la față”. 


Adevărat — deseori, nedreptăţesc. Dar nu o fac spre a 
mă îndreptăţi pe mine. 

DI Mircea Mihăieş nu se înşeală scriind că „ceea ce 
nu poate ierta Dorin Tudoran sînt ticăloşia și tîm- 
penia”, dar mă sperie gîndul că ar putea avea drep- 
tate cînd continuă: „Lecţiile sale de etică sînt lecţii 
pe viu, fără anestezie, făcute sub presiunea urgenţei — 
nu are importanță dacă pacientul se întîmplă să moară 
pe masa de operaţie: important e că moare după ce i 
s-a pus un diagnostic exact”. 


Îmi vine totuşi inima la loc, văzînd că nu descoperă 
cine ştie ce mecanism diabolic în spatele cruzimii 
auctoriale: „Paşoptismul său păgubos, seninătatea cu 
care dă cu piciorul norocului fac din Dorin Tudoran 
un personaj fascinant, la care nu ştii ce să admiri 
mai mult: farmecul onestităţii sau demnitatea sinu- 
cigaşă cu care taie sistematic punţile de legătură cu 
o lume -— de fapt — urîtă, urîtă, urîtă”. 

Nu e mare lucru de admirat la personajul despre care 
scrie dl Mihăieș. Tot ceea ce speră autorul acestui 
volum este să se observe cîndva că nu e niciodată 
mai îngăduitor cu sine decît cu cei „tăvăliți prin sticlă 
pisată”. Că asta e suficient spre a fi mai puţin pedepsit 

decît se pedepseşte de unul singur, habar nu are. Și 
poate nici nu-i pasă. 

Spre a preîntîmpina orice acuză, mărturisesc că asemă- 
narea titlului acestui volum cu Geboren in Absurdistan 
(cunoscutul film al lui Houchang Allahyari), Absurdistan 
(volumul controversatului reporter Eric Campbell) 
sau cu alte invocari ale absurdităţilor pe care ni le 
oferim unii altora drept viaţă este absolut neîntîmplă- 
toare. Întîmplătoare rămîne doar absurditatea că nimic 
nu pare a ne deranja mai mult decît normalitatea. 


Mulţumesc publicaţiilor care au găzduit paginile strînse 
în acest volum. Dincolo de recunoștință, mă încearcă 
o strîngere de inimă văzînd că dl Silviu Lupescu e 
gata să mai piardă niște bani. Un plus de gratitu- 
dine se îndreaptă spre dna Marina Constantinoiu și 
dl Marius Tucă, nu atît pentru libertatea totală pe 
care mi-o asigură Jurnalul Naţional de a bate cîmpii 
după cum mă taie capul (spre durerea lor de cap), cît 
pentru răbdarea de a mă readuce în colivia de mărăcini 
incandescenţi a editorialului de vineri, de fiecare dată 
după ce îi anunţ: „Gata. Am obosit. Mi-e lehamite”. 


Dorin Tudoran 
Washington, ianuarie 2006 


I 
Şah la orgoliu 


„Mă consider deja mort, fiindcă nu mai sînt gata 
să mor pentru credințele şi idealurile mele.” 


Dorin Tudoran 


Daniel Cristea-Enache: Stimate domnule Dorin Tudoran, 
acum fix treizeci de ani (nici mai mult, nici mai puțin) 
debutați editorial cu Mic tratat de glorie, volum de versuri 
premiat apoi de către Uniunea Scriitorilor. Într-un excelent 
interviu realizat de Nicolae Coande, spuneați că titlul primei 
dvs. cărţi, ca şi cel al ultimului volum publicat în România 
(Adaptarea la realitate, 1982) erau, „ca un făcut”, ironice. 
Dincolo de această (auto)ironie devoalată, nu există oare, 
astăzi, și o mare nostalgie după acele vremuri ale debutului? 
Puteţi să reintraţi în pielea tînărului de 28 de ani și să recon- 
stituiţi momentul de atunci? Ce aţi simţit cînd aţi luat în mînă 
primul exemplar al cărții, ce au zis părinţii și prietenii apro- 
piați, cum a fost la decernarea premiilor Uniunii Scriitorilor ? 


Dorin Tudoran: Există. Cum să nu existe? Există 
chiar mai mult decît o mare nostalgie. E un senti- 
ment greu definibil, dar hai să încerc — e ca și cum 
aș sta undeva, pe un promontoriu foarte înalt, de unde 
văd de jur-împrejur totul, mai ales apa care mă încon- 
joară. Locul oferă ceea ce se poate numi perspectivă. 
Vezi ceea ce nu puteai ghici cînd erai într-un alt punct 
al contextului: fie jos, la malul apei, pregătindu-ţi 
barca să ieși în larg, fie aflat deja în larg, în mijlocul 

unei furtuni neașteptate şi sperînd să ajungi din nou 
la mal, fie undeva pe plaja de la poalele dealului unde, 
la lumina focului, croşetezi planurile pentru mîine. 


A reintra în pielea acelui bărbat aflat la 28 de ani e 
greu. Dar ce se vede de aici, de pe promontoriu, este 
un om încă tînăr, bănuind că fericirea e o stare de 
prostie, dar sperînd că mulţumirea poate fi atinsă. 
Ştia cu mult mai mult despre cărți decît despre cei 
care le scriau. Defectele cărților aveau asupra lui un 
impact foarte diferit de cel al defectelor autorilor ca 
persoane fizice. Ştiu, pentru orice tînăr condeier, avidi- 
tatea de a cunoaște zece scriitori pe săptămînă este 
ireprimabilă, dar, în ziua de azi, cred că ideal ar fi să 
citim zece cărți pe săptămînă şi să cunoaștem un 
scriitor o dată la zece ani. 

În perioada debutului, eram un avid cititor de istorie. 
Două dintre personajele pe care încercam să le des- 
cifrez în paralel erau Napoleon Bonaparte şi Charles- 
-Maurice de Talleyrand. „Citeam” istoria prin acest 
binoclu, așa cum mi-a plăcut să o ghicesc întotdeauna 
prin asemenea cupluri. Dacă primul spune că „gloria 
este trecătoare, dar obscuritatea este eternă”, cel de 
al doilea răspunde: „Dragostea pentru glorie poate 
crea doar un erou. Dispreţul pentru glorie creează un 
mare om”. 


Am optat, foarte devreme, pentru o atitudine cel puţin 
ironică față de glorie, așa că titlul volumului meu de 
debut nu avea cum să nu poarte o asemenea încăr- 
cătură. În ceea ce priveşte ultima carte pe care am 
putut s-o public în România ceaușistă, nu doar titlul 
ei era ironic. Eram deja un scriitor interzis, cărțile 
mele erau scoase din librării și biblioteci, dar la școala 
unde învăţa fetița mea, în unele pachete cu premii 
oferite la sfîrşitul acelui an școlar se afla și cîte un 
exemplar din Adaptarea la realitate. Probabil că un librar 

isteţ, care nu dorea să piardă toţi banii investiţi în acele 
exemplare, se gîndise că, vînzînd şcolilor la grămadă 
cărți pentru premii, nimeni nu va observa prezența 
cărții mele. 

Istoria volumului meu de debut a fost atît de întorto- 
cheată — cu meandre numite Ștefan Aug. Doinaș, Florin 
Mugur, Marin Preda, doamnele X și Y de la Cenzură, 
domnii W şi Z de la Partid, Adrian Păunescu -— încît, 
cînd m-am trezit cu exemplarul de semnal în mînă, 
eram probabil, epuizat. Primul dintre prietenii mei care 
au văzut volumul cred că a fost Adrian Păunescu. El a 
şi scris un text „de întîmpinare”, extraordinar de căldu- 
ros, într-o rubrică din săptămînalul Magazin. Dar nu ar 
fi de mirare ca, în drumul de la Cartea Românească 
spre Casa Scînteii, să mă fi întîlnit cu cel care este 
azi chiar directorul editurii, Dan Cristea, şi să fi sărbă- 
torit evenimentul, rapid, la o halbă de bere. 


Tatăl meu a primit târziu acel volum. Ne aflam într-o 
lungă şi contorsionată etapă de reconciliere. Mama, 
care toată viața m-a dorit scriitor, a primit volumul 
ca pe o victorie personală. După ce am încasat dreptu- 
rile de autor, mama a primit un televizor, iar eu mi-am 
cumpărat, de la o Consignaţie de pe Lipscani, un 
ceas Doxa, by Synchron, Conquistador-Automatic, pe care 
îl am și astăzi. 

Decernarea premiilor şi ceea ce i-a urmat în aceeași 
zi au fost oarecum uluitoare. Privesc, din cînd în 
cînd, la nişte fotografii realizate fie de Vasile Blendea, 
fie de Ion Cucu. Tot nu-mi vine să-mi cred ochilor. 
La finalul festivităţii din faimoasa clădire de la Şosea, 
casă aflată chiar în coasta ambasadei Uniunii Sovietice, 
Cezar Baltag m-a întrebat, cu o căldură și naturalețe 
de care numai el era în stare: „Domnule Tudoran, 
aveţi ceva aranjat pentru după?”. „Nu”, am răspuns 
fără nici o ezitare. „Atunci, poate mergeţi cu noi”, a 

continuat Cezar Baltag. „Ne-ar face mare plăcere să 
fiți cu noi.” 

Pe vremea aceea, pentru mine realitatea grupurilor, 
grupusculelor, găștilor literare nu era atît de preg- 
nantă ca azi. Am mulțumit destul de emoţionat, am 
mers cu „ei” și nici nu mi-a dat prin cap să întreb 
despre cine era vorba. Ne-am dus la restaurantul hote- 
lului Lido. Ore lungi, ore extraordinare. Nu-mi mai 
reamintesc toate chipurile, dar îi revăd prin cînepa 
timpului pe „raici” — Lucian Raicu și Sonia Larian —, 
pe Grigore Hagiu, Gheorghe Tomozei, Nicolae Velea, 
Florin Pucă... Mulţi veneau, stăteau o vreme şi plecau 
la alt restaurant unde alți premiaţi își aveau masa 
lor, apoi se întorceau. Pe la masa noastră au trecut o 
seamă de actori, muzicieni, plasticieni. Cu unii am 
rămas prieten, alţii au dispărut din viața mea așa cum 
apăruseră în acea seară — pe neașteptate și cu un 
zîmbet cordial pe buze. 


Înțelegerea fusese că premiaţii vor plăti petrecerea. 
Cînd s-a adus nota de plată și am pus partea mea de 
bani pe masă, Cezar Baltag mi-a dat înapoi jumătate 
din bani spunîndu-mi : „Domnule Tudoran, dumnea- 
voastră sînteţi premiat pentru debut, așa că plătiţi 
numai jumătate din ceea ce v-ar reveni. Noi, ceilalți 
premiaţi, plătim mai mult. Așa se cuvine. Nici o grijă, 
de acum încolo veţi avea tot timpul să plătiţi mai 
multe mese decît vă imaginaţi”. Nu rareori, cînd am 
plătit o masă ori alta, mi-am adus aminte, cu o imensă 
nostalgie, de curtoazia protectoare și respectul pe 
care mi le-au arătat în acea lungă zi Cezar Baltag şi 
cîțiva dintre prietenii săi. 

În afara lui Adrian Păunescu, despre Mic tratat de glorie 
au scris și alți prieteni — Nicolae Prelipceanu, Dana 
Dumitriu, Dan Laurenţiu, lon Drăgănoiu, Laurenţiu 
Ulici, Dan Cristea. Au scris și foarte mulţi alții cu care 

aveam să devin prieten peste ani — Nicolae Manolescu, 
Ion Negoiţescu, Mircea Iorgulescu. Mă întreb şi azi 
dacă nu cumva gloria de moment de care m-am bucurat 
nu li s-a datorat mai mult lor decît mie, cel pentru 
care nu există prea multe alte subiecte mai îndrep- 
tățite la ironie decît gloria. 


În sfîrșit, aș spune că singurele premii care ar trebui 
acordate şi acceptate sînt cele de debut, cînd un astfel 
de mecanism proiectează un fascicul de lumină asupra 
unor nume, le scoate dintr-o anumită masă, oarecum 
amorfă. După aceea, ar trebui să fie treaba fiecărui 
nume în parte să-și joace cartea cum se pricepe mai 
bine şi să cîştige atenţia publicului. Industria pre- 
miilor — de la cele mai prestigioase la cele mai leși- 
nate — a devenit, pretutindeni, un mecanism în sine, 
în care produsul artistic devine elementul secundar. 
Politici de grup ori chiar de gașcă, interese dintre 
cele mai străine sufletului culturii guvernează azi, 
mai pretutindeni, această industrie. Nu produsul artis- 
tic este personajul principal, ci showul creat în jurul 
lui. Dacă mîine ar dispărea premiile Oscar, arta filmu- 
lui nu ar avea nimic de pierdut. Dimpotrivă, poate 
chiar ar cîştiga. Evident, însă, industria filmului ar 
avea de pierdut şi o amărîtă de artă nu se poate pune 
cu interesele unei industrii enorme. 


D.C.-E.: Aţi scris poezie, ați făcut reportaj, aţi luat inter- 
viuri, ați comentat critic opera altor scriitori, aţi compus 
eseuri, ați făcut publicistică în foarte multe forme, ați publicat 
pamflete cu valoare literară și documentară, ați realizat 
analize politice riguroase, ați redactat scrisori, una dintre 
ele adresîndu-i-o, „sfidător ”, lui Nicolae Ceaușescu, aţi scris 
articole polemice și aţi descoperit un plagiat, ați făcut greva 
foamei în România și aţi conferenţiat la universităţi pres- 
tigioase din SUA, aţi lucrat la mai multe publicații și aţi 
scos, dvs., una (Agora), aţi implementat democraţia în 

Basarabia şi v-aţi arătat dezgustat de felul în care văd 
unii democraţia pe malurile Dîmboviţei. Cînd ați avut timp 
să faceți toate aceste lucruri? Și la care dintre ele ţineţi 
mai mult? E ceva ce, totuși, n-aţi făcut și regretaţi? 


D.T.: Aș începe cu un lucru care îmi stă foarte aproape 
de inimă de multă vreme — democraţia. Se întîmplă 
că sînt unul dintre cei care, pe de o parte, sînt convinşi 
că democraţia este cea mai preferabilă formă de guver- 
nare, iar pe de altă parte, nu cred că există un tipar al 
democraţiei care trebuie răspîndit prin duplicate iden- 
tice. Democraţia este un proces continuu. Mecanismele 
sale vor continua să evolueze în strictă legătură cu 
timpul, locul, datele culturii în care operează. Democra- 
ţia nu poate fi nici exportată și, implicit, nici importată. 
Ceea ce se exportă sau se importă, de veacuri, sînt, 
mai degrabă, revoluţii, contrarevoluţii, comploturi, 
ideologii, himere, hidre politice de o culoare ori alta. 
Tot ceea ce poate face o democraţie cît de cît stabilă 
(mi-aș asuma riscul de a o numi şi pe cea americană 
printre asemenea democraţii) pentru locuri în care 
democraţia a fost prigonită amarnic pentru o vreme, 
este să ofere nişte alternative, să prezinte, dacă 
vreţi, nişte sinopsisuri ale unor învățăminte, nişte 
menu-uri, cum s-ar spune în limba computeriștilor, din 
care „oamenii locului” să aleagă ceea ce cred că li se 
potrivește mai bine, ceea ce îi poate ajuta să reintre 
într-un circuit regional/internaţional din care au fost 
smulși de o dictatură ori de un regim autocratic. Cine 
îşi închipuie că poate exporta democraţie așa cum 
exportă grîu ori carne, petrol ori cipuri electronice 
se află în cea mai profundă eroare și are puţine lucruri 
comune cu valorile pe care se poate construi şi conso- 
lida o structură democratică. 


În urmă cu câteva luni, National Endowment for Demo- 
cracy, care a finanţat și apariţia Agorei, a împlinit 20 

de ani de existenţă. M-am bucurat să fiu în sala în 
care președintele George W. Bush a rostit poate cel 
mai bun speech al său de pînă acum în chestiuni de 
politică externă. Referindu-se la raporturile lumii occi- 
dentale cu Orientul Mijlociu, preşedintele Bush a spus 
că modernizările de care este interesat Occidentul în 
lumea Orientului Mijlociu nu trebuie să transforme 
acea zonă într-o copie a Occidentului. Formele de 
guvernare din Orientul Mijlociu trebuie să reflecte spi- 
ritul culturii acelor locuri, „ele nu vor arăta şi nu trebuie 
să arate ca noi”, a spus șeful executivului american. 


În comunitatea profesională în care își desfășoară 
activitatea şi Fundaţia la care lucrez de peste 10 ani, 
nu sînt puțini cei care se amăgesc că se ocupă cu 
exportul de democraţie. Sătul de a polemiza cu ase- 
menea „activişti pe tărîmul democraţiei”, le repet unora 
dintre ei — uneori, ad nauseum — episodul găsit în 
nişte pagini de memorii. Este o întîmplare care vor- 
beşte despre ceea ce li se poate întîmpla celor preocu- 
paţi prea mult cu exportul de democraţie. La o recepție 
desfășurată la Atena, în timpul dictaturii militare (anii 
'50 ai secolului trecut), un ambasador imprudent şi 
uşor arogant îl întreabă pe unul dintre cei mai reputați 
istorici eleni: „Domnule profesor, ce se întîmplă cu 
țara dvs.? Cum se explică faptul că tocmai Grecia, 
care a inventat democraţia acum cîteva mii de ani, 
trăieşte acum asemenea timpuri?”. Bătrînul istoric 
zîmbeşte, după care răspunde amuzat: „Excelenţă, 
una dintre explicaţii ar putea fi foarte simplă. Este 
posibil ca, după ce a inventat democraţia, Grecia să fi 
fost atît de preocupată în a exporta această valoare, 
încît, într-o zi, s-a trezit că nu mai dispune de sufi- 
cientă democraţie pentru uzul intern”. 


Oricine poate împărtăși soarta Greciei din acest schimb 
de replici, dacă se joacă prea mult și prea des cu 


17 


Dorin Tudoran 


iluzia exportului democraţiei. De aceea, resping 
complimentul dvs. potrivit căruia aş fi implementat 
democraţia în Basarabia, ca să nu mai spun că am 
oroare față de verbul „a implementa”, aruncat în limba 
română cu prea mult entuziasm de către prima echipă 
politică de după decembrie 1989. Deși deseori este o 
imprudență să mizezi pe așa ceva, contez încă pe 
memoria sutelor de oameni pe care i-am întîlnit acolo, 
pe memoria zecilor de oameni cu care am lucrat, pe 
memoria colegilor din biroul pe care l-am deschis şi 
condus acolo vreme de șapte ani, că nu am fost unul 
dintre aceia care au fluturat pe sub nasul nimănui 
exportul de democraţie. Am încercat doar să adminis- 
trez, pe cît m-am priceput mai bine, fără a mă amesteca 
în jocurile politice locale, un proiect dedicat asistenţei 
pur tehnice în organizarea și administrarea alegerilor, 
încurajării iniţiativelor societăţii civile pe bază de 
parteneriat, încurajării presei independente. Dar am 
lăsat întotdeauna la latitudinea beneficiarilor acelui 
proiect a stabili felul în care doreau să atingă anumite 
obiective. Singurul drept de veto pe care l-am avut a 
fost de a nu lăsa fondurile de care eram responsabil 
să fie investite în iniţiative nedemocratice, în interes 
de partid sau de grup. Același lucru am încercat să-l 
fac şi în anii în care am condus programul fundaţiei 
noastre în România. 


Dezgustul meu față de, cum spuneţi dvs., „felul în 
care văd unii democraţia pe malurile Dîmboviţei” este, 
într-adevăr, foarte mare. Dar nu neapărat mai mare 
decît dezgustul față de cum văd unii democraţia pe 
malurile Potomacului, Senei, Vltavei, Iordanului ori 
ale altei ape curgătoare ori stătătoare. Acest dezgust 
este doar ceva mai intens, probabil din cauza mecanis- 
mului care stă sub acel „mai aproape îmi este pielea 
decît cămașa”, fireşte, aşa cum vreau eu să înţeleg 

vorba cu pricina. Cu toate că, de aproape 20 de ani, 
domiciliul meu stabil nu se mai află în România și 
operez de atîta amar de vreme nu în tipare româ- 
neşti, probabil că nu există nimic mai profund în 
mine decît românitatea. Cînd scriu cu dezgust despre 
un fel românesc de a gîndi, acţiona ori interacţiona, 
nu o fac niciodată iluzionîndu-mă că românii sînt 
alţii, nu eu, ca să parafrazez gîndul sartrian după 
care infernul ori răul sînt ceilalți. Chiar dacă încerc 
să trăiesc altfel decît acei români pe care îi dispre- 
ţuiesc, rămîn un român. Mă doare mai mult, dezgustul 
meu este mai intens (nu neapărat mai mare) atunci 
cînd văd că de atîtea ori, noi, românii, ne comportăm 
de o manieră incalificabilă, decît atunci cînd văd că 
alții se comportă așișderea. Nu ar fi rău să ne amintim 
că un poet, editor şi diplomat american, James Russell 
Lowell, scria cîndva : „democraţia dă fiecăruia dreptul 
de a fi propriul său opresor”. 


Citind enumerarea lucrurilor de care consideraţi că 
m-aș fi învrednicit, cred că lucrul pe care regret profund 
că nu l-am făcut este acela de a nu-mi fi văzut de 
poezie. Chiar dacă aș fi mulţumit de ceea ce am încer- 
cat să fac pentru alții (şi uneori chiar sînt) trebuie 
să admit că aș fi fost dator să duc la bun sfîrşit ceea 
ce îmi fusese dat de Dumnezeu. Rebeliunea mea împo- 
triva propriului talent rămîne un păcat. S-a spus că 
„viaţa este darul lui Dumnezeu pentru tine. Felul în 
care îți trăieşti viaţa, este darul tău pentru Dum- 
nezeu”. Foarte adevărat. S-a întîmplat însă că la un 
anumit moment al vieţii mele am considerat, probabil, 
că păcatul de a nu a avea grijă de ceea ce mi-a dat 
Dumnezeu trebuie că e mai mic decît păcatul de a 
nu încerca să faci nimic pentru ceilalți. Poate că ceea 
ce numesc azi rebeliunea mea împotriva propriului 
talent a fost, mai degrabă, o vocaţie paralelă care s-a 

dezvoltat în mine — aceea de a face ceva pentru a nu 
lăsă în urmă o lume mai urîtă decît cea pe care am 
moștenit-o. La un moment dat, am atins paroxismul 
acestei „atitudini de angajament”, fiind gata să dispar 
fizic doar pentru a apăra nişte principii în care cre- 
deam. Azi, unii dintre prietenii mei sînt oarecum 
stînjeniţi de faptul că mă declar, de mai multă vreme, 
un om mort. Îi asigur că nu o fac nici din cabotinism, 
nici, vreau să sper, din cauza unei stări depresive mai 
acute decît a atîtor altora dintre noi. Mă consider deja 
mort, fiindcă nu mai sînt gata să mor pentru credințele 
şi idealurile mele. Poate că este tot o stare de paroxism. 


La ce ţin mai mult din toate cele de care credeţi că 
m-am învrednicit? Greu de spus. Ştiu și eu? Poate 
că cel mai mult ţin exact la ceea ce scrie Cristian 
Tudor Popescu în acea laudatio la premiul pe care 
ALA mi l-a acordat în martie 2001 — „pentru puterea 
de a fi totdeauna om înainte de a fi scriitor”. 


În sfîrşit, fiindcă tot mă întrebaţi cînd am avut timp să 
fac toate lucrurile pe care le menţionaţi, trebuie să 
mărturisesc că mă încearcă, din ce în ce mai des, un 
sentiment al risipirii, al incapacității de a-mi fi stabilit 
un set de priorităţi. Mai pe şleau spus, cred că mi-am 
trăit viaţa ca și cum mai aveam şapte altele de rezervă. 
Azi, nu ştiu dacă mi s-a dat măcar o viaţă întreagă. 
Din cînd în cînd, recitesc o pagină sau alta din Vâclav 
Havel. De o bună bucată de vreme mă urmărește un 
gînd al său: „Tragedia omului modern nu este că știe 
din ce în ce mai puțin despre înţelesul vieţii sale, ci 
că asta îl deranjează din ce în ce mai puţin”. 


D.C.-E.: În continuarea întrebărilor anterioare: G. Călinescu 
are o întreagă teorie cu privire la criticul literar care trebuie 
să rateze cît mai multe genuri. Să rateze poezia, proza, 
dramaturgia, tot ce se poate rata, pentru a înțelege astfel 
dinăuntru mecanismele, limitările și libertăţile obţinerii unui 

anumit obiect estetic. Cum a „ratat” G. Călinescu însuși 
romanul, o știe astăzi orice elev care a citit, pentru școală 
sau pentru el însuși, măcar Enigma Otiliei. În ceea ce vă 
privește, sînteţi un poet care a încercat (a „ratat”) multe 
altele, pentru a cunoaște și a înţelege cît mai bine lumea în 
care trăiește sau un scriitor polivalent, pentru care poezia 
e numai o modalitate de expresie, printre altele? Dacă miza 
dvs. majoră a fost poezia, cum a fost posibil ca, deodată, 
să nu mai vreţi să scrieți poeme? Chiar ținînd cont de toate 
motivațiile, profunde, care ar putea fi invocate, nu credeţi 
că aveţi o obligație faţă de cititor și faţă de propria înzestrare? 
Sigur că scriitorul nu are ritmurile stahanovistului la strung. 
Dar oare să-i fi secat, pur și simplu, lui Dorin Tudoran 
talentul, forţa de a atrage cuvintele în poezie? 


D.T.: Există o carte foarte interesantă pe care mi-aş 
dori să o pot reciti — Poezia criticilor. A fost scrisă de 
un vechi prieten, unul dintre străluciţii mei colegi de 
an — Florin Manolescu. Mă întreb cum aș reacţiona 
azi la recitirea ei. Chiar la vîrsta la care sunt și în 
pofida unui foarte serios demers de introspecţie, îmi 
este greu să aflu „cum stau lucrurile”. Sînt înclinat 
să cred că miza majoră mi-a fost şi, cine ştie, poate 
că a rămas poezia, dar că atracţia pentru alte modalităţi 
de expresie a fost încurajată „peste limita aşteptărilor” 
de... descurajantele realități înconjurătoare. 


Am invidiat întotdeauna acei poeţi care sînt capabili 
să scrie numai poezie, dar nu am putut să-mi scot 
din cap certitudinea unui coleg al nostru, mai în vârstă 
şi suficient de talentat spre a fi luat în seamă. ÎI 
cheamă Dante Alighieri şi spunea: „Cele mai negre 
locuri ale iadului sînt rezervate celor care se menţin 
neutri în timpuri de criză morală”. 


I-am invidiat la fel de mult pe cei care cred că pot 
combate o realitate insuportabilă numai prin „poezia 
cu cheie”, prin fabulă și parabolă — lucruri care s-au 

numit, într-un anume moment românesc, „şopîrle”. 
Am încercat eu însumi fiecare dintre aceste ipostaze, 
în care alţii au atins performanţe extraordinare, care 
rezistă încă unei lecturi pur estetice. Dar am sfîrșit 
prin a crede că fiecare citire publică a lumii își merită, 
pînă la urmă, un singur ochean - cel propriu. Şi spre 
sfîrșitul existenţei mele românești și începutul pribe- 
giei am hotărît că ceea ce mă frămînta cumplit, con- 
flictul meu cu o lume insuportabilă, trebuia călăuzit 
mai degrabă spre pagina de gazetărie ori de analiză 
decît spre poezie, care de la un anumit punct devine 
neîncăpătoare și improprie pentru exprimarea dis- 
cursului respectiv. Pe de altă parte, mă întreb dacă nu 
cumva avea dreptate Thomas Hardy cînd scria: „Dacă 
Galileo ar fi spus în versuri că pămîntul se învîrte, 
poate că Inchiziția l-ar fi lăsat în pace”. 


Renunţțarea mea la poezie, în momentul în care am 
părăsit România, nu are o singură explicaţie. Fireşte, 
există şi o bună doză din acel „a te supăra ca văcarul 
pe sat”. Nu e deloc surprinzător că unui poet îi cășu- 
nează pe poezie, considerînd-o pe ea vinovată de eșecul 
lui în încercarea de a schimba ori numai de a îmbunătăţi 
lumea doar prin... poezie. Sau că decide că a scrie 
poezie în asemenea vremuri e o futilitate. Dar, dacă 
un poet nu e capabil și de acest tip de naivitate poate 
că nici nu e tocmai poet. 


O altă explicaţie a renunțării mele la poezie este aceea 
că bănuiam (și aici nu m-am înșelat deloc) că lumea 
în care intram, la 40 de ani, nu-mi dădea răgazul 
să-mi văd de poezie. Responsabilitatea mea față de 
soție și copil, a căror viață o tulburasem profund, 
m-a făcut să iau decizia de a nu mă perpeli la focul 
iluziilor. America este plină de tragedia celor care 
ajung pe drumuri, își pierd familiile și tot ce au pentru 

că se încăpăţinează să piardă mai mult timp cu scrisul 
decît le îngăduie realitatea. Deși nu există un singur 
model, cel mai cunoscut rămîne cel al eșecului. Am 
considerat că nu aveam dreptul să arunc într-un ase- 
menea coşmar două fiinţe care și așa plătiseră destul. 
Faţă de propria-mi înzestrare, am obligaţii neono- 
rate. Nu cred însă că am altă obligaţie faţă de cititor 
decît aceea fundamentală — de a fi corect cu el. Altfel 
spus, de a scrie și a-i pune la dispoziție produsul 
trudei mele literare, numai atunci cînd eu însumi 
sînt convins că am toate motivele să o fac. Sînt aproape 
patru decenii de cînd nu încetez să ascult și să citesc 
unul dintre cei mai mari poeţi de care am știre. Mulţi 
îl consideră un cîntăreţ, fiindcă se întîmplă să cînte 
extraordinar. E vorba despre Leonard Cohen. El crede 
că „poezia este chiar dovada vieţii. Dacă viaţa ta arde 
cum se cuvine, poezia este chiar cenușa”. 


Cîte vieţi ard bine, cum se cuvine? Oricum, chiar 
dacă aş (re)intra într-un „ritm normal de producţie”, 
de publicat aş publica puţin. 

Nu ştiu dacă hotărîrea mea de a mă ține departe de 
poezie pentru o lungă vreme a condus ori nu la o 
secare de felul celei de care pomeniţi. Aflat în 
Basarabia, am terminat un lung, foarte lung poem — 
cam de întinderea unui volum rezonabil. Într-un mo- 
ment de profundă nemulţumire, l-am șters din me- 
moria computerului. Am încercat, din cînd în cînd, 
să rescriu părți ale acelui poem. Am publicat cîteva 
fragmente — cam unul, oricum nu mai mult de două 
pe an. Să vedem ce se va întîmpla. Cu poeţii și poezia 
e greu să faci pariuri. Şi apoi, de ce n-ar avea drep- 
tate Robert Frost cînd spune că: „A fi poet nu este o 
profesiune, ci o condiţie?”. Neîndoielnic, am greșit 
cumplit față de profesia de poet, dar ştiu că am încercat 
să nu-mi trădez condiţia de poet. 

D.C.-E.: V-aţi dovedit unul dintre cei mai curajoși scriitori 
români, în anii '80, de sinistră memorie, cînd paranoia 
ceaușistă atinsese ultimul grad. Astăzi, parcă din ce în ce 
mai puțini oameni (obișnuiți şi „specialişti”) mai știu și, 
dacă știu, se mai interesează de asemenea istorii de rezis- 
tenţă la minciuna și ticăloşia „de Partid și de Stat”. Altele 
sînt problemele noastre, acum; ce rost are să ne mai amintim 
de ceea ce a fost? Credeaţi atunci, domnule Dorin Tudoran, 
CĂ va veni o zi a curăţeniei, a cinstei și moralității disemi- 
nate în straturile profunde ale României și în clasa ei politică? 
V-aţi creat, în acele timpuri, o utopie sau eraţi conștient că 
după căderea comunismului răul va putea lua și alte forme? 


D.T.: Nu mi-am creat nici un fel de utopie. Am curajul 
să cred că prognozele pe care le-am făcut (încă de la 
încercarea cuplului Ceauşescu de a se sustrage sfirşi- 
tului de care a avut parte) cu privire la ceea ce va 
urma în România postdecembristă s-au dovedit şi 
continuă să se dovedească un piculeț mai exacte decît 
multe dintre concluziile nenumăratelor analize arun- 
cate pe piață de politologi profesioniști. Ştiu că mottoul 
pe care l-am pus pe prima pagină a Kakistocraţiei: „Mă 
tem că, în decembrie 1989, românii au ieșit din casă 
revoltați, au ajuns în stradă revoluționari şi au intrat 
în istorie fraieri” a indispus multă lume. L-am scris 
cu mare durere și, teamă îmi este, că nu m-am înșelat 
prea mult. 


Unul dintre multele lucruri pe care nu le-am prevăzut 
însă a fost cît de repede se va încropi o industrie a 
minţitului cu program şi cît de laborioasă va deveni 
această industrie chiar în tabăra celor pe care îi nu- 
meam cu toţii oameni „de bine”, trăitori fiind ei în 
România ori în afara „fruntariilor ţării”. Canaliile, 
megalomanii, tromboniştii, oportuniștii din această 
lume (devenită foarte incertă azi) a oamenilor „de 
bine, se dovedesc cu nimic mai puţin numeroși ori 
mai puţin nocivi decît ipochimenele din tabăra celor 

pe care numai oameni „de bine” nu aveam motive 
să-i numim. 

Un simptom înspăimîntător îl constituie memoria- 
listica acestui moment. Că are ori nu ceva important 
de împărtășit lumii, că a ieșit ori nu încă dintr-o 
pubertate spirituală, că a înţeles ori nu ceva din în- 
tîmplările mai mari ori doar din cele mărunte prin 
care a trecut, tot românul — trăitor acasă ori aiurea — 
publică jurnale fluviu, memorii, cărți de mărturisiri, 
ba își creează o pagină de Internet în care îşi afișează 
săptămînal produse de o mizerie inimaginabilă, probă 
a unui suflet orbecăind prin rigolele cele mai putu- 
roase. Stahanovismul — ca să preiau un termen folosit 
de dvs. — în acest domeniu depășește orice măsură. 
„Diariştii” cu pricina nu mai au timp să se uite la 
detalii. Norocul lor este că, în goana după senza- 
tional, aflare de ițe și comploturi, cititorii nu mai 
găsesc timp să cîntărească ce ar putea şi ce nu ar 
putea să fie plauzibil ori adevărat. 


Ideea după care cu cât există mai multe opinii, mărturii 
despre un fapt, epocă ori eveniment, cu atît mai bine 
(deoarece aceste adevăruri personale ne ajută să ajun- 
gem la adevărul adevărat) este, în cele mai multe cazuri 
ale prezentului românesc, lovită de nulitate. Suma 
aritmetică a unor adevăruri subiective nu este deloc 
o garanție a obţinerii adevărului obiectiv. Oricum, 
nu suma aritmetică a unor defulări de tip birjăresc 
ori a tuturor gîndurilor pe care ni le-am notat, uneori 
zilnic, în pagini de jurnal ne poate ajuta să ajungem 
la acel adevăr. În scrisori, note de jurnal, discuţii 
telefonice, e-mailuri, acţionăm, de cele mai multe 
ori, sub imperiul clipei, al umorii de moment. Acest 
comerț al publicării ultimei note dintr-un carnet, al 
celei mai banale însemnări de uz personal, folosirea, 
în văzul public, a scrisorilor ori a fragmentelor de 

corespondenţă scrisă ori electronică primite de-a lungul 
unor ani doar spre a arăta ce înger eşti şi ce mișei 
sînt ceilalți este o îndeletnicire stupidă. Ce să mai 
spun despre cei care — ieri victime ale Securităţii și ale 
metodelor ei de a intra în viaţa omului — anunţă, azi, 
cu o satisfacție imbecilă că își înregistrează convorbi- 
rile telefonice pentru ca mai apoi să publice transcrip- 
tul lor fie în pagini de memorii, fie direct pe pagini 
de Internet. Cînd uităm că există, totuși, o graniţă între 
public și privat, că adevărul nu poate fi ajutat să prindă 
contur prin simpla, grotesca, simplificatoarea îngră- 
mădire de piese foarte diferite ale realităţii, nu facem 
altceva decît să distrugem definitiv încrederea publi- 
cului în capacitatea de a-i oferi introspecţii decente. 


Cu ce ne alegem, de cele mai multe ori, din asemenea 
elanuri stahanoviste, sînt simple spălări de conturi — 
unele extrem de neașteptate, între oameni pe care 
nu-i bănuiam capabili de așa ceva —, o autopromo- 
vare în care patologicul joacă un rol central, cu schi- 
lodirea unor realități și așa destul de obscure, încît 
adevărul prezentat cititorului de către oamenii „de 
bine” nu este cu nimic superior minciunii oferite ace- 
luiași cititor de către oamenii „nu-tocmai-de-bine”. 
Cred că Paul Valery era cel care credea că „Dumnezeu 
a creat totul din nimic, dar această nimicnicie se 
vede...”. Rămîne uluitor pentru mine eroismul de care 
sînt în stare atîţia dintre noi de a se da în stambă. 


D.C.-E.: Îmi puteţi da niște exemple? 


D.T.: Deşi îmi place să repet vorba lui G. Călinescu 
(„Exemplele sînt pentru proşti”), cînd se referea la 
inutilitatea exemplelor în cazurile în care lucrurile 
sînt atît de evidente, hai să vă ofer două exemple. 


Primul. Primesc un text apărut într-o revistă în care 
am semnat cîțiva ani după decembrie 1989 o rubrică. 

Cineva publică pagini de jurnal, cum altfel? Se deli- 
mitează cu ștaif de unele dintre afirmaţiile mele din 
Frig sau frică? Sau despre condiţia intelectualului român, 
eseu difuzat la Europa Liberă şi publicat de revista 
pariziană L Alternative în 1984 şi de Ethos-ul lui loan 
Cuşa, în românește, tot la Paris și apărut apoi în 
engleză şi germană. Fără nici o legătură cu textul 
meu, diaristul glosează rituos: „După ce talentul lui 
D.T. a fost supralicitat în ţară și în afară, acum, cînd 
este exilat, ar fi indecent să pui lucrurile la punct”. 


De ce să fie indecent? Nu e niciodată indecent să 
pui lucrurile la punct. Nici în legătură cu cît talent 
crezi că are sau nu are cineva, nici cu comentariile 
discutabile dintr-un text ori altul. Ce este indecent 
în cazul de față este altceva. Şi anume: impostura în 
care se scaldă distinsul diarist. Însemnările sale poartă 
data de „Duminică, 7 octombrie 1984”. Cum eu pără- 
seam România abia pe 24 iulie 1985, adică după nouă 
luni de la însemnările diaristului, acel „acum, cînd 
este exilat” al Domniei sale vorbeşte de la sine despre 
potlogăria la care se pretează. Există sute de exemple 
de acest fel în memorialistica românească scrisă azi 
şi datată ieri, alaltăieri ori chiar răsalaltăieri... Uneori, 
mă întreb dacă această industrie a falsei memorialistici 
nu este o reacţie la constatarea, atît de adevărată, că 
pe timpul dictaturii nu ne-am învrednicit nici măcar 
de curajul literaturii de sertar, curaj fie el practicat şi 
sub forma unor simple note de jurnal. Însăilăm azi 
ceea ce ne iluzionăm că am fi avut curajul ori doar 
caracterul de a fi gîndit și notat ieri. li lăsăm pe 
ceilalți să creadă că am fost mai breji decît am fost și 
sfîrşim prin a crede noi înşine această minciună. 

Al doilea. Citesc un articol publicat într-un cotidian 
occidental, text din care se poate înţelege că aș fi 
unul dintre apărătorii necondiţionaţi ai memoriei lui 
Mircea Eliade. Se oferă şi explicaţia — i-am fost student 

savantului, la Chicago. Conversez electronic cu autorul 
articolului şi-i dovedesc destul de lesne că informaţia 
care-i fusese livrată era absolut falsă. Nu am fost, nu 
aveam cum să fiu studentul lui Eliade, la Chicago. 
Norocos cum sînt, am fost studentul lui Ion Dodu 
Bălan, la Bucureşti. Regretă că s-a pripit și își cere 
scuze. Naiv, consider cazul închis. Nu trece însă prea 
mult şi autorul respectiv îşi republică textul, în româ- 
nește, într-o revistă în care am semnat eu însumi o 
rubrică timp de cîţiva ani. Şi afirmă, încă o dată, că 
am fost studentul lui Eliade, la Chicago. Mai este 
ceva de făcut cu asemenea oameni, cu asemenea publi- 
cistică? Ce să mai spun de faptul, de acum secundar 
(nu-i așa?), că nu am fost vreodată și nu sînt nici azi 
un apărător necondiționat al memoriei lui Mircea 
Eliade. 


D.C.-E.: Se fac încă auzite, pe scena literară românească, 
acuze de „colaboraţionism” la adresa unor scriitori care au 
trăit, au scris și, unii, au murit în timpul regimului trecut. 
Calificativele deloc onorante erau foarte frecvente, în primii 
ani după Revoluţie; acum s-au mai rărit și numai dl 
Gheorghe Grigurcu sau dl Alexandru George le mai pun la 
încălzit, cînd și cînd. Arghezi, Sadoveanu, G. Călinescu, 
Tudor Vianu, Camil Petrescu, Constantin Noica, Marin Preda, 
Nichita Stănescu, alţii și alții intră în malaxorul revizui- 
rilor „est-etice ”, ieșind de acolo cu chipuri de nerecunoscut. 
Dar parcă au existat și unele derapaje morale, mult mai 
spectaculoase, produse anterior în condiţii de libertate. E 
oare mai vinovat, de pildă, Vianu pentru că a acceptat să 
facă anumite compromisuri în „obsedantul deceniu ” comunist, 
sau Cioran, care îl compara, în deplină libertate, pe Zelea 
Codreanu cu Isus Cristos și se arăta încîntat de modelul 
Hitler? Cum vedeţi dvs. rezistenţa prin cultură în anii 
comunismului? Pînă la ce punct se poate vorbi de o rezis- 
tentă reală și de la ce punct încolo — de curată lașitate? 

D.T.: Colaboraţionismul este o temă care va continua 
să stîrnească multe controverse. De la credința potrivit 
căreia atîta vreme cît în România nu a avut loc o 
decomunizare așa cum a avut loc o denazificare în 
Germania, colaboraţioniștii nu vor avea vreo problemă 
să colaboreze în continuare cu neadevărul, pînă la 
piruetele cele mai greu de imaginat în jurul acestui 
subiect mai spinos chiar decît cel menţionat într-un 
poem celebru al lui Geo Dumitrescu, confruntările se 
vor înteți. Este unul dintre subiectele care nu pot fi 
discutate, încă, la rece. Sînt încă în viață prea mulți 
actori ale căror existenţe s-au intersectat în ipostaze 
dintre cele mai puţin angelice pentru ca discuţia să 
înceapă a curge prin valea liniștită a raționalului. Sînt 
prea multe încă rănile care au rămas deschise şi prea 
numeroase amintirile deceniilor în care ierarhiile stabi- 
lite de sus nu puteau fi clătinate de nici un demers critic, 
profesional, fără riscul de a fi pedepsit drastic, pentru 
ca să nu existe și un anumit exces de zel în demersul 
celor care încearcă să scuture praful de aur de pe 
umerii unor mituri pe care nu le consideră îndreptăţite. 


De cînd lumea, există oameni cu un instinct extra- 
ordinar cînd vine vorba de compromis. Ei ştiu să aleagă 
compromisul bun, benign, încercînd să ocolească săvir- 
şirea compromisului rău, malign. Care sînt şansele 
de a reuşi pînă la capăt în acest demers? Răspunsul 
depinde de foarte multe elemente. Ne aflăm în fața 
unei ecuații prea complicate spre a specula. Cum la 
fel de complicat este să ghicim cîte șanse există să 
ocolești, cu totul, orice formă de compromis. 


Interesant este, într-adevăr, că derapajele morale nu 
se înregistrează doar sub presiunea unor vremuri 
atroce, de tipul dictaturilor. Cine este predispus la 
derapaj moral găsește calea să-și împlinească o ase- 
menea vocaţie în orice context. Dacă ne uităm la 

lumea românească de azi, nu cred că numărul de 
compromisuri pe cap de locuitor este neapărat mai 
mic decît a fost pe timpul dictaturii comuniste. Înţe- 
legem cu tristeţe că, în fond, unii dintre nemulțumiţii 
de ieri erau revoltați nu atît de nebunia dictaturii, ci, 
mai degrabă, pentru că odioasa dictatură punea în 
fruntea bucatelor pe alţii, nu pe ei. Dacă după decem- 
brie 1989 au devenit miniştri, ambasadori, secretari 
de stat, directori de reviste și edituri, generali de 
armată, mă rog, noua nomenclatură, lucrurile li se 
par reintrate definitiv pe făgașul cel bun. Pe cine repre- 
zintă şi cărei structuri aparţin se dovedeşte o chestiune 
secundară pentru asemenea oameni. 


Dacă aflu resurse să înţeleg, cît de cît, ce-i făcea pe 
tovarășii X, Y și Z şi pe tovarășelele P, S şi T să 
rotească ieri toroipanul ideologic din birourile Scînteii, 
României libere, Luptei de clasă, Săptămînii, Luceafărului, 
Televiziunii Române, azi nu pot încerca decît un sen- 
timent de dulce perplexitate văzînd oameni încă tineri, 
pe care dictatura comunistă i-a victimizat, totuși, 
destul de superficial, învîrtind buzduganul corecti- 
tudinii politice, armă dintre cele mai murdare, contra- 
productive şi descalificante. Asemenea triste involuții 
nu-mi pot spune decît că, ieri, victimele lor ar fi putut 
fi nişte nomenclaturişti la fel de stupizi și crînceni 
ca X, Y, Z, P S și T. Norocul lor — și al nostru, al 
tuturor — este că ieri aceşti neașteptaţi campioni ai 
corectitudinii politice erau prea tineri (iar unii dintre 
ei prea șterşi) pentru ca dictatura să le fi oferit porto- 
foliile de ciomăgari ideologici pe care azi și le oferă 
de unii singuri, asistați cu parşivenie de ideocraţi 
fără frontiere. 

Se observă și regrupări — unele mai subtile, altele 
deloc subtile — ale unor „victime” de felul foștilor 
nomenclaturiști. Chiar în ALA am citit cu cîțiva ani 

în urmă un interviu al unei foste membre a CC al 
PCR și, dacă nu mă înșel, a Marii Adunări Naţionale. 
Intelectuală pe cărţile căreia mulţi oameni au învă- 
tat... carte, fosta nomenclaturistă își apără cum ştie 
mai bine cauza. 


S-a nimerit, își amintește Domnia sa, în sala Palatului, 
în timpul unei conferinţe a CC al PCR. A fost extrem 
de surprinsă să își audă numele citit de pe noua listă 
a celei mai înalte nomenclaturi cu putință, alături de 
numele altor scriitori și ei (nu-i așa?) la fel de sur- 
prinşi. Numai că o cooptare în CC al PCR ori o 
membrie în Marea Adunare Naţională presupunea 
luni lungi de şedinţe, recomandări scrise, adunări ale 
organizației de bază din care făceai parte, verificări — 
proces de-a lungul căruia era imposibil să nu afli „ce 
ţi se pregăteşte”. Ca să nu mai spun că ideea de a fi 
trecut din întîmplare pe lîngă Sala Palatului, fredo- 
nînd un fragment din Mozart ori citind Hölderlin şi 
de a fi fost împins înăuntru spre a afla, cu stupoare, 
că devenisei membru al noului CC al PCR ori al MAN 
e mai mult decît ridicolă. 


Dar, hai să zicem că așa au stat lucrurile, că dl Ion 
Gheorghe Maurer ar fi împins-o cu forța pe dna pro- 
fesor universitar în CC al PCR și MAN. Dar cînd a 
apărut în presă elucubranta comparaţie între Epoca de 
Aur „Nicolae Ceaușescu” şi Epoca lui Pericle semnată 
de către dna professor universitar, tot Ion Gheorghe 
Maurer a fost de vină? El a scris textul și a semnat-o 
fraudulos pe dna profesor universitar? Şi, dacă așa 
au stat lucrurile, de ce nu a protestat dna profesor? 


Răspunsul la asemenea întrebări „fără rost” vine sub 
forma unei afirmaţii cheie. Dna profesor ne lasă să 
înțelegem că, de fapt, de protestat în asemenea 
vremuri nu o fac decît oamenii de proastă calitate. 
Oameni de bună calitate, ca Domnia sa și alți colegi 

de CC ori MAN, au altceva de făcut. Văd ceva mai mult 
decît neobrăzare în asemenea „memorialistică” și mă 
întreb ce ne va aduce memorialistica de mîine, produsă 
de vajnicii campioni ai corectitunii politice de azi. 
După 14 ani de la acel decembrie 1989, continuă să se 
găsească explicaţii și scuze pentru mai toată lumea — 
torționari, asasini, agenţi KGB, membri ai Securităţii 
practicînd poliţie politică, informatori plătiţi ai Secu- 
rităţii, turnători voluntari, bişniţari politici, diplomaţi 
cleptomani, nomenclaturiști plini ori doar supleanți 
etc. Numai pentru o singură categorie de oameni nu 
mai există azi, practic, nici o scuză — cei care, fiecare 
după puteri şi curaj, s-au opus deschis dictaturii. 
Cînd azi se găseşte mai multă înţelegere pentru dnii 
Tudor Stănică, Caraman și Ilie Merce ori pentru dna 
profesor universitar decît pentru Doina Cornea, 
Gabriel Andreescu, Mircea Dinescu ori dispărutul Dan 
Deșliu, de ce ne-am îndoi că mercenarii de azi vor 
avea mîine parte de un tratament mult mai cald decît 
victimele lor de azi. 


Mi-am spus prea de multe ori opinia în legătură cu 
faimoasa rezistență numai prin cultură și despre cali- 
tatea clasei politice pe care a determinat-o, pentru a 
o lua de la capăt. Nimeni nu poate impune ori sugera 
altcuiva cum să reziste unei epoci nebune. Fiecare o 
face cum găsește de cuviință, fiecare o face după cum 
poate, fiecare are dreptul să-şi trăiască viața aşa cum 
crede că este mai bine. Nu cred că am cîştigat vreun 
drept special de a desena graniţa, foarte bilbiită uneori, 
care separă laşitatea de rezistența practicată exclusiv 
prin cultură. În acest moment mă limitez la a spune 
că nedumeririle mele față de practicanţii rezistenţei 
doar prin cultură apar numai atunci cînd unele dintre 
Domniile lor se iau drept altceva. Oricît de multă 
preţuire am pentru unii dintre membrii Şcolii de la 

Păltiniș, insistența cu care unul ori altul dintre acești 
intelectuali străluciți încearcă să acrediteze azi ideea 
că Păltinișul a fost centrul ori unul dintre centrele 
rezistenţei la dictatura comunistă mi se pare cam 
mult. Altfel spus, haida-de! Voi povesti cîndva istoria 
ultimului text pe care am reuşit să-l public în România 
înainte de a fi aruncat în afara ei. Tot ceea ce vreau 
să spun acum este că e vorba de o scrisoare deschisă, 
publicată în revista Steaua, graţie bunei credințe a 
directorului ei, Aurel Rău, scrisoare adresată tocmai 
dlui Constantin Noica. 


Aş menţiona, fie doar pentru amuzamentul pe care-l 
poate produce, că am citit cîndva rîndurile unui mem- 
bru al leatului literar '80 din care se putea înțelege 
cum au pregătit, de fapt, optzeciștii revoluţia din 
decembrie 1989. Am încă suficient de mulţi prieteni 
printre optzecişti, scriitori pe care-i preţuiesc nu de 
ieri, de azi, şi contez pe umorul lor rafinat spre a 
repeta cu tandreţe acel: „A se scuti, Mitică...”. Există, 
slavă Domnului!, merite suficiente în dreptul atîtor și 
atîtor nume, pentru a nu fi nevoie de acest „construct” 
prea din cale afară de „postmodernist”. La ce ne-ar 
folosi o altă meritocraţie imaginară? 


În sfîrşit, ceea ce aș numi hîrtia de turnesol. Este 
vorba despre reacţiile pe care le avem la informaţiile 
oferite de dl Mihai Pelin în diferite forme — cărţi, 
analize, articole etc. Dacă ne convine ceea ce scrie dl 
Pelin, îl cităm ca autoritate. Dacă nu ne convine, îl 
acuzăm de toate păcatele lumii ori trecem cu lejeritate 
peste informaţiile pe care le oferă. Este un compor- 
tament aberant, care vorbește despre incapacitatea 
noastră aproape cronică de a privi adevărul în faţă. 
Deşi relaţiile noastre s-au răcit pînă la înghețare, 
l-am cunoscut suficient de bine pe regretatul Vlad 
Georgescu. Mă îndoiesc profund că, după ce a ajuns 

în Occident, a adus vreun serviciu vreunui... serviciu 
secret românesc. Dimpotrivă, sînt unul dintre cei care 
cred că istoricul a fost ucis de serviciile secrete ceau- 
şiste pentru profesionalismul și tenacitatea cu care a 
denunţat atrocitățile dictaturii. Dar atunci cînd dl 
Mihai Pelin produce o dovadă că dl Vlad Georgescu 
a semnat un angajament cu Securitatea pe cînd se 
afla în România, nu am nici un drept să arunc cu 
pietre în dl Pelin, dacă nu am capacitatea de a dovedi 
că documentul reprodus de Domnia sa este un fals. 
Nu avem cum fi decît întristaţi să aflăm azi că alți 
oameni pe care i-am iubit și respectat profund s-au 
dovedit slabi într-un moment ori altul al existenţei 
lor, pretîndu-se la lucruri pe care nu ni le-am fi putut 
imagina. Dar, refuzînd adevărul dintr-un partizanat 
care ne orbește, nu facem nimic altceva decît a nu 
recunoaște că sîntem cu toții supușii greșelii. Sîntem 
îndureraţi ? Sîntem deziluzionaţi de ceea ce aflăm des- 
pre prietenii noştri? Sîntem. Dar, vorba lui Santayana: 
„Înţelepciunea vine pe calea deziluziei”. 


De partea cealaltă, nu cred că e drept să punem în- 
treaga viață şi operă a unor oameni (de la Eliade la 
Vlad Georgescu și Doinaș) sub semnul întunecat al 
unor opțiuni, decizii, nefaste cu siguranță, dar de 
moment. Ambele atitudini mi se par inacceptabile şi 
profund păgubitoare, îndepărtînd o discuţie serioasă 
despre propria noastră condiţie. 


D.C.-E.: Am ajuns la „blestemata chestiune insolubilă” a 
raportului dintre etic și estetic. Într-o scrisoare trimisă, 
acum un an, unui tînăr critic care scrisese despre antologia 
Dvs. de versuri, Tînărul Ulise, spuneaţi la un moment dat: 
„Eu nu voi scăpa niciodată de tirania criteriului etic. Mi-am 
făcut-o cu mîna mea. Cu toate acestea sînt nu doar plictisit, 
ci și descumpănit să văd oameni serioşi apucînd o carte de-a 

mea din raft, dar, scriind, finalmente, tot despre... dizidentul 
D.T. ”. E ideal, desigur, ca aceste două valori să se întil- 
nească — și, deși eu apăr cît pot autonomia esteticului, 
mărturisesc că nu văd deloc cu ochi senini micile și marile 
ticăloșii (făcute cu talent sau fără). Dar e importantă și 
disocierea esteticului de etic, atunci cînd citim și evaluăm 
o carte? Dvs. puteți aprecia opera unui autor contemporan 
care, altfel, vă deprimă? 


D.T.: Cred că pot. Nu-mi amintesc de situații în care, 
dezamăgit profund de prestaţia morală a unui autor 
de talent, să fi făcut eroarea de a-i nega valoarea lite- 
rară. Cum nu-mi amintesc ca astăzi să fi afirmat despre 
un scriitor că este important, iar mîine, fiindcă rela- 
tiile noastre s-au stricat, să fi afirmat că autorul res- 
pectiv nu are nici un dram de talent. În mai multe 
rînduri, mi s-a aplicat acest tratament. Dar, sincer 
vorbind, adevărata victimă a unor astfel de situaţii 
nu cred că am fost eu, ci acei care s-au pretat la 
asemenea schimbări de macaz. 


De-a lungul anilor, mulţi prieteni comuni s-au plins 
dnei Monica Lovinescu și dlui Virgil Ierunca de o 
anume intransigență de care aş da dovadă, de o ne- 
îndreptăţită prioritate pe care o dau eticului în defavoa- 
rea esteticului. Mi-l amintesc pe dl Ierunca amuzîn- 
du-se şi încercînd să dezmintă o asemenea percepţie. 
Şi totul vine dintr-o experiență personală. Aflîndu-mă 
cîndva în casa „monicilor”, pe vremea cînd scoteam 
Agora, în colimatorul discuţiilor noastre foarte noc- 
turne a intrat un anume autor. Le-am spus, franc, 
„monicilor” că am început să nutresc o silă greu de 
ţinut în frîu faţă de autorul respectiv. Întors la 
Washington, am fost întrebat de către un membru al 
colegiului de redacţie dacă aș publica niște pagini ale 
autorului cu pricina. Am răspuns: „Evident că le public, 
dacă paginile sînt bune, aşa cum sînt de cele mai multe 

ori textele lui X”. Am primit paginile. Erau foarte 
bune. Le-am publicat şi s-au întîmplat două lucruri. 


Primul — m-a sunat dl Ierunca să-mi mulţumească 
pentru trimiterea cîtorva exemplare din acel număr 
de revistă. După care, profund amuzat, m-a întrebat: 
„Păi, dragă Dorin, ce am vorbit noi acum cîteva luni 
despre X? Ne-ai spus ce ne-ai spus despre el și acum îi 
publici nu ştiu cîte pagini... Ha! Ha”. „Domn' Virgil — 
am răspuns eu — ce am vorbit noi a fost despre omul 
X. Şi tot ce v-am spus despre om rămîne aşa cum 
v-am spus. Ceea ce am publicat eu este autorul X. 
V-au plăcut paginile lui?” Nu-i displăcuseră. 

Al doilea — aveam sub tipar o foarte interesantă cores- 
pondenţă inedită între Tudor Arghezi şi un patriarh 
al exilului literar românesc. Supărat că am publicat 
paginile autorului despre care mă chestionase cu 
umoru-i inegalabil dl Ierunca, patriarhul cu pricina 
mi-a comunicat că își încetează colaborarea la Agora și 
m-a rugat să-i trimit înapoi corespondenţa cu Arghezi. 
Am încercat tot ce mi-a stat în putință spre a-l face 
să-și schimbe hotărîrea. Şi am continuat să o fac, 
pînă cînd, epuizînd toate reproşurile de ordin etic la 
adresa autorului pe care-l publicasem, patriarhul a 
început să-mi explice că autorul respectiv nu are nici 
o fărîmă de talent. În acel moment, mi-am dat seama 
că dialogul nu există, fiindcă, spre deosebire de par- 
tenerul meu de discuţie, eu chiar eram şi sînt convins 
că autorul care stîrnise atîta mînie este unul de talent. 


Amuzant este că, într-un interviu pe care-l făcusem 
cu autorul în cauză prin anii '70, intervievatul îmi 
povestea că unul dintre idolii adolescenţei sale fusese... 
patriarhul. Dar şi mai amuzant rămîne faptul că, după 
ce i-am publicat acele pagini și am pierdut un nume 
important dintre colaboratorii revistei, autorul care 

a stîrnit tot acest vîrtej continuă să mă înjure peste 
tot, pretinzînd chiar că i-aș dori moartea (?!?). 


D.C.-E.: Sîntem la finalul acestui interviu, pentru care 
vă mulțumesc. Aţi fost de atîtea ori în postura mea de 
acum, a celui care pune întrebări unui scriitor important. 
De aceea, invocînd „solidaritatea de breaslă”, v-aș ruga să 
răspundeţi la o întrebare pe care n-am fost capabil să v-o 
adresez. Sper să nu respingeţi și dvs., ca neserioasă, o ase- 
menea propunere. Am păţit deja acest lucru cu cîteva cele- 
brităţi. Poate că nu mi se va întîmpla și cu Dorin Tudoran. 


D.T.: Ca unul care, așa cum spuneţi, m-am aflat de 
atîtea ori în postura dvs., îmi iau libertatea de a măr- 
turisi că, în fond, nu există întrebări neserioase, ci 
doar răspunsuri neserioase. Realizatorul unui interviu 
trăieşte cu iluzia că, fie şi măcar din cînd în cînd, 
reuşeşte să descifreze personalitatea celui pe care-l 
scrutează ori pe care chiar îl... perforează cu între- 
bări. Dar sînt foarte puţini intervievatorii care înțeleg 
că intervievatul are el însuși șansa de a-și scruta parte- 
nerul de discuţie, să facă un scurt demers psihana- 
litic, dacă nu e prea pretenţios spus, prin care să-l 
citească pe cel care-i pune întrebări. 


Există, dle Cristea-Enache, o întrebare care vă frămîntă 
şi care nu mi-ai adresat-o pe șleau, dintr-o delicateţe 
pentru care vă mulțumesc. Aţi început cumva for- 
mularea ei, în cîteva rînduri, dar v-aţi oprit undeva la 
sfertul ori la jumătatea drumului. Ea ar suna cam așa: 
„Dle Tudoran, aţi ratat ori nu?”. În varianta ei și mai 
neiertătoare, întrebarea ar putea suna chiar: „Dle 
Tudoran, sînteţi, totuși, conștient că aţi ratat?”. 
Oricare ar fi varianta pe care aţi alege-o, răspunsul 
meu la întrebarea dvs. este unul și același. Pe cît de 
simplu, pe atât de trist: „Da”. 


(Adevărul literar şi artistic, 27 ianuarie, 2004) 

II 


Baobabul românesc 


Criza de identitate — între umlaut 
şi miahkii znak 


Trebuie să încep prin a recunoaște că de puţine ori am 
văzut Auditorium-ul de la Wilson Center atît de ticsit 
ca joi, 7 februarie, mai ales la o oră dragă washing- 
tonienilor — cea a prînzului. Ca să nu mai spun că 
nu mulți invitaţi de talia preşedintelui Ion Iliescu au 
avut parte de întrebări atît de puţin incomode. Cu 
excepţia a două sau trei dintre ele, cărora dl Iliescu 
le-a făcut faţă, restul întrebărilor sau comentariilor 
au fost extrem de amicale. Cum s-a obţinut o sală 
atît de „catifelată” e un secret pentru care diplomaţii 
români merită felicitaţi. 

Unul dintre motivele pentru care m-am aflat în sală a 
fost acela că anunţatul titlu al expozeului dlui Iliescu 
m-a pus pe jăratec: Romania's Return to Its Western 
Identity: Internal Reform and International Security Con- 
tributions. Nu știu cine au fost autorii textului, dar 
mărturisesc că au făcut o treabă bună, în sensul că 
au oferit, prin glasul dlui Iliescu, exact ceea ce dorea 
establishment-ul politic american să audă — respect 
pentru și apartenenţă la valorile occidentale, lecţia 
bine învățată a erorilor comise din 1989 pînă acum, 
lupta împotriva corupției, reformele, soldaţi români 
aflați la Kabul, Holocaustul prezentat elevilor şi stu- 
denţilor, respectul pentru drepturile minorităţilor etc. 
Din nou, diplomaţii români au făcut o treabă foarte 

bună. Cu toate acestea, pentru cineva care ştie ceva 
mai mult despre România, în general, şi despre reali- 
tăţile ei de astăzi, în special, cîteva semne de între- 
bare rămîn. 


Primul este cel legat de identitatea occidentală la 
care s-ar afla în plin proces de întoarcere România. 
De unde şi de cînd această identitate? Speram să mă 
lămurească expozeul dlui Iliescu. Nu a făcut-o, pentru 
simplul fapt că cele enumerate de Domnia sa, deși 
reale, nu reprezentau elemente ale identităţii res- 
pective, ci doar eternele aspirații, visurile atâtor gene- 
raţii de români de a se trezi absorbiți de o asemenea 
identitate. Dacă nu văd identitatea occidentală a 
României, văd, în schimb, altceva - o foarte lungă 
criză de identitate în care continuă să fie împinsă 
România. Ea a început sub otuzbirul Moscovei, spre 
sfîrşitul anilor '40, începutul anilor '50 ai secolului 
trecut, cînd conducătorii comunişti ai României au 
impus ideea unei identității excesiv de... răsăritene a 
României. Pînă şi limba română, de origine latină cu 
solide inserturi slave, a fost declarată de oamenii 
Moscovei o limbă mai degrabă de origine slavă cu 
vagi inserturi... latine. 


Astăzi, sub o altfel de presiune, reprezentată de nevoia 
disperată a României de a fi acceptată în structuri 
occidentale, conducătorii României apelează la o iden- 
titate la fel de discutabilă — cea occidentală. Acest 
soi de duș scoţian, foarte rece-foarte cald, e o stra- 
tegie falimentară, care nu face altceva decît să oblite- 
reze cu totul adevărata noastră identitate. Păcatul 
este cu atît mai mare, cu cît România are o iden- 
titate. Ea nu este nici occidentală, nici asiatică. Tot 
ceea ce trebuie făcut este să o luăm în serios, să o 
consolidăm, să o desăvirşim. Cît priveşte credinţa dlui 
Iliescu, potrivi căreia România ar aparține Europei 

Centrale, fiindcă ea se află, echidistant, la 2 000 de 
kilometri atît de munţii Ural, cît și de Atlantic, scuzată 
fie-mi francheţea, mi s-a părut mai degrabă logica 
unui topometru ori a unui... geolog, decît declaraţia 
unui om politic cu experienţa preşedintelui român. 


A doua nedumerire ţine de reformele interne. Ce 
reforme? Deşi dl Iliescu a menţionat, pe bună drep- 
tate, faptul că în vremuri de tranziţie lucrurile sînt, 
cum să zic, mai hurducăite decît ar trebui, opinia 
mea este că nu tranziţia este principalul vinovat al 
întîrzierii cu care se iniţiază pînă și cele mai vital-ne- 
cesare reforme în România. Indiferent de numele 
preşedintelui sau al primului-ministru, România 
postdecembristă s-a distins tocmai prin poziții extrem 
de refractare la reformă. Practic, există doar două 
categorii de reforme după care poţi judeca prestaţia 
unui guvern — reforme inițiate la timp şi aplicate 
consecvent şi reforme aplicate fiindcă nu mai pot fi 
ocolite. Or, din nefericire, tocmai al doilea tip de 
reforme caracterizează activitatea Guvernelor României 
postdecembriste. Un astfel de „avînt reformist”, inițiat 
în clipa în care cuțitul ţi-a trecut dincolo de jumătatea 
osului, constituie o proastă carte de vizită. 


Preşedintele Iliescu a enumerat printre eforturile 
României şi pe acela de a combate serios corupţia. Cu 
tot respectul cuvenit unui şef de stat, trebuie să spun 
că e vorba de o gogoriță propagandistică. Dacă nu ar 
fi existat nişte semnale foarte îngrijorătoare, precum 
declaraţiile ambasadorului american la București, gu- 
vernul dlui Năstase ar fi dormit liniștit avînd corupția 
la căpătii ori la picioare, oriunde altundeva, aşa cum 
au făcut-o şi ceilalți prim-miniștri postdecembriști 
ai României. Încă o dată, politica României se dove- 
deşte una reactivă. O guvernare serioasă nu așteaptă 
semnale de felul celor transmise de dl Michael Guest 

pentru a acţiona atunci cînd este vorba despre 
probleme de calibrul corupţiei, ci adoptă o strategie 
constant pro-activă. 


A treia nedumerire ţine de contribuţia României la 
securitatea internaţională. Nu e nici un secret pentru 
nimeni că, încă de pe vremea lui Nicolae Ceauşescu, 
România a stat infinit mai bine la capitolul extern, 
decît la cel intern. Episodul refuzului românesc de a 
da curs „invitaţiei” (cum a numit-o, cu discret şi apre- 
ciat de sală umor, dl Iliescu) de a participa la inva- 
darea Cehoslovaciei în 1968, este unul elocvent. Dar 
tot elocventă a fost și folosirea celebrului „Radu” pen- 
tru a ucide lent (dar sigur) dizidenţi români sau înăbu- 
şirea sîngeroasă a mișcării braşovenilor, zdrobirea 
SLOMR-ului etc. Astăzi, o întrebare care nu poate fi 
ocolită este cum ar putea o ţară ca România să asigure 
nu ştiu ce stabilitate în zonă, cînd, pe plan intern, 
realitatea rămîne sumbră? Este ca și cum o familie 
de scandalagii — care se scuipă de dimineaţa pînă 
seara reciproc, se calcă în picioare și aruncă unii după 
alții cu ce le vine la îndemînă — ar pretinde că poate 
asigura liniştea întregului bloc cu zece etaje în care 
locuieşte. Dacă nu va fi capabilă să atenueze radical 
diferenţa între situaţia internă și bine lustruita ima- 
gine pentru export, România se va afla în același 
impas din care nici o vizită de succes „în afară” nu o 
poate scoate. 


În sfârşit, președintele Ion Iliescu a acordat şi cîteva 
înalte distincţii unor cetățeni americani. Unele plau- 
zibile, altele ţinînd de cunoscuta curtoazie diploma- 
tică. Una, cea acordată fostului ambasador american 
la București, Alfred Moses, rămîne mai mult decît 
controversabilă, deoarece domnul Moses a fost o mană 
cerească pentru interesele (pe atunci) PDSR-ului, dar 
nu şi un partener pentru restul românilor. A existat 

însă și o decorație consternantă — cea înmînată dlui 
Mircea Răceanu, pînă în ajunul vizitei dlui Iliescu la 
Washington un om pe care PDSR/PSD-ul nu a încetat 
să îl considere altceva decît un trădător de ţară. 


Decizia preşedintelui României de a-l decora pe dl 
Mircea Răceanu şi de a-i strînge mîna în mijlocul 
Washingtonului nu poate însemna decît două lucruri. 
Fie că dl Iliescu a început să gîndească cu totul diferit 
decît formațiunea politică pe care a păstorit-o atîția 
ani, fie că, sub presiunea uriașă a dorinţei de a vedea 
România admisă în structuri occidentale, liderii români 
sînt gata să accepte condiţii pe care pînă nu demult 
le-au respins cu îndîrjire. Deşi m-aș fi bucurat să 
avem de-a face cu prima variantă, mă tem că e, mai 
degrabă, vorba de a doua, fiindcă nu e nici un secret 
că Washingtonul a cerut (demult şi sistematic) 
Bucureștiului să „normalizeze” situaţia dlui Mircea 
Răceanu, doleanţă care a trecut pînă acum pe lîngă 
urechea PDSR/PSD-ului fără nici un efect. 


Cum vor decurge lucrurile în România, vom vedea. 
N-ar fi rău însă ca ele să ducă spre redescoperirea 
adevăratei identități a ţării, care nu este, ca să zic 
așa, nici una aflată sub zodia lui umlaut, nici sub cea 
a lui... miahkii znak. 


(Cotidianul, 21 februarie 2002) 

Am crezut că la doisprezece ani de la acel decembrie 
teribil, românii „de bine” intraţi în politică vor fi înțeles 
cîteva dintre regulile jocului în care îi au drept parte- 
neri pe ceilalți, românii „nu tocmai de bine”. Am 
sperat că, după eșecuri de culise usturătoare, românii 
„de bine” au înţeles că nu e totdeauna o idee bună să-i 
vorbeşti de rău pe românii „de rău” și că printre uni- 
tățile de măsură ale partenerilor externi nu se numără 
neapărat și faimosul cot românesc. 


Evident, m-am înşelat, de vreme ce, aproape de fiecare 
dată cînd un reprezentant ori altul al românilor „de 
bine” se află la Washington, simte nevoia să-i vorbească 
de rău pe românii „de rău”. Din păcate, graţie atîtor 
contraperformanţe, lichelisme și labilităţi stînjeni- 
toare ale actorilor politici români, occidentalii nu mai 
înţeleg cine şi de ce e „de bine” și cine și de ce e „de 
rău” în România. E situaţia în care se află de fapt şi 
electoratul românesc. 


Am mai scris că democraţiile occidentale, cancelariile 
politice majore ale lumii nu mai sînt (dacă au fost 
vreodată!) foarte interesate de oamenii „de bine” inca- 
pabili de a construi democraţii viabile mai ales eco- 
nomic. Astfel de cancelarii sînt chiar tentate să închidă 
ochii în fața unor abuzuri care-i scandalizează pe au- 
tohtoni, atîta vreme cît văd că oameni „de rău”, în 
trecut, azi sînt capabili de performanţe cît de cît 

notabile. În cîntărirea partenerilor politici din țări ca 
România, criteriul suprem al cancelariilor politice occi- 
dentale rămîne, pînă la urmă, prestaţia „la zi” a celor 
în căutare de parteneriat. 


Unul dintre sloganurile cele mai triste ale începutului 
anilor '90 era: „Copiii stăpînilor noştri sînt astăzi 
stăpînii copiilor noştri”. Poziţia mea a fost că un om 
ca dl Petre Roman nu e vinovat de opţiunile şi com- 
portamentul părinţilor săi. Dar atunci cînd dl Roman 
dovedește că nu e cu nimic mai breaz decît mediul 
din care se trage, nu văd nici un motiv de a nu i se 
spune verde în faţă cine este. Pe de altă parte, atîta 
vreme cît dl Roman se află la putere şi reprezintă 
România în relaţiile ei cu lumea internaţională, este 
cel puţin o futilitate să te ţii pe urmele lui la 
Washington, Paris, Bruxelles, Londra ori Madrid şi 
să le „explici” partenerilor săi de dialog că dl Roman 
e un român „de rău”. Dacă dl Petre Roman și alții ca 
Domnia sa, în intervalul în care nu mai sînt la 
putere, procedează la fel de infantil față de adver- 
sarii lor politici nu fac decît să dovedească celor din 
afara României că diferenţa între românii „de bine” 
şi cei „de rău” a devenit una aproape imaginară. 

Hărmălaia „organizatorică” de după sîngele vărsat în 
decembrie 1989 a adus în față nu doar vechi comu- 
nişti „de omenie” (lucru care putea fi evitat cu greu), 
nu doar disidenţi de seră, dar și „lupi tineri”, veniţi 
din familia foarte numeroasă a nomenclaturii comu- 
niste. Dl Ion Iliescu greșește cînd spune despre dl 
Adrian Năstase că, înainte, actualul premier era un 
cercetător la un institut oarecare şi uite unde a ajuns 
astăzi, cum a crescut politic etc. Greşește, fiindcă nu 
această calitate l-a propulsat pe dl Năstase, ci apar- 
tenenţa la clubul foarte puternic al foștilor înalți no- 
menclaturiști. Mai erau, slavă Domnului, și alţi 

cercetători — la același institut și la multe altele —, 
dar nici unul dintre ei nu era și ginerele dlui Angelo 
Miculescu, longevivul nomenclaturist care a păstorit 
un domeniu mănos precum agricultura. Pe plan intern, 
uneori o conjuncţie atîrnă mai greu decît o propo- 
ziție. Numai că, atunci cînd partenerilor externi de 
azi ai dlui Adrian Năstase li se furnizează asemenea 
„bombe”, reacția nu poate fi decît o indiferenţă totală. 
Ca să nu mai spun că, şi de ar fi întemeiate, acuzaţiile 
aduse acasă soţilor Năstase nu înseamnă nimic în 
afara României, în lipsa unor verdicte judecătoreşti. 


Tot așa, poate fi adevărat că visul de a deveni preșe- 
dinte al României este mult mai obsesiv în cazul dlui 
Mircea Geoană decît în cazul dlui Adrian Năstase, 
numai că reacţia partenerilor externi ai ministrului 
român de Externe față de asemenea „informaţii bine- 
voitoare” venite de la români „de bine” este un zîmbet 
compătimitor. Cu atît mai neinteresaţi se arată de 
obiîrșia „mai mult decît nomenclaturistă” a dlui Geoană, 
vlăstar care putea studia, ca și dl Roman, în Occident, 
cînd românilor le era interzis să viseze chiar și la o 
excursie la Tîrnovo. 


În februarie 1990, pe cînd mă pregăteam să mă întorc 
în România pentru prima oară de la împingerea mea 
în afara ţării, mă aflam într-o instituţie din 
Washington. Un bun prieten american m-a întrebat 
dacă îl cunosc pe Cutare. Am răspuns că îl cunoș- 
team. „Află — mi-a spus cu mare satisfacție — că nu 
va mai călca prin America o bună bucată de vreme.” 
„De ce?” „Fiindcă a minţit. Nu era ceea ce pretindea, 
ci spion al lui Ceaușescu.” Am rîs. Se știa de mult ce 
hram (citește grad) purta Cutare. 


La, să zicem, opt-nouă luni de la această discuţie, 
mă aflam, tot la Washington, în holul unei clădiri, 
cînd m-am trezit strigat pe românește. Intorcînd capul, 

l-am zărit pe cel care ar fi trebuit să nu mai pună 
piciorul prin America multă vreme. Am schimbat cîteva 
replici de curtoazie. Atît. A doua zi, l-am sunat pe 
cel care-mi spusese că respectivul român „de rău” nu 
va mai intra în America mulți ani. l-am povestit epi- 
sodul. A rîs copios şi m-a întrebat dacă nu știam ce 
funcţie înaltă ocupa în prezent acel român „de rău”. 
Ştiam. „Și atunci, de ce te miri? It comes with the 
territory...” 


Se înşela. Nu-l sunasem să-i împărtăşec mirarea, ci 
să-l fac a înţelege că, evident, am știut întotdeauna 
cît de efemere sînt asemenea decizii în diplomaţie. 
În cazul respectiv, nu avusesem nici o îndoială că, odată 
ajuns înaltă persoană oficială, personajul respectiv va 
veni și va fi primit cu căldură la Washington, ori de 
cîte ori se va găsi necesar de către cele două părți 


Dacă viitoarele alegeri prezidenţiale îl vor avea drept 
cîştigător pe dl C.V. Tudor, iar Domnia sa va avea inte- 
ligenţa să schimbe din mers muștiucul goarnei sale 
anti-toate cu unul capabil să emită sunete cît de cît 
acceptabile și, mai ales, dacă se va dovedi în stare de 
reformele pe care alţii le-au abandonat încă de cînd 
vorbeau despre ele, să nu vă miraţi că va fi primit cu 
toate onorurile aproape oriunde, chiar şi în reşedin- 
tele în care azi, pe bună dreptate, i se refuză accesul. 
Problemele româneşti sînt doar o chestiune internă. 
Restul... 


Restul? It comes with the territory... Capisci? 


(Cotidianul, 21 martie 2002) 

Am scris în cîteva rînduri — ultima oară chiar în Coti- 
dianul — despre diferenţele între politica activă şi cea 
reactivă, între măsurile sau reformele iniţiate din pro- 
prie iniţiativă şi cele la care ajungi să recurgi doar 
pentru că nu mai pot fi evitate fără a-ţi asuma riscuri 
enorme. 


Am scris, de asemenea, despre inacceptabila neputinţă 
a societăţii româneşti de a-şi asuma erori de o gravitate 
majoră. Tratamentul populaţiei evreieşti care a cul- 
minat cu pogromuri rămîne un exemplu fundamental. 


Am scris că politica struţului nu poate duce la nimic 
bun, ca să nu mai spun de neghioaba consolare: „Lasă, 
domn'le, că alţii au fost mai porci cu evreii...”. Cînd 
l-am citat pe Santayana cu al său: „Cei ce nu își amin- 
tesc trecutul sînt condamnaţi să-l repete”, mi s-a atras 
atenţia că sînt cam livresc. Ba am primit lecţii de 
istorie de la mari bărbaţi de stat ca Leonida Lari. Se 
pregăteşte Mitzura Arghezi? 


În timpul acesta a căzut o dictatură și a fost înlocuită 
cu un surogat al democraţiei cunoscut în ştiinţele 
politice drept democratura sau, dacă doriţi, cu o „demo- 
craţie originală”. În cîteva rînduri, anii de după 1989 
ar fi putut aduce României chiar instaurarea unei 
dictablanda, dacă ortacii lui Miron Cozma ar mai fi 
zăbovit prin Bucureşti ori acest Cromwell al huilei 
româneşti și-ar fi instalat cartierul general la Cozia. 

Timp de doisprezece ani, indiferent cine s-a aflat la 
guvernare în România, neinspirata politică reactivă 
a făcut legea în cetate. Reforme, măsuri și gesturi 
care ar fi trebuit să fie priorităţi de vârf au fost împinse 
spre coada listei în speranța că unde a mers mia, o 
să meargă şi suta. lată că de mers, nu mai merge nici 
copeica. A sosit scadenţa. 


Sub presiunea unor nevoi care nu mai oferă spaţiu 
de manevră elitei politice, Bucureştiul adoptă măsuri, 
face gesturi pe care nu doar că le-a ocolit programatic, 
ba chiar le-a declarat, pînă acum, nejustificate. În 
februarie, aflat la Washington, preşedintele Ion Iliescu 
avea să-l decoreze pe dl Mircea Răceanu, distincție 
care îi oferă fostului diplomat român titlul de erou. 
E vorba de una şi aceeaşi persoană pe care PDSR-ul 
dlui Iliescu, PSD-ul dlui Năstase și PD-ul dlui Roman 
au continuat să-l catalogheze drept trădător. Portavoce 
principală — politologul vizionar Silviu Brucan. 


Tot la Washington și tot preşedintele Iliescu anunță 
că sistemul de învățămînt românesc va introduce stu- 
dierea Istoriei Holocaustului. În scurtă vreme, pre- 
mierul Adrian Năstase anunţă oficial introducerea 
Istoriei Holocaustului în programul de studiu al 
cursanților Colegiului Naţional de Apărare, adăugînd 
că experimentul „va trebui continuat și în alte instituţii 
de învățămînt”. Simultan, în virtutea coerenţei de tip 
românesc, din lojile parlamentare ale partidului de 
guvernămînt se aud trosnind fălcile unui antisemt 
ca Ilie Neacșu. Asta sună infinit mai rău decît posibila 
foşgăială a lui Mitică Dragomir „Corleone” pe stra- 
pontina parlamentară a unui partid de opoziţie. 

Dacă nu mă înşel, dl Adrian Năstase este specialist 
în Drept Internaţional. Dacă nu s-ar fi dedicat trup 
şi suflet activităţii politice, ar fi trebuit să-și onoreze 
datoriile de cadru didactic universitar. Domnia sa 

afirmă azi că „istoria trebuie cunoscută și asumată” 
şi că „viitorul nu poate fi construit prin falsuri și 
mistificări”. Așa este, dar de ce o trezire atît de tardivă 
din somnul indiferenţei? 


Astăzi, premierul acceptă surizător mesajul prin care 
i se transmite României că nu poate fi primită în 
structurile NATO „cu Antonescu pe steag”. Mintea 
românului de pe urmă. Unde era şi cum reacţiona dl 
Năstase cînd colegul său de guvernare, dl subsecretar 
de stat Mihai Ungheanu, participa la dezvelirea uneia 
dintre statuile mareșalului Ion Antonescu? 


Unei afirmaţii mai mult decît tranșante a ambasa- 
dorul american la București, potrivit căreia „România 
a participat la Holocaust nu doar prin deciziile şi 
acțiunile generalului Antonescu și ale Gărzii de Fier, 
ci şi prin cetăţenii care au sprijinit aceste evenimente 
în mod deschis sau prin tăcerea lor”, premierul român 
îi răspunde cu o fermitate surprinzătoare pentru mo- 
mentul dificil în care se află România: „Nu sînt de 
acord cu încercările de a culpabiliza întreg poporul 
român pentru acţiunile care ţin de Holocaust”. Bine 
spus, dar pe cine, dintre cei de care are nevoie azi 
România, mai interesează adevărul unei asemenea 
replici? 

Perechea vinovăție colectivă-vinovăţie individuală repre- 
zintă o chestiune spinoasă. La începutul anilor '80, 
am declarat unor reprezentanţi ai mass-media occiden- 
tale că în România antisemitismul a devenit politică 
de stat. Vizam direct cuplul Nicolae şi Elena 
Ceauşescu. Dar aveam să-mi aprind multe paie în 
cap, afirmînd că sîntem cu toţii vinovaţi de ceea ce 
se întîmplă. Rămîn la aceeași părere. Totuşi, dacă 
asumarea vinovăţiilor colective este un necesar exer- 
ciţiu de igienă morală, răspunderea individuală rămîne 
cea care stabilește vinovăţiile juridice. Deşi am 

considerat că am fost cu toţii vinovaţi pentru deraierile 
funambulești ale dictaturii comuniste, nu am crezut 
niciodată că pe banca acuzaților — alături de Nicolae 
și Elena Ceaușescu, membrii CPEX ori Victor 
Stănculescu și Iulian Vlad — ar fi trebuit să se afle și 
Irina Loghin, Răzvan Theodorescu ori Gheorghe Hagi. 
A opera cu vinovăţii colective este inadecvat şi riscant. 
O asemenea abordare poate conduce, cum a men- 
ţionat și premierul român, la inculparea unor popoare. 
Este o cale ce nu lasă în tabăra inocenților prea multe 
naţiuni. 

Cei care consideră că anumite costuri sînt prea pipe- 
rate, nedrepte ori chiar insultătoare, nu înţeleg că 
mai întotdeauna politica struțului are preţuri exor- 
bitante. Atîta vreme cît ești incapabil să-ți asumi reali- 
tatea și să-i scrii cronica în deplină onestitate, nu 
trebuie să te miri că la un moment dat cărţile de 
istorie (mai apoi, poate şi cele de geografie, cine ştie?) 
încep să-ţi fie întocmite de alţii. A te plînge că moni- 
torul clasei de azi este prăsila fostului comisar politic 
roşu de ieri rămîne un recurs mort încă din start. 
Drept, nedrept — asta e situaţia. 


La începutul lunii martie, presa românească anunța 
aventura brașovencei Roxana Grumăzescu, cameristă 
pe pachebotul de croazieră SS Norway. Într-o noapte, 
Roxana a căzut în apele Atlanticului. A fost recu- 
perată după 12 ore în care a supravieţuit făcînd pluta. 
Unii dintre prietenii ei susţin că nici măcar nu ştia 
să înoate. 

Aflată pe apele reci și foarte agitate ale unei lumi în 
reașezare, România se găseşte în situaţia brașoven- 
cei. După erori epocale de management politic şi inca- 
pacităţi cronicizate de a-şi asuma responsabilităţi 
pentru vinovăţii de netăgăduit, acum, cînd caută cu 
disperare să nu fie lăsată definitiv în afara unor 

structuri occidentale, România nu-și poate permite 
să mai comită nici o eroare de calcul. Altfel se duce 
la fund. 


În momentul de faţă, România face pluta. 


(Cotidianul, 4 aprilie 2002) 

Cu ceva timp în urmă, presa reproducea o interesantă 
declaraţie a dlui Theodor Stolojan. Fostul premier 
declara că nu este interesat să mai candideze la preşe- 
dinție. Motivul? Nu poate minţi cu ochii deschiși. 
Domnia sa menţiona, însă, că nu s-ar codi să redevină 
premier. Să înţelegem că, dacă nu poate minţi cu ei 
deschişi, dl Stolojan poate minţi totuși cu ochii închiși? 
Fiindcă, una peste alta, așa cum pune problema dl 
Stolojan, cam asta ar fi diferenţa între funcţia de șef 
al statului și cea de prim-ministru. 

Pe la mijlocul anilor '90, cîțiva lideri şi simpatizanți 
liberali, ca întotdeauna în criză de „candidat, îi trans- 
mit dlui Stolojan întrebarea: „N-aţi vrea să fiți can- 
didatul nostru pentru funcţia de șef al statului ?”. Dl 
Stolojan oferă două răspunsuri. Primul — dacă s-ar 
reîntoarce în politică, partidul pe mîna căruia ar merge 
nu ar fi decît PDSR-ul, la care preţuieşte doctrina şi 
infrastructura. Al doilea — dacă există un partid care 
nu îl atrage, sub nici o formă, acela este tocmai PNL. 


În 1996, deși funcţionar al unei instituţii interna- 
tionale, dl Stolojan îl însoţeşte imprudent pe dl Ion 
Iliescu pe scena unde acesta îşi anunţă o nouă can- 
didatură la funcţia de șef al statului. D1 Iliescu pierde 
acele alegeri. În anul 2000, dl Stolojan devine, peste 
noapte, nu doar liberal pur-sînge, dar și candidatul 
PNL pentru prezidenţiale. După ce pierde vîrtos, dl 

Stolojan dă vina pentru succesul domnului Ion Iliescu 
pe doamnele Doina Cornea şi Ana Blandiana. O reacţie 
stînjenitoare. 


DI Teodor Meleşcanu părăseşte PDSR-ul şi, după o 
haltă într-o gară politică personală, poposeşte într-o 
staţie (terminus?) cel puţin ciudată — PNL. Cum s-au 
schimbat așa rapid fermele convingeri de stînga ale 
Domniei sale în la fel de ferme convingeri de dreapta 
ar putea fi considerat un mister. Numai că nu este. 
Așa cum nu avem de-a face cu un mister nici în cazul 
dlui Stolojan. Traiectoria dlui Alexandru Athanasiu 
dinspre dreapta spre stînga face parte din aceeași 
categorie a falselor miracole. 


Alţi doi oameni de stînga au migrat la un moment 
dat spre baricadele dreptei — domnii Victor Babiuc şi 
Radu F Alexandru. Dl Andrei Marga a fost prizat de 
mulți ţărănişti doar ca un om de stînga refugiat în 
fiefurile dreptei. A renunţat. Bizareriile de acest fel 
se înmulţesc, îngreunînd efortul electoratului de a 
înţelege cine şi de ce este de dreapta, cine și de ce 
este de stînga, cine și de ce cochetează cu idei de 
centru-stînga ori de centru-dreapta. 


Nu există un singur set de cauze și nici nu am intenţia 
de a numi aici toate posibilele explicaţii. Mă rezum 
la două: 


Prima — după 1989, „partidele istorice” se dovedesc 
de o şubrezenie aiuritoare. Doctrinele lor par un mister 
sau literă moartă pentru prea mulţi dintre membrii 
acestor formaţiuni. Pe un asemenea fond, poziţio- 
nările inadecvate se înmulţesc, liderii tembeli dau în 
floare, parvenitismul și clientelismul politic devin 
regula şi nu excepţia. 

A doua — oameni bine intenţionaţi, sufocaţi de incoe- 
renţa propriilor formaţiuni politice, caută un loc unde 

să-și poată pune în valoare potenţialul politic şi exper- 
tiza profesională. Cum opţiunile sînt limitate, ei nu 
mai ţin cont de culoarea platfomei de pe care încearcă 
să-și lanseze ideile. Tot ceea ce vor este să vadă lucru- 
rile urnindu-se în direcţia cea bună. Cu PNL-ul și 
PNŢCD-ul dovedindu-se mai degrabă partide isterice 
decît partide istorice şi cu un PSD cu, de acum, o 
probat-istorică vocaţie a balastului — de orice culoare, 
de orice duhoare, dar balast să fie —, hărmălaia ideo- 
logică se înteţeşte. 

În România, vremea „arborilor doctrinari” pare a fi 
dispărut. A fost înlocuită de o cacofonie ideologică. 
Ea face aproape imposibilă folosirea vreunei grile prin 
care să poți descifra „pedigree”-ul actorilor politici — 
fie ei partide sau doar politicieni. Partidul unic a fost 
înlocuit de arborele doctrinar unic, un fel de Turn 
Babel vegetal. Noua specie poate fi numită Baobabul 
românesc. Despre culoarea fructelor lui nu poţi fi 
sigur niciodată. Singurul element de constanţă este 
dat de gustul lăsat electoratului: întotdeauna foarte 
amar. 


Dacă „profesorul” Brucan îl vede preşedinte pe dl Viorel 
Cataramă, de ce nu l-ar înșuruba și dna Maria Vlas 
pe dl Sorin Ovidiu Vîntu în scaunul de Patriarh și de 
ce n-ar deveni dl Dan Iosif peşedinte al Academiei? 
E nevoie de oarecare coerenţă în toate aceste libera- 
lisme de baobab ale României, nu? 


(Cotidianul, 30 mai 2002) 

Sub titlul de mai sus, publicam în urmă cu trei ani 
un editorial în care afirmam că: „În România, vremea 
arborilor doctrinari pare a fi dispărut. A fost înlo- 
cuită de o cacofonie ideologică. Ea face aproape impo- 
sibilă folosirea vreunei grile prin care să poţi descifra 
«pedigree»-ul actorilor politici — fie ei partide sau doar 
politicieni. Partidul unic a fost înlocuit de arborele 
doctrinar unic, un fel de Turn Babel vegetal. Noua 
specie poate fi numită Baobabul românesc. Despre 
culoarea fructelor lui nu poți fi sigur niciodată. Sin- 
gurul element de constanţă este dat de gustul lăsat 
electoratului: întotdeauna foarte amar”. 


Situaţia creată de rezultatele alegerilor parlamentare 
şi prezidenţiale din 2004 readuce în discuţie fuziu- 
nea PNL-PD. Ea nu este determinată de vreo vecină- 
tate doctrinară, ci de complicate probleme de guver- 
nare. Între partidul Brătienilor şi așchia smulsă de 
către dl Petre Roman din FSN/PDSR nu ar avea cum 
să existe nici un fel de asemănări. Mai mult, după 
1989, dl Băsescu şi alți fesenişti-pedeseriști-pedişti 
şi-au croit cea mai mare parte a identităţii lor politice 
şi doctrinare — o stîngă ce nu s-a tras cu totul din 
PCR aşa cum mulţi oameni nu s-au tras încă definitiv 
din maimuţă — şi pe hăituiala celui mai important 
partid istoric al României. 

De partea cealaltă, o dreaptă liberală scoasă pentru o 
vreme chiar din circuitul parlamentar postdecembrist 

de neghiobiile politice ale dlui Radu Cîmpeanu. Pentru 
a ajunge la guvernare, ar fi trebuit ca liberalilor să le 
fie de ajuns alianţa cu așchia fesenisto-pedeseristă 
preluată de dl Băsescu de la dl Roman. Le este şi nu 
prea. Pentru a le fi, măcar temporar, au cooptat la 
guvernare PUR, partid pe care şi liberalii și fese- 
niştii-pedeseriști-pediști îl dispreţuiesc profund, lă- 
sîndu-i însă numai dlui Băsescu plăcerea de a rosti 
public acest adevăr. 


Fuziunile ar trebui să fie altele. Doctrinar, PD este 
infinit mai aproape de PSD decît de PNL. Dezertarea 
dlor Roman și Băsescu din FSN/PDSR nu s-a datorat 
unor divergențe doctrinare cu cei care au rămas, ci 
unor interese strict personale. Cum PSD este în derivă, 
iar dl Băsescu s-a dovedit un demolator iscusit, natural 
ar fi ca politicianul care este azi (de facto) atît şef de 
stat, cît şi premier, primar general al Capitalei și pre- 
şedinte al PD-ului să forţeze o preluare a PSD-ului. În 
felul acesta, polul politic de stînga s-ar consolida în 
chip logic. 

Cu cine ar putea să clădească PNL polul politic de 
dreapta? DI Ciuhandu a făcut un semn, numai că, 
aflaţi la putere, liberalii nu l-au văzut, căci peneţe- 
cediştii se află, graţie unor „lideri” ca dnii Diaconescu, 
Galbeni, Lupu şi Ciorbea, exact acolo unde se aflaseră 
cîndva liberalii conduşi de dl Cîmpeanu. Apoi, vor 
spune unii, PNL şi PNȚ au fost atîta vreme nu doar 
partidele istorice ale României, ci și adversare isto- 
rice. Așa este, numai că au avut un dușman comun, 
care le-a și scos de pe scena politică mutîndu-le în 
puşcării — PCR, tatăl legitim şi spiritual al zglobiilor 
FSN/PDSR şi PD. 

Numele pe care se gîndesc unii să-l dea noului partid 
născut din antiteza doctrinară PNL-PD este fie Partidul 
Liberal Democrat, fie Partidul Democrat Liberal. Dacă 

s-ar opta pentru cel dintii, cui i s-ar opune el „doc- 
trinar”? Probabil Partidului Liberal Nedemocrat, nu? 
Dacă s-ar opta pentru al doilea nume, cui i s-ar opune 
„doctrinar” noua struțo-cămilă? Probabil Partidului 
Democrat Neliberal. Pînă la găselnița cu Partidul 
Popular nu a mai fost decît un zîmbet — cel al dlui 
Valeriu Stoica. 


Amuzant este că fuziunea, care nu va fi făcută din 
motive de similitudini doctrinare, va repeta orbecă- 
iala căreia i-a căzut pradă chiar PUR. Mai întîi Partidul 
Umanist din România, PUR a devenit apoi şi „so- 
cial-liberal”, spre amuzamentul multor pedişti și libe- 
rali. Numai că viaţa are geniul de a ne arăta că nu 
doar imoralitatea şi profunda criză de identitate sînt 
la îndemîna oricui, dar și miciurinismul doctrinar. 


Din dorinţa de a deţine puterea pe care nu o pot 
dobîndi prin alegeri, probabil că multe formaţiuni 
politice vor continua să fuzioneze nu pe baza apro- 
prierilor doctrinare, ci, paradoxal, chiar în virtutea 
antitezelor doctrinare. Cît de solide pot fi asemenea 
construcții politice rămîne de văzut. Şi de plătit. 


(Jurnalul Naţional, 21 ianuarie 2005) 

Analiza și consultanţa politică sînt două îndeletniciri 
diferite. Evident, dincolo de diferenţele specifice, există 
şi un numitor comun celor două ocupaţii — înţele- 
gerea politicului. Dar, în vreme ce analiza politică 
rămîne — sau ar trebui să rămînă — neimplicarea, con- 
sultanţa politică — mai ales cînd vine sub formă de 
strategie electorală — înseamnă tocmai implicare. Mai 
toată lumea preocupată de politică în America a auzit 
cîte ceva despre cuplul de strategi politici Mary Matalin 
(republicană) şi James Carville (democrat), dar nimeni 
nu-i consideră analiști politici per se, punctele lor de 
vedere fiind percepute din start drept mult prea 
partizane. 


Țară a tuturor originalităților — de la tipul de demo- 
craţie, la fibra statului de drept, de la corupţie fără 
corupți, la prim-miniștri care solicită să li se numere 
ouăle cu abacul —, România este leagănul de vis al 
multor împerecheri miciuriniste. Dimineaţa — profesor 
de ştiinţe politice, la prînz — strateg electoral sub 
contract, după-amiaza — beneficiar a trei burse occi- 
dentale, pe la 17:00 — propagandist, spre seară — co- 
mentator imparțial pe trei programe de televiziune 
şi patru posturi de radio, noaptea — constructor de 
partide politice din hîrtie creponată, în zori — filozof, 
politologul renascentist român rămîne inepuizabil. 


Un campion aproape absolut al suptului la toate țîțele 
europene, atlantice, transatlantice, nord-atlantice, dar 

şi locale se dovedeşte cel poreclit astăzi, cu o tușă 
genială, Parvenide. Altfel, om cu multă doxă, foarte 
muncitor, Domnia sa a ajuns să se ia atît de tare în 
serios încît își vorbeşte cu dumneavoastră, se auto- 
citează ad nauseum și se indică drept autor al 
nu-ştiu-cărei „teorii a interpretării”. Mai nou s-a ho- 
tărît să fericească poporul român cu un șef de stat 
creștin-democrat, de data aceasta. 


Într-o ţară în care se moare prea frecvent de foame, 
proaspătul strateg electoral se laudă că pupilul său 
politic îi asigură un venit pe care un profesor uni- 
versitar nu l-ar putea dobîndi nici măcar într-o viață 
de trudă. Că farfuria ta e plină, cînd blidul celor mai 
mulţi e zilnic gol e una. Dar că ţii cu tot dinadinsul 
să scoţi ochii tuturor cu bunăstarea în care te scalzi 
e semnul unei gîndiri profund mitocane. 


Devenit un fel de Makarenko de Pipera, strategul îi 
citește zilnic celui luat sub contract spre (re)educare 
din enciclica papală De rerum Novarum, prin care Papa 
Leon al XIII-lea lansa creştin-democraţia. Se spune 
însă că dăscălitul a fost văzut căscînd plictisit și punînd 
capăt abrupt unor asemenea ședinte de masaj doctrinar 
prin creştinescul „mai dă-l, bă, în gîtu' mă-sii!”. 

DI Dan Pavel ne anunţă că va reconstrui Partidul Noua 
Generaţie din temelii. Pentru asta i-a cerut liderului 
luat în dresaj politic intensiv să folosească șamponul 
Konrad Adenauer, crema de ras Jacques Maritain şi apa 
de gură Aldo Moro. Cît va dura acest efort sisific și la 
ce va conduce e greu de bănuit. Deocamdată, de sub 
toga creştin-democrată a PNG-ului zîmbesc gleznele 
doctrinare ale întemeitorului — Viorel Lis. O realitate 
care nu poate fi combătută nici cu deodorantul 
Rasputin, nici cu pudra de talc Ho Şi Min. 


Jurnalul Naţional, 11 iunie 2004) 

Alegeri, catindaţi, urmări 


Macaroane pe urechi 
sau 
anecdote mari despre oameni micuţi 


Aşadar, dl Emil Constantinescu îşi anunţă intenţia 
de a se reîntoarce în politică. Hotărîrea în sine nu ar 
trebui să constituie decît o altă banalitate legată de 
numele unuia dintre cei mai întîmplători șefi de stat 
europeni ai secolului trecut. Numai că platforma pe 
care dorește să o folosească dl Constantinescu atrage 
atenţia — societatea civilă. Aceasta din urmă a consti- 
tuit exact vehiculul care l-a propulsat pe dl Constan- 
tinescu în atenţia electoratului. Un vehicul de ale 
cărui drepturi și aspirații dl Constantinescu s-a lepădat 
imediat după ce a trecut pragul Cotrocenilor în calitate 
de șef al statului. 


Mulţi dintre titularii „reşedinţelor” de tip Cotroceni 
au cărat sau vor căra după ei acel grup foșgăitor, acel 
ghem încîlcit de ambiţii personale, intrigi, cinism, 
lipsă de respect pentu „ăilalți ”, cunoscut sub numele 
generic de camarilă. Singura originalitate prin care s-a 
distins dl Constantinescu a fost de a beneficia nu de o 
camarilă, ci de două: camarila politică şi (vai!) camarila 
civică. A ţinut şi asta, probabil, de ceea ce am numit, 
în cîteva rînduri, „protopoliticul” României anilor '90. 


Am scris la timpul cuvenit ceea ce am crezut despre 
disensiunile apărute între, pe de o parte, preşedintele 
Constantinescu şi camarila sa politică şi, pe de altă 

parte, camarila civică a acestui complicat Agamiţă 
Dandanache al „societăţii civile”. Nu are rost să repet 
unde consider că dreptatea era de partea „civicilor” 
şi unde de partea „politicilor”. D1 Constantinescu și-a 
avut dreptatea sa în încăierările de familie cu „civicii”, 
aşa cum aceștia din urmă şi-au avut dreptatea lor în 
multe dintre delimitările față de dl Constantinescu 
şi „politicii” Domniei sale. Ceea ce merită este doar 
să reamintesc că unul dintre spectacolele cele mai 
dezolante (anunţind prin natura sa trist-tembelă 
dezagregarea PNȚCD-ului de după decembrie 2000) 
îl constituiau autosuspendările Alianţei Civice dintr-o 
coaliţie și așa dezolantă prin amatorismul ei politic. 


Cetăţeanul Emil Constantinescu are astăzi, ca oricînd, 
tot dreptul să-și exprime nedumeririle, neliniştile ori 
nemulțumirile provocate de felul în care îşi exercită 
mandatul actuala putere din România. Ceea ce con- 
sider că nu are dreptul moral fostul preşedinte este să 
pună la bătaie încă o dată numele şi destinul (încă 
fragil) al societăţii civile românești. Altfel spus, văd în 
demersul de acum al dlui Constantinescu o impostură 
care nu trebuie trecută cu vederea; nici măcar cu... auzul. 
Născut prin părțile Tighinei, dl Constantinescu ar trebui 
să știe că mulți români din Basarabia, cînd vor să arate 
că cineva încearcă să-i prostească, spun că individul 
cu pricina vrea să le pună „macaroane pe urechi”. 


Nu știu exact ce coc astăzi cei pe care i-am numit, în 
multe rînduri, „autoproclamaţii mandarini ai societăţii 
civile românești”, oameni care au făcut tot ce le-a 
stat în putință spre a procopsi scena politică româ- 
nească cu actori de tipul Emil Constantinescu, Victor 
Ciorbea și alții. Consider însă că imensele datorii 
morale pe care şi le-au creat prin politicianismul atroce 
de care au dat dovadă ar trebui să îi împiedice a se 
dori, din nou, „moașele naţiunii”, cum se amuzau să 

se ştie porecliţi. Au făcut destul rău nu doar imaginii, 
ci chiar fibrei societăţii civile spre a avea obrazul să 
mai folosească numele în alte aventuri pur politice. 
Nu am nici măcar curiozitatea de a afla ce crede despre 
intenţiile dlui Constantinescu un personaj care a aşter- 
nut, pentru bună vreme, o publicaţie la picioarele 
„catindatului”, apoi ale preşedintelui Constantinescu 
și a celor două camarile ale sale. Îmi zic că, atîta 
vreme cît dna Ileana Mălăncioiu continuă să se refere 
la astfel de personaje prin „distinsa doamnă”, lucrurile 
nu s-au schimbat prea mult. Însă de se vor fi schimbat, 
măcar la suprafață, asta nu spune decît că avem de-a 
face și cu „ironia sorții”, nu doar cu ironia excelentelor 
editoriale semnate de marea poetă în Cotidianul. 


La relansarea în „politica mare”, dl Emil Constan- 
tinescu afirma că, după toate cele petrecute şi sol- 
date cu ieșirea benevolă a Domniei sale din scena 
prezidenţialelor lui 2000, nu se consideră, totuși, un 
învins. lată singura afirmaţie cu care mă declar absolut 
de acord din toată ţopăiala propagandistică a încălzirii 
pentru un nou maraton politic de care se pregătesc 
dl Constantinescu şi „civicii” Domniei sale. Nu numai 
că dl Constantinescu nu este un învins; Domnia sa 
este chiar un învingător. Numai că victoria dlui 
Constantinescu este exact de genul celei confirmate 
de o mare anecdotă despre „victoria definitivă a comu- 
nismului”. Vă mai amintiţi? Era, spune anecdota, o 
victorie „asupra poporului român”. La fel de semni- 
ficativă este și victoria dlui Constantinescu asupra 
societăţii civile. 

Dacă a dovedit mai toate defectele devastatoare ale 
politicianului de duzină, fostul preşedinte nu a dovedit 
mai nici una dintre calităţile care definesc un autentic 
om politic. Or, ceea ce lipseşte astăzi României nu 
sînt politicienii (ei par a se înmulți prin sciziparitate), 

ci oamenii politici. Adevăraţii oamenii de stat nu se 
nasc din politicieni, ci din oameni politici. Încercarea 
de a recicla — cu gîndul reutilizării politice — actori 
de genul dlui Constantinescu nu înseamnă altceva 
decît o altă generaţie de piedici în drumul României 
spre normalitate. Cei dispuși, totuși, să parieze încă 
o dată pe politicianul bîntuit de vedenii cu călugărul 
Vasile ar face bine să-şi reamintească fie și numai de 
„lupta” dlui Emil Constantinescu cu, scuzați-mă, co- 
rupţia. O cruciadă „pe viaţă și pe moarte” din care toate 
părţile au ieșit bine-mersi. Mai ales — Merci, cherie. 
Singurele lucruri de bine, și recunosc că au fost destule, 
pe care le-am auzit despre dl Emil Constantinescu 
ţin de profesorul universitar cu același nume. Mi-au 
fost împărtășite de către prietenii Domniei sale care 
i-au fost studenţi. Mă întreb, cu o sinceră strîngere 
de inimă, ce îl împiedică oare pe dl Constantinescu 
să se întoarcă acolo unde îi este locul, la catedră? Ce 
îl mînă oare pe fostul preşedinte al României să pro- 
beze că ascensiunea sa la funcţia supremă în stat a 
fost nu doar o întîmplare nefastă pentru români, ci 
rămîne o cacealma de a cărei repetabilitate dl 
Constantinescu și pretorienii săi „civici” se simt din 
ce în ce mai fascinaţi? 


Înţeleg că după ce a eșuat lamentabil, dar fără să fie, 
evident, un „învins”, prietenii s-au mai rărit în jurul 
fostului preşedinte — lucru care ține de regula jocului 
politic. Dar să nu existe, totuși, un „duşman” în a 
cărui părere dl Constantinescu să creadă suficient, 
unul care să-i spună, cu tandreţe, că ridicolul are și 
el o limită? Ca și cinismul, de altfel. Mirarea de azi a 
fostului președinte privind lipsa de reacţie a socie- 
tăţii civile față de erori ale puterii este o farsă de 
prost gust. Sau nu avem de-a face cu același Emil 
Constantinescu ce, pe vremea mandatului prezidenţial, 

a încercat, scuzată fie-mi francheţea, să-i pună cu botul 
pe labe chiar pe „civicii” Domniei sale, cînd aceştia 
numeau drept inacceptabile unele dintre șușele poli- 
tice în care se implicau dl Constantinescu și „politicii” 
săi? 

În ceea ce o privește, societatea civilă, în numele 
căreia a reînceput să tune şi să fulgere, cu sfîntă mînie 
politică, dl Constantinescu, cred că ea se poate dovedi 
azi ceva mai mult decît pruncuţul încăput cîndva pe 
mîinile autoproclamaţilor „mandarini civici”. Vremea 
scutecelor încropite din editorialele distinselor doam- 
ne, din tînguielile-baladă ale moașelor națiunii ori 
din acatistele marilor trusturi de presă independente 
(independente de realitate, probabil) ar fi bine să 
aparțină trecutului. Asta dacă vrem să vorbim serios 
despre viitor. Dar, vorba altei mari anecdote: dacă 
nu, nu. 


(Adevărul literar și artistic, 12 ianuarie 2002) 

S-a spus că pentru a reuși în politică, ai nevoie de 
trei lucruri. Primul — bani. Al doilea — bani. Al treilea — 
bani. Doamna Lia Roberts îndeplinește doar prima 
dintre condiţii. În rest, Domnia sa riscă să lase impresia 
unei colecţii de ifose. Exact ceea ce îi mai trebuia 
României în acest șăgalnic an electoral 2004, care, 
din punct de vedere doctrinar, arată exact ca un papagal 
ciufulit: Stolojan liberal, Vadim filosemit, Băsescu 
preşedinte al Academiei de Vals şi Bune Maniere, 
Roman gîndindu-se să-și tragă partid cu tracțiune 
integrală, Gigi Becali secționîndu-și venele în public 
spre a se vedea „patriotismul şi naționalismul” care-i 
curg prin ele ca un preş roșu rostogolindu-se spre 
fotoliul parlamentar etc. 


Trăiesc de aproape două decenii în America. Am con- 
dus două publicaţii — Agora și Meridian — în jurul cărora 
s-au adunat multe dintre numele de primă mărime 
ale exilului românesc. Baza de date generată de cele 
două publicaţii a fost şi ea substanţială. Am lucrat cîțiva 
ani în departamentul românesc al Vocii Americii. Înain- 
tea lui decembrie 1989, am fost implicat în depuneri 
de mărturii în faţa Congresului american privind situ- 
aţia din România. Am inițiat ori am fost parte a unor 
eforturi de presă orientate spre „internaţionalizarea” 
adevăratului chip al dictaturii ceaușiste. De cîţiva ani 
conduc un departament de cercetare și comunicaţii 
al unei mari fundaţii internaţionale cu sediul în capitala 

Statelor Unite, după ce timp de şapte ani am condus 
programe americane dedicate României şi Moldovei. 
Cu toate acestea, nu am auzit niciodată de dna Lia 
Roberts pînă acum vreo trei ani. 


Cînd s-a întîmplat să aud de el, numele dnei Roberts 
a răsunat, din păcate, într-un context ce nu încetează 
să mă amuze — un fel de clisă româno-americană, o 
lume de învîrteli şi învîrtiți, chilipiruri şi grando- 
manii cu sau fără dublă cetăţenie, o lume de întristaţi 
că României îi merge așa de prost pentru a nu se da 
la o parte să stoarcă din această tragedie cît mai multe 
foloase personale. O lume populată, în egală măsură, 
de „Domnie, dumneata știi cine am fost eu în 
România?” și de „Domn'le, dumneata știi cine o să 
fiu eu în România?”. O lume năpădită de atâţia consuli 
onorofici, încît te întrebi cum de afacerile României 
nu merg tocmai bine, în vreme ce afacerile unora din 
acești diplomaţi sui-generis ori a progeniturilor lor 
curg așa de lin în România. 


Prin 2001 am fost întrebat: „Domn'le, știi cine este 
noul ambasador american la București ?”. Cum de obi- 
cei se întîmplă să ştiu astfel de lucruri un piculeţ 
mai devreme decît cei care îmi pun asemenea între- 
bări istorice, am răspuns ruşinat că nu știu. Am fost 
luminat: „Cea mai bună prietenă a preşedintelui Bush, 
Lia Roberts din Nevada. Duduie de milioane”. Intrigat, 
mi-am făcut lecţiile, cum se spune, şi am aflat că, de 
fapt, la București pleacă ambasador un excelent diplo- 
mat de carieră. Nu e rău de adăugat că dl Michael 
Guest s-a dovedit, de departe, cel mai bun amba- 
sador pe care Washingtonul l-a trimis în România 
după o lungă bucată de vreme. 


Iată că la acest început de an se reia refrenul acelor 
milioane de dolari care foşnesc agitate prin Nevada. 
Mai mult, „miza” este ridicată. Şi chiar de dna Roberts. 

Cineva şi-ar putea spune: așadar, neică, dacă zecile 
alea de milioane de dolari care nu-și găsesc liniştea 
şi prietenia la cataramă cu preşedintele Bush nu pot 
aduce un post de ambasador la Bucureşti, în schimb, 
cu o fracțiune din aceste asset-uri îți poți adjudeca 
Președinția României. Un astfel de mesaj, fie el şi 
involuntar, nu ar fi deloc unul favorabil — nici dnei 
Roberts, nici prietenilor suspuși pe care sper că nu 
îi numește la tot pasul, nici României. 


Președintele Bush se află el însuși într-un an electoral 
care se anunţă foarte dur. Pentru prima oară în ultimii 
ani, sondajele de opinie spun că dl Bush ar putea 
rata câştigarea unui nou mandat. Dacă ne gîndim fie 
și numai la controversatul război din Irak și dezba- 
terea, din ce în ce mai încinsă, privind calitatea îndo- 
ielnică a informaţiilor care au condus la decizia de a 
se declanșa acest conflict armat, e ușor de înţeles că 
şeful executivului american are suficiente griji şi multe 
fronturi de acoperit în domeniul imaginii — public 
relations; atît acasă, cît și la nivel internaţional. Românii 
nu sînt chiar cu toții mari suporteri ai intervenţiei 
americane în Irak, aşa că amestecarea numelui pre- 
şedintelui american în această tărăşenie (pre)elec- 
torală româno-nevadeză nu poate avea darul să nască 
noi admiratori pentru dl Bush. 


Nici dnei Roberts nu-i folosește imaginea unui om 
cu atîta dare de mînă, încît să poată „cumpăra” votul 
pentru Cotroceni. Într-o ţară în care polarizarea socială 
este atît de acută, unde inepţia politică, tembelismul 
economic, corupţia cronică și mafiotizarea fiecărui 
strat al societăţii au redus clasa de mijloc (vă mai 
aduceți aminte de burghezie și chiar de farmecul ei 
discret, cum spunea titlul unui film celebru?) la un 
procent nesemnificativ, imaginea unui om care vine 
din America, aruncă milioane în vînt şi ajunge la 

Cotroceni nu poate constitui un blazon care inspiră 
încredere. Prea miroase a cazinou de Las Vegas. Să 
fii perceput ca „omul lui Bush la Cotroceni”, cum s-a 
şi speculat deja ori ca un Agamiţă mai sofisticat şi 
trimis de la un centru mai acătării decît cel de unde 
fusese expediat venerabilul Dandanache, nu e de bun 
augur pentru catindata Roberts. 


În ceea ce privește România, dacă atunci cînd se gîn- 
deşte să candideze, cineva stabilește un preț așa de 
mic pe capul ţării, cînd devine preşedinte îi va fi cam 
anevoie să „vîndă” imaginea unui loc în care merită 
investit. Mă aşteptam mai mult din partea unui antre- 
prenor prosper. 


Citind unele dintre răspunsurile date presei de către 
dna Roberts, mă trezesc între amuzament și perplexi- 
tate. Domnia sa ne spune că e împinsă la candidatură 
de valul de nestăvilit al celor care au văzut-o la o 
emisiune a dlui Marius Tucă. Dacă acesta ar fi un 
criteriu, înseamnă că redutabilul gazetar creează, cu 
sau fără intenţie, vreo cîteva sute bune de candidaţi 
pe an și că dna Roberts va trebui să dea mult din 
coate pînă să ajungă să se ia în piept cu politicienii 
de calibrul dlui Adrian Năstase. 

Ne mai spune dna Roberts că românii de pretutin- 
deni văd în Domnia sa unica lor șansă și ne lasă să 
înțelegem că o somează să candideze. Nu e aici un 
semn de uşoară megalomanie? Posibila candidată ne 
mai propune — cu un uşor accent protocronic — să nu 
mai folosim termenul „diasporă” fiindcă nu e cuvînt 
românesc. În schimb, cînd își dă ochii peste cap la 
aflarea rezultatelor sondajului CURS, dna Roberts 
nu exclamă „oh, Dumnezeule!”, ci „oh, God!”. 


Ce să mai spun de acel istoric „sînt deschisă 360 de 
grade”? Pentru mărturisiri lirice mult mai puţin 

imprudente, Veronica Porumbacu avea să fie aspru 
sancţionată de Păstorel Teodoreanu într-o epigramă 
celebră. 


Nu ştiu cum s-a derulat sondajul CURS care avea să 
indice că un aiuritor 10% din electorat este gata să o 
trimită pe dna Roberts la Cotroceni fără să clipească 
ori fără să încerce să afle cine este și ce poate can- 
didata cu pricina. Şi atunci, de ce nu ar avea dreptul 
dna Roberts să adopte deviza: „Dacă voi nu mă ştiţi, 
eu vă vreau!”? 


Tot ceea ce ştiu este că se simte, încă o dată, o stafie — 
votul nemulțumirii. Un asemenea comportament elec- 
toral nu a rezolvat nicăieri şi niciodată problemele 
care hăituiesc o naţiune. Mai degrabă le-a cronicizat. 
A da mere pă pere e un sport naţional care ne-a dus la 
multe dezastre. Înţeleg nemulțumirea, chiar dispe- 
rarea unui electorat aruncat cinic din dezamăgire în 
dezamăgire. Dar dacă nu vom învăţa că, singură, ne- 
mulțumirea nu rezolvă nimic, atunci chiar există ceva 
mai mult decît o brumă de adevăr în spusa potrivit 
căreia fiecare națiune își are conducătorii pe care îi 
merită, iar democraţia nu se poate dovedi a fi altceva 
decît ce credea George Bernard Shaw despre ea: „un 
mecanism care are grijă să nu fim guvernaţi mai bine 
decît merităm”. 


(Adevărul, 9 februarie 2004) 

Îți trebuie ceva tupeu pentru a o introduce pe dna 
Lia Roberts românilor drept viitoarea preşedintă a 
României chiar înainte ca multimilionara nevadeză să 
se fi decis dacă intră ori nu în cursa pentru Cotroceni. 
Înainte de a leşina, fascinaţi de impetuozitatea trîm- 
bițașului, să vedem cine este personajul care aruncă 
tiribombe şi fumigene de felul acesta pe coșcovita 
piaţa electorală românească. 


Dl Dick Morris este, într-adevăr, un foarte cunoscut 
consultant politic american, faimos nu doar pentru 
calitatea serviciilor prestate, dar, potrivit unor comen- 
tatori avizaţi, și pentru magnitudinea deserviciilor 
aduse unora dintre cei mai apropiaţi prieteni şi clienți. 
Pentru cei care observă riguros scena politică ame- 
ricană, dl Morris nu este doar cel pe care Times Magazine 
îl numea cîndva „cea mai influentă persoană parti- 
culară” din America, etichetă discutabilă, ca multe 
altele, dar şi cel considerat a fi un „poltron” (craven 
character), altă etichetă ce poate fi (nu-i așa?) combă- 
tută de admiratorii necondiţionaţi ai dlui Morris. 


Este adevărat că dl Morris a jucat un rol în ascen- 
siunea politică a fostului preşedinte american Bill 
Clinton, numai că dl Morris este considerat (și) „omul 
care și-a trădat prietenul, Bill Clinton, prin crearea 
unei înalte situaţii de risc personal care a tîrît pre- 
şedinţia într-un scandal mediatic”. După care, cum 

spune comentariul la care mă refer, dl Morris „a schim- 
bat rolul de strateg principal al lui Clinton pe rolul 
de comentator pentru Fox [canalul de televiziune Fox 
News şi New York Post], unde s-a pretat la un striptease 
cu încetinitorul, dezvăluind multe din cele pe care le 
ştia despre Casa Albă”. 


Amuzantul spectru pe care îl pot lua relaţiile dintre dl 
Morris şi clienţi apare şi în scrisoarea pe care strategul 
i-a adresat-o dnei Hillary Clinton după apariția me- 
moriilor fostei prime doamne -— Living History. Cel 
care a lucrat două decenii pentru cuplul Clinton nu 
se mărginește doar la a nega o anumită afirmaţie a 
senatoarei de New York, ci îi reamintește prietenei 
sale că, de fapt, furios pe el, în mai 1990, Bill Clinton 
l-a alergat prin reşedinţa din Arkansas, l-a trîntit la 
pămînt şi l-a luat la pumni. Ideea de a vedea scene 
de această natură repetîndu-se la Cotroceni poate 
excita orice operator de televiziune, nu? 


Într-un comentariu la una dintre cărţile dlui Morris — 
OFF WITH THEIR HEADS: Traitors, Crooks & Obstruc- 
tionists in American Politics, Media & Business — se poate 
citi: „Cel mai dezagreabil element al cărții este dojana 
înalt moralizatoare pe care, în mod nepotrivit, o adoptă 
Morris faţă de ţintele sale. Și acest ton e la fel de 
credibil ca o carte scrisă de Madonna în care autoarea 
ar ataca nume din lumea spectacolului pentru că se 
folosesc de sex și moda de ultima oră” (pentru a-și 
promova imaginea). 


Ultimul capitol al cărții este considerat și cel mai 
deplorabil pentru că dl Morris ajunge pînă acolo încît 
îl acuză pe fostul său prieten și client, Bill Clinton, 
că a evitat „în mod deliberat să acţioneze împotriva 
rețelelor teroriste care au lovit America la 11 sep- 
tembrie”. Concluzia la care ajunge comentatorul este 
că ultimele două cărți semnate de dl Morris 

„ilustrează vizibila sa involuţie — de la strateg la 
vînzător de nimicuri”. 


În timpul campaniei electorale de acum patru ani, 
dl Al Gore lăsa să se înţeleagă că ar fi descoperitorul 
Internetului. Profitind de imprudenţa vicepreşedin- 
telui, contracandidatul George W. Bush avea să-l în- 
trebe într-o dezbatere televizată: „Al, atunci de ce încep 
toate adresele de Internet cu www, și nu cu alalal?”. 


Domnul Dick Morris este foarte mindru de al său 
www.Vote.com. Cu toate acestea, faima respectivului 
vehicul electronic este destul de dubioasă. Iată o opinie 
avizată, cea a lui Ken Sanes: „Morris nu a făcut decît 
să-şi îmbogăţească resume-ul negativ cu al său web site, 
www.Vote.com, unde vizitatorilor li se cere să voteze 
pe subiecte, promiţindu-li-se că rezultatele vor fi tri- 
mise funcționarilor publici. Cum a arătat revista Slate, 
www. Vote.com se autoprezintă drept o formă nouă a 
democraţiei directe care facilitează o cale de a vota prin 
intermediul Internetului, cînd, în realitate, este o 
formă de manipulare în care Morris alege întrebările și 
dezvoltă subiectele. Practic, strategia de bază a acestui 
site este cea folosită de toţi politicienii şi repre- 
zentanţii mijloacelor de informare în masă: vorbeşti 
(despre) democraţie, în vreme ce, pe ascuns, controlezi 
evenimentele. Din multe puncte de vedere, ceea ce este 
oferit de către mass-media e o democraţie burlescă ce 
poate fi considerată cu greu ceva unic, atîta vreme cît, 
pentru orice fenomen cultural şi uman, se pare că 
există azi caricaturi ieftine produse de mass-media — 
reclame pentru Claritin care oferă imitații de religie, 
judecători TV care administrează justiția în curţi con- 
trafăcute, căsătorii TV, false investigaţii reportericești 
despre mușamalizarea existenţei unor OZN-uri şi aşa 
mai departe. Societatea americană a devenit o uriașă 
masă opacă în care formele sînt imitate în vreme ce 
valorile sînt răsturnate”. 

Dacă așa stau lucrurile cu instrumentarul de cercetare 
lansat de dl Morris, nu avem decît să ne amintim de 
autohtonul „forme fără fond”. E pe gratis. Pentru cei 
care încă nu înțeleg în ce constă mecanismul lui 
www.Vote.com, așa cum este descris de Ken Sanes, 
nimic mai simplu: rolul întrebărilor votanţilor este 
doar de a ridica mingi la fileul electronic al dlui Morris, 
de unde Domnia sa le poate bubui în direcţiile care 
îi convin. O asemenea „democraţie directă” nu poate 
fi cu nimic mai atrăgătoare decît „democraţia originală” 
ori decît democraţia de felul: „Poporul român nu mai 
ascultă decît de mine. 


DI Morris pare să practice deja un cunoscut obicei 
„românesc” — una spui, alta fumezi. La 21 ianurie 
a.c., Domnia sa a semnat un articol în New York Post 
intitulat Death by Negatives, în care, pe bună dreptate, 
observa cum, folosind o campanie negativă, Howard 
Dean şi Dick Gephardt au reușit să se curețe reciproc 
în Iowa, croind astfel drumul spre victorie pentru 
John Kerry şi John Edwards, care au evitat campania 
negativă. Numai că, potrivit unor relatări de presă, 
aflat la București, dl Dick Morris lasă să se înțeleagă 
faptul că e „gata să folosească toate armele spre a o 
impune pe doamna Roberts în jilțul prezidenţial — 
inclusiv campania negativă”. Se mai relatează că dl 
Morris „a făcut apel la replica lui Harry Truman, care, 
acuzat de republicani că duce o campanie negativă, a 
răspuns: «Eu doar prezint faptele»”. Pentru o astfel 
de „prezentare a faptelor”, dna Lia Roberts nu are 
nevoie de un consultant de calibrul dlui Dick Morris. 
România geme de asemenea prezentatori de fapte şi 
creatori de evenimente. Ei pretind onorarii infinit mai 
modeste decît cele practicate de guralivul american, 
ca să nu mai spun că ştiu mai bine numărul gropilor 
(inclusiv al celor electorale) din România. 

Deşi considerat o minte sclipitoare şi un analist redu- 
tabil, istoria chixurilor pe care le-a dat dl Morris nu 
pare nici mai scurtă, nici mai puţin semnificativă decît 
pronosticurile exacte de care s-a dovedit capabil. Nu 
mai departe de acum o lună (7 ianuarie, 2004), comen- 
tariul semnat de către dl Dick Morris în New York Post 
lăsa să se înţeleagă că Howard Dean va cîştiga preli- 
minariile democratice din Iowa, New Hampshire și 
Carolina de Sud. Fostul guvernator al statului Vermont 
le-a pierdut pe toate. 


Tot așa, dl Morris era înclinat să creadă că John Kerry îşi 
va sfîrşi campania electorală în New Hampshire unde 
va fi învins de fostul general Wesley Clark, ba mai mult 
că „ar putea să sufere umilinţa de a se clasa pe locul 
al treilea” în acest stat vecin cu Massachusettsul pe 
care îl reprezintă în Congres. Cît de „umilit” a ieşit 
John Kerry din preliminariile cu pricina va fi aflat 
pînă şi dl Morris, deși este pînă peste cap de ocupat 
cu desenarea hărții politice românești. Mai mult, în 
Carolina de Sud îl vedea cu mari șanse chiar și pe 
reverendul Al Sharpton. În realitate, Dean și Sharpton 
nu au avut nici o șansă în faţa lui John Edwards. 


Nu îmi plac pariurile, mai ales cînd este vorba de 
politică. Totuși, mă încumet să cred că, după încheierea 
alegerilor prezidenţiale din România, „fenomenalul” 
consultant politic american va fi cunoscut la București 
mai puţin ca Dick Morris şi mai mult cu numele de 
Chix Morris. Fireşte, Domnia sa va fi mai bogat cu 
cîteva milioane de dolari, iar dna Roberts va cîntări mai 
puţin cu exact aceeași sumă. Meseria dlui Dick Morris 
este să cîştige milioane de dolari. Întrebarea este cum se 
poate numi meseria căreia este gata să i se dedice dna 
Roberts aruncînd milioane de dolari pe fereastră. 

În sfîrşit, printre speculaţiile iscate de apariția tan- 
demului Roberts-Morris pe piaţa electorală românească 

este şi aceea că dna Roberts ar putea fi iepurele 
PSD-ului ori, spune dl Vasile Dancu, iepurele dlui 
Morris. Dar dacă și dna Roberts și dl Morris nu sînt 
decît fazanii unui al treilea personaj, care, deocamdată, 
stă mai în umbră, de unde n-aş vrea să-l înghiontesc 
mai în faţă, căci nu merită nici măcar un brînci? 


(Evenimentul zilei, 14 februarie 2004) 

Falsele analogii 


Cînd nu pot să-și etaleze convingător o idee, un 
argument ori o convingere, mulți dintre noi recurg 
la false analogii. Nu e suficient că, în sine, analogia 
reprezintă o asemănare parțială, aşa că unii dintre noi 
ţin cu tot dinadinsul ca ea să devină şi ridicolă. După 
decembrie 1989, piaţa românească a ideilor politice 
geme de asemenea false raționamente. Unde am ajuns 
practicîndu-le, se vede cu ochiul liber. Cine a profitat 
de proliferarea acestor maşinării de autoiluzionare, 
nu e un secret. 


Depășiţi de mecanismul abil pus în spatele referendu- 
mului care avea să stabilească republica drept formă 
de guvernămînt, mulți regalişti români invocau o falsă 
analogie, cea cu Spania. Acolo, spuneau ei, nimeni 
nu pierduse încrederea în instituţia regală în timpul 
dictaturii franchiste. Deci, conchideau ei, în România 
lucrurile stau cam la fel. De fapt, în România sim- 
patiile celor mai mulți regalişti se îndreptau nu atît 
spre instituţia regală, ci spre persoana regelui Mihai I. 
Cînd monarhul a obosit și a acceptat că România nu 
se mai poate întoarce la monarhia constituţională, 
regalişti viforoşi au accepat să-l vadă pe actorul Radu 
Duda devenind, mai întîi, Principe de Hohen- 
zollern-Veringen şi, mai apoi, un fel de ambasador 
itinerant al PSD-ului. România nu a cunoscut o reforma 
pactada, iar între opoziţie şi putere nu s-a putut 

constitui un cadru similar celui intrat în istorie sub 
numele de Los Pactos de la Moncloa, înţelegeri care 
stabileau un pact social postfranchist între majori- 
tatea forţele politice pentru perioada tranziţiei. 


Se vorbeşte mult la Bucureşti despre „fenomenalul 
Dick Morris”, cunoscut „făcător de președinți”. Se 
afirmă că Domnia sa a jucat un rol în ascensiunea 
dlui Bill Clinton la Președinția Statelor Unite și a 
dlui Vicente Fox la cea a Mexicului. Este o altă falsă 
analogie, căci nu există nici o asemănare între con- 
diţiile în care și-au început cursa outsider-ii Clinton 
şi Fox şi startul din care se încearcă propulsarea dnei 
Roberts. Absolut nici una. 


Un alt raţionament falimentar este cel care suprapune, 
mecanic, ştiinţa unui individ de a se îmbogăţi şi capa- 
citatea lui de a-i îmbogăţi pe altii, ori măcar de a-i 
ajuta să o ducă mai bine. Un exemplu - Silvio 
Berlusconi. Nu numai că magnatul italian cîştiga ale- 
gerile pornind dintr-un cu totul alt start decît o face 
dna Lia Roberts, dar starea economiei italiane de 
astăzi nu este cu nimic mai bună decît la preluarea 
mandatului prim-ministerial de către proprietarului 
lui FC. Milan. Multe analize economice spun că azi 
situația Italiei este considerabil mai proastă, în 
vreme ce averea personală a dlui Berlusconi continuă 
să crească. 


Recent, premierul italian s-a supus unei operaţii este- 
tice. Într-adevăr, la reapariția în public arată „îmbu- 
nătăţit”. Nefericirea rămîne că, oricît de bogaţi ar fi, 
oameni ca dl Berlusconi nu pot plăti din propriul 
buzunar pentru face-lift-ul unei ţări întregi. Dicursul 
politic de pînă acum al dnei Roberts nu convinge că 
Domnia sa ar putea să determine dispariţia ridurilor 
sociale, a chisturilor politice și, mai ales, a pungilor 
vinete de sub ochii economiei românești. 

În sfîrșit, s-a mai comis o analogie: cea dintre dl 
Mikheil Saakashvili și dna Lia Roberts. L-am întîlnit 
şi ascultat în două rînduri pe cel care astăzi este 
preşedintele Georgiei. Fără a intra în amănunte, 
diferenţa dintre gîndirea politică a celor doi mi se 
pare cam cea dintre un Mercedes 600 şi o trotinetă. 


Cînd dna Roberts afirmă că trebuie terminat cu baronii 
locali, fiindcă nu mai sîntem în Evul Mediu, se poate 
înţelege că Domnia sa crede că „baron local” este o 
funcţie, o poziţie în nomenclatură. Mi-o închipui pe 
dna Roberts deja la Cotroceni, dîndu-se de ceasul 
morții să desființeze ceva imaginar, în vreme ce reali- 
tatea — de pildă, baronii locali de toate culorile — va 
continua să-i scape. Parcă am mai văzut așa ceva, nu? 


(România liberă, 26 martie 2004) 

Crucea lui Geoană 


Viaţa de partid e dură. Interesele partidului sînt tot- 
deauna mai presus de orice interes personal al mem- 
brului de partid. E aproape ca în armată: „Ordinul 
nu se discută, ordinul se execută”. Lucrurile devin — 
dacă pot forța ușor limba română — şi mai impera- 
tive, cînd partidul are nevoie de ceva. Şi cînd nu are 
nevoie partidul de ceva? 


PSD-ul a avut nevoie să rezolve situaţia de criză creată 
prin destituirea dnei Rodica Stănoiu din funcţia de 
ministru al Justiţiei. Deși era evident că, indiferent 
de sprijinul acordat dnei Stănoiu de către președin- 
tele Ion Iliescu, premierul urma să determine decizia 
la care s-a şi ajuns, soluţia înlocuirii nu a fost pregătită 
cum se cuvine. S-a recurs la promovarea unui tînăr 
diplomat ca dl Cristian Diaconescu în postul rămas 
vacant după plecarea dnei Stănoiu. Pentru unii obser- 
vatori ai scenei politice româneşti a fost vorba mai 
degrabă de întreruperea temporară a carierei unui 
diplomat decît de o promovare nesperată acordată 
unui om pe care se întîmplă să-l preţuiesc. 

Tracţiunea politică internă pe care o au „externiștii” 
este deseori neglijabilă. Drept, nedrept, asta e rea- 
litatea. De aceea, candidatura surpriză a dlui Mircea 
Geoană la funcția de primar general al capitalei a fost 
interpretată de mulţi comentatori drept un alt im- 
perativ de partid menit să acopere o criză. S-a mizat 

pe prestigiul ministrului de Externe, creditat cu o 
serie de performanţe foarte bune. 


Întrebarea rămîne dacă PSD-ul chiar a sperat vreo 
clipă că politeţea şi rigoarea dlui Geoană pot cîştiga 
pentru partid scaunul de primar al Bucureştilor. Greu 
de aflat răspunsul. În ceea ce-l priveşte, cred că dl 
Geoană n-a devenit insomniac întrebîndu-se: „Ce mă 
fac, dacă nu cîştig?”. Mai degrabă cred că întrebarea 
care l-a hăituit a fost: „Ce mă fac, dacă înving ?”. 


Nu este treaba mea să căinez un candidat ori altul, 
dar întrebarea de principiu rămîne: „E înţelept să 
deturnezi viața unor profesionişti numai din cauză 
că partidul e la ananghie?”. Şi cum poate un partid 
puternic precum PSD-ul să nu găsească alți candidaţi 
pentru funcţia de ministru al Justiţiei ori de primar 
general al capitalei spre a nu fi obligat să recurgă la 
asemenea artificii? 


Preşedintele Ion Iliescu este de părere că dlui Mircea 
Geoană i-a prins bine experienţa acestor alegeri, consi- 
derînd înfrîngerea „o experienţă utilă pentru forma- 
rea unui om politic”. DI Iliescu are dreptate, în sensul 
acelei ziceri care ne învaţă că tot ceea ce nu ne omoară 
ne întăreşte. Numai că, folosite anapoda, unele metode 
de partid pentru călirea mai tinerelor oţeluri s-ar putea 
dovedi, pînă la urmă, nu tocmai eficiente. Iar cei supuși 
unor asemenea proceduri se pot trezi la un moment 
dat confruntaţi cu serioase crize de identitate. 


Înainte de alegeri, analiști politici viforoşi încercau 
să descifreze ce era în capul partidului și ce era în 
sufletul dlui Geoană. După alegeri, aceiaşi despică- 
tori în patru ai încîlcitului fir politic încercau să înţe- 
leagă cum de s-a dovedit candidatul Mircea Geoană 
atît de neagresiv, atît de atipic în raport cu imaginea 
de acum istorică a nărăvașului candidat român. 

Între timp însă partidul dăduse, fie şi involuntar, 
răspunsul la aceste frămîntări analitice. Uitaţi-vă cu 
atenţie la fotografia de pe prima pagină! Realizînd 
că au montat afişul electoral sub o imensă reclamă 
roşie cu Johnny Walker, membrii unui Ku-Klux-Klan 
pesedist au tras o imensă cruce albă deasupra capului 
dlui Geoană. În felul acesta, s-a văzut clar de la 
Washington și Bruxelles că, deocamdată, nu există 
nici o şansă ca baronul Mischie să preia portofoliul 
Externelor românești. 


Subliminalul de partid e la fel de surprinzător ca sub- 
conştientul individual. 


Jurnalul Naţional, 18 iunie 2004) 

Omul fără voie 


Accesele de bun-simţ ale dlui Adrian Năstase sînt 
din ce în ce mai rare și din ce în ce mai scurte. Iar 
crizele de aroganță megalomanică — din ce în ce mai 
dese şi din ce în ce mai lungi. Acestea din urmă 
aproape că au devenit felul de a fi al premierului. O 
naţiune de analiști politici — care înainte de alegeri 
şi imediat după ele devin mai numeroşi chiar decît 
poporul român - l-a declarat pe dl Năstase învin- 
gător, à la Pirus, în clinciul cu dl Ion Iliescu, înfruntare 
de stat şi de partid proclamată „de proporții epopeice”. 
Comentariilor indicînd că prea vrea să le ia pe toate, că 
prea doreşte să-și impună condiţiile „de joc”, că prea 
îşi împinge camarila în față, premierul le răspunde că, 
dimpotrivă, aproape tot ceea ce a devenit în aceşti ani 
s-a întîmplat fără voia Domniei sale, biet miel de sacri- 
ficiu al nevoilor partidului. Și-a dorit să fie dirijorul 
corului gospodinelor din Tîncăbești, dar partidul l-a tri- 
mis la Camera Deputaţilor, unde, mărturiseşte azi, nici 
nu i-a plăcut. Şi-a dorit să fie instructor la Casa de cul- 
tură din Pătîrlagele, dar partidul l-a făcut ministru de 
Externe. A acceptat, fiindcă (nu-i așa?) il faut că trebuie. 


Înțelegem disciplina de partid, dar a cui victimă este 
dl Năstase în viaţa particulară? Cine să-i fi băgat pe 
gît nomenclatura comunistă — timpuriu, prin poţiu- 
nea Grigore Preoteasa, mai spre maturitate, prin hapul 
Angelo Miculescu? De ce atîta insensibilitate față de 

idealurile acestui om sensibil ca un Stradivarius, care, 
cu cît îşi dorește să fie ca majoritatea românilor, adică 
sărac lipit pămîntului, cu atît mai mult este forțat să 
devină ca Silvio Berlusconi — adică putred de bogat? 
De ce este împins acest rafinat cunoscător de artă să 
cumpere Luchian ori Țuculescu, cînd visul său de 
colecționar sînt Gogu Zugrăvescu și Sabin Bălașa? 


Tot fără să vrea, dl Năstase s-a trezit conducînd răz- 
boiul împotriva corupţiei. Nu demult considera că 
„toată lumea umblă cu corupţia în gură”, dar nimeni 
nu poate dovedi nimic. Azi, premierul luptă împotriva 
corupţiei din sînul susținătorilor președintelui, iar 
preşedintele luptă împotriva corupţilor din anturajul 
premierului — în fapt, cea mai sigură cale de pro- 
păşire a corupţiei în România. 

Dl Năstase este mîndru că a dus România în NATO 
şi ne anunţă că următorul său mare proiect de om 
politic este aderarea ţării la Uniunea Europeană. De 
fapt, dl Năstase „a dus” România în NATO tot fără 
să vrea. Una dintre realizările de netăgăduit ale fos- 
tului preşedinte Emil Constantinescu rămîne așezarea 
României pe un curs pro-NATO de unde nu mai putea 
fi dislocată. Recitiţi discursurile politice, interviurile 
timpului şi veţi vedea unde se situau atunci dnii Iliescu 
şi Năstase. 


A existat un cost politic foarte ridicat al acestei ade- 
rări — sprijinul necondiţionat acordat aliaţilor de a 
ataca Iugoslavia lui Miloșevici. DI Emil Constantinescu 
şi-a asumat riscul, decizie nepopulară care a marcat 
începutul căderii sale libere. În schimb, dnii Năstase 
şi Iliescu au cîrîit, ba chiar au vociferat împotriva 
acestui act de voinţă politică. Dar la 1 aprilie 2004 
au ţinut-o din sindrofie în sindrofie, celebrînd aderarea 
la NATO și uitînd să-i trimită „bietului” întemnițat 

Miloşevici un pacheţel cu salam de Sibiu şi o sticlă 
de coniac Segarcea. 

Mă uit pe geamul biroului, îl văd pe dl Năstase ieşind 
de la Casa Albă însoţit de președintele George W. 
Bush și vă întreb: dacă a ajuns atît de departe fără să 
vrea, vă dați seama ce ar fi putut deveni acest om 
fără voie, dacă ar fi voit? 


(Jurnalul Naţional, 23 iulie 2004) 

Contabilul liniştit sau Theodorică I? 


Dl Mircea Geoană ne-a anunţat că PSD-ul se află 
într-o „criză de evoluţie”. Totuşi, este greu de înţeles 
despre ce fel de partid vorbim. În vreme ce fonda- 
torul și mentorul partidului nu-l poate convinge pe 
dl Năstase să-și anunţe candidatura la preşedinţie, 
aceasta este anunţată lumii întregi de preşedintele 
american, chiar din Biroul Oval. Poate vă îndoiaţi de 
ceea ce scriam săptămîna trecută, dar gîndiţi-vă ce 
animal politic extraordinar este acest om fără voie: fără 
să miște un deget electoral, fără să se sperie de soma- 
tiile dlui Iliescu, fără să anunţe el însuși absolut nimic, 
dl Năstase este deja cunoscut, din Alaska în Filipine, 
drept candidatul PSD la Preşedinţia României. 


Înainte de această lovitură magistrală, dl Năstase i-a 
administrat cîteva upercuturi celui perceput în acest 
moment a fi cel mai puternic contracandidat al său 
pentru preşedinţie — dl Theodor Stolojan. Premierul 
afirmă despre preşedintele PNL că este „un lider de 
import”. Încă o dată, dl Năstase îmbină minciuna cu 
adevărul precum alții plăcutul cu utilul. Dl Stolojan 
este un lider de import al liberalilor, dar nu pentru 
motivul indicat de dl Năstase, şi anume că a muncit 
prea mult timp „în afara ţării”. 


Pe la mijlocul anilor '90, cîțiva lideri liberali i-au trans- 
mis dlui Stolojan invitaţia de a fi candidatul lor prezi- 
denţial în '96. Refuzul dlui Stolojan a avut trei 

componente. Prima — că nu are nici o intenţie să-şi 
scurteze contractul cu Banca Mondială. A doua — dacă 
va (re)intra în politică după plecarea de la Banca Mon- 
dială, se va duce la PDSR, partid în a cărui doctrină 
crede şi pe a cărui infrastructură teritorială poate 
conta. A treia — dacă există un partid pe care îl dis- 
preţuieşte profund, acesta este tocmai cel liberal. În 
acest sens, da, dl Stolojan este un lider de import al 
liberalilor, un pedeserist remaiat cu sfoară liberală. 
Meritul aparţine „făcătorului de regi” Valeriu Stoica, 
dar şi capacităţii extraordinare a dlui Stolojan de a 
părea ceea ce nu este. 


Premierul comite o eroare atunci cînd îl ia peste picior 
pe fragilul, liniştitul contabil Stolojan. Liderul pseu- 
do-liberal de azi nu a reuşit încă să păstorească o 
reţea de baroni de felul celei pe care i-o datorăm dlor 
Năstase şi Iliescu. Să nu vă miraţi, însă, că după insta- 
larea dlui Stolojan la Cotroceni, toate mașinile statului 
rulezează pe cauciucuri Tofan; aeronava prezidenţială 
aterizeză pe cauciucuri Tofan; izmenele pifanilor români 
atîrnă de zgârciuri Tofan; jartierele Toffanna și sutienele 
Toffanella cuceresc piața; guma de mestecat Tofănescu 
devine molfăiala preferată a cetățeanului; mulți „te- 
muţi” gazetari își schimbă talpa de talpă a pantofilor 
pe pingele din Tofan-relax; ofiţerii stării civile oferă 
noilor căsătoriţi prezervative Tofănici. Tot ce sper 
este ca dlui Marius Tucă să nu i se ceară să poarte 
doar cozondraci Toffanni. 


În urmă cu aproape 45 de ani, un critic cinematografic 
român comenta — pare-se fără să fi văzut filmul — 
celebra și destul de sumbra peliculă al lui Peter Brook, 
Moderato Cantabile. În traducerea condeierului respectiv, 
în româneşte titlul filmului devenea... Contabilul liniștit. 
După cum a reuşit să îngenuncheze toţi stilpii şi 
primadonele partidului, să-şi impună absolut toate 


91 


Dorin Tudoran 


condiţiile, să devină alfa și omega deciziilor, e greu 
de ghicit dacă porecla liberalului de pripas, autocratul 
Theodor Stolojan, va deveni Contabilul liniștit sau 
Theodorică I. 


Ambiţiile dlui Stolojan nu sînt cu nimic mai prejos 
decît cele ale dlui Năstase. Dimpotrivă. Ne vom 
(pede)liberaliza şi ne vom dumiri. 


(Jurnalul Naţional, 30 iulie 2004) 

Mirlanul general al capitalei 


DI Traian Băsescu a cîştigat cîteva alegeri fără să ştie 
măcar la ce funcţie candidează. În acest an, pentru 
Domnia sa a fost o imensă surpriză să afle că fusese 
reales în funcţia de primar general al capitalei. Practic, 
dl Băsescu refuză rezultatele alegerilor, continuînd 
să se comporte ca și cum ar fi fost (re)investit în 
funcţia de mîrlan general al capitalei. 


DI Băsescu pare a şti pe ce se bazează: mai nimeni 
dintre cei care i-au dat votul pentru o funcţie nu e 
dispus să-i atragă atenţia că exersează o alta și că nu 
ar fi deloc nepotrivită organizarea de alegeri anticipate 
pentru funcţia, încă relativ vacantă, de prim-gospodar 
al Bucureștilor. 


Adevărat, dl Băsescu se dovedește un gospodar mai 
bun decît alţii. Întrebarea este: ce termen de compa- 
raţie folosim? În raport cu halucinanţii domni Crin 
Halaicu (liberal cu un simţ al relativităţii financiare 
de tip pesede) şi Viorel Lis (țărănist, ma non fanatico), 
dl Băsescu pare a fi în liga fostului primar al Parisului, 
Jacques Chirac, şi a eternului primar de Blois, Jacques 
Lang. Totuşi, comparaison n'est pas raison, n'est pas? 


Pe masa de biliard a politichiei româneşti, dl Băsescu 
este tacul negeluit care nu se sfiește să rupă de fiecare 
dată postavul verde al competiţiei. Privind cu un ochi 
la slănină şi cu altul la făină, Domnia sa hăituiește 
bilele cu o violență de neaflat pe scările Richter şi 

Mercalli. Pentru dl Băsescu, cele şase găuri ale mesei 
de joc nu sînt decît şase gropi de gunoi în care ţine 
să-i afunde pentru totdeauna pe „ăilalți”. 


Deși posesorul uneia dintre frunţile cele mai întinse 
(şi asta pe orice cap de locuitor), dl Băsescu este 
proprietarul (absolut legal, mă grăbesc să adaug) uneia 
dintre memoriile cele mai scurte. Cînd tună şi fulgeră, 
mă întreb de cîte tone de lecitină ar avea nevoie spre 
a-și readuce memoria la o minimă stare de funcţio- 
nare. 


„Timp de 14 ani, șmecherii din linia a doua a PCR 
au guvernat ţara”, tună acest Robespierre călărind 
un tsunami de bere, urlînd că trebuie scăpat de cei 
care au făcut parte din „guvernări anterioare”. Edifi- 
cator pentru genul foarte selectiv de Dreptate și mai 
ales de Adevăr pe care le copăstorește alături de 
dl Stolojan este că, în vreme ce ne propune să termi- 
năm odată pentru totdeauna cu dl Mugur Isărescu, 
dl Băsescu nu suflă o vorbă despre alți membri ai 
„guvernărilor anterioare” — dnii Meleşcanu, Quintus, 
Vasile, Tăriceanu, Berceanu, Frunzăverde și, „cu voia 
dvs., ultimii pe listă”, Stolojan și longevivul Băsescu. 


Cît priveşte „linia a doua” care a operat în clar-obscurul 
orbitorului sistem comunist, lucrurile rămîn încă 
extrem de confuze. O confruntare electorală între 
dnii George Pădure şi Traian Băsescu sfirşea apoteotic, 
cei doi acuzîndu-se reciproc de a fi colaborat cu „or- 
ganele”. Ce au înţeles telespectatorii a fost că preopi- 
nențţii se cunoșteau mai mult decît bine și că, pe apă, 
dl Băsescu avea grad mai mare decît bucătarul Pădure. 
Dar pe uscat? O remiză cu damf de gunoi. 


După alegerile locale din 6 iunie, dl Toni Grecu semna 
chiar în acest ziar un articol inenarabil. Concluzia: 
„cel mai corect ar fi ca însăşi Capitala să-i poarte 

numele: Băsescurești, singura capitală din lume înfiin- 
tată, în legendă, de un cioban şi condusă, în realitate, 
de un marinar”. 


După ce vreme de trei numere am scris despre „prin- 
cipalii actori politici”, nici nu-mi vine să mă gîndesc 
cine şi spre ce va conduce din toamnă România. Sper 
doar că dl Grecu ne va sugera un nume nou și pentru 
această tristă, debusolată şi prea jecmănită „Românie 
profundă”. 


Jurnalul Naţional, 6 august 2004) 

O lovitură cumplită 
pentru Partidul Naţional Liberal 


Jurnalul Naţional: Dle Tudoran, ce credeți că înseamnă 
pentru PNL decizia lui Theodor Stolojan de a renunţa la 
candidatura pentru președinție? 


Dorin Tudoran: Mai întîi vreau să-i transmit dlui 
Stolojan sentimentele mele de solidaritate umană. 
Cînd pe un talger se află viaţa unui om, iar pe celălalt 
politica, realizăm că politica nu înseamnă nimic şi că 
divergențele de opinii ori soluţii se topesc. Îi doresc 
dlui Stolojan tot binele din lume, puterea de a face 
faţă acestei încercări fundamentale și îl asigur că mă 
rog lui Dumnezeu să-l aibă în grijă. Din acest moment, 
dl Stolojan nu mai poate avea decît prieteni. 


Pentru PNL este o lovitură cumplită, deoarece nu văd 
pe nimeni în acest moment care să fie capabil sau capa- 
bilă să impună partidului disciplina pe care o adusese 
cu el dl Stolojan. Tot așa, îmi este aproape imposibil să 
văd un alt candidat, cât de cât plauzibil, pentru Cotroceni 
pe care ar putea să-l scoată în față în acest moment PNL. 
J.N.: Cine credeţi că va fi noul candidat al Alianţei la 
președinție? 

D.T.: Raţional, nu poate fi decît dl Traian Băsescu. 
Dar în acest caz, premierul nu mai poate veni tot de 
la PD. Mai puţin raţional privind lucrurile, există 
firește o sumedenie de soluţii. De pildă, Dorin Tudoran 

candidat la Cotroceni, dl Băsescu — la Palatul Victoria. 
Ce ne leagă? Inenarabilul domn Mugur Ciuvică, justi- 
ţiarul care ne-a demascat într-un același comunicat. 
Vă daţi seama ce literatură s-ar putea naşte de aici? 
Serios vorbind, din nou, este greu de văzut cum ar 
putea dl Băsescu să evite candidatura la preşedinţie. 


J.N.: Ce părere aveţi: În cazul în care va candida, va fi 
taxat de electorat pentru faptul că renunță la Primărie, deși 
a promis că nu o va face? 


D.T.: Situaţia de acum nu are nimic în comun cu 
imensele erori săvîrşite de dl Ciorbea. Prima — ple- 
carea de la Primărie. A doua — demisia din funcţia 
de primar, în care fusese ales de bucureșteni, odată 
cu demisia din funcţia de premier în care fusese numit. 
Apoi, indiferent de ce am scris şi voi mai scrie în 
viitor despre actualul primar general al capitalei, dl 
Traian Băsescu este, în acest moment, de departe cel 
mai important politician român, omul nu doar cu 
tracțiune proprie, ci omul care poate fi candidat-lo- 
comotivă în situaţii în care alți politicieni români 
patinează pe loc. 

Din păcate, dl Băsescu mi se pare mult mai potrivit 
pentru funcţia de prim-ministru decît pentru cea de 
preşedinte. În fapt, structural, toți — dl Theodor Stolojan, 
dl Adrian Năstase și dl Traian Băsescu — sînt cu mult 
mai potriviţi pentru executiv, decît pentru preşedinţie. 
Mai ales într-o republică semi-constituțională, unde 
funcţia de şef al statului, deși nu total lipsită de pre- 
rogative importante, este, oricum, mai mult deco- 
rativă. Ca să nu mai spun că banii adevăraţi se fac la 
guvern, nu la Cotroceni. 

Cu cîteva luni în urmă, cînd încă nu se ştia ce va decide 
dl Năstase în legătură cu prezidenţialele, într-un interviu 
acordat Jurnalului Naţional, pe dl Alin Teodorescu, un 
bun prieten de-al meu, îl lua gura pe dinainte şi spunea 

că dl Năstase este încă un politician tînăr, care mai are 
multe de făcut, așa că nu e poate timpul să se gîn- 
dească la Cotroceni... Unde sau, mai bine spus, de 
unde ar urma concluzia naturală — amprenta pe care 
o poți pune pe deciziile importante este mult estom- 
pată. Şi nu e deloc neadevărat. 


Dacă dl Băsescu va fi obligat — şi nu văd în această 
seară de 2 octombrie, de aici, de la Washington, cum 
ar putea să evite o asemenea situaţie — să candideze 
la președinție, dl Adrian Năstase are şanse frumoase 
de a pierde prezidenţialele. Ştie acest lucru cum știe şi 
PSD-ul. Implicarea ministerului Apărării Naţionale în 
procesul Băsescu vs Ciuvică & Assoc. constituie un 
gest incalificabil. Dacă vrea să-și păstreze ceva șanse 
în faţa unei posibile candidaturi a dlui Băsescu pentru 
Cotroceni, dl Năstase ar trebui să ceară imediat demi- 
sia dlui Paşcu. Dacă nu o primește în cîteva zile, 
trebuie să-l destituie. Asta indiferent dacă documen- 
tul ajuns în posesia presei probează ori nu acuzaţiile 
aduse de dl Ciuvică. 


J-N.: În scurta perioadă în care aţi acordat consultanţă 
politică în România, v-au ajuns la ureche informaţii referi- 
toare la o posibilă retragere a lui Stolojan sau eventuale 
scenarii privind o asemenea decizie? 


D.T.: Tot ce pot să vă spun este că am fost foarte 
mirat în ceea ce privește decizia dlui Stolojan de a 
candida. De la un anumit moment știam mai multe 
decît aș fi dorit despre starea sănătății Domniei sale. 
Am avut o mare strîngere de inimă, fie și măcar în 
virtutea unor ani lungi cînd amîndoi am lucrat în 
programe internaţionale dedicate Republicii Moldova, 
ani în care ne-am întîlnit în cîteva rînduri şi am vorbit 
şi noi, aşa, ca între... expatriaţi, oameni luaţi peste 
picior cam şmecherește de dl Adrian Năstase. 

L-am văzut în cîteva emisiuni de televiziune și îmi 
pare rău că nu am făcut ceea ce simțeam că aș vrea 
să fac — să-i dau un telefon și să-i spun că nu are nici 
un rost să-și rişte viața pentru o candidatură la Cotro- 
ceni. Mulţi dintre cei cu care am discutat acest 
subiect mi-au spus că o făcea din ambiţie. Eu unul 
am crezut tot timpul că a făcut-o din onestitate, din 
convingerea că, dacă a promis ceva, trebuie să meargă 
pînă la capăt. Faptul că s-a retras înseamnă un singur 
lucru: că riscurile pe care şi le asumase trecuseră 
demult și cu mult dincolo de orice fel de limită. 


J-N.: Cine credeți că va beneficia de pe urma acestei situaţii? 


D.T.: S-ar putea ca tragedia pre-electorală a Alianţei 
D.A. PNL-PD să-i ofere şansa dlui Băsescu de a deveni 
din politician om politic. Un scenariu la care s-ar 
putea gîndi ar fi ca, din acest moment, să considere 
alegerile prezidenţiale ca şi inexistente ori un proiect 
cu totul secundar pentru Alianţă. Aceasta ar trebui 
să se concentreze pe alegerile parlamentare, să facă 
totul — adică pe dracu’ în patru — și să cîştige cele 
51%; 52%-53% ar fi chiar mai liniştitor pentru vremuri 
tulburi în parlament. 


Un Adrian Năstase la Cotroceni, cu un parlament 
majoritar D.A. şi cu un executiv tot al Alianţei, i-ar 
oferi timp dlui Năstase să participe la mult mai multe 
partide de vînătoare decît azi și la mult mai multe 
licitaţii de tablouri ori cărți rare. 

La fel, un Traian Băsescu la Cotroceni cu un parlament şi 
un executiv PSD+PUR ar tranforma un om hiper- 
energic într-un visător, dînd de mîncare păunilor, coţo- 
fenelor ori chiar „ciuciuvelelor” din parcul palatului. 
Oricum vor decurge lucrurile, scena electorală româ- 
nească se schimbă radical în acest moment şi supune 
actorii politici principali la un exercițiu de strategie 

electorală și gîndire politică pe care-l ocoliseră, aproape 
cu toţii, prin fente mai potrivite unor oameni care 
vor să intre în istorie, mai degrabă alături de Hagi, 
Dobrin şi Maradona decît alături de Ronald Reagan, 
Margaret Thatcher și regele Juan Carlos. Este, de altfel, 
un examen major şi pentru maturitatea electoratului. 


J.N.: Credeţi că Stolojan a fost șantajat, ca să renunțe la 
candidatură, aşa cum a declarat azi, duminică, liderul PD, 
Traian Băsescu? 


D.T.: Nu am nici o îndoială, dar asta nu exclude ceea 
ce v-am declarat ieri, și anume, faptul că dl Stolojan 
nu este, nici pe departe, în condiţia fizică cerută de 
târnoselile cărora le poți cădea victimă în timpul unei 
campanii electorale cu asemenea miză. Această decla- 
rație făcută de dl Băsescu, la numai o zi după ce a 
acceptat „declarația de motive” a dlui Stolojan, consti- 
tuie un pariu uriaș. 

Pe de o parte, ea poate determina un număr foarte 
mare de alegători, pînă azi nehotărîţi, să se hotărască 
a vota cu Alianţa D.A. PNL-PD, oameni care să spună: 
„Domn'le, mai dă-i în mă-sa pe pesediștii ăştia că sînt 
din cale afară de murdari...”. Pe de altă parte, la fel 
de uşor, poate determina acești nehotărîţi să vadă în 
declaraţiile contradictorii ale dlor Stolojan și Băsescu, 
în izbucirea în plîns a ultimului, sîmbătă, și în reve- 
nirea de azi la „clasicul”, „neclintitul”, „neînfricatul” 
Băsescu, un „teatru ieftin”. Ar fi o eroare majoră să 
se facă presiuni asupra dlui Stolojan de a recunoaște 
ori numai de a... „recunoaște” că a ieșit din cursă din 
cauză că nu a rezistat la amenințarea cu şantajul. DI 
Băsescu ar trebui să accepte constatarea că de la sublim 
la ridicol nu e decît un pas. Și, mai ales, într-o cam- 
panie de acest fel, un asemenea pas poate fi făcut 
foarte ușor. De ieri, dl Băsescu trebuie să-și asume 
singur orice pariu. 

De candidat, trebuie să candideze — PNL nu are nici 
o variantă. O variantă de tip Mugur Isărescu (pe care 
sper să-l văd peste cîteva ore aici, la Washington) mi 
se pare greu realizabilă. În ceea ce privește însufle- 
ţitorul „PNL este strîns unit în jurul lui Călin Popescu 
Tăriceanu” mi-e greu să nu zîmbesc și să nu întreb: 
„ŞI...?”. Poate că dl Băsescu ar putea fi „briefat” despre 
existența unui scurt poem care spune: „Un om din 
Tecuci avea un motor/ Şi nu i-a folosit la nimic...”. 


(Jurnalul Naţional, 4 octombrie 2004) 

De la politician la om politic 


Sînt întrebat de către colegii de la Jurnalul Naţional ce 
poate să însemne victoria dlui Băsescu, cine și cum 
va forma guvernul sau dacă vor avea loc alegeri anti- 
cipate. Să le luăm pe rînd. 


Victoria domnului Băsescu poate să însemne foarte 
multe lucruri. Poate să însemne, de pildă, că într-ade- 
văr alegerile parlamentare au fost fraudate. Mai poate 
să însemne şi că am avut dreptate atunci cînd, la 
ancheta pe care a organizat-o Jurnalul Naţional după 
retragerea din competiţie a dlui Stolojan, am afirmat 
că dl Băsescu este, de departe, politicianul cu cea mai 
mare tracțiune politică. Spuneam şi atunci, o spun și 
acum — domnul Băsescu are şansa uriaşă de a trece 
de la condiţia de politician la cea de om politic, pentru 
mine condiţii între care există deosebiri substanţiale. 


Mai poate să însemne că împotriva unei campanii 
pline ochi de erori, care pe altcineva l-ar fi costat 
pierderea alegerilor, găselniţa dlui Băsescu din ultima 
dezbatere dintre cei doi candidaţi a fost o mișcare 
genială. Încă mă îndoiesc că a fost vorba de sponta- 
neitate. Mai degrabă cred că unul dintre consilierii 
dlui Băsescu (poate unul de RP) l-a antrenat atît de 
bine, încît dl Băsescu a părut sincer recunoscînd nă- 
pasta acestui 2004, cînd românii au avut de ales un 
președinte dintre doi (foşti) comunişti. Dacă alegă- 
torii au fost cu adevărat păcăliți de această găselniță 

ori doar au dorit, de dragul schimbării, să se lase 
păcăliţi, e o chestiune de subconștient colectiv, greu 
de sondat. 


Mai poate să însemne însă și că „am dat mere pă 
pere”, că dintre cei doi comuniști pocăiți prin fesenizare 
şi pedeserizare a cîştigat candidatul cel mai puţin uzat 
politic. Cum, de asemenea, poate să însemne spargerea 
unor cuiburi economice de tip mafiot doar pentru ca 
ele să intre în „sfera de influență” a altor grupuri de 
același tip. Corupţia, şantajul şi aroganţa nu au culoare 
politică. Eşti corupt nu pentru ca eşti pesedist, liberal, 
țărănist, pedist, udemerist, purist etc. Eşti corupt 
pentru că așa ești. Puterea politică îţi crează con- 
diţiile în care să-ți poţi etala asemenea înclinații. 
Mai poate însemna că dl Năstase a comis o singură 
greşeală care i-a fost fatală — a candidat! DI Năstase e 
predestinat numirilor în funcţii, nu câștigării func- 
ţiilor prin alegeri. 

În sfîrşit, poate să însemne o schimbare adevărată. 
Profunzimea unei asemenea schimbări e la fel de greu 
de ghicit ca şi viitorul politic al dlui Năstase sau lucru- 
rile mari de care se va dovedi capabil domnul Băsescu. 


Viitorul guvern? Se va face fie foarte greu, fie prea 
ușor. Întrebarea nu este cine va fi invitat, ci de ce va fi 
invitat să facă guvernul? Atunci cînd am răspuns la 
ancheta Jurnalului Naţional de după retragerea dlui 
Stolojan spuneam, dacă nu mă înşel, că ne putem 
trezi cu dl Năstase la Cotroceni și cu Alianţa D.A. 
formînd guvernul sau cu dl Băsescu la Cotroceni şi 
cu Uniunea PSD+PUR formînd cabinetul. Ambele 
variante pot însemna o balanță mai echilibrată, o 
supraveghere reciprocă, o evitare a exceselor de tot 
felul. Dar pot conduce și la o torpilare reciprocă de 
mari proporţii. Va dovedi clasa politică românească 

un cîştig de maturitate sau va da același jalnic spectacol 
al lui „decât să moară mama, mai bine să moară mă-ta”, 
uitînd că mama tuturor e România, cea pe care și-au 
lipit-o de buze în această murdară campanie elec- 
torală? 


De fapt, întrebarea referitoare la viitorul premier este 
alta. Şi anume, în condiţiile date, cine ar dori să fie 
premier? Are România cultura, civilitatea politică a 
Franţei pentru a rezista eficient unei coabitări între 
Palatele Victoria şi Cotroceni, locuri populate de adver- 
sari politici? 

Dacă ar putea avea loc alegeri anticipate? De cîte ori 
au avut ele loc în România postdecembristă? De cîte 
ori nu s-a vorbit de iminenţa lor, dar ele n-au venit 
nici cît Godot? Drept este, de data aceasta, cu obliga- 
tiile asumate față de NATO și obiectivul intrării în 
Uniunea Europeană, lucrurile pot deveni „mai pre- 
sante”. Numai că noi, românii, sîntem campionii inega- 
labili ai „boicotării istoriei”, vă amintiţi? 

Avem însă cu toţii obligația de a spera la mai bine. 
Nu degeaba s-a spus că „speranța moare ultima...”. 


(Jurnalul Naţional, 13 decembrie 2004) 

Unde-i baba, să-i rup laba 


Ani la rînd — grei şi extrem de toxici pentru fibra 
firavă a statului de drept —, de fiecare dată cînd se 
aducea în discuţie problema imensei corupţii care 
bîntuie România, dl Adrian Năstase fie tăcea, fie izbuc- 
nea în comentarii năucitoare. Fără a avea pretenţia 
de a reproduce cuvînt cu cuvînt una dintre replicile 
fostului prim-ministru, spiritul acelei ziceri enervate 
era: „Toată lumea umblă cu corupţia în gură, dar 
nimeni nu aduce dovezi”. Reacţionînd astfel, dl Năs- 
tase părea personajul unei cunoscute anecdote, în 
finalul căreia, spre uluirea audienței, întreba: „Unde-i 
baba, să-i rup laba”. Erau anii în care Corpul de control 
al primului-ministru era mai degrabă un corp de balet, 
iar prim-balerinul Autorităţii Naţionale de Control 
era dl Ionel Blănculescu — cum ar veni, platfusul po- 
trivit la maneaua potrivită. 


După pierderea alegerilor, dl Năstase a devenit edito- 
rialist al Jurnalului Naţional. Faptul, trebuie să recunosc, 
m-a cam emoţionat. Dar și mai mare mi-a fost mirarea 
citind unul dintre editorialele fostului premier în care 
autorul mărturisea că a avut un moment de răgaz în 
care a recitit a treisprezecea scrisoare persană a lui 
Montesquieu din care şi citează faimosul adagiu: „Ce 
lucru nemaipomenit! Cum poate cineva să fie per- 
san?”. Cusurgiu cum sînt, hop şi eu cu: „Ce lucru 
nemaipomenit! Cum poate un fost prim-ministru să 
fie editorialist ?”. 

Dar mirarea mirărilor rămîne pentru mine cum e oare 
cu putință atîta stranietate: în timp ce dl Năstase, 
doctor în Drept, reciteşte din Montesquieu tocmai 
Scrisorile persane, eu, un pîrlit de scriitor, copleșit de 
a fi devenit coleg de editorial cu dl Năstase, recitesc 
din Montesquieu tocmai Spiritul legilor. Şi, asediat de 
atîtea bizarerii disperante, mă întreb: n-ar fi fost mai 
natural ca eu să recitesc Scrisorile persane, iar dl Năstase 
să recitească Spiritul legilor, pe care, orișicîtuşi de puţin, 
ar fi trebuit să-l ştie pe dinafară cînd era premier? 
Poate că editorialistul Adrian Năstase are dreptate 
scriind despre preşedintele Traian Băsescu: „Atunci 
cînd popularitatea este criteriul exclusiv pentru can- 
didaturi sau numiri în funcţie, riscăm să lăsăm 
deoparte competenţa, adecvarea efectivă la funcţia cu 
pricina. Și foarte repede oamenii se simt trădaţi”. 
Totuşi îmi zic: Ce lucru nemaipomenit! Cum se poate 
ca dl Traian Băsescu, un om cu o singură calitate, 
popularitatea, și cei care-l înconjoară (lipsiţi de com- 
petenţă și adecvare efectivă la funcţiile cu pricina) 
să dea semne că vor, sărăcanii de ei, să încerce a 
pune după gratii măcar o parte a corupţiei, în vreme 
ce dnii Iliescu şi Năstase, politicieni cu multiple ca- 
lități şi înconjurați numai de oameni competenţi și 
adecvaţi funcţiilor aferente, s-au jucat cu noi de-a 
„unde-i baba, să-i rup laba”? 


Cum mi-e imposibil să găsesc de unul singur răspuns 
la această întrebare persană, iar dl Năstase nu are 
timp să se gîndească la ea, căci tocmai scrie edito- 
rialul de săptămîna viitoare, propun să ne adresăm 
amîndoi dlui Dan Voiculescu. De ce tocmai Domniei 
sale? Păi, nu se poate ca dînsul să nu aibă răspunsul 
potrivit pentru această bagatelă de întrebare, cînd a 
găsit cheia pentru ditamai megașarada persană. De 
ce atunci cînd se afla la guvernare cu PUR, PSD nu 

era un partid-stat, iar după ieșirea de la guvernare a 
PUR, PSD a (re)devenit un partid-stat; iar atunci 
cînd PUR a (re)intrat în alianţă electorală cu PSD, 
partidul condus de viitorul editorialist a scăpat din 
nou de eticheta de partid-stat? 


Cum voi reacționa, oare, cînd dl Traian Băsescu nu 
va mai fi preşedinte, se va adăuga echipei de edito- 
rialiști ai Jurnalului Naţional și va mărturisi cum, într-un 
moment de răgaz, a recitit Principiorum Primorum Cogni- 
tionis Metaphysicae Nova Dilucidatio şi Kritik der reinen 
Vernunft ale Privatdozentului Immanuel Kant şi a rea- 
lizat că proaspătul preşedinte Cozmin Gușă-Căpușă 
şi premierul Victor Ponta-Titulescu nu sînt tocmai 
ceea ce-i trebuie României? Și, fiindcă tot am ajuns 
aici, de fapt, ce-i trebuie României mai mult decît o 
echipă de editorialiști alcătuită pe principiile delega- 
ţiilor ecumenice? 

Ce lucru nemaipomenit! Cum poate cineva să nu fie 
editorialist? Într-un moment de răgaz, îl reascult pe 
optimistul Louis Armstrong — „What a wonderfuuul 
world!”. Într-adevăr, Louis. 


(Jurnalul Naţional, 25 februarie 2005) 

Excesul 


Dacă rezultatul final al acestor prezidenţiale americane 
va consfinţi oficial victoria lui George W. Bush, unul 
dintre lucrurile la care vor trebui să mediteze, pentru 
multă vreme, nu doar democraţii este sabia cu două 
tăișuri pe care o reprezintă excesul. 


Spontan, dar mai ales orchestrat, totul a fost împotriva 
preşedintelui Bush: milioanele filantropului George 
Soros şi cruciada în care s-a angajat bătînd America în 
lung şi-n lat; milioanele de fani ai lui Bruce Springsteen 
şi Sean Penn; milioanele de spectatori ai peliculei 
lui Michael Moore; tragedia celor care şi-au pierdut 
copii, fraţi, surori, părinţi într-un război deloc po- 
pular — cel din Irak; The Economist, The New York Times, 
The Washington Post recomandau alegătorului american 
să voteze pentru John Kerry ş.a.m.d. 

Numai că: în ultimul moment George Soros a avut 
demnitatea de a se desolidariza de impostura activis- 
tului Michael Moore; Dan Rather a pus la pămînt nu 
doar credibilitatea personală, dar şi pe cea a CBS-ului, 
cînd, orbit de o ură aproape patologică împotriva celor 
doi președinți Bush, a dat pe post false documente 
privind serviciul militar al lui Bush-fiul; Theresa Heinz, 
soţia lui Kerry, a devenit dintr-un personaj „mai altfel” 
o figura foarte antipatică, datorită unor comentarii 
arogante privind-o pe Laura Bush ş.a.m.d. 

Piramida priorităţilor electorale stabilită de analiştii 
politici s-a dovedit și ea un pocinog — războiul din 

Irak a fost doar a patra preocupare a alegătorului 
american, în timp ce valorile morale — cea dintii. Sus- 
ţinerea căsătoriilor între iubiți de același sex nu s-au 
dovedit o idee prea bună pentru democrați. 


Republicanii sfirșesc prin a avea majoritatea ambelor 
camere ale Congresului şi Casa Albă. Tom Daschle — 
temutul, tenacele, extrem de agresivul adversar al 
preşedintelui Bush şi liderul majorităţii în Senat — 
pierde, incredibil, cursa electorală! 

Fireşte, cel mai prost iese tandemul Kerry — Edwards. 
Dacă nici într-un context în care totul părea să lucreze 
împotriva preşedintelui Bush, John Kerry nu reușește 
să cîştige, multe dintre analizele postelectorale se vor 
întoarce la o observaţie inițială — lipsa de identitate 
politică a senatorului de Massachusets, perceput de 
mulţi ca o simplă prelungire a unor Edward Kennedy 
ori Tom Daschle. 


Excesul i-a pierdut pe democrați. Victimizarea la care 
a fost supus de către adversari l-a ajutat pe George 
W. Bush. Încă o dată, alegătorul american s-a simţit 
stînjenit în faţa excesului. 


E greu de ştiut spre ce se îndreaptă America după 
acest vot. O perioadă prea lungă de plătire a poliţelor 
ar putea să-i arunce pe republicani în păcatul tocmai 
refuzat democraţilor de către alegători. 


(Jurnalul Naţional, 4 noiembrie 2004) 

IV 
Vraişte Vodă 


Rața de unică întrebuințare 


A venit iarna. Și cum bine ne-a atras atenţia dl Băsescu, 
acest Petrache Lupu al mai tuturor maglaviturilor gu- 
vernamentale postdecembriste, „iarna nu-i ca vara”. 
Chiar nu e. Vara e anotimpul gargarelor de tot felul, 
de la cele electorale la cele turistice și de la cele 
diplomatice la cele doctrinare. Iarna e timpul sca- 
denţelor. Nu mai poţi spăla cu Perrier puntea navei 
„România”, aflată în derivă, așa cum ai cerut bucu- 
reştenilor să spele trotuarele cu apă potabilă. 


A venit iarna, anotimpul în care mecanismul struţo-că- 
milelor politice românești scîrţiie sub pielea artifi- 
cială în care a fost împins cu anasîna. O tibie pedistă 
se înţelege greu cu un peroneu liberal. Un şold pesedist 
face cu greu pîrghie cu un coccis purist. O rotulă 
udemeristă riscă să crape sub povara unui copan sin- 
dicalist de orientare peremistă. O pană minoritară 
găseşte cu greu posibilitatea de a pluti — balastul 
majoritar îi aminteşte regulile nemiloase ale gravitaţiei 
politice. 

A venit iarna. Argoul în care comunică ciolanele cu 
oscioarele struțo-cămilelor politice este un esperanto 
în care primele au grijă ca substantivele să fie defective 
de toate celelalte cazuri în afara genitivului — ce-i al 
tău e şi-al meu, ce-i al meu e doar al meu —, iar celelalte 
asigură verbelor desinenţe economice neaşteptate. 
Dl Băsescu a dat turma guvernamentală în păstorit 

dlui Tăriceanu, afacerist prosper şi politician mai şters 
decît datoriile multor televiziuni sindicale şi parti- 
culare către bugetul de stat pesedist. 


Mi-l amintesc pe dl Tăriceanu într-un interviu, cînd 
s-a dovedit foarte elocvent în a-și exprima motivele 
pentru care preferă să poarte şosete de mătase decît 
şosete de bumbac, fie acesta şi extrem de atent mer- 
cerizat. Restul doctrinei politico-economice reprezen- 
tate de Domnia sa a rămas de nedescifrat în spatele 
unui discurs anodin, dar de o urbanitate exemplară. 


Tocmai încercam să înţeleg cum vor interacționa urba- 
nitatea dlui Tăriceanu cu suburbanitatea dlui Băsescu, 
cînd a şi apărut un prim răspuns sub forma ratei 
unice de impozitare susținută cu un entuziasm ciudat 
şi de un populist frenetic și de un liberal cu ștaif. Încă 
înainte de alegeri, taberele politice se poziţionaseră 
cu egală inadecvare față de acest subiect. El era şi este 
văzut fie ca un panaceu fiscal, fie ca o scamatorie 
ieftină. Aplicată pripit, chiar o idee bună poate deveni 
primul construct al unei mitologii economico-finan- 
ciare periculoase. 


Mutată cu totul din zona fiscală în cea a moralului, 
rata nu poate spune omului de rînd decît că bine au 
făcut cei care au furat pe rupte, şi-au suit sacii cu 
bani în căruţe Rolls Royce, Bentley, Porsche, Mercedes, 
BMW și, cu voia dlui Tăriceanu, ultimele pe listă, 
Peugeot şi Citroën, și că rău au făcut cei care n-au 
furat. Primii n-au plătit nici impozite progresive, nici 
impozite lineare. Ceilalți vor plăti pentru toți. În felul 
acesta, prăpastia dintre cei puţini care au indecent 
de mult şi cei indecent de mulţi care au stînjenitor 
de puţin va creşte. 


Discutată doar în parametrii fiscali, această rată rămîne 
un subiect rezervat teoreticienilor şi demagogilor. 

Prioritatea numărul 1 a administraţiei Băsescu, rata 
unică de impozitare este transformată în rața de unică 
întrebuințare. Fiecare o pîrleşte cum îi convine. Dacă 
va continua să privească cu un ochi la făina populistă 
și cu celălalt la slănina liberală, dl Băsescu riscă să 
devină sașiu. Va fi imposibil să spui: „L-am privit în 
ochi pe Băsescu” fără a-ţi lua riscul de a fi întrebat: 
„În care dintre ei?”. 


PS.: Dl Băsescu informează: „În vocabularul meu nu 
intră cuvîntul «te rog». Un preşedinte cere”. Atunci 
să nu se mire că va primi şi răspunsuri precum „hai 
sictir!”, căci există printre milioanele de români, care 
nu-i sînt subordonați ierarhic, destui oameni cu același 
fel de umor practicat de fostul șef de plută al dlui 
George Pădure. Un șef de stat care își exersează pînă 
la leşin numai darul vorbirii, lăsîndu-şi darul gîndirii 
pradă abstinenţei totale, poate deveni un motiv de 
jale patriotică. Nu se aștepta nimeni ca dl Băsescu 
să se dovedească o trestie gînditoare, dar ipostaza de 
bîtă cinică prezintă multe riscuri. Spectrul unui alt 
„tătuc” trebuie să-i pună pe gînduri pe cei aflaţi de 
atîta vreme în aşteptarea democraţiei. Ceilalţi — inclusiv 
distinși analiști politici — pot dormi liniștiți. Ca şi 
altădată, vor acuza viforos cînd va fi prea târziu. 


(Jurnalul Naţional, 14 ianuarie 2005) 

Trabantu' şi Levantu’ 


Invitat la emisiunea dlui Paul Grigoriu, „Sfertul Acade- 
Mic”, dl Băsescu afirmă: „Dacă România ar fi avut 22 
de milioane de Patapievici ori de Pleșu, eu n-aş fi 
fost președinte”. În realitate, tot ceea ce-i trebuia 
României spre a evita varianta Băsescu era să aibă 
un Năstase mai puţin şi o vadră de noroc mai mult. 
Una dintre situaţiile absurde la care a condus soluţia 
Băsescu este că ne-am trezit cu un Pleșu cam mult și 
cu un Patapievici cam teleportat. 


DI Pleşu a trudit cu entuziasm pentru preşedintele 
Ion Iliescu. A trudit răbdător și pentru preşedintele 
Emil Constantinescu. Azi se speteşte pentru preşe- 
dintele Băsescu. Mai e cineva de slujit? Cît despre 
cum se acuză între ei de toate nenorocirile trecute, 
prezente, ba chiar şi viitoare ale României, cei trei 
președinți cărora dl Pleşu le-a oferit serviciile sale 
cu atîta stoicism, ce să mai vorbim. Mai bine vorbim 
de o întîmplare. 


DI Augustin Buzura află de la ziariști că a fost destituit 
din fruntea Institutului Cultural Român. Noi aflăm 
dintr-un text al dlui Buzura (România literară nr. 4/ 
2005) cum l-a tratat preşedintele Băsescu în momentul 
cînd, în sfârşit, i-a confirmat ceea ce ştia deja tot tîrgul. 


Ani la rînd, dnii Buzura şi Pleşu au fost buni prieteni — 
şi sub dl Iliescu și sub dl Constantinescu. Cînd, potrivit 
dlui Buzura, dl Pleşu îi cere să-i transfere Dilema din 

proprietatea statului în proprietate personală, iar 
dl Buzura, din motive legale, refuză, prietenia se 
strepezeşte. 


Ajuns la Cotroceni, dl Pleșu se apucă de plătit poliţe. Îl 
destituie pe dl Buzura printr-o hotărîre a dlui Băsescu. 
Fireşte, mîrlănia spiciuleţului şi cinismul rîsului pre- 
zidenţial rămîn profund băsesciene. Totuși, în acest 
caz, președintele l-a slujit pe consilier şi nu invers; 
o inversare de roluri cam nepotrivită. Pe vremuri, 
exista ştiinţa punerii batistei pe țambal pentru a mai 
lua ceva din stridenţa cîntării. Chiar e criză de şifon 
la Cotroceni? 


DI Patapievici este unul dintre intelectualii proeminenţi 
ai României. Intrarea sa pe poarta din față a unei 
instituţii culturale ar trebui să fie o bucurie. Numai că, 
dedesubturile rocadei au creat o situaţie deplorabilă. 
Cît priveşte imensa admiraţie a dlui Băsescu pentru dl 
Patapievici, faceţi un test: luaţi o pagină scrisă de ulti- 
mul şi puneţi-o sub ochii celui dintii. E posibil ca în 
mai puţin de un minut dl Băsescu să facă pluta pe par- 
chet. Noroc cu dl Pleșu care-i poate descînta de deochi. 


Încă de la înfiinţarea Fundaţiei Culturale Române am 
fost extrem de critic faţă de felul în care funcţiona 
instituţia. Din acest motiv, relaţiile mele cu dl Buzura 
au devenit pentru ani buni mai reci ca vremea în 
Alaska şi n-au mai revenit vreodată la ce fuseseră 
cîndva. Pe atunci, soţii Pleşu erau angajaţii voioşi ai 
fundaţiei. Azi, cînd oameni cărora dl Buzura le-a asi- 
gurat un acces substanţial la o plăcintă de lux îi regi- 
zează o ieșire din scenă atît de umilitoare, n-ai cum să 
nu te întrebi de unde Dumnezeu vin aceste reflexe de 
lumpenelită. 


Simpatizanţi ai dlui Băsescu — eu însumi fiind unul 
din ei, dar unul foarte bine temperat — aşteaptă de la 

cel pe care l-am numit cîndva „mirlanul general al 
capitalei” să înţeleagă diferența dintre un șef de stat 
şi un şef de pirogă. Cine îl împinge într-o altă direcție 
nu-i face decît rău. 

Una dintre mişcările zilei pare a fi renunţarea la un 
îndrăgit sport naţional în favoarea unuia mai dinamic 
şi din vestiarele căruia se pot mişcula multe — pupin- 
băsismul. Totuși, nu înţeleg în ce constă progresul. 


Vă veţi întreba, probabil, de unde şi pînă unde titlul 
acestui editorial. Știu şi eu? La urma urmelor, l-a între- 
bat cineva pe Urmuz de ce a pus drept morală a fabulei 
sale Cronicari versul absurd „Pelicanul sau babiţa”? 


(Jurnalul Naţional, 11 februarie 2005) 

Se comentează mult pe seama rebelei şuvițe de păr a 
dlui Băsescu. Eu unul cred că nu şuviţa e problema 
acestui preşedinte, ci capul, adică, mă rog, obrazul 
peste care fuioraşul se prăvale în momente nepotrivite 
luînd vederea și obliterînd viziunea președintelui. D1 
Băsescu s-a afirmat drept omul multor acte de curaj. 
Totuși, cît de curajos poate fi, cu adevărat, un om care 
nu are curajul propriei chelii? Confruntat cu aceeași 
problemă, a şuviţei, cel mai faimos primar al planetei, 
Rudof Giuliani, rezolva situaţia printr-o frizură „pe 
măsura realităţii”. Cred că dl Băsescu nu are nevoie de 
consilieri de imagine foarte sofisticaţi pentru a tăia 
acest nod gordian, fiindcă prea mult de tăiat nici nu e. 


Revenind la chestiunea de fond — capul și obrazul — 
ar fi de remarcat că dl Băsescu nu este întotdeauna 
un politician mai altfel decît cei pe care i-a învins cu 
o plăcere copioasă ori aliaţi al căror nume îl face să 
scrîşnească din dinţi. Continuă să tune și să fulgere 
împotriva celor cu trecuturi nebuloase și promite o 
curăţenie totală. La o adică, însă, cum ar fi la emi- 
siunea dlui Paul Grigoriu, „Sfertul Academic”, rugat 
să spună cine şi de ce sînt oamenii președintelui, dl 
Băsescu o dă uşurel după parîmă: „...că s-ar putea să 
spună nu știu ce ziarist că trecutul tău nu-i perfect 
curat... Domn'le, cu sau fără trecut perfect, cu sau 
fără fustă scurtă, a fost lîngă tine cînd ai cîștigat...”. 

Las la o parte acel „nu știu ce ziarist”, care este varianta 
disco a clasicului „o anumită parte a presei”, şi nu 
văd nici o deosebire faţă de felul în care alţii şi-au 
promovat clienţii cu trecuturi tulburi. Şi nu doar în 
România; și nu doar acum. Confruntat cu dovezi zdro- 
bitoare în legătură cu unul dintre oamenii săi, preşe- 
dintele Kennedy a spus celebra: „Da, e un pui de cățea, 
dar e puiul nostru de căţea”, stabilind un record de 
sinceritate greu de bătut chiar şi de dl Băsescu, nu? 


Problema dnei Cristina Pirvulescu nu a fost că este 
blondă, are picioare prea lungi și fustă prea scurtă, 
cum bagatelizează episodul dl Băsescu. Unul dintre 
necazurile distinsei doamne s-a dovedit necunoaș- 
terea diferenţei între Consiliul Europei și Consiliul 
European. Mai ales cu una dintre aceste instituţii, dna 
Pirvulescu, în calitate de ministru al Integrării, urma 
să facă mai mult decît să se hîrjonească ori să flirteze. 
În ceea ce priveşte odiseea dlui Silvian Ionescu — 
înainte de 1989 ofițer DIE, adică securist, adică poliţie 
politică, iar după decembrie 1989 unul dintre oamenii 
de încredere ai dlui Băsescu —, cred că ea spune multe. 


I se tot scoate pe sub nas dlui Băsescu faptul că a 
fost căpitan de vas și că pentru asta va fi făcut nu 
ştiu ce compromisuri. O asemenea abordare stupidă 
trebuie abandonată în schimbul unui demers cu ade- 
vărat util, pentru care spijinul dnei ministru Monica 
Macovei este crucial. E musai să aflăm -— din docu- 
mente care urlă de mult că vor să vadă lumina zilei 
măcar cît a apucat s-o facă „Luceafărul Huilei” anul 
trecut — ce condiţii trebuia să îndeplinească un brav 
român pentru a fi şeful unei agenţii de tipul 
NAVROM-ului de la Anvers, funcţie ocupată de dl 
Băsescu între 1987 şi 1989. După care, poate scăpăm 
dumnezeului de toată această trăncăneală și-l lăsăm 
pe dl Băsescu să-şi vadă de treabă, nu să-l urmărim la 

CNN înveselind tribunalele unde are jour fix cu grupul 
de gherilă Ciuvică & Bădin Inc., companie a cărei 
responsabilitate este oricum foarte Ltd. 


În interviul acordat dlui Paul Grigoriu, dl Băsescu 
reamintește că timp de 12 ani s-a aflat pe mare. Eu 
cred că, într-un fel, preşedintele se află încă off-shore. 
Unul dintre prietenii săi de calcan la grătar ar trebui 
să-i trimită o şalupă rapidă cu următorul mesaj: 
TRAIANE. STOP TRAGE LUNTREA LA MAL. STOP. 
ALTFEL VEI TRESARI IN SOMN. STOP. ASEMENI 
BIETULUI BACOVIA. STOP. CARUIA I SE PAREA. 
STOP. CA N-A TRAS PODUL DE LA MAL. STOP. 
VINO ACASA, BRE. STOP. CA AI O TARA DE CON- 
DUS. STOP. SI N-O POTI LASA PE MANA ALTORA. 
STOP. TOCMAI ACU’. STOP. CAND IARNA NU-I CA 
VARA, BRRR! STOP SI UNII CONSILIERI SUFERA 
DE BOLI CLIMATICE. STOOOP! 


(Jurnalul Naţional, 18 februarie 2005) 

Autodeservire 


Cu decenii în urmă, România se umpluse de magazine 
purtînd acest nume. Eforturile unor lingviști iluștri 
ori ale unor ziariști care fuseseră cîndva studenți ai 
acestor profesori se dovedeau în van. Autodeservirile 
se înmulțeau asemeni ciupercilor consemnînd victoria 
edililor români asupra limbii lor materne. Diplomele 
„pe puncte” — primite de nenumărați profesori, doctori, 
ingineri, filozofi etc. cu origine socială atît de sănătoasă 
încît nu mai era nevoie să şi înveţe — înveseleau atmo- 
sfera lingvistică a patriei socialiste. 


În de acum celebra ediţie a emisiunii dlui Paul 
Grigoriu, „Sfertul Academic”, preşedintele Traian Băsescu 
a explicat de ce, plecînd de la Cotroceni la 63 de ani, 
după două mandate, nici nu se va întoarce în politică, 
nici nu îşi va dedica timpul altor activități. În fapt, 
dl Băsescu a ţinut o mică şi emoţionantă tiradă despre 
importanţa funcţiei de președinte. Printre altele, Dom- 
nia sa a spus: „Chiar o activitate comercială mi se 
pare în neregulă, pentru că un fost preşedinte al 
României, ca în orice stat civilizat, are asigurat un 
salariu, pe toată viaţa, şi nu un salariu mic. Are asi- 
gurată o casă din partea statului român pentru toată 
viaţa. Are asigurată protecție pentru toată viaţa. Și 
are trei funcţionari, trei înalți funcţionari publici care 
îi deservesc secretariatul pentru toată viaţa”. 


Norocos cum este, dl Băsescu nu are nevoie să aştepte 
zece ani pentru a fi deservit de trei înalți funcţionari 

publici pînă la veşnica lui pomenire. Pe lîngă deser- 
viciile pe care şi le aduce de unul singur, cu o exu- 
beranță greu de înțeles, dl Băsescu are deja cîțiva 
înalți funcţionari care îl deservesc exemplar. 


O scrisoare pierdută domină scena românească de peste 
un secol. Pentru cam o sută de ore, dramaturgia (po- 
litică şi morală) autohtonă a fost dominată de Un 
e-mail pierdut. Dacă scrisoarea lui Caragiale a fost găsită 
de regizori de teatru celebri şi transformată în spec- 
tacole istorice, e-mailul dlui Radu Călin Cristea a 
fost găsit (deși termenii exacți sînt șterpelit şi pus ilegal 
în circuit public) de regizori ai spaţiului electronic. 
Că „băieţii” continuă să ne monitorizeze vieţile e un 
scandal, dar nu o mirare. Că dl Valentin Nicolau nu 
scapă ocazia creată de acest scandal spre a trage turta 
pe spuza sa este de înţeles. Dar că dl Băsescu şi con- 
silierii săi dau declaraţii din care nu poţi înţelege 
altceva decît că dl Radu Călin Cristea e un somnam- 
bul, căruia i s-a năzărit că a fost invitat la o discuţie 
despre posibilitatea de a prelua conducerea TVR, este 
o porcărie gigantică, aproape de tonajul Biruinţei, vasul 
amiral al înecatei flote românești. 

Profesionist impecabil şi om de caracter, dl Cristea 
şi-a permis „obrăznicia” de a refuza, încă din faza 
tatonărilor, o funcţie la care, în pofida propriilor reţi- 
neri, era probabil mai potrivit decît toți cei care se 
dau de ceasul morţii să preia „sticla naţională”. Prinși 
cu fofîrlica, ofertanţii se spală pe mîini în pofida evi- 
denţelor irefutabile. Iniţial foarte reţinut în comen- 
tariile privind un pretins malentendu, dl Cristea publică 
în Ziua (11 februarie) un text antologic: „Despre cava- 
lerism sau unde poate duce scara unui coteț”. 


Într-o cancelarie politică respectabilă, această găinărie 
a preşedinţiei s-ar fi soldat cu demisia cuiva. La 
Cotroceni s-a lăsat doar cu schimbarea numelui unui 

cabinet — „Săftoiu 1” a devenit „Băftoiu 1”. Totuși, de 
cîtă baftă este nevoie pentru ca un om cu o extra- 
ordinară vocaţie de a se autodeservi și sfetnici care îl 
deservesc cu devotament să poată pluti pînă acolo 
unde această deltă de lături se varsă în mare? O mare 
a cărei unică menire pare să fi devenit — şi nu de ieri, 
de azi — spălarea jegului politicii noastre naţionale. 


(Jurnalul Naţional, 25 februarie 2005) 

Breakfast la Blair House 


Am avut onoarea de a fi invitat la un mic dejun cu 
preşedintele Băsescu la Blair House. Deși surprins, 
am acceptat cu plăcere. Îmi notasem cîteva lucruri 
pe care să i le spun. Pe unele am apucat să le rostesc, 
fie şi parţial, pe altele — nu. Transcriu aici acele gînduri, 
cu speranţa că ele pot fi încă de folos: 


Căsătoria. România face un mare pas în lume. E ca o 
fată de măritat. Căsătoria ar trebui să fie una ideală: 
atît din dragoste, cît şi din interes. E nevoie de foarte 
mare înţelepciune — fata nu e prea frumușică, nu 
vine cu zestre mare şi nici tinerică nu mai este, după 
15 ani de orbecăieli. 


Gloria. M-am bucurat să aud ecouri excelente ale întîl- 
nirii din Biroul Oval, dar gloria unei vizite la 
Washington ţine foarte puţin. Vara trecută, prietenul 
dlui Bush era dl Năstase. Azi — dumneavoastră. Chiar 
în timpul dialogului cu președintele Bush, în alte 
birouri şi anexe ale Casei Albe vizita dvs. luase sfârşit — 
se lucra deja pentru vizitele din zilele următoare. 


Sansa. Cînd e nevoie de ea, România este percepută 
ca o pepită de aur. Cînd nu (mai) este, devine un 
munte de balast. Plăcile tectonice ale lumii politice 
se reașează. Cine rămîne pe dinafară, riscă să fie lăsat 
acolo pentru multă vreme. Cine intră în cărţi, dar cu 
mare handicap, va avea de tras din greu. Nicăieri 
titlul unei cărți de Marin Preda nu se potriveşte mai 

bine ca în Washingtonul politic — Viaţa ca o pradă. 
Prin această gară, un tren nu trece de două ori. Oricum, 
România a pierdut prea multe trenuri. Jucaţi-vă şansa 
cu înțelepciune! 

Puterea. Jordis von Lohausen spune despre ea: „Puterea 
este egală cu forța înmulțită cu situaţia”. Forţă, trac- 
ţiune politică ați arătat în alegeri. Înmulțiţi-o cum 
trebuie cu situaţia şi veţi evita ipostaza preşedintelui 
care a constatat că a cîştigat alegerile, dar nu şi puterea. 


Alegerile. Lordul Percy: „Este o teologie foarte stranie 
cea potrivit căreia Dumnezeu vorbeşte doar prin vocea 
celor 51% (care au cîștigat) şi nu şi prin vocea celor 
49% (care au pierdut)”. Dacă PUR, cu jocul lui la 
două capete, este mai mult pretextul decît motivul 
adevărat al nevoii de anticipate, lăsaţi guvernul să-şi 
facă treaba. Dacă lucrurile încep să meargă, volens 
nolens PUR intră în cadenţa guvernării. Altfel, acest 
partid își pierde orice relevanţă. 


Corupţia. Robert Klitgard: „Corupţia = monopol + 
putere discreţionară — răspundere”. Odată ce aţi sărit 
la gîtul corupţiei, nu mai aveţi cale de întoarcere. 
Trebuie să cîştigaţi, chiar dacă e nevoie să muriţi cu 
ea de git. Spre a fi credibil, săriți mai întîi la gâtul 
corupților dvs., apoi la gâtul corupţilor „ălorlalți”. Res- 
pectaţi diviziunea muncii: oricît de iritat aţi fi, nu 
cereţi celor de la Bruxelles să vă dea numele și adre- 
sele corupţilor. Nu e treaba lor. 


Politica externă. În proporție de 95%, ea este produsul 
politicii interne. Mi-l amintesc pe dl Pleşu — ministru 
de Externe, exasperat de tembelismul politicii inter- 
ne — spunînd titulescian: „Daţi-mi o politică internă 
bună și vă dau o politică externă excelentă”. Nu i s-a 
dat. Exercitaţi-vă toate căile la care vă dă drept legea 
pentru ca tînărul, ambițiosul ministru de Externe, dl 

Ungureanu, să aibă din ce construi o politică externă 
competitivă. Un alergător cu un picior sănătos şi unul 
de lemn nu poate cîştiga nici probe de sprint, nici 
probe de fond. 


Diaspora. Este o mare onoare că aveţi timp să vă întâlniți 
cu ea. Totuși, în Statele Unite, nu diaspora este miza 
dvs. majoră. Dar, dacă tot găsiți vreme să o ascultați, 
făceţi-vă timp să o şi auziţi. Altfel, e o pierdere de 
vreme reciprocă sau un fel de Breakfast la Tiffany, după 
care, fiecare parte se întreabă cine este „the call girl”, 
Holly Golightly, şi cine dezamăgitul (de film) Truman 
Capote. 

Rugăminte. Dle preşedinte, ajutaţi-ne să vă ajutăm! 
Nu vă puneţi piedici de unii singuri. Nu vă daţi peste 
mînă de unii singuri. Nu vă consumaţi în războaie 
politice inutile sau cu miză minoră. Vă doresc — dvs. 
personal și echipei dvs. — mult noroc. Deoarece aveţi 
nevoie de mult, foarte mult noroc. Cum aveţi nevoie și 
de mare, foarte mare atenţie, vorba aceea: „Cu atenţie 
mărită/ Orice fată se mărită”. 


(Jurnalul Naţional, 18 martie 2005) 

Întîrziatele 


Abia se uscaseră ecranele televizoarelor de şampania 
victoriei, cînd noul preşedinte al României scotea din 
rărunchii-i de aramă strigătul de luptă: „Anticipatele!”. 
Abia se dumirise axa Londra-Washington că osia uşor 
sărită de pe axa „Ba DA, ba NU” are un guvern, că 
haiducul Traian Băsescu înregistra deja la biroul de 
brevete brandul „Soluţia imorală”. De atunci, pe seama 
anticipatelor și a soluţiei imorale se mănîncă o pîine 
bună. 


Să presupunem că dl Dan Voiculescu ar ajunge la 
decizia de a se retrage din politică şi de a se mănăstiri, 
pur şi intact, în ce face mai bine — generarea de plus 
valoare. Ar deveni astfel mai puţin imoral pasul la 
ofsaid pe care îl practică zilnic dl Băsescu în hărţuirea 
colegilor săi de alianţă, liberalii? Ar deveni mai puţin 
imoral chibiţatul eminentului liberal Valeriu Stoica, 
acest Miciurin capabil să altoiască pe gîtul fără cap 
(de dreapta) al liberalilor capul (eminamente de stînga) 
fără trup politic al dlui Stolojan? 


Să presupunem că dl Voiculescu ar înţelege că un 
partid nu poate fi umanist la micul dejun, social-li- 
beral la prînz şi conservator înainte de culcare, fără 
a deveni rîsul tirgului timp de 24 de ore pe zi. Ar 
face o asemenea „conştientizare” mai puţin imoral 
graficul de gherilă al președintelui, care la micul dejun 
somează premierul să accepte anticipatele, la prînz se 

declară dezamăgit că premierul aruncă țara în anticipate, 
iar la cină anunţă că desertul său preferat rămîn anti- 
cipatele flambate? 


Să presupunem că dl Voiculescu închide mustăria de 
partid pe fondul acutizării cacofoniei doctrinare care 
o zguduie. Ar face o asemenea decizie mai puţin sus- 
pect efortul unor liberali de a se afilia la Interna- 
ționala Socialistă ori visul unor democrați de a deveni 
colegii popularilor europeni? 

Să presupunem că proaspătul hiltonizat George Copos 
se lasă de politică, se întoarce la samsungelile sale şi 
îşi risipeşte bănuţii pe Rapid. Ba îl convinge și pe dl 
Voiculescu să se retragă și să-şi împartă averea în 
medicamente oferite gratuit celor care nu-şi permit 
luxul necompensatelor. l-ar ajuta asemenea decizii 
pe dl Băsescu şi pe alți membri ai familiei prezi- 
denţiale să nu mai „uite” de achitarea impozitelor 
pentru făbricuţa de îngheţată şi să ofere însetaţilor 
din Babadag bragă pe gratis? Să presupunem că dl 
Voiculescu ar accepta că un partid politic nu poate fi 
condus ca o tutungerie particulară. Ar face asta mai 
mică imoralitatea PD-ului, care organizează, ca pe 
vremea răposatului, alegeri pentru un candidat unic, 
candidat care se laudă că umblă în pantofii proprii, dar 
înoată în papucii celui plecat puţintel la Cotroceni? 
Să fie acest „din cioc în boc” mai onorabil decît „ciocu’ 
mic”? 

„Cu purul în două luntri, pînă la creşterea celei de a 
treia fese!”, nu este sloganul unui singur partid, ci 
condiția morală a clasei politice românești. Oricât de 
strîmb am sta (din motive de coloană vertebrală ori 
din cauza unor umori de necontrolat), dacă facem 
efortul de a cîntări ușurel mai drept, putem observa 
că tot politicianul român joacă la două capete şi trei 
fese. Dl Voiculescu a reușit doar performanţa de a 

deveni cel mai antipatizat dintre ei. Este acesta un 
motiv suficient de puternic pentru ca dl Băsescu să 
ne fie din cale afară de simpatic? 


„Soluţia imorală” este o realitate, dar una ceva mai 
încăpătoare decît o desenează dl Băsescu. De aceea, 
anticipatele care vin (ori nu vin, care-i diferența?) 
nu sînt altceva decît alte... întîrziate. Să fim serioşi — 
între cine și cine, între ce și ce a avut de ales elec- 
toratul românesc de 15 ani încoace? 


Stînd cu fața permanent la ciolan, clasa politică a 
întors România de prea multe ori cu spatele spre 
viitor. Aceasta este adevarată soluție imorală. Şi de 
ea, simpatizatul Traian Băsescu nu este mai puţin 
vinovat decît antipatizatul Dan Voiculescu. 


(Jurnalul Naţional, 29 iulie 2005) 

Vraişte Vodă 


Dacă unii au rău de mare, dl Traian Băsescu pare să 
aibă rău de uscat. De aici, probabil, şi remediul pre- 
zidenţial: „Dă-i cu blitzu? pîn la ziuă,/ Gol- 
den-golden,/ Golden-golden”. În principiu, nu văd de 
ce acest soi de medicină alternativă ar fi mai nepotrivit 
decît tradiționalul: „Dă-i cu șpriţu' pîn’ la ziuă,/ 
Gîl-gîl-gîl,/ Gil-gil-gîl”. Numai că puţine lucruri pe 
lumea asta rămîn la stadiul de „în principiu”. Cînd ţi 
se spune că „în general” lucrurile stau într-un anume 
fel, poţi întreba cum stau ele „în colonel”. 


Revenind la realitate sau la acea „în realitate” livrată 
de „o anumită parte a presei”, i se reproşează preşe- 
dintelui României că ia prea multe decizii la masa 
de restaurant. Nu știu dacă reproşoul este întemeiat 
ori nu. „Mă mefiez” chiar mai mult decît dl Băsescu 
de acurateţea informaţiilor puse în circulaţie de „mij- 
loacelor de informare în masă” românești, dar nu 
cred că încăpăţînarea președintelui de „a se pune în 
bețe” cu presa e o înclinaţie izvorîtă dintr-un exces 
de înţelepciune. 

Afirmația dlui Băsescu că unii şi-au pus pe picioare 
trusturi de presă doar pentru a-și apăra interesele nu 
mi se pare hazardată. Ce mi se pare hazardată este 
maniera în care dl Băsescu turuie acuzaţii de acest 
fel. Una este cînd un gazetar acuză alt gazetar sau 
un trust de presă inamic fără să ofere dovezi și alta 

este cînd acuzaţiile sînt lansate de șeful statului. 
Tocmai el este absolut obligat să producă dovezi pe- 
remptorii atunci cînd acuză. Altfel, totul eşuează în 
ridicol. Chiar și eroica luptă „pe viaţă şi pe moarte” 
declarată de dl Băsescu corupţiei şi „grupurilor de 
interese”. 


Iniţial „nenominalizate”, acuzaţiile aduse de șeful sta- 
tului dlui Sorin Roşca Stănescu păreau că vor stîrni 
o tornadă. Un bun-simţ elementar mi-a şoptit că totul 
nu va fi decît o furtună într-o halbă cu bere. Cu cît 
deveneau mai tăioase replicile, cu atît mai mult aveam 
sentimentul că e un alt circ. Din păcate (şi de prea 
multe ori), pe unde vijiie acuzaţiile dlui Băsescu, tot 
ceea ce urmează este vraiştea, nu eradicarea răului 
incriminat, căci dovezile sînt subţirele. 


După ce afirmase prin vocile lui cele mai autorizate 
că, de sînt adevărate, ameninţări de felul acelora pe 
care le-ar fi primit dl Băsescu de la un ziarist repre- 
zintă o chestiune de securitate naţională, conducerea 
CRP „a concluzionat” că: „Bre, de fapt e vorba de o 
chestiune personală, o discuţie particulară între doi 
pretini, aşa că treaba lor”. Verdictul solomonic al con- 
ducerii Clubului Român de Presă a îmbogăţit jungla 
politico-mediatică — şi aşa destul de populată — cu încă 
două ființe paradoxale: fete mari, dar ușor însărcinate. 
Nu ştim ce îi desparte azi atât de violent pe domnii 
Băsescu și Stănescu. Mai interesant ar fi să ne dumirim 
ce i-a legat așa de solid, încît pentru șeful statului dl 
Stănescu devenise un sfetnic ale cărui sfaturi le cerea 
cu o regularitate măgulitoare. Ştim doar că dl Stănescu 
a fost dovedit drept informator al Securităţii şi că dl 
Băsescu nu ne-a explicat încă ce condiţii trebuia să 
îndeplinească un brav român pentru ca, sub domnia 
Securităţii lui Nicolae Ceaușescu, să fie reprezen- 
tantul NAVROM-ului la Anvers. E prea puţin pentru 

a dezlega un mister așa de încăpăținat ca relaţiile 
între cele două VIP-uri. 


Cu tot respectul pentru cariera politică a dlui Băsescu 
şi cu toată admiraţia pentru succesele financiare ale 
dlui Stănescu, s-ar putea ca România mai bună, pe 
care amîndoi o invocă, să fie un proiect posibil numai 
post-Băsescu, în politică, și post-Stănescu, în presă. 
Dar mai e mult pînă atunci. Vremea lui Vraişte Vodă 
e abia la început. Paharnicul Ulea nu poate lipsi din 
scenă. Se pregătește șpagatul Udrea. 


Jurnalul Naţional, 16 septembrie 2005) 

S-a spus că revoluțiile au prostul obicei de a-și sacrifica 
unii dintre cei mai buni fii. În România postdecem- 
bristă, alianțele democratice își sacrifică unele dintre 
fiicele de mare nădejde. Prima alianță a sacrificat-o 
pe dna Gilda Lazăr. Dar nu atunci cînd a silit-o să-și 
dea demisia din funcţia de purtător de cuvînt al Minis- 
terului de Externe, ci atunci cînd a numit-o într-o 
funcţie care nu i se potrivea. 


Alianţa de azi o sacrifică pe dna Elena Udrea. În același 
fel — nu cînd o împinge la demisie, ci cînd o proptește 
la Cotroceni într-o funcţie care nu i se potrivește. 
Aici încetează însă orice similitudine între traseele 
voltaice ale doamnelor Lazăr și Udrea. Cea dintii a 
decis cu înţelepciune că locul ei nu este în politică. 
S-a retras în management unde azi are o carte de vizită 
impresionantă. Dna Udrea a hotărît să rămînă în poli- 
tică, schimbînd doar „partidul de suflet” din mijlocul 
căruia aruncă pe piața mediatică bombe şi tiribombe. 


Acum mai bine de două luni, pe timpul încăierării 
dintre preşedintele Băsescu și unul dintre foştii săi 
sfătuitori de taină, scriam următoarele: „Vremea lui 
Vraişte Vodă e abia la început. Paharnicul Ulea nu 
poate lipsi din scenă. Se pregăteşte şpagatul Udrea”. 
Pe lîngă niște mustrări aflate undeva între imperial 
şi prezidenţial, mi se atrăgea atenţia că nici nu mă 
pricep la pronosticuri. Totuși, șpagatul s-a produs. 

Aflată cu sufletul doctrinar încă în PNL, dna Udrea 
îşi mută trupul partinic în PD. Şpagatul trebuie că e 
destul de dureros, dacă vocaţia liberală a dnei Udrea 
a fost vreodată una autentică și nu doar un pretext 
pentru ca dl Băsescu să-și mai plaseze încă un pion 
în PNL. Pregătindu-se să devină, zice-se, purtător de 
cuvînt al pedeilor, dna Udrea își face deocamdată mîna 
ca purtător de vorbe. Şi ce vorbe! 


Dacă vorbele dnei Udrea sînt mari cît Bucegii, ideile 
sale despre corupţie şi grupuri de interese sînt amu- 
zante ca Babele. Ceea ce i se refuză dlui Dinu Patriciu — 
prezumția de vinovăţie, pînă este dovedit vinovat — 
li se acordă partenerilor de afaceri ai dlui Cocoş, soţul 
dnei Udrea, personaje asupra cărora planează suspi- 
ciuni grave. Dacă pot înţelege logica afectivă a soţiei 
Elena, nu pot pricepe logica juridică a avocatei Udrea. 


Cred că dna Udrea nu este ceea ce, cu prea multă 
pizmă şi o jenantă doză de misoginism, insinuează 
mulți jurnaliști. Mai degrabă poate fi odrasla spirituală 
a preşedintelui. DI Băsescu pare incapabil să înţeleagă 
rolul grupurilor de interese şi al grupurilor de presiune 
într-o societate democratică. Preşedintele confundă 
aberant acest rol cu zona infracţională sau chiar cri- 
minală în care se pot angaja asemenea grupuri. Numai 
că nu doar astfel de grupuri pot sări pîrleazul dintre 
legal şi ilegal. 

Mentor şi ucenică sînt deopotrivă loviți de o cunos- 
cută meteahnă: ceea ce este legal și benefic pentru 
ţară în ce fac „ai noștri” devine automat ilegal, criminal 
şi strigător la cer în ceea ce fac „ăilalți”. S-ar putea ca 
dl Băsescu să nu fie deloc un ignorant în ceea ce pri- 
veşte rolul grupurilor de interese și al celor de pre- 
siune într-o societate democratică. Atunci, înseamnă 
că preşedintele seamănă confuzie împins de meschine 
şi periculoase interese personale. 

Pentru a fi credibilă, cruciada dlui Băsescu împotriva 
corupţiei are nevoie urgentă de clarificări concep- 
tuale. Între timp, președintele ar trebui să determine 
ieşirea din şpagat a dnei Udrea, că nu o fi dînsa chiar 
Jean-Claude van Damme. Trebuie că o doare între 
pozele gen (aproape) Playboy și cugetările tip (invo- 
luntar) Plai cu boi oferite presei. 

Acest Traian se joacă prea mult de-a Decebal pentru 
ca într-o bună zi să nu o băsească. 


(Jurnalul Naţional, 11 noiembrie 2005) 

DI Traian Băsescu este genul de om care împarte 
nemilos asistența în două: pro (Băse) sau contra 
(Marinelu'). Personalitatea Domniei sale lasă puţin 
loc nuanțelor intermediare. De aceea, despre dl 
Băsescu nu se (prea) pot scrie analize, ci doar articole 
cvasihagiografice ori pamflete inutile. Evident, inca- 
pacitatea analitică semnalată nu e vina exclusivă a 
materiei prime care face obiectul comentariilor. 


Pe la mijlocul anilor '80 circula o informaţie a cărei 
autenticitate a fost şi rămîne greu de verificat. Enervat 
să-i vadă pe unii neapreciind „la justa valoare” con- 
tribuţia sa la „fericirea definitivă a românilor”, Nicolae 
Ceaușescu ar fi spus despre el însuși că e o minune 
pe care poporul român nu o merită, un om care se 
naște doar o dată la 500 de ani. Alţi purtători ai 
informaţiei cu pricina susțineau că nu Dînsul, ci Dînsa 
afirmase despre Dînsul că era o asemenea raritate. 
Tot aia. 


Unul dintre cei mai dotați jurnalişti români consideră 
că dl Băsescu este „instalatorul român”, persoana cu 
vocaţia providenţială de a repara definitiv sistemul 
ticăloșit, dar „așa cum francezii se tem de «insta- 
latorul polonez», sistemul oligarhic românesc are mo- 
tive să fie deranjat de apariţia acestui soi de pre- 
şedinte”. Autorul enunţului de mai sus pare să uite 
că dl Băsescu este oficialul cu cei mai mulţi ani de 

prestație în mai toate cabinetele postdecembriste sub 
care s-a născut, dezvoltat şi consolidat sistemul 
oligarhic românesc; de la tichie la primărie. 


Aşadar, am avea încă o dată omul potrivit la poporul 
nepotrivit. Pentru ca mesajul respectiv să nu fie obli- 
terat de nici o bilbîială epistemologică, hagiograful 
dlui Băsescu scrie o altă laudatio intitulată chiar: „Omul 
potrivit, în statul nepotrivit”. Ni se spune că: „Dacă 
persoanele ar putea ţine loc de sisteme, România ar 
fi o ţară cu probleme puţine”. Interesant. 

Din păcate, nu zăresc o soluţie rapidă — şi mulţu- 
mitoare pentru sclipitorul editorialist — căci e impro- 
babil să vedem poporul luîndu-şi statul — aşa cum e 
acesta din urmă, rareori de drept, mai mereu oli- 
garhic — şi cărăbănindu-se spre a lăsa loc Republicii 
Instalatoare Române. Dacă s-ar produce totuși un 
asemenea miracol şi ţara cu o populaţie de un singur 
suflet ar prospera într-un ritm uluitor, nomenclatoa- 
rele Uniunii Europene ar sucomba rapid sub povara 
ineditului model. 


Există totuși o rază de lumină. Ea vine dinspre demo- 
latorul român -— dl Valeriu Stoica. Iniţiator al proce- 
sului de emasculare a dreptei prin aducerea în fruntea 
PNL-ului a dlui Stolojan, un serafic de stînga, dl Stoica 
vorbeşte deja despre epoca post-Tăriceanu. Evident, 
paradisiaca epocă promisă de dl Stoica va sosi cîndva, 
deoarece dl Tăriceanu este şi dînsul un muritor (politic 
şi de altă natură), ca şi domnii Stoica și Stolojan. Dar 
graba celui dintîi de a săpa, de data aceasta definitiv, 
groapa PNL-ului cu un hiîrleț (cel de-al doilea) de 
stînga e oareşcum jenantă. 


Mi se pare prematur a juca totul pe cartea Băsescu, 
un fel de „nemuritorul Gambetta”, şi pe ingineriile 
genetico-politice ale dlui Stoica, devenit un fel de 

Miciurin al eşichierului ideologic românesc. Doar dacă, 
prin sporirea numărului de locuitori de la unu (Insta- 
latorul) la doi (Instalatorul şi Demolatorul), Republica 
Instalatoare Română nu a devenit deja altceva. 


Cu un Ceaușescu care se naşte doar o dată la 500 de 
ani, cu un Băsescu care se naște doar cînd și cum 
vrea el, cu un Stoica născînd încontinuu același liberal 
de stînga fără sfirşit și cu o Securitate care renaște 
în fiecare clipă, deși nu a murit vreodată, poate că 
țărişoara a şi ajuns Republica Română Absurdistan. 


(Jurnalul Naţional, 16 decembrie 2005) 

V 


Pacientul național 


Aceşti gigei şi averile lor urlătoare 


După decembrie 1989, am lucrat timp de şapte ani 
în România şi Republica Moldova, făcînd naveta între 
București și Chișinău, cu binecuvîntate „halte” la... 
Washington. În București, locuiam la hotelul Lido, ceea 
ce îi irita pe unii dintre prietenii mei: „Iu nu-ţi dai 
seama că, stînd la Lido, îi îmbogăţești pe fraţii Pău- 
nescu?”, mă întrebau ei. Răspunsul meu era aproape 
identic de fiecare dată și se compunea din trei ele- 
mente. Primul — consideram că domnii Păunescu sînt 
suficient de înstăriți, ca să nu aibă nevoie de mine 
spre a continua să prospere. Al doilea - biroul meu 
se afla peste drum de hotel, pe Benjamin Franklin. 
Al treilea (şi cel mai important) serviciul la hotel 
Lido era ireproșabil. 


O singură neplăcere a întunecat acele șederi la Lido. 
Uneori, în zori de zi, se auzeau nişte uşi trîntite cu 
nesimţire. Prin ele se prelingeau tîrfe aproape de lux 
şi domni cu false aere de gentlemeni. Într-o dimineaţă, 
am dat nas în nas cu unul dintre indivizii care trînteau 
ușile în neștire. Odată aflat în lift, a trîntit cu voinicie 
o ditamai flegma pe podeaua liftului. 


După ce am lăsat cheia la recepţie, unde am observat 
că trogloditul în palton Hugo Boss nu se oprise, l-am 
întrebat pe unul dintre băieţii de la poartă cine era 
personajul. „Domn' Tudoran — mi-a răspuns lucrătorul 
hotelului —, lăsaţi-l în pace, nu vă puneţi cu el, că vă 

face”. „Mă ce...?”, am întrebat. „Adică, scuzaţi-mă, vă 
ia capul ca la peşte, dacă-l supăraţi. E Becali. Și cu 
ăsta nu se pune nimeni.” M-a apucat rîsul. Mai ales 
cînd am aflat de ce e așa furios domnul respectiv: 
„Cînd pierde rău la barbut sau îl trage în piept vreo 
pipiţă, e foc...”. 

Peste cîteva luni, zburam de la București la Madrid. 
Toate bune și frumoase, în afara unui individ care 
vorbea cît de tare îl ţineau foalele și, ca să folosesc 
jargonul de rigoare, se dădea rotund. Nici nu oprise 
încă avionul după aterizare, cînd individul a luat-o 
spre ieşirea aparatului. S-a oprit în capul scării și a 
început să mormăie în celular, deși ceilalți pasageri 
aşteptau să coboare spre autobuz. Simţind că sînt 
iritat, magistratul român pe care îl cunoscusem în 
avion mi-a şoptit: „Democraţia ne-a adus şi oameni 
dintr-ăştia. Lăsaţi-l în pace. Cu ăsta nu se pune nimeni, 
domnule Tudoran”. „De ce?” „E Becali.” „Becali?”, 
m-am mirat. „Dar arată altfel decît știu eu.” „Sînt mai 
mulţi. Nu e bine să te pui cu nici unul, deși unii 
spun că ar fi şi unul mai serios printre ei...” 

Am continuat să-i zăresc pe dnii Becali, ba la un 
meci de fotbal, ba într-o emisiune sportivă, ba la un 
restaurant, dar n-am avut niciodată curiozitatea să 
mă lămuresc de ce nu e bine „să te pui” cu un gigel 
ori altul. Rău am făcut, fiindcă azi unul dintre ei nu 
doar că amenință cu moartea un gazetar, ba chiar 
declară că mai toţi ziariștii români, în frunte cu dnii 
Cristian Tudor Popescu și Cornel Nistorescu, „nu me- 
rită să trăiască”, pentru că au nenorocit ţara. 


Ca şi cum lucrurile nu ar fi destul de neplăcute, ase- 
menea gigei sînt apărați de cine nu te aștepți. 
Dl Cornel Dinu a fost un fotbalist de elită, apoi un 
antrenor de succes. Domnia sa nu pierde nici un 
prilej de a sublinia diferenţa între „balcanismul” de 

acasă, pe care ne lasă să înțelegem că îl disprețuiește 
profund, şi cultura, inclusiv cea sportivă, din alte 
părți. Insistenţa cu care se referă la modelul britanic 
i-a adus porecla de „Mister”. Cu toate acestea, în plină 
„gigeliadă”, dl Dinu afirmă că rău fac cei care-l critică 
pe dl Becali, fiindcă acesta din urmă face mult bine 
fotbalului românesc. 


Probabil că dl Dinu ştie ce ştie, dar ar trebui să accepte 
că dnii Becali nu fac bine fotbalului românesc pe de- 
geaba. Dimpotrivă, cîştigă vîrtos din această „activitate 
lucrativă”. Ca să nu mai spun că mai există în România 
oameni ceva mai înstăriți decît dl Gigi Becali. Dl Ion 
Țiriac ar fi un exemplu. Şi încă unul foarte bun. Căci 
poţi fi în dezacord cu opiniile Domniei sale, poţi să-l 
antipatizezi, dar nu mi-aduc aminte ca dl Țiriac să 
se fi comportat vreodată ca un gigel dintr-ăștia. 


Da, România are nevoie de cît mai mulţi oameni de 
acțiune spre a-și consolida o pătură de întreprinză- 
tori interni. E foarte bine ca români care au prins 
cheag financiar în străinătate să se întoarcă în ţară şi 
să investească. Numai că în acele structuri occidentale 
la care aspiră România să fie integrată nu poţi avea 
şanse să intri cu mentalități de barbugiu buimac. Dacă 
tot ceea ce pot oferi gigei precum dl Becali este un 
jeg moral de felul celui pe care îl afişează miliardarul 
în fioroşi lei autohtoni şi milionarul în răpciugoşi 
dolari americani, credeţi-mă, România se poate lipsi 
de „aportul” unor astfel de investitori. Cînd e vorba 
despre oameni cu un asemenea comportament, există 
șansa nefericită ca măcar unii din banii lor să miroasă 
foarte urît. De ce era nevoie să se întoarcă în România 
acest tip de gigei, cînd ţara îi avea pe alde Gigi Kent şi 
Fane Căpăţină, ca să numesc numai doi „şefi de pro- 
moţie” ai Şcolii naţionale de dans și bune maniere? 


Dl Gigi Becali nu se sfieşte să afirme că își face singur 
dreptate, neavînd timp de intervenţia Legii. Ce-ar fi 


145 


Dorin Tudoran 


dacă și Legea şi-ar face singură dreptate? Adică, uitînd 
de proceduri şi cutume, l-ar expedia pe dl Gigi Becali 
de unde a venit. Iar înainte s-o facă, i-ar pune shakes- 
peariana întrebare: „De ce urli, mă, animalule ?”. 


Poate că astfel am afla pe ce se bazează asemenea 
gigei, cînd amenință cu moartea. Cine a nenorocit 
țara, ştim și fără ajutorul „politologului” Becali; doar 
ascultăm de peste cîteva decenii la „profesorul” Brucan, 
nu? 


(Cotidianul, 28 februarie 2002) 


146 


Fabrica de ciocoi (1) 


Nu cu mulți ani în urmă, în intervalele dedicate recla- 
melor, ecranele televizoarelor de mai pretutindeni se 
umpleau pentru 30 de secunde cu un dinamic spot 
publicitar al cărui animator era campionul de tenis 
Andre Agassi. Sloganul era Image is everything — Ima- 
ginea este/înseamnă totul. 


Amiîndoi, dnii Ion Iliescu și Adrian Năstase, au o veche 
problemă de imagine. Astăzi ea se află într-un stadiu 
ceva mai complex. Ca și cum nu ar fi de ajuns că tre- 
buie se se ocupe de propria imagine, dnii Iliescu şi 
Năstase au de furcă unul cu imaginea celuilalt. Căci, 
indiferent de relaţiile dintre cei doi oameni politici, ei 
guvernează deocamdată împreună şi, fiind produsele 
aceluiași partid politic, împart responsabilitatea pentru 
tot ceea ce merge prost. Inclusiv pentru imagine. 


Mulţi analişti politici consideră că, indiferent de felul 
republicii respective (prezidenţială, semi-prezidenţială, 
parlamentară etc.), prestaţia majorităţii șefilor de stat 
este mai bună în ultimul mandat decît în cel anterior. 
Explicaţia ar fi simplă — eliberaţi de sub povara stra- 
tegiilor care trebuie să le aducă un nou mandat, ase- 
menea oameni se pot dedica mai mult binelui public 
decît intereselor strict politice. Ei vor să lase o „im- 
presie de final” cît mai bună. 


Prin această prismă (şi nu doar prin ea) cînd este 
vorba despre imagine, dl Iliescu pare a fi perceput 

într-o poziţie mai bună decît dl Năstase. Oricît ar 
părea de bizar, deseori percepţia este mai puternică 
decît realitatea, în sensul că îşi impune „punctul de 
vedere”, fie că e vorba de o „cuantificare” negativă, 
fie că este vorba de una pozitivă. 


Pe la mijlocul anilor '80, Mihai Botez nu înceta să-mi 
repete ceea ce nu era defel o anecdotă. Referindu-se 
la unul dintre marile genii ale matematicii moderne a 
cărui viaţă de coșmar face astăzi obiectul unei biografii 
care se citeşte ca un roman şi a unui film extraordinar, 
cei mai mulţi dintre comentatori se refereau la el ca 
la unul dintre „laureaţii Premiului Nobel”. Informaţia 
era riguros... inexactă. 


Întrebat ce crede despre acest amuzant conflict dintre 
realitate şi percepţie, marele matematician ar fi răs- 
puns: „Oh, e mult mai important că toată lumea crede 
că am luat, și încă de mult, Premiul Nobel, decît dacă 
l-aș fi luat cu adevărat. Primind Nobelul, aș fi fost 
consacrat doar de cei care mi l-au atribuit. Așa însă 
e vorba de o consacrare cu adevărat universală. Ce 
poate fi mai flatant decît că toată lumea e sigură că 
l-am luat?”. Exact cînd nu se mai aștepa, adică în 
1995, lui John Forbes Nash Jr. avea să i se atribuie 
Premiul Nobel. Într-un chip fericit, realitatea era adusă 
la nivelul percepţiei. Dar nu întotdeauna așa ceva se 
dovedeşte neapărat o fiestă. 


Că dl Adrian Năstase este ori nu (doar în București) 
proprietarul a patru ori cinci case și a unui „buncăr”, ca 
să-l citez pe dl Traian Băsescu, pare a nu mai conta. 
Contează faptul că dl Năstase este perceput de tot 
mai mulți concetăţeni ai săi drept un corupt, un îmbo- 
gățit peste noapte, un îmbuibat, un carierist lipsit de 
scrupule, un ciocoi arogant. Domnia sa știe foarte bine 
că are o imensă problemă de imagine. Acest lucru, 
însă, nu pare a-l tulbura prea mult. Dacă îl tulbură 

ceva, acela pare a fi gîndul că vremea în care a fost 
permanent numit e pe terminate și că se apropie tim- 
pul să candideze, și nu doar așa, într-un grup de amici. 


În septembrie 2000, pe cînd candidatul Iliescu se afla 
într-un turneu american, la București, dl Adrian 
Năstase era întrebat de ce PDSR-ul a mers din nou 
în alegeri cu Ion Iliescu şi nu cu un politician mai 
tînăr, mai „modern”, ca Domnia sa. Numai în aparență 
diplomatic, răspunsul dlui Năstase era destul de trans- 
parent: fiindcă în acest moment, explica Domnia sa, 
nimeni în PDSR nu are încă genul de electorat pe 
care îl aduce dl Ion Iliescu. Perfect adevărat. Stau azi 
lucrurile altfel? Iată, cred, o întrebare nu tocmai uşoară 
pentru „aripa Năstase”. 


Acum o lună, dl Ion Iliescu se afla tot la Washington, 
e drept, după ce recunoscuse, la București, că dlui 
Năstase i se poate reproşa, totuşi, o anume aroganță. 
Premierul „contracarează”, anunţînd „opţiunea” pentru 
o republică parlamentară, adică alegerea șefului statului 
de către parlament. Să fie vorba de reacţia unui om 
care știe că lucrurile merg în favoarea sa doar atîta 
timp cît este numit, nu şi dacă ar trebui să candideze? 


Un politician la fel de sărac ca dl Năstase (judecînd 
numai după declaraţiile de avere), dar, aş zice eu, mult 
mai înstărit politic decît premierul român, dl Petru 
Lucinschi, a dispărut, deocamdată, de pe eşichierul 
politic, exact ca urmare a gîndului încăpățînat de a 
schimba forma de republică în Moldova. 


Nu ştiu dacă „opţiunea” exprimată de premierul român 
este, cum consideră unii, un început al sfirșitului 
marii cariere politice a dlui Năstase. Ştiu însă altceva. 
Şi anume, că dl Năstase este sensibil mai prost situat 
decît se afla dl Petre Roman în momentul cînd a 
decis să-l concureze deschis pe dl Ion Iliescu. Dacă 

atunci s-au găsit cîțiva naivi care să creadă în povestea 
cu un „lup tînăr și reformist”, sătul de „ezitările, ter- 
giversările” „contrareformistului” Iliescu, astăzi, încer- 
cînd să joace o carte asemănătore, dl Năstase ar putea 
să constate că naivii de ieri au devenit cinicii de azi. 
Cu alte cuvinte, s-ar putea trezi confruntat, din direcţii 
pe care nici nu le bănuiește în acest moment, cu 
foarte molipsitorul „a se scuti, Adi dragă...”. 


De fapt, că e vorba de Putere ori de Opoziţie, politica 
românească postdecembristă e percepută de tot mai 
multă lume ca nimic altceva decît o fabrică de ciocoi. 
Una care produce pe bandă rulantă — de la ediţii gro- 
tești, ca dl C.V. Tudor, la ediţii de lux, ca dl Adrian 
Năstase. 


Simplă percepţie sau tristă realitate? 


(Cotidianul, 7 martie 2002) 

Atitudinea politicienilor români față de presă continuă 
să joace rolul hîrtiei de turnesol. Sînt puţine grilele 
prin care poţi citi mai exact cu cine ai de-a face decît 
reacţiile (rău)aleşilor poporului față de limbuţia presei. 
Un asemenea ales se arăta fals suprins: „Tocmai dum- 
neata, care, într-o emisiune la PRO TV, aminteai că 
pînă şi atît de luminatul Thomas Jefferson îi numea 
pe ziariști «dricari ai vieţii publice»?”. A trebuit să-i 
reamintesc preopinentului meu că uita contextul în 
care pomenisem izbucnirea de amărăciune a preşe- 
dintelui american. Ca să nu mai spun că se făcea a 
nu fi auzit și partea a doua a afirmației mele: tot 
Jefferson mărturisea că, dacă ar trebui să aleagă între 
o ţară fără politicieni (guvern) şi una fără presă, n-ar 
ezita nici un moment să aleagă prima variantă. 

Care dintre politicienii români postdecembriști nu 
s-a plîns de presă? Mai nici unul. Cu toate acestea, 
nu cunosc vreun exemplu în care vreun om politic, 
de oriunde, să fi reușit vreodată să cîştige un război 
împotriva presei. Şi asta nu fiindcă, Doamne fereşte, 
presa are mereu dreptate, ci pentru că e un semn de 
necugetare să te repezi la ea cu vorbe de ocară. 


Fără PRO TV, candidatului Emil Constantinescu i-ar 
fi fost ceva mai greu să devină președinte. Totuşi, în 
momente de amărăciune, omenește ușor de înţeles, 
Domnia sa a comis eroarea de a da voturi de blam 

presei. Mai mult chiar, la un moment dat a început 
să se vaite că alții au mai toată presa de partea lor. Și 
asta într-o vreme în care în afară de România liberă — 
totdeauna o redută a dlui Constantinescu —, preșe- 
dintele avea suporteri redutabili şi nu doar în presa 
din ţară. Trei departamente româneşti ale unor posturi 
de radio occidentale se dovedeau stînjenitor de vădit 
pro-Constantinescu. Era greu să înţelegi, de exemplu, 
dacă un manager cu mare experienţă ca dl Christian 
Mititelu şi un jurnalist de primă mînă ca dl Traian 
Ungureanu stabileau direcţia revistei 22 ori dacă „dis- 
tinsa doamnă” și dl Andrei Cornea desenau politica 
editorială a departamentului românesc de la BBC. 


În timpul unor emisiuni televizate, un ziarist de talia 
dlui Emil Hurezeanu era perceput mai degrabă în 
calitate de purtător de cuvînt al preşedinţiei decît în 
aceea de director al departamentului românesc de la 
Deutsche Welle. Eroarea enormă a dlui Constantinescu 
de a anunţa, la New York, că dl Hurezeanu urma să 
preia funcţia de purtător de cuvînt al Preşedinţiei 
României avea nu doar să compromită o asemenea feri- 
cită (pentru preşedinţie) mișcare, dar avea să arunce 
şi o umbră nemeritată asupra excelentului jurnalist. 
Decepţionat însă, tot dl Constantinescu avea să se 
arate, intrînd încă o dată în rolul pe care l-a desăvărşit 
pe scena politicii — cel al văcarului supărat pe sat. Ade- 
vărat, observînd cu cine au de-a face, unii dintre gazeta- 
rii care-l sprijiniseră pe dl Constantinescu (riscînd chiar 
încălcarea deontologiei profesionale) aveau să se deta- 
şeze, unii chiar tranşant, de întîmplătorul şef de stat. 


Reacţiile destul de recente ale domnilor Ion Iliescu 
şi Adrian Năstase vizavi de presă nu pot constitui o 
surpriză, căci, din nefericire pentru palmaresul lor 
politic, preşedintele şi premierul României au ante- 
cedente multiple în această materie. Este unul dintre 

motivele pentru care imaginea celor doi oameni politici 
nu poate deveni, încă, așa cum şi-ar dori-o Domniile 
lor. 


Mai există o reacţie a oamenilor politici față de presă. 
Dacă nu o pot supune, atunci încearcă să şi-o anexeze, 
uneori cu acte în regulă. Nu întîmplător însă studii 
consacrate mass-media arată că presa de partid este şi 
cea mai slabă din punct de vedere profesional. Chiar 
şi cu buni jurnalişti în echipă, ea rămîne sub nivelul 
presei independente. Pentru a constata acest adevăr 
simplu, nu e nevoie să ne gîndim neapărat la anomalii 
de felul România Mare, Europa, Atac la persoană şi alte 
maculaturi de aceeași teapă destinate pubelei. 

O altă cale de „îmbunătăţire a imaginii” și, mai degrabă, 
de atragere a unor voturi suplimentare este împingerea 
în politică a unor nume foarte populare, dar cu totul 
nepregătite pentru o astfel de activitate. Experiențele 
parlamentare italiene de genul Domenico Modugno 
ori... Cicciolina pălesc pe lîngă producţia românească 
în acest domeniu. 


Mare admirator al dlui Ilie Năstase, am fost mai mult 
decît întristat să-l văd acceptînd să fie zvîrlit în lupta 
pentru primăria generală a Bucureștiului. Aceeaşi strîn- 
gere de inimă o am astăzi auzind că foşti sportivi ca 
dnii Mihai Leu ori Helmuth Duckadam au decis să 
se lase îmbălsămaţi pentru „parlamentarizare” de 
dl Dan Voiculescu. Înţeleg că cei doi foşti mari sportivi 
apreciază umanismul dlui Voiculescu. Ce să zic? Gîn- 
dindu-mă la felul cum a fost tratat eroul de la Sevilla, 
dl Voiculescu i se poate părea dlui Duckadam un 
trimis al lui Dumnezeu pe pămînt. 


Cînd aud astăzi de isprăvile parlamentarilor Irina 
Loghin şi Ion Dolănescu, mă întreb cine erau oare 
Lăutarii „de stat şi de partid” de pe vremea Ei și a Lui 

care s-au îmbogăţit din nunți la care cîntau nu doar 
„Bălălău”, dar şi „nestemata” folclorului românesc: 
„Ridică, Leano, picioru'”,/ Ca să-ţi văd televizoru'./ 
Ridică-le p-amîndouă,/ Ca să-ţi bag o lampă nouă...”. 
Nici măcar tragedia unui om ca Ilie Ilașcu (părăsit 
de tovarășii săi de idealuri și de cei care l-au trimis 
în spatele frontului pentru a-l abandona într-o puşcărie 
din Transnistria, pe cînd ei făceau averi și cariere 
politice) — recuperat și îmbrobodit de un partid în 
care nu știi care este mai mare, numărul securiștilor 
care „implementau” sarcinile sinistre ale poliţiei poli- 
tice sau cele ale foștilor bişniţari ideologici — nu a 
putut zgudui din temelii fabrica românească de ciocoi. 
Şi atunci, să te mai miri că ciocoii prosperă producînd 
alți ciocoi, alți bălălăi și alte buruiene? 


(Cotidianul, 14 martie 2002) 

Turnatu' şi Turnătoru” 


Scriu cu mare strîngere de inimă această proză scurtă, 
fiindcă îi cunosc binișor pe amîndoi - Turnatu’ și 
Turnătoru' sau, mai biblico-juridic zis, Vătămatul şi 
Vătămătorul. Mîhnirea este cu atît mai mare, cu cît 
asistăm la un divorţ de neimaginat, de tipul Marx vs 
Engels, Ismail vs Turnavitu, Eminescu vs Creangă, 
Pîlnia vs Stamate, Castor vs Pollux, Ahile vs Patrocle 
ori Patrocle vs Lizuca. 


Pe Vătămat l-am întîlnit pe cînd ucenicea în preajma 
produselor şi personalităţii unui megaloman feroce. O 
poştă a redacţiei îi recomanda lui Turnatu’ să nu-l mai 
imite pe maestru. N-a ascultat. Astăzi, megalomania 
Vătămatului a atins proporţii epopeice. Ca și goana sa 
după învîrteli. Se consideră o instituţie, își vorbește cu 
Domnia voastră şi se ia drept Gramsci, Soljenițîn, 
Michnik, Pivot, Lukács, Eco, Buharin și Kolakowski 
împreună. 

După decembrie 1989, mi-a ajuns la urechi că am fi 
luptat împreună, că am fi împărţit ceva baricade. Nu 
tocmai. Era la mijlocul anilor '80. La stopul de vizavi 
de CSP, aud o voce în spatele meu: „Domnule Tudoran, 
sînt eu, Cutare. Vă rog, nu întoarceţi capul. Sînteţi ur- 
mărit. Sînt vreo şase după dvs. Vă asigur de întreaga 
mea solidaritate. Cum am spus, nu întoarceţi capul. Vă 
rog. Nu l-am întors. Cînd s-a făcut verde, am rămas 
iarăși singur. Solidaritatea care-mi vorbise în ceafă 

dispăruse. Este tot ce ne-a unit pe mine și Vătămatu' 
în lupta anticomunistă. 


Ne-am reîntîlnit după decembrie 1989, ne-am împrie- 
tenit, ne-am văzut în America și în România. Mă 
surprinsese întrucîtva ascensiunea sa la tot felul de 
balcoane de unde vorbise maselor în ultimul moment 
al dictaturii şi imediat după aceea. Nu am înţeles 
niciodată — nici de la el, nici de la alţii — de ce devenise 
la un anumit moment obiectiv al Securităţii. Nu prea 
înţeleg nici azi, dar legile Securităţii sînt greu de pri- 
ceput. Ce înţeleg în schimb este că sînt puţini cei care, 
de au mișcat fie și o geană pe timpul dictaturii, să-şi fi 
administrat „contribuţia la căderea” ei mai sistematic 
decît a făcut-o și continuă să o facă Vătămatu.. 


Pe Vătămător l-am cunoscut la prima revenire în ţară — 
începutul lui 1990. Era o întîlnire cu studenţii de la 
Politehnică. El reprezenta un grup de taclale şi-mi 
fusese recomandat călduros de către Vătămatu'. Oare- 
cum distant, a ţinut să ne lase — pe mine și pe celă- 
lalt invitat american — să înţelegem că nu-l impresio- 
nam cu nimic și că totul se face în ţară, nu din afara 
ei. Vătămătoru' mi-a devenit, peste ani, prieten. Plecat 
cu o bursă în Occident, s-a hotărît să nu se mai în- 
toarcă în ţara în care se făcea totul. Au urmat ani de 
întîmplări surprinzătoare, cu schimbări de nume pe 
care nu le prea înțelegeam. Hodoronc-tronc, s-a hotărît 
să lase totul și s-a reîntors nu doar la numele dintii, 
dar și în ţară. Deşi mirat de toate aceste sinuozităţi 
de itinerariu, m-am bucurat să-l știu acasă, fiindcă 
este cu adevărat un om foarte dotat. 


Dovedirea Vătămătorului drept turnător al Vătăma- 
tului m-a tulburat. Explicaţiile pe care le-a dat Vătă- 
mătoru' pînă acum sînt puerile. Pomeneşte de peni- 
tență, dar nu înţeleg prea bine în ce ar consta ea, ca 
să nu mai spun că penitenţa la români este de multe 
ori o chestiune mai relativă decît şansele de a cîştiga 


156 


Absurdistan 


la loterie. În ceea ce-l priveşte, Vătămatu' mi se pare 
că-și urmează vocaţia de exhibiţionist. Nu urmăreşte 
atît discutarea unui mecanism care a dus la capitulări 
morale, cît o nouă lovitură de imagine şi financiară. 
După intrarea în posesia datelor, Vătămatu' putea 
tranşa chestiunea cu Vătămătoru' între patru ochi, nu? 


Un dosar de felul celui parvenit lui Vătămatu” nu se 
obţine cu una, cu două. De unde îl are? Îmi este neclar. 
Cine şi unde a păstrat acel morman de pagini şi de ce 
i l-a dat acum? Iarăşi — nu mi-e limpede. În ceea ce 
priveşte jurnalul ale căror date Vătămatu' le pune față 
în faţă cu datele din dosarul de la Securitate el îmi sună 
binişor apocrif. Nu cred, în general, în asemenea jur- 
nale. Cu atît mai puţin în cele care, de dragul spec- 
tacolului public, pot fi nu aduse, ci reîntoarse la zi, mai 
lesne decît dai înapoi limbile unui ceas. Să fim serioşi. 


Ceva, poate chiar bunul-simţ, mă face să cred că Vătă- 
matu’ a avut sub control mai toate mișcările Vătămă- 
torului. A înţeles repede slăbiciunile amicului, i-a 
mirosit trădările. Obsedat de jocul de-a marea politică, 
Vătămatu' s-a jucat de-a şoarecele și pisica cu Vătă- 
mătoru!. Atîta timp cît necazurile suferite de pisică 
nu se dovedeau fatale, șoarecele era lăsat să se creadă 
The Deep Throat. Cine şi de ce îl dă în gît tocmai azi 
pe Vătămătoru'? 

Întrebat dacă după dezvăluirea turnătoriilor sale mai 
este prieten cu Vătămatu', Vătămătoru' crede că da. 
Sigur, cere să fie întrebat şi Vătămatu'. Oricum, Vătă- 
mătoru' continuă să-l iubească şi să-l aprecieze foarte 
mult pe Vătămatu'”, ca să nu mai spun că, potrivit 
celor declarate de Vătămătoru', cei doi lucrează și 
acum la aceeași gazetă. 


Cu ultima parte a răspunsului ne aflăm într-un punct 
care mă invită la extremă prudenţă. Gazeta prietenilor 
mei, Vătămatu' și Vătămătoru', a pornit acum cîțiva 

ani o campanie absolut aberantă împotriva unor oa- 
meni cărora li s-au adus acuzaţii dintre cele mai aiu- 
ritoare, fără a fi produsă nici cea mai firavă dovadă. 
Vîrfurile de lance ale acestei campanii murdare sînt un 
membru al grupului „Comisari fără frontiere” şi un fost 
realizator de sondaje la Morgă, unde știm foarte bine 
cît de guralivi sînt respondenții ținuți în frigidere. 
Numele calomniate sînt bine cunoscute. Unele dintre 
ele aparțin (cum altfel?) chiar unor prieteni ai cuplului 
Turnatu'-Turnătoru!. Prins cu falsificări de documente, 
comisarul fără frontiere spune doar că regretă a fi citat 
neatent, după care continuă să ciomăgească adevărul 
cu același sînge rece. Sociologul lumii de dincolo face 
mare carieră pe lumea asta, inclusiv la firma Vătămatu' 
& Vătămătoru'. Împrumutînd tonul strident al unui 
virus pustietor, political corectness, fostul interlocutor 
al coşciugelor de la Mina Minovici ridică vocea la 
oameni cărora nu le vine nici pînă la gleznă, chiar de 
pe soclul de chirpici unde a fost proptit de eforturile 
unui gangsterism internaționalizat. Așadar, azi, cînd 
(aparent numai?) Securitatea nu se mai poate juca 
cu vieţile lor, Turnatu’ şi Turnătoru' găzduiesc în gazeta 
lor turnătorii-fluviu. 


Evident, în chestiunea Turnatu’ vs Turnătoru', înțeleg 
bine ce îi separă pe cei doi. De aceea, orice încercare 
de inocentizare a celui din urmă mi s-ar părea o nerozie 
la fel de mare ca demonizarea celui dintîi. Mă întreb, 
totuși, dacă — dincolo de turnătoriile unuia împotriva 
celuilalt — nu există și ceva comun între Vătămatu' 
şi Vătămătoru'. Dacă da, ce anume? Nerăspunzînd 
unor asemenea întrebări, în loc să descifrăm resor- 
turile unui mecanism, riscăm să ne trezim cu toţii 
bolborosind dubioase deşteptăciuni în talk-show-ul 
la care pare branșat permanent Vătămatu”. 


De ce i-am face jocul? 
(Cotidianul, 28 martie 2002) 

Stigmatizarea unei formaţiuni politice ori demonizarea 
unui politician sînt exerciţii de rutină pentru presa de 
pretutindeni. În România, o pîine bună mănîncă tot 
gazetarul de pe urma dlui Corneliu Vadim Tudor. De 
o bună bucată de vreme, aflăm cum ar putea România 
să nu intre, totuşi, în NATO din cauza liderului PRM, 
deși, întrebat dacă dl Tudor ar putea fi considerat inde- 
zirabil de către Alianţă, dl loan Talpeş declară că „NATO 
nu se exprimă în legătură cu persoanele politice”. 


Ce-ar fi să ne închipuim România fără dl Vadim? 
Ce-ar fi să ne imaginăm că Domnia sa a hotărît să 
abandoneze total politica, să se pună pe recitit Critica 
rațiunii pure, să rescrie Biblia, Coranul şi Manifestul 
Partidului Comunist? Ce ar fi deci dacă am judeca la rece 
cum arată România, excluzînd pentru o clipă din calcul 
factorul Vadim? 


Mai întîi am observa că dl C.V. Tudor şi formațiunea 
sa politică nu deţin monopolul absolut asupra tuturor 
păcatelor de care sînt acuzaţi. Antisemitul Ilie Neacșu 
ocupă azi un fotoliu de orchestră în parcela parla- 
mentară a partidului de guvernământ, iar fostul securist 
Sever Meșca a fost împroprietărit cu o lojă confortabilă 
în aceeași ogradă de către nimeni altul decît premierul 
Adrian Năstase. 


Apoi am observa că libertatea de exprimare a devenit 
atît de preţuită de români, încît şeful statului şi 

premierul simt nevoia de a-și afișa punctele de vedere 
deosebite cu o voluptate caracteristică mai degrabă 
unui exhibiționism adolescentin. Atunci cînd dl Iliescu 
spune „cea!”, dl Năstase strigă imediat „hăis!. Şi 
viceversa. Că premierul nu consultă opoziţia în elabo- 
rarea planului de integrare, este o eroare, dar că nu 
încearcă să-l includă pe şeful statului pe lungimile 
de undă pe care Bucureştiul emite semnale importante 
către Bruxelles, e cam prea de oaie. 


Am mai vedea că, deși a fost ales în funcţia de primar 
general al capitalei, dl Traian Băsescu joacă rolul de 
mitocan general al Bucureștiului. Lider de partid, Dom- 
nia sa acuză premierul de tot felul de ilegalităţi, nu doar 
edilitare. Deşi atît de ocupat cu integrarea României 
în tot felul de structuri occidentale, dl Năstase are 
timp să-i răspundă fostului coleg de guvernare că ar fi 
vîndut flota la preţul unui covrig per vapor. Din toată 
această bălăcăreală se înţelege un singur lucru — că 
organele de justiţie nu au nici o intenţie să afle despre 
ce vorbesc cei doi corifei ai luptei impotriva corupţiei. 


În joc este atras și dl Miron Mitrea, acuzat de dl 
Băsescu de matrapazlicuri lucrative. Fireşte, om cu 
mare doxă, dl Mitrea îl dă în gît pe marinarul nau- 
fragiat la primărie. Asta tocmai în momentul în care 
României i se atrage atenţia să-şi tempereze recordurile 
înregistrate în materie de corupţie, dacă vrea să fie 
acceptată în structuri euroatlantice. 

Ne-am mai dumiri și cu privire la prestaţia atît de 
lăudată a dlui Mircea Geoană. Renunţînd la discursul 
echilibrat care îi este caracteristic şi adoptând un limbaj 
pompieristic, şeful diplomaţiei românești declară că 
România prețuieşte idealurile occidentale pînă la a 
„se identifica” cu ele. Care Românie, dle Geoană? 
Cîtă Românie? Chiar și securiştii care burdușesc 
Ministerul Afacerilor Externe? 

Ne-am mai întreba de ce ţine dl Geoană să atragă 
atenţia că, atunci cînd e vorba de securiști, nu e bine 
să purcedem la o „vînătoare de vrăjitoare”? Deschizînd 
această cutie a Pandorei, şeful diplomaţiei româneşti 
nu ar trebui să se mire că este acuzat (pe drept ori 
pe nedrept) că atît tatăl, cît şi socrul Domniei sale 
au ocupat poziţii foarte înalte în structurile Securității 
ori că voci nu tocmai binevoitoare şoptesc că nici 
însuși dl Geoană nu ar fi tocmai străin de instituţia 
cu pricina. Oricum, în cele cerute de NATO nu se face 
vreo diferenţă între „securiști cumsecade” și „securiști 
răi”, între „spioni de bine” şi „spioni de rău”, nu? 
Ne-am aminti că dl Mădălin Voicu propune ca în Par- 
lamentul României să nu mai intre decît oameni care 
au o avere de măcar o jumătate de milion de dolari. 
Asta pentru a da apă la moară unor replici de felul: 
„Păi, aşa tot parlamentul va fi plin doar de ţigani...”, 
invitînd în felul acesta la o animozitate sporită față 
de minoritatea pe care o reprezintă. 


Am trăit și momente amuzante. În vreme ce ministrul 
Apărării declară cu mîndrie că în rîndurile armatei nu 
sînt infiltraţi foști securiști, dl Mircea Răceanu, decorat 
în februarie curent de cştre președintele Iliescu, pome- 
nește (Infern 89 — Povestea unui condamnat la moarte, 
2000, Editura Silex, București) de interesul major 
al anchetatorilor săi, Gheorghe Cotoman și Pătru 
Murariu, de a afla de la fostul diplomat dacă știa 
despre apartenenţa la organele Securităţii a unui lung 
şir de nume şi dacă, implicit, trecuse aceste infor- 
maţii părţii americane. În timpul interogatoriilor, dlui 
Răceanu i-au fost arătate sute de fotografii, de format 
10/14 centimetri, pe spatele cărora se afla cîte un 
număr, după care i s-a ordonat să „uite” pentru totdea- 
una numele acelor persoane. Una dintre fotografii era 
chiar a dlui loan Mircea Paşcu. 

Am mai înţelege că avem o presă atît de fascinată de 
scandalurile interne, încît nu mai este capabilă să 
asculte cu atenţie nici măcar mesajele importante 
care vin din afară. Ziarul Adevărul, prin dl Bogdan 
Chireac, face un bine imens breslei luînd un interviu 
ambasadorului Statelor Unite la București. Confrun- 
tat cu întrebarea referitoare la culpabilizarea întregului 
popor român pentru persecuțiile împotriva evreilor, 
dl Michael Guest neagă ferm că ar fi făcut o asemenea 
remarcă imbecilă, considerînd că a fost citat incorect, 
apoi adăugă: „Am studiat istoria şi este absurd ca 
cineva să creadă că un popor poate fi culpabilizat 
pentru ceea ce au făcut cîțiva”. 


Celebrul chirurg Christian Barnard a povestit cîndva 
că în timpul primei operaţii pe care a condus-o în 
România, catastrofa a fost foarte aproape. Într-unul 
dintre momentele în care a spus celor care-l asistau: 
„tighten!”, unul dintre medicii asistenţi era cît pe-aci 
să facă opusul, fiindcă acel „tighten!” al lui Barnard 
i-a sunat drept... „taie!”. Pentru mine, teoria comu- 
nicării nu a adus nimic în plus față de gîndul lui 
Montaigne: „Cuvîntul este jumătate al celui care-l 
rostește și jumătate al celui care-l ascultă”. Închi- 
puiţi-vă oștirea română integrată în NATO care la 
comanda „atac!” ar înțelege că i s-a ordonat să se 
retragă. Sau invers. 


În sfîrșit, dacă Alianţa va hotărî la Praga să includă 
România printre membrii săi, asta nu se va întîmpla 
pentru că Bucureştiul îndeplinește toate condiţiile 
aderării, ci pentru că NATO a ajuns la concluzia că 
are nevoie de România, indiferent de costurile impli- 
cate de prezenţa unui membru nu în totalitate pregătit 
să facă față rigorilor Alianţei. De aceea, ceea ce poate 
împiedica în ultim moment succesul, nu este factorul 
Vadim, ci incoerenţa, inconsecvenţa, lipsa de sinceritate 

şi seriozitate a partidului de guvernămînt, continua 
șubrezire a instituţiilor statului. În cazul unui astfel 
de înec la doi pași de ţintă, nu dl C.V. Tudor va rosti, 
asemenea puștiului din anecdotă: „Aoleo, mamaie, 
nu mai văd eu malu'...”, ci dnii Adrian Năstase și 
Mircea Geoană. 


(Cotidianul, 11 aprilie 2002) 

Cînd e vorba de corupţie, conducerea României îmi 
pare asemeni damei dintr-un distih greu de uitat: 
„Cu fusta-n flux şi în reflux,/ Trecea pe stradă o damă 
lux”. Fluxul îl constituie valurile exclusiv enunţiative 
despre lupta împotriva cumplitului flagel, în vreme ce 
refluxul e dat de instituţionalizarea năravului res- 
pectiv. De aceea nu există azi în România o instituție 
mai stabilă decît corupţia. Citesc că membrii cabi- 
netului Năstase nu știu de unde să o apuce şi cum 
să dea cu ea de pămînt. Nu zău? Dar, dacă știu foarte 
bine şi tocmai de aceea preferă să se ţină de discursuri? 


„Dama” este atinsă de geniul cinismului. O justiţie 
care suferă iremediabil de orbul găinilor, reciclează 
megaescroci în oameni perfect onorabili. Probele de 
ADN ale dlui Victor Stănculescu dovedesc că fostul 
general este clădit din teflon. Nimic nu-l atinge. „Vic- 
toraş, ai grijă de copii”, capătă azi semnificaţia unui 
„Sesam, deschide-te!”. În vremea asta, un tînăr pro- 
curor care s-a atins de progenitura unui şef de clan 
pesedist se sinucide. Este jelit tocmai de către cei 
care-l au pe conştiinţă. Convinsă că intrarea în NATO 
nu mai poate fi ratată, echipa dlui Năstase își permite 
luxul de a întina pînă şi dureri de acest fel. 


Țigaretele, armaghedoanele, cooperativele jucate pe 
degete de nași și corleoni consolidează dinastii ale 
corupţiei. Răzvan Temeşan e mai liber decît pasărea 

cerului, iar Bancorex-ul devine un simplu „episod al 
tranziţiei”. Confruntat cu evidențe irefutabile despre 
conflictele de interes de care nu s-a sinchisit dl Văcăroiu, 
premierul nu găseşte altă replică decît: „Lăsaţi, Văcăroiu 
a muncit mult în ţara asta”. Potrivit unei asemenea 
logici „anticorupţie”, trebuie amintit că s-a muncit 
mult și la CARITAS, și la Bancorex, și la încălcarea 
embargoului impus Iugoslaviei de către Naţiunile Unite, 
şi la pașaportul diplomatic al dlui Adrian Costea, nu? 


Prin 1995, încercam să înţeleg de la un cunoscut 
judecător român de ce nici unul dintre marii escroci 
nu putea fi priponit. Mi-a explicat că legislaţia este 
atît de laxă, încît mulţi dintre şnapanii momentului 
s-au îmbogăţit „operînd pe muchia legii”. „Bine — am 
zis eu —, dar cît de lată e această muchie?” „Mai lată 
decît o autostradă germană, domnul meu.” Am încer- 
cat să mai întreb ceva, dar judecătorul a dat din mînă 
a lehamite şi a continuat: „Cu un asemenea parla- 
ment, nimeni nu are a se teme de ceva. Legiuitorii 
noștri sînt cei dintîi în a şterge distincţia dintre legal 
şi ilegal”. 

Iată că dl Mădălin Voicu are o soluţie pentru stîrpirea 
corupției din rîndul legiuitorilor. În Parlamentul Româ- 
niei, sugerează Domnia sa, să nu mai intre decît oameni 
care au o avere de măcar o jumătate de milion de 
dolari. Îmbuibatul domn Voicu se face că uită două 
lucruri. Primul — care este salariul mediu în Româ- 
nia. Al doilea — prin ce fel de ciordeli s-au făcut mai 
toate averile postdecembriste de peste „minimum 
cinci sute de mii de dolari”. Pe vremea celebrului său 
tată, se spunea că e un semn de nesimţire să vorbeşti 
cu gura plină, cînd farfuria celui de lîngă tine e goală. 


În urmă cu cîţiva ani, cineva îmi povestea despre 
demersul unui megaescroc. Iritat că a început să i se 
pună întrebări prea apăsate, a cerut să fie primit de 

„Șefu”. A fost. Plictisit de discursul ambiguu al 
politicianului, l-a întrerupt și a şuierat: „Domnuuu..., 
ai uitat de metrul ăla cub de dolari pe care ţi l-am 
dat la alegeri ?”. În loc să fie dat afară pe ușă, escrocul 
a fost dat afară din anchetă. Deci, la o adică, tot ceea 
ce are de făcut un asemenea ipochimen este să mur- 
mure, la urechea cui trebuie, întrebarea-romanţă: 
„Aseară ţi-am luat partid/ Și acu’ mă pui la zid?”. I 
se va cere scuze și i se va reînnoi imediat licenţa de 
a lua cu japca tot ce vrea mușchii lui. 


Mai marii zilei au terminat să se întreacă în Mer- 
cedesuri, Rolexuri, Gall&-uri, tablouri de Tonitza și 
Luchian, vacanțe în Bahamas, vile, ba, dacă e să îi 
dăm crezare dlui Băsescu, chiar și în buncăre. Com- 
petiția lor s-a mutat în veșnicie. Incoruptibilii (ver- 
siunea Sergiu Nicolaescu) se bat azi pe locuri de veci. 
Cavourile unor aleşi ai poporului costă mai mult decît 
cîştigă într-o viaţă alegătorul de rînd. 

Hotărît lucru, cînd e vorba de corupţie, vocea marilor 
tenori politici români este într-o permanentă schim- 
bare. Laringita nu e de ei. 


(Cotidianul, 25 aprilie 2002) 

Esenţialul 


Este fascinant cît de uşor ne scapă esenţialul. Zarva 
internă și internaţională iscată de un comunicat al 
ministerului Apărării este un exemplu elocvent. Ce 
l-a împins pe dl loan Mircea Paşcu să exerseze un 
umor de calitate îndoielnică pe spatele presei româ- 
nești? Siguranţa. Nu vă repeziți. Nu la mama Securității 
mă refer. Ajungem și acolo. Mă gîndesc la siguranța 
că intrarea României în NATO este deja obţinută. 


Dl Paşcu are dreptate să fie sigur pe sine. Aşa cum 
are şi dl Adrian Năstase, cînd declară că, în cazul 
ratării obiectivului NATO, va demisiona. Politic vor- 
bind, dl Năstase nu este un maniac depresiv. De unde, 
de ce și de cîte ori a demisionat pînă acum premie- 
rul? Esenţial este că, în chestiunea aderării României 
la NATO, dnii Năstase, Paşcu şi Geoană au informaţii 
mai exacte decît cei care au motive să-i dispreţuiască. 
Esenţială este informaţia, nu disprețul. 

Cine îşi închipuie că o decizie a părții americane poate 
fi răsturnată de către ceilalți parteneri ai Alianţei 
trăieşte pe altă planetă. Or, Washingtonul a decis de 
bună vreme invitarea României la aderare. Partea 
română a aflat. Deseori, siguranţa împinge fie la mi- 
tocănie, fie la aroganță. Deseori — la amîndouă. Cu 
cîtva timp în urmă, în „Factorul Vadim”, sugeram că 
nici o boacănă a președintelui PRM nu poate da peste 
cap decizia Washingtonului, dar că erori foarte grave 

ale celor care conduc România pot determina o 
asemenea nefericită răsturnare de situaţie. 


Esenţial în cazul mojiciei dlui Pașcu este că, dacă 
presa românească ori o publicaţie de calibrul lui Finan- 
cial Times reacţionează foarte tăios, conducerea NATO 
nu are timp de pierdut cu glumele nesărate ale dlui 
Paşcu. Fiindcă, hai să fim serioşi, nu o ameninţare 
cu moartea înseamnă porcăria săvirşită de dl Paşcu, 
ci „un spirit de glumă” al unui aparatchik, mai sigur 
pe el ca niciodată. 

Esenţial nu este că România nu îndeplineşte toate 
condiţiile de a fi invitată la aderare. Esenţial este că 
Alianţa a decis că are nevoie de România. Redese- 
narea relaţiei dintre Washington și Moscova a băgat 
România în cărți. Sigur, speranţa obsesivă de „a scăpa 
de Rusia” a adus România tot lingă Rusia, dar de 
data aceasta cărțile sînt amestecate mult mai favorabil 
pentru români. 


Aderarea la UE este un alt scenariu. Diferenţa dintre 
conducerea Alianţei şi cea a Uniunii este că ele ope- 
rează cu seturi de criterii diferite. Ghinionul României 
este că la vîrful UE nimeni nu poate hotărî, ca la 
vîrful NATO, că are nevoie de Bucureşti, indiferent 
de starea în care se află România. Altfel spus, politic 
(geo-strategic) poți fi dorit, chiar și atunci cînd te 
afli într-o stare „deficitară”. Economic — nu. 

DI Paşcu îşi cere scuze, dar se amuză copios de cererea 
presei de a demisiona. Și are încă o dată dreptate. 
Mai întîi, deoarece presa trece pe lîngă ceea ce este 
esenţial din perspectiva românească: a fost ori nu dl 
Paşcu ofiţer de Securitate ori colaborator al acesteia? 
Cînd ministrul Apărării declară mîndru că în armată 
nu mai există foşti securiști, presa românească uită 
să-l întrebe: „Da' cu ministrul cum rămîne ?”. Esenţial 


168 


Absurdistan 


în articolul din Financial Times nu este dramatizarea 
glumei dlui Paşcu, ci readucerea pe tapet a aparte- 
nenţei dlui Pașcu la fosta Securitate. 


Şi ar fi timpul să înţelegem că esenţialul nu este 
întotdeauna acelaşi pentru toate părțile. Să accep- 
tăm, doar de dragul demonstraţiei, că dl Paşcu ar fi 
fost ofiţer sau colaborator al Securităţii și că, 
într-adevăr, cum menţionează Financial Times, a avut, 
din acest motiv, interdicţie de intrare în SUA. Cine 
îşi închipuie că cei ce au decis invitarea României de 
a adera la NATO nu deţin această informaţie ar trebui 
să se pună pe gîndit. Azi, dl Paşcu vine frecvent la 
Washington. Cînd nu ţi-e silă să tratezi cu un șef de 
stat fost KGB-ist, nu ţi se apleacă de la un ministru 
fost securist. 


Dacă scenariul din paragraful de mai sus este ade- 
vărat, trebuie să acceptăm că, pentru conducerea 
NATO, aflarea în fruntea armatei a unui fost ofiţer 
ori colaborator al Securităţii nu reprezintă o problemă 
atîta timp cît azi el este, cum cred mulţi, un ministru 
excelent, reformator și în care viitorii parteneri ai 
României au deplină încredere. Lucrul acesta este 
esenţial acum. După invitarea oficială a României în 
Alianţă, va deveni esenţial și ca ministrul român să 
nu-și mai dea în petic. 

DI Paşcu mai are liber la mîrlănie cîteva luni. Totuși, 
ar fi înţelept să nu o folosească. 


(Cotidianul, 6 iunie 2002) 

Cetăţean vs Locuitor 


S-a spus că există trei feluri de oameni: cei care fac 
lucrurile să se întîmple, cei care asistă la lucruri cum 
se întîmplă şi cei care se întreabă ce s-a întîmplat. 
Cînd este vorba despre consolidarea spiritului cetă- 
țenesc, nu se poate conta pe ultimele două categorii. 
Doar cei care îi aparţin primeia reuşesc să se ridice 
de la condiţia de locuitor — simplu număr într-un 
recensămînt — la statutul de cetăţean. 


Pentru mulți, „democraţia participativă” pare un pleo- 
nasm. Ei consideră că democraţia implică, în mod 
automat, participarea. Eroare! Diferenţele dintre o 
democraţie participativă şi una pasivă, reluctantă, sînt 
substanţiale. În ultimă analiză, fibra democraţiei este 
determinată exact de calitatea participării. Partici- 
parea separă. De aceea, dacă priveşti o hartă a lumii 
într-un mod neconvențional, în loc de munţi, ape şi 
deșerturi, poți observa ţări cu cetăţeni și ţări cu simpli 
locuitori. Mai există o categorie specială, numită de 
engleza britanică denizen. Potrivit dicționarelor, el este 
„un locuitor, un rezident sau un obișnuit — o persoană 
care frecventează un anume loc” sau un „străin cu 
drept la rezidenţă și cu anumite drepturi cetățenești”. 
E limpede — participarea se structurează pe mai multe 
niveluri. 


Privarea de drepturi datorată unui slab context demo- 
cratic sau autoprivarea de drepturi prin dezinteresul 


170 


Absurdistan 


de a fi un cetăţean responsabil sînt cauzele principale 
pentru ceea ce se înţelege prin democratură — „înlo- 
cuitor” de democraţie sau dictablanda — un soi de dic- 
tatură mai blîndă. Ce să mai spunem despre o dicta- 
tură autentică? Să ne gîndim doar la coşmarul de a 
fi numit cetăţean în timpuri total nedemocratice. De 
la „cetățene Danton!” la „cetățene Robespierre!”, de 
la „cetăţene Tukacevschi!” la „cetăţene Buharin!” ori 
de la „cetăţene Pătrășcanu!” la „cetățene Răceanu!”, 
a fi numit cetăţean nu înseamnă nimic altceva decît 
pedeapsa capitală. De aceea, există puţine eforturi 
mai nobile decît restaurarea noţiunii de cetăţean. 


Pentru a determina calitatea unei democraţii nu trebuie 
„să fii cineva”. Celebrul judecător American Louis D. 
Brendeis are dreptate: „Funcţia politică cea mai impor- 
tantă este aceea de simplu cetăţean”. A nu lua în 
serios această funcţie poate conduce la dezastru şi la 
cea mai gravă dintre demisiile morale cu putinţă. Nu 
e întîmplător că o conștiință ca Václav Havel scrie: 
„Tragedia omului modern nu este că el ştie din ce în 
ce mai puţin despre rostul vieţii sale, ci că acest lucru 
îl deranjează din ce în ce mai puţin”. 

Există drepturi și răspunderi care pot fi delegate. 
Există însă şi cele care nu pot fi trecute în seama 
altcuiva sub nici un chip. Nu poţi uri sau iubi prin 
procură. Tot așa, nu poţi să delegi anumite răspunderi 
cetățenești. Ideea că îți îndeplineşti obligaţiile de cetă- 
tean doar pentru că în ziua alegerilor votezi este fali- 
mentară. Abia după ce ai investit încredere în cei 
aleşi trebuie să-ți exerciți obligaţiile de cetățean. Alesul 
trebuie să simtă, în fiecare clipă, că nu există fără 
voinţa celui care l-a ales. Din nefericire, în sînul popoa- 
relor de locuitori lucrurile stau exact invers. 


Să ieşi la vot o dată la patru ani, iar între două alegeri 
să te mulțumești să constaţi că lucrurile merg prost 

înseamnă că ești, de fapt, parte a problemei şi, în 
nici un chip, parte a soluționării ei. A te rezuma să 
tuni și să fulgeri împotriva celor pe care i-ai ales, iar 
acum nu dau doi bani pe tine este la fel de util ca și 
bătutul țintelor în apă. Pervertirea raportului ales-ale- 
gător nu se datorează doar lipsei de obraz a celui 
dintii, ci și lipsei de răspundere a celui de-al doilea. 
Scrupule firave în ograda alesului şi grămezi de indi- 
ferenţă în ograda alegătorului — iată rețeta unui mariaj 
cetățenesc devastator. Ca să nu mai pomenesc de 
preacuvioasa Opoziţie, care, odată devenită Putere, 
se dovedeşte o patroană de bordel politic la fel de 
hrăpăreaţă ca și cea dinaintea ei. 

Despre secolul XXI s-au spus tot felul de vorbe mari. 
Una, repetată ad nauseam, este cea a lui Malraux potrivit 
căruia acest veac va fi unul religios sau nu va fi deloc. 
Gîndindu-mă la fanatismul produs în numele unei 
religii sau al alteia, mai degrabă cred că, dacă dorim 
să vedem o lume ceva mai echitabilă, un pic mai feri- 
cită şi mai puţin zgîlțîită de conflicte apocaliptice, 
paradigma acestui veac trebuie să fie Cetăţeanul. 


(Cotidianul, 13 iunie 2002) 

Excelenţă, 


Am amînat scrierea acestor rînduri sperînd că agre- 
siunea împotriva Bibliotecii Naţionale se va dovedi 
un simplu puseu de tembelism. Am așteptat să-l deter- 
minaţi pe dl Adrian Năstase să revină asupra unei 
decizii dezonorante. Dacă Biblioteca Naţională ar fi 
populată doar de opera unor autori precum Radu 
Vasile, Nicolae Pleşiţă, Caius Dragomir, Valter Roman, 
Pavel Coruţ, Iosif Constantin Drăgan, Silviu Brucan, 
Viorel Roman, Paul Niculescu-Mizil, Cornel Burtică 
ori chiar Ulf Spineanu, mai treacă-meargă, dar pe 
rafturile şi în depozitele ei există și altfel de carte. 


Nimeni nu a cîștigat vreun război împotriva Cărţii. 
Dacă a făcut-o, victoria a fost vremelnică, după care 
a plătit crunt. Pînă şi Inchiziția a pierdut această 
partidă. Cine ridică mîna împotriva Cărţii, de Carte 
piere. Nu există ghilotină mai ascuţită decît fila de 
carte căzînd pe gâtul agresorului — fie el în viaţă, fie 
deja trecut în lumea umbrelor. „Artileria tăcută a tim- 
pului”, după cum spunea un alt președinte, Abraham 
Lincoln, nu iartă. 


Cartea este un nume generic. Ea înglobează totul: 
muzică, război, arhitectură, medicină, pace, literatură, 
grafică, Biserică etc. Nicolae şi Elena Ceaușescu nu 
au pierit de mîna plutonului de „justiţiari” condus 
de dl Gelu Voican-Voiculescu. Au murit de carte. De 
cartea pe care nu au învățat-o, de cartea pe care au 

urît-o, de cartea pe care au prigonit-o, de mîna înlocui- 
torilor de carte sub călcîiul cărora au pus ţara şi Cartea. 


Elena Ceauşescu a murit chiar de o pagină a Micului 
Dicţionar Enciclopedic. În „apărarea” de care proprie- 
tara Cabinetului 2 a avut parte la Tîrgovişte există și 
episodul în care este acuzată că și-a falsificat data de 
naştere din MDE spre a nu se vedea că e mai bătrînă 
ca Nicolae Ceaușescu. Cînd poți fi trimis în neființă 
(şi) pentru așa ceva, ar trebui să fie limpede: cu Cartea 
nu e de glumit. 


Excelenţă, 


DI Adrian Năstase este îngrijorat de securitatea mem- 
brilor cabinetului. ÎI înţeleg, aşa cum înţeleg și că 
Securitatea era grijulie cu viitorul viitorului premier. 
Domnia sa informează că pe Palatul Victoria s-a pus 
bulina roșie, semn că, la primul cutremur mai serios, 
sediul guvernului o poate îmbulina — cum pitoresc 
ar spune consilierul prezidenţial Dan Iosif. 


Soluţia nu este evacuarea Cărţii. Cum guvernul este 
practic o sumă de grupuri de interese, cred că acti- 
vitatea cabinetului s-ar putea desfășura, în condiţii 
de „confort sporit” şi de „securitate mondială”, la domi- 
ciliile (înţeleg multiple) unor oameni cu dare de mînă 
ca dnii Năstase, Mitrea, Popescu, Hrebenciuc şi alţii, 
care s-au îmbogăţit punînd copeică pe copeică din 
remuneraţiile demnitarilor ori din salariile funcţio- 
narilor publici. 


Unele lucruri din cele pe care le afirmă ori le face dl 
Adrian Năstase lasă impresia că guvernul ar fi pro- 
prietatea Domniei sale. De aceea, n-ar fi deloc nepo- 
trivit să-și folosească reședințele personale pentru a 
adăposti activitatea membrilor cabinetului. Dacă Palatul 
Victoria e în mare pericol de prăbușire, mi se spune 

că pavilionul de la Cornu este mai robust decît multe 
adăposturi antiatomice din Europa. 


Excelenţă, 


Acuzaţi că au trecut cu arme și bagaje de partea Exce- 
lenței Voastre, cîţiva cărturari au dat o explicaţie pe 
care eu unul nu am putut să o refuz. Spuneau că, 
atunci cînd le apăruse, după mari dificultăţi, o carte ce 
îi înfuriase cumplit pe Ea și El, Ion Iliescu nu s-a sfiit 
să le strîngă mîna sau chiar să le trimită câteva rînduri 
de admiraţie şi solidaritate. Această imagine nu se po- 
triveşte de fel cu îngăduința Excelenței Voastre în fața 
surghiunirii Bibliotecii Naţionale. Dacă, într-adevăr, 
directorul ei, dl Dan Ioan Erceanu, a picotit vinovat 
pînă în ultimul ceas, invitaţi-l să doarmă în continuare: 
destituiți-l! Dar nu destituiți Biblioteca Naţională. 


Apăraţi Cartea şi ea vă va apăra. Cartea este infinit 
mai fidelă ca dl Năstase. Înfruntaţi-o și ea vă va în- 
frînge. Deși poate părea o enormă exagerare, Cartea 
este, credeți-mă, mult mai puternică pînă şi decît dl 
Năstase. Asemeni cărturarilor, politicienii vin şi trec. 
De rămas, rămîne Cartea. Indiferent cum se vor numi 
formele alternative care vor prelua definitiv multe 
dintre prerogativele ei de azi şi mai ales de ieri, ele 
nu vor uita din cine se trag. Cu cît mai sofisticate 
vor deveni aceste noi chipuri ale Cărţii, cu atît mai 
devastatoare va fi pedeapsa administrată celor care au 
ridicat mîna împotriva ei. 


Excelenţă, 


Cartea e Timpul! 


(Cotidianul, 8 august 2002) 

Obstacolul Breban 


Mă bucură invitaţia preşedintelui Ion Iliescu adresată 
dlui Paul Goma. Scepticismul, în varianta: „De fapt, ce 
urmărește, domn'le, Iliescu ?”, trebuie ocolit. Om poli- 
tic, dl Iliescu urmărește ceea ce consideră că îl avan- 
tajează. Om aparţinînd de acum istoriei și istoriei 
literaturii române, dl Goma are dreptul să accepte 
ori nu invitaţia. Nu voi mărturisi acum ce mi-aș dori 
să facă dl Goma. Deși relaţiile dintre noi s-au stins, 
l-am sunat și i-am spus ceea ce cred. Deocamdată, e 
suficient. 


Invitaţia dlui Iliescu vine cu o întîrziere de peste 
doisprezece ani. Nu ştiu dacă o scurtă vizită ori reve- 
nirea definitivă a dlui Goma ar avea azi impactul pe 
care l-ar fi avut atunci. Nu ştiu nici dacă datoriile pe 
care România le are faţă de dl Goma mai pot fi plătite 
azi. După '89, am descoperit că dl Goma nu este un 
înger. Ne-am întristat, ba chiar ne-am revoltat, uitînd 
că ultima recoltă de asemenea înaripaţi a fost înre- 
gistrată pe vremea alungării din Paradis. 


Dacă o va face, cred că dl Goma va accepta cu greu 
invitaţia, de altfel foarte neclară în detalii. Ce fel de 
venire? În ce condiţii? România este un cazan de 
buimăceală. Apoi, există şi obstacole serioase în calea 
unei vizite ori reveniri definitive. Unele ţin chiar de 
dl Goma — un om complicat. Altele ţin de dl Iliescu 
şi tot ceea ce reprezintă Domnia sa — un factor şi el 

foarte complicat. Alte obstacole nu ţin neapărat doar 
de dl Iliescu ori doar de dl Goma. Dintre acestea 
din urmă, unul trebuie numit fără ezitare „obstacolul 
Breban”. 


Simţind că se pregăteşte ceva, dl Nicolae Breban a 
devenit de o mărinimie suspectă. Chiar înaintea invi- 
tației trimise de către preşedintele Iliescu, a sugerat 
reîntoarcerea dlui Goma, pentru a cărui bunăstare 
s-a oferit să solicite o casă și o slujbă. Pe scurt, dl 
Breban a ţinut să-l insulte încă o dată pe dl Goma. E 
vorba de un cinism de care numai un grobei poate fi 
în stare. Autoinvitarea în acest scenariu (și așa foarte 
încîlcit) sporeşte riscurile unui eșec. 


La scurtă vreme după închegarea „Mişcării Goma”, act 
de imens curaj colectiv şi mai ales individual, dl Breban 
s-a voluntarizat a fi un aprig denigrator al mişcării și 
al liderului ei. L-a urmărit pe dl Goma cu îndirjire, 
pretutindeni, înainte şi după decembrie '89, aruncînd 
asupra scriitorului şi disidentului acuzaţii, suspiciuni, 
rafale ale deriziunii de cea mai joasă speţă. De la 
presiunile făcute asupra dlui Noel Bernard de a nu-l 
mai mediatiza pe dl Goma, fiindcă, vezi Doamne, 
Goma se afla în eroare, în plus, nu avea nici pres- 
tigiu, nici talent, pînă la acuzaţiile pe care i le-a adus 
şi după decembrie '89, dl Breban nu l-a scăpat o clipă 
din colimator pe dl Goma. 


În 1991, „întors” din „exil”, dl Breban anunţă că îl va 
chema pe dl Goma în fața Juriului de onoare al Uniunii 
Scriitorilor și îl va pălmui moral. Îi sugeram să se 
suie pe un scaun, pentru a nu se trezi lustruind o 
pereche de ghete. Scria dl Breban despre dl Goma (și 
nu doar despre el): „Există o mie de dreptăţi, de răz- 
vrătiri posibile; nici una, însă, contra gintei tale 
fireşti, contra poporului tău, chiar atunci cînd se află 
în «nedreptate». Înainte de a „interveni în favoarea” 

dlui Goma, dl Breban are obligaţia să explice cînd şi 
cum s-a întors dl Goma împotriva intereselor popo- 
rului român. 


În 1977, de Paşte, dl Nicolae Pleşiţă, ministru adjunct 
al Securităţii, îi administra nişte palme și îi smulgea 
niște fire din barbă dlui Goma. Potrivit dlui Pleșiţă, 
dl Breban îi era prieten, îi cerea case pentru amici şi 
îi dăruia Îngerul de ghips cu dedicație. Astăzi, dl Pleșiţă 
afirmă că dl Goma a fost omul Securităţii, ba chiar 
că l-a dus la aeroport cu mașina sa. Înainte de a se 
implica în (re)venirea dlui Goma în România, dl 
Breban este obligat să îl înfrunte public pe bunul său 
prieten, dl Pleșiţă, pentru asemenea calomnii. Este 
dispus să o facă? 

Dacă dl Iliescu vrea să existe o șansă ca dl Goma să 
vină la București, fie şi măcar pentru o oră, îmi permit 
să-i sugerez emiterea unui decret prezidenţial prin 
care li se asigură dlor Breban și Pleşiţă aceeaşi oră la 
televiziunea naţională, de unde să-şi ceară scuze po- 
porului român (pentru crasă dezinformare) şi iertare 
dlui Goma (pentru tot ceea ce au întreprins împo- 
triva sa); împreună sau pe cont propriu — nu știu. Îi 
priveşte. Altfel, dl Goma s-ar putea trezi întîmpinat 
la aeroport, cu pîine şi sare, chiar de dnii Pleşiţă şi 
Breban îmbrăcaţi în costume naţionale. 


(Cotidianul, 18 iulie 2002) 


178 


Breban — faţa fără chip 


Editorialul meu din 18 iulie a.c. l-a iritat pe dl Nicolae 
Breban. Domnia sa îmi acordă joi, 26 iulie, un post- 
-scriptum în Cotidianul. Folosind probe și argumente, 
dl Breban are dreptul să răspundă afirmațiilor pe care 
le consideră neadevărate. Dar, lipsit de respect pentru 
cei care îl citesc, Domnia sa procedează altfel. Dis- 
cutării unor acuze mai vechi și mai noi pe care mi le 
aduce dl Breban, i-am consacrat un text care va apărea 
în Adevărul literar și artistic. Azi mă rezum la a răs- 
punde cîtorva dintre răbufnirile cărora s-a lăsat pradă 
dl Breban săptămîna trecută. 


Spune Domnia sa că aș fi luptat aprig cu dictatura 
pentru a părăsi România. DI Breban minte prin omisi- 
une. Întîi am luptat cu dictatura tocmai pentru a-mi 
păstra ţara. Cînd am înţeles că pierdusem bătălia, da, 
am luptat spre a mi se respecta cel mai trist dintre 
drepturi: dreptul de a emigra. Încă un enunț al dlui 
Breban este identic cu efortul Securităţii, care căuta să 
acrediteze minciuna că tot ce am făcut a fost spre a 
emigra. Ce triumf pentru dl Breban expatrierea mea: 
„Şi a reuşit pînă azi”. 

Conducerea revistei 22 i-ar fi cerut scuze dlui Breban 
pentru a fi publicat un text de-al meu, iar astăzi s-ar 
afla în proces cu „sus-numitul poet”. Nu am cunoștință 
de scuzele cerute dlui Breban. Dacă ele există, cred că 
prezentarea lor a fost o eroare, fiindcă nu-mi amintesc 


179 


Dorin Tudoran 


nici ca dl Breban să fi încercat, nici să fi reuşit să 
dovedească vreodată că afirmaţiile din răspunsul pe 
care i l-am dat în 22 erau neadevărate. De asemenea, 
nu am știință de vreun proces în care s-ar afla cu mine 
în ziua de azi conducerea revistei. Chiar de ar exista 
unul, el nu ar avea cum să urmărească apărarea onoarei 
dlui Breban, cum s-ar putea înțelege din galimatiasul 
Domniei sale. 


De asemenea, dl Breban mai afirmă că „în tinereţe” aș 
fi fost „scos din mizerie de doi redactori-șefi” pe care, 
mai apoi, aș fi încercat să-i dau afară. Adevăratul 
moment de mari greutăţi (şi nu doar materiale) al 
vieţii mele l-a constituit perioada în care prietenul 
dlui Breban, fostul ministru adjunct al Securităţii, dl 
Nicolae Pleșiţă, a conceput planul distrugerii mele. 


Redactorii-șefi sub care am lucrat au fost dnii Nicolae 
Moraru, Adrian Păunescu, Nicolae Dragoş şi Nicolae 
Dan Fruntelată. Există două episoade la care s-ar 
putea referi dl Breban, dar cronicul dispreţ al Domniei 
sale pentru adevăr face faptele de nerecunoscut. Pri- 
mul — am protestat cînd Nicolae Ceaușescu l-a numit 
pe dl Nicolae Dan Fruntelată la conducerea Luceafărului 
prin încălcarea statutului Uniunii Scriitorilor. Al doi- 
lea — cînd dl Dragoş a nesocotit hotărîrea Consiliului 
Uniunii Scriitorilor de a tipări comunicatul privind 
dezavuarea plagiatului comis de dl Eugen Barbu, în 
Consiliu s-a propus sancţionarea Domniei sale pentru 
încălcarea deciziei editorului. Da, am fost printre cei 
care au considerat că dl Dragoş era vinovat. 


În editorialul care l-a „agasat”, consideram că dl Breban 
nu poate să se implice, credibil, în demersul revenirii 
dlui Goma în România, fără ca, în prealabil, să facă 
două lucruri. Mai întîi — să prezinte scuze dlui Goma 
pentru tot ceea ce a întreprins împotriva Domniei 
sale, înainte şi după decembrie 1989. Apoi — să-l 

înfrunte public pe dl Nicolae Pleșiţă de la care aflăm 
nu doar că era prietenul dlui Breban, pe care îl ajuta 
în chestiuni de spaţiu locativ şi de la care a primit 
un Înger de ghips cu autograf, dar că l-a „brichisit” pe 
dl Goma, care a plecat în Occident condus la aeroport 
cu mașina chiar de către dl Pleșiţă. 


În fapt, îi ofeream dlui Breban o ultimă șansă. A 
ratat-o. Pentru mine, dintr-un imens semn de între- 
bare, Domnia sa devine un sumbru semn de excla- 
mare. Fiindcă, ori accepţi afirmaţiile dlui Pleşiţă, ori 
îţi oferi serviciile pentru revenirea dlui Goma în ţară. 
Tertium non datur. Despre care moralitate poate fi vorba, 
cînd, pe de o parte, accepţi perpetuarea imaginii calom- 
nioase a unui agent Goma, dar, pe de altă parte, te 
oferi să-i faci rost de casă și loc de muncă? Slavă 
Domnului, România nu de prosperi foşti agenți ai 
Securităţii duce lipsă. 

Este tot ceea ce găsesc potrivit să-i răspund, acum și 
aici, dlui Breban, această față fără chip a disidenţei 
și rezistenţei românești. 

P.S. „Calomniez, calomniez, il va rester toujours quel- 
ques choses” (sic!) este o variantă jenant schilodită a 
celebrei: „Calomniez, calomniez, il en restera tou- 
jours quelque chose”. Trist, dar cu totul previzibil la 
cel mai academician dintre autodidacţii români. 


(Cotidianul, 18 iulie 2002) 

Ciufulici şi Interim (I) 


România are azi doi logicieni extraordinari. Primul 
dintre ei (dar, să fim bine înţeleşi, primus inter pares, 
primul între egali) este ministrul Culturii şi Cultelor, 
dl academician Răzvan Theodorescu. Întremat cu totul 
după extenuantul Forum Naţional al Culturii, spectacol 
în regia căruia mulți participanţi au simţit fiorul Con- 
greselor Culturii şi Educaţiei Socialiste, dl ministru 
ne iluminează cu privire la situaţia Bibliotecii Naţio- 
nale Române. Personalitate tranşantă, dl Theodorescu 
ne spune, de la bun început, că toţi cei care avem alt 
punct de vedere decît Domnia sa în această chestiune 
sîntem fie de „rea-credință”, fie de o „prostie crasă”. 
Mulţămim, boierule! 

Ingenuitatea dlui ministru invită la sinceritate totală. 
Că sediul actual al BNR este impropriu, poate fi ade- 
vărat, dar să pretinzi că asta ar fi cauza potrivit căreia 
s-a hotărît surghiunirea instituţiei respective la 
Popești-Leordeni constituie o minciună. Apoi, decla- 
rațiile dlui arhitect Camil Rogulschi dovedesc că și 
afirmaţia dlui Adrian Năstase, cum că Palatul Victoria 
se poate prăbuşi peste membrii Cabinetului la primul 
cutremur mai serios, este o gogoașă. 

Cum putem noi, proştii şi cei „de rea-credinţă”, să 
credem că un guvern avînd nu doar la moț, dar și la 
poale o seamă de profesori universitari „s-ar putea 
dezinteresa” de BNR, se întreabă patetic dl ministru. 

Simplu, Excelenţă: și cel numit „îngerul morţii”, Josef 
Mengele, era medic, depusese jurămîntul lui Hipocrat, 
şi în loc să apere viaţa a promovat moartea, nu? 


Mai grosolană decît eroarea în sine se dovedeşte expli- 
caţia-pretext, de unde și proverbul: „Dacă tăceai, filo- 
zof rămîneai”. Numai că unul dintre atributele dlui 
Theodorescu este tocmai limbuţia. Nu am căderea 
să-mi dau cu presupusul cît va păstra istoria culturii 
românești din cărturăria dlui Theodorescu, sper că 
substanţial, dar o istorie corectă a României nu va 
putea omite, fie și ca o tristă notă de subsol, acti- 
vitatea de diversionist a dlui Răzvan Theodorescu 
din zilele şi nopţile Televiziunii Naţionale Libere. 


Puţini sînt cei care au zbierat mai tare şi în falseturi 
istorico-isterice mai dezonorante decît a făcut-o acest 
distins cărturar. Printre cei care au dorit ca românii 
să nu vadă că în drumul ei spre a deveni o revoluţie, 
revolta lor a fost şterpelită de un grup de oameni și de 
interese, dl Theodorescu s-a dovedit tenorul absolut. 


Dl ministru are un talent special în a explica. Ieri, 
pentru demiterea dlui Lucian Pintilie ca represalii la 
filmul realizat de marele regizor despre Piaţa Uni- 
versităţii, dl Theodorescu invoca un regulament. Acum, 
eliberarea dnei Florica Ichim din funcţia de redac- 
tor-şef al revistei Teatrul-Azi, act de sorginte stalinistă, 
este drapată în acelaşi imperativ al restructurării: pune- 
rea la concurs a unor asemenea poziţii. 


Toate bune şi frumoase, numai că interimatul nu i se 
oferă dnei Ichim, ci dlui academician Nicolae Breban, 
deţinător și al unei mai vechi sinecuri din același 
buget. Sigur, unde-i lege, nu-i tocmeală, dar tocmeală 
nu poate fi nici cînd e vorba de alfabet ori valoare; 
pe cînd scoaterea la concurs a postului de redactor-şef 
al Contemporanului, căci revista dlui Breban vine, 

alfabetic, cu mult înaintea revistei Teatrul-Azi, iar ca 
valoare — foarte mult după revista dnei Ichim. 


De o revistă Teatrul e nevoie ca de aer. De fantasma 
europeană a dlui Breban are nevoie doar dl Breban. 
A o pedepsi pe dna Ichim pentru că este un respectat 
gazetar profesionist şi a-l recompensa pe dl Breban 
pentru că este un gazetar diletant, care distrează piața 
tipăriturilor cu o publicaţie de un cumplit umor invo- 
luntar, iată un aranjament care poate surveni doar la 
nivelul ciocoimii academice. 


DI Răzvan Theodorescu are obiceiul de a se enerva 
foarte repede şi de a da în clocot mai abitir decît un 
samovar imperial. Spre a evita să-l vedem din nou 
congestionat ca un gogoşar şi cu părul vîlvoi, îi reco- 
mand, în spiritul faimosului adagiu pesedist: „Ciocu' 
(mai) mic, Ciufulici !”. 


(Cotidianul, 15 august 2002) 

Ciufulici şi Interim (II) 


Cel de-al doilea logician de vîrf al României de azi, 
dar un primus tanpa pares (primul fără egali), este dl 
Nicolae Breban. Joi, 8 august, Domnia sa anunţă că 
polemica noastră a luat sfîrșit. Salut şi accept hotă- 
rîrea dlui Breban, dar, asemeni Domniei sale, nu trag 
obloanele înainte de a face cîteva precizări. 


„Neadevărul insolent” potrivit căruia dnii Breban şi 
Pleşiţă sînt prieteni nu îmi aparține, cum fals afirmă 
dl Breban. Nu sînt vinovat nici de informaţia eronată 
după care dl Breban i-ar fi dat dlui Pleşiţă un exemplar 
cu autograf din Îngerul de gips, cînd, de fapt, era vorba 
despre un exemplar din Bunavestire. Citez din dl Pleşiţă: 
„A ajuns la mine şi Nicolae Breban. Era supleant în 
Comitetul Central. A rămas fără voia lui Dumitru 
Popescu-Dumnezeu în Germania. (...) L-au adus la 
mine pentru a fi păruit, dar ne-am despărţit prieteni. 
Mi-a dat şi cartea Îngerul de ghips, cu dedicație”. Cum 
se vede, în aceste chestiuni, dl Breban polemiza cu 
dl Pleșiţă, nu cu mine. 


Despre episodul confiscării manuscrisului Buneivestiri, 
aflat în autoturismul dlui Rene (nu Reneé!) 
Coeckelberghs, dl Breban scrie: „La re-primirea manu- 
scrisului am dat, cum am mai declarat-o public, sin- 
gura filă de hîrtie cu scrisul meu oferită securităţii 
comuniste”; „...explicam dreptul meu de proprietate 
asupra textului”. Numai că, la Frankfurt, René îi 

reproşa dlui Breban, în prezența mea şi a dnei Gabriela 
Melinescu, că în hîrtia dată Securităţii îl înfundase: 
romancierul ar fi declarat că editorul suedez încer- 
case să scoată din ţară manuscrisul fără acordul său, 
afirmaţie pe care René o considera „o minciună mon- 
struoasă”. 


Fireşte, doar reproducerea textului olograf (se oferă 
cineva?) ne-ar putea lămuri cine minte — dl Breban ori 
dl Pleşiţă, care va fi pus sub ochii anchetatului o falsă 
declaraţie a dlui Breban. Deocamdată, bunul-simţ ne 
spune că e mai ușor de crezut că un autor îi încre- 
dinţează editorului său un manuscris spre a fi publicat, 
decît spre a NU fi publicat. 


Disidentul-şef al României, dl Breban, îl sună în 1977 
pe ministrul adjunct al Securităţii despre care aflăm 
azi că nu-i era prieten. Îi cere eliberarea lui Ion Negoi- 
tescu și un „pașaport de plecare” pentru acesta din 
urmă. Îl sună şi pe dl „Cornel Burtică, care l-a infor- 
mat pe Ceaușescu”. Peste două zile, dl Pleşiţă îl sună 
pe autorul Buneivestiri, dîndu-i vestea cea bună: „Negoi- 
tescu este liber şi poate pleca în străinătate”. 

Vi-l puteţi închipui pe Soljeniţin sunîndu-i pe 
Andropov (la KGB) şi pe Cernenko (la Propagandă) 
pentru a le cere eliberarea lui Bukowski şi un paşa- 
port pentru plecarea acestuia din ţară? Dar pe 
Cernenko transmiţindu-i lui Brejnev cererea venită 
din partea inamicului numărul unu al sistemului? 
Și, finis coronat opus, vi-l puteţi imagina pe Andropov 
sunîndu-l pe Soljeniţîn, numai după două zile, și spu- 
nîndu-i: „Aleksandr Isaevici, Leonid Ilici vă transmite 
toate cele bune. Cererea dvs. a fost aprobată imediat — 
Volodea e liber și va pleca în străinătate cît ai zice 
peşte. Şi, ca de obicei, nu vă cerem nimic în schimb”? 
Haida-de! 

S-ar părea că la noi nu doar democraţia este originală, 
dar şi teroarea. Apoi, dacă toţi aceşti actori erau așa 
de cumsecade şi receptivi la cererile inamicului public 
numărul unu al sistemului, de ce a mai luptat dl 
Breban împotriva lor pe viaţă și pe moarte? N-a fost 
ucis Ceaușescu pe degeaba? De ce îmi spunea dl 
Breban să nu-l mai atac pe Ceauşescu, nu mai întreb, 
căci se vede limpede azi din dedicaţiile reproduse de 
ALA, „...rolul său istoric și sfìint!”. Dur de tot! Pe 
deasupra şi cu î din i! 

Precizările dlui Breban nu fac decît să confirme că 
Domnia sa a trăit într-o Românie foarte, foarte spe- 
cială — într-o altă Românie decît ceilalți români și, 
mai ales, decît ceilalți disidenţi și opozanți. România 
dlui Breban este și azi una foarte aparte, de vreme 
ce, ducîndu-se la dl Theodorescu să ceară o revistă 
pentru dl Goma, dl Breban se întoarce acasă cu încă 
o revistă pentru... Nicolae Breban. Dacă nu se pripea, 
şi ar fi mers mai sus, s-ar fi întors deja la Fundata şi 
cu proiectatul Institut Cultural Român în portbagajul 
Mercedesului. Este amuzant cum personalitatea cea 
mai puternică și originală a românimii se dovedeşte, 
scuzați-mi oximoronul, un etern Interim. 


Şi cu asta, basta! De la un punct, patologicul este 
mai plicticos ca moartea. 


(Cotidianul, 22 august 2002) 

Haiducul de salon — un megaloman 
la porţile disidenţei 


„În ce mă priveşte, îi compătimesc şi, uneori, 
chiar îi dispreţuiesc pe cei care «uită», sau mai 
grav, își falsifică memoria şi trecutul.” 


Nicolae Breban 


D 


Mottoul de mai sus constituie un exemplu perfect 
de „text în oglindă”, căci una dintre preocupările publi- 
cisticii postdecembriste a dlui Breban este tocmai 
rafistolarea propriului trecut. Mai grav, Domnia sa 
ţine să retușeze și trecutul altora. Cînd, cu mai bine 
de un deceniu în urmă, publicam în revista 22 „Adio, 
Grobeimea Voastră!”, consideram că epuizasem orice 
răspuns pe care aş fi putut să-l dau unui lung şir de 
„imprecizii” la care ne supunea dl Breban pe mine și 
pe alţi nevolnici precum dna Monica Lovinescu şi 
dnii Virgil Ierunca, Paul Goma, Ion Negoiţescu, Bujor 
Nedelcovici etc. 


Mi-am propus atunci să nu mai intru în nici un fel 
de polemică pe această temă cu dl Breban, acceptînd 
atît diagnosticul pe care i l-a pus, public, unul dintre 
cei mai apropiaţi prieteni şi suporteri ai Domniei 
sale, „un elefant megaloman”, cît și faptul că împo- 
triva maladiei respective nu există leac. După apariția 
răspunsului meu, dl Breban a tăcut milc, rezumîndu-se 

pentru o vreme să mă pişte, cu o stîngace întorsătură 
de frază, în texte obscure. A așteptat să vadă cum se 
aşează lucrurile: cine, cum și cît a pierdut; cine, cum 
şi ce a câștigat; cine, de ce și cît a uitat. Acum, Domnia 
sa pare a-și fi regăsit integral aplombul fostului im- 
portant aparatchik comunist și elasticitatea carieristului 
atît de grăbit. 

Cum dl Breban recidivează virulent, mă văd obligat 
să repun, încă o dată, în albia lor adevărată cîteva 
fapte. Dacă nu cred că megalomania este o maladie 
tratabilă, nu cred nici că ziarul în care semnăm amîn- 
doi, Cotidianul, trebuie să promoveze dezinformarea. 
În continuu proces de rescriere a propriei biografii 
morale, dl Breban nu se rezumă la asemenea exerciţii 
cosmetice, ci, încurajat probabil de lipsa-mi vădită de 
entuziasm pentru polemici futile, Domnia sa aplică 
încă o dată retușuri nesolicitate biografiei mele şi a 
altora. Iritat că nu a fost poftit la întîlnirea consacrată 
de Academia Civică unui sfert de veac de la Mișcarea 
Goma, dl Breban semnează în Cotidianul un soi de 
mini-istorie a disidenţei românești. Dar să o luăm 
puţin mai din urmă. 

Într-un text din propria revistă, dl Breban scrie: „Apoi, 
dl Iorgulescu m-a mai atacat odată, cînd un «grup» 
parizian — P. Goma, Bujor Nedelcovici, Dorin Tudoran — 
s-au hotărît să mă «demoleze», prin '91, parcă...”. 


Răspund: dl Breban minte. Nu am fost niciodată locui- 
tor al Parisului; nici „prin '91”, nici în altă perioadă. 
Nu am cunoștință și, implicit, nu am vreun amestec 
în hotărîrea celorlalți complotiști. Nu știu ce voiau 
să demoleze. O ecvestră ori doar un bust Breban? 
Minţind grosolan despre mine, de ce ar fi adevărat 
ceea ce afirmă despre ceilalți demolatori? În sfîrşit, 
ar fi timpul ca dl academician Breban să privească 
adevărul în ochi și să-l accepte bărbătește: „un grup 
parizian” se acordă cu „s-a hotărît”, nu cu „s-au hotărît”. 

Scrie dl Breban în Cotidianul: „...aşa cum nu am răspuns 
la atacuri, unele ignobile — apărute acum cîțiva ani 
în trei numere la rînd în 22, de fiecare dată cîte două 
pagini pline ochi cu minciuni, jumătăţi de adevăruri, 
morţi chemaţi să testimonieze etc., etc. (semnate Dorin 
Tudoran, ce nici pînă azi nu a retractat decît cu o 
jumătate de gură...”. 


Răspund: dl Breban minte. Nu am retractat nimic, 
niciodată, din cele afirmate în răspunsul dat Domniei 
sale în acel text. Nici cu jumătate de gură, nici altfel. 
Nu aveam și nu am ce să retractez. Dl Breban a avut 
la dispoziţie nu „cîțiva ani”, ci mai bine de un deceniu 
în care să răspundă argumentelor mele. Nu a făcut-o, 
preferînd postura de victimă. 


În privința morţilor pe care i-aș fi chemat să „testi- 
monieze”, dl Breban se referă, bănuiesc, la dnii René 
Coeckelberghs și Noel Bernard. În primul caz, dacă 
cele relatate de mine ar fi fost neadevărate, dl Breban 
a avut la dispoziţie, repet, mai mult de un deceniu 
spre a solicita soţiei celui dispărut, dna Gabriela 
Melinescu, să mă pună la punct, public. Nu a făcut-o. 


În cel de al doilea caz, chiar dacă dl Noel Bernard nu 
mai este printre noi, există o persoană care a „testi- 
moniat” despre cele afirmate de mine. Şi, cum se va 
vedea, este o relatare greu de „rejetat”, „repusat” ori 
„ebufat”, ca să mă aliniez lingvistic la fran- 
co-păsăreasca dlui academician Nicolae Breban. 


(D 


Aşadar, dl Nicolae Breban respinge afirmația că ar fi 
jucat murdarul rol al unui agent de influență. La co- 
mandă ori din inițiativă personală — îi priveşte pe 
Domnia sa şi pe dl Nicoale Pleșiţă, prietenul dlui 
Breban. Mă acuză de minciună, jumătăți de adevăruri 

şi afirmă că aş fi chemat oameni dispăruţi să „testi- 
monieze”. Înainte de a reproduce un text-mărturie, 
două lucruri trebuie adăugate. 


Primul — aşa cum am mai scris, nu cred că dl Breban 
a fost neapărat un simbriaș al Securităţii, semnînd 
condica și primindu-și regulat chenzinele. Victima 
unui ego cît Himalaya, de care „oamenii de meserie” 
au știut cum să profite, Domnia sa a acționat, totuși, 
ca un agent de influență. Atît în Cazul Goma, cît și 
în cazul meu, dl Breban a cheltuit prea multă energie 
spre a arunca în derizoriu subiectele respective pentru 
a nu stîrni suspiciuni îndreptăţite. Că o asemenea 
„muncă patriotică” s-a potrivit exact cu planurile de 
compromitere a dlui Goma şi a mea, întocmite și 
coordonate de șefii Securităţii, dnii lulian Vlad și 
Nicolae Pleșiţă, așa cum indică documente scoase la 
iveală, prefer să continuu a crede că a fost o simplă 
întîmplare. Nu-i pot împiedica, însă, pe alții să se 
îndoiască de asemenea imense coincidenţe. 

Al doilea — sper că, după citirea acestei mărturii edifi- 
catoare pentru eforturile unui clasic agent de influenţă, 
dl Breban mă va scuti de neplăcerea de a-i aminti, 
public şi alte episoade de aceeaşi natură. Nu cred că 
e nevoie de alte argumente spre a demonstra scopul 
acţiunilor dlui Breban în situaţii de felul celei de mai 
jos. Relatarea vorbește de la sine: 


„Un alt vizitator — de fapt, unul foarte frecvent, mai 
ales într-o anumită perioadă — a fost romancierul 
Nicolae Breban. Una din întîlnirile cu el — defășurată 
acasă la noi — mi-o amintesc deosebit de bine. Și asta 
pentru că de puţine ori în viață m-am simţit atît de 
stînjenită ca atunci. Era prin vara lui 1977. Subiectul 
discuţiei au fost «Mișcarea Goma» şi Paul Goma per- 
sonal, ca scriitor disident. Breban i-a povestit lui Noel, 
cu lux de amănunte, toată istoria «cazului Goma», 

fiind de părere că el nu procedase bine şi că, tocmai de 
aceea, nici nu i se alăturaseră decît cei care doreau 
să se folosească de acest prilej pentru a emigra. Noel 
argumenta că, indiferent de tactica folosită, impor- 
tantă era iniţiativa lui Goma și tăria și consecvenţa 
de care dăduse dovadă în ducerea pînă la capăt a 
acţiunii sale. Între timp, ne-am așezat la masă. Inten- 
sitatea discuţiei creştea. Tonul şi temperatura se ridicau 
tot mai mult. Breban a aruncat în joc ultimul său 
atu: argumentul pe care îl considera decisiv. Goma 
ar fi acţionat cu stîngăcie — susținea Breban -— și în 
plus nu dispune nici de prestigiul necesar pentru a 
fi urmat de scriitori, pentru că nu are talent. La auzul 
acestui argument, Noel a văzut roșu înaintea ochilor. 
Nu-mi amintesc să-şi mai fi pierdut vreodată cumpătul 
ca atunci. «De ce nu a acţionat Nicolae Breban mai 
bine, dacă știe cum trebuie procedat și are prestigiul 
necesar?, a strigat Noel, scos din fire. Puțin importă 
dacă Goma are sau nu talent. El este singurul dintre 
voi toți care a avut curajul să stea în două picioare şi 
să-l înfrunte pe Ceaușescu și Securitatea. Iar voi nu 
v-aţi solidarizat cu el, nu pentru că îi lipseşte pres- 
tigiul, ci din lașitate.» Breban s-a înroşit pînă în albul 
ochilor, iar eu, ca gazdă, simţeam că intru în pămînt 
de ruşine”. (loana Măgură Bernard, 1994, Directorul 
Postului nostru de Radio, Casa de Editură Retromond, 
Bucureşti, p. 46). 

Punctum! 

DI Breban afirmă că mi-ar fi recomandat (ca și dlui 
Goma, de altfel) „a viza mai puțin persoana dicta- 
torului, cît principiile şi abuzurile sistemului”. Nu 
l-am ascultat și astfel m-am „autoizolat cumva”. 
Răspund: dl Breban minte. Să presupunem însă că 
nu ar minţi cu nerușinare. Atunci, bunul simţ ne-ar 
obliga să parafrazăm întrebarea dlui Bernard: „Dacă 

Goma și Tudoran nu au înţeles să atace sistemul și 
s-au mărginit să atace doar dictatorul, de ce nu a 
atacat sistemul marele Breban, alfa și omega disidenţei 
românești ?”. 

Sînt dispus să cer Adevărului literar și artistic spaţiu 
tipografic în care, săptămînal, pe trei coloane, dl Breban, 
dl Goma și subsemnatul să reproducem texte, de pînă 
în decembrie '89, în care am criticat atît dictatorul, 
cît şi sistemul. Mi-e teamă că, după primul număr, 
una dintre coloane va rămîne goală pentru multă, 
foarte multă vreme. 


(III) 


Prilejul cel mai potrivit pentru dl Nicoale Breban de a 
ne fi dat „tutulor” un exemplu de cum trebuie luptat 
împotriva sistemului şi nu doar împotriva dictatorului 
l-a constituit reacția Domniei sale la „Tezele din iulie”, 
în 1971, pe care o numeşte „ruptura de sistem”. Numai 
că o asemenea ruptură implică exact ceea ce a uitat 
să facă dl Breban: renunţarea la calitatea de membru 
al PCR. La peste trei decenii de atunci, relatările dlui 
Breban referitoare la acest subiect rămîn de o necla- 
ritate abisală. Cum adică: „...eu, de exemplu, am «ieşit» 
din PCR, am fost exclus înainte ca Goma să păţească 
acelaşi lucru”? Cititorului i se oferă un adevăr multiplu 
(ieșit-exclus) atunci cînd lucrurile sînt simple — dl 
Breban nu a ieşit din partid. 


Riscurile pe care ţi le asumai evitînd să nu intri în 
partid erau substanţial mai mici decât cele de a renunța 
la calitatea respectivă. De aceea, cei care au îndrăznit 
să iasă din partid au fost infinit mai puţini decît cei 
care au evitat să devină membri. Partidul era sistemul. 
Părăsindu-l, transmiteai un mesaj fără echivoc de refu- 
zare a sistemului, intrai pe un drum fără întoarcere. 

Delimitîndu-te tranșant ori criticînd o hotărîre, o teză 
a partidului, rămîneai încă pe un teren „perfectibil”. 
Te agăţai, încă, de „comunismul cu față umană” al 
lui Alexander Dubcek ori de eurocomunismul unui 
Santiago Carillio. 


Este calea pe care a ales-o dl Breban și nu văd nimic 
imoral în ea. Ceea ce continuă să rămînă imoral (și 
asta de cîteva decenii) este minciuna dlui Breban potri- 
vit căreia tocmai Domnia sa m-ar fi sfătuit să atac 
sistemul, iar eu nu am făcut-o. De la scrisoarea prin 
care explicam de ce ieşeam din partid, pînă la texte 
cum ar fi cererea de a emigra, rosteam limpede refuzul 
de a mai „coexista paşnic” cu sistemul pe care îl conside- 
ram imoral, ba chiar criminal. Oricine citeşte analizele, 
studiile ori cărțile unori autori care se ocupă de aseme- 
nea subiecte, de la dl Vladimir Tismăneanu la dl Mihai 
Pelin, observă că demersul meu de a refuza sistemul 
este înregistrat şi comentat. Se poate afirma același 
lucru despre disidenţa dlui Breban? 


Aş fi fost „asistat în acei ani şi încurajat” de domnii 
Nicolae Manolescu și Nicolae Breban, scrie acesta 
din urmă. 


Răspund: dl Breban minte. Fără a se hazarda la gesturi 
pe care eu am hotărît să mi le asum, dl Manolescu mi-a 
fost alături de la bun început şi pînă în momentul în 
care, practic, am fost silit să părăsesc România, asu- 
mîndu-şi riscuri majore. În schimb, dl Breban s-a 
„delimitat” de mine imediat ce discursul meu s-a asprit 
și critica sistemului, inclusiv a dictatorului, nu a mai 
recurs la nici un fel de prudenţă. Mai mult, dl Breban 
s-a voluntarizat în a răspîndi despre mine, așa cum 
o făcuse și în cazul dlui Goma, zvonuri dintre cele 
mai murdare. 


Ultima oară cînd l-am întîlnit înainte de expatriere, 
dl Breban mi-a răspuns la întrebări privind tocmai 

răspîndirea unor asemenea zvonuri tot prin... întrebări. 
Singurele enunţuri limpezi pe care mi le-a oferit au 
fost două. Primul — că mă aflam în eroare, fiindcă în 
România, intelectualul/poporul a fost întotdeauna 
cu Vodă. Al doilea — avertismentul de a nu mă ală- 
tura criticilor săi, ca dl Goma, fiindcă nu-mi va fi 
prea bine. Ce altceva ar fi trebuit să înţeleg din toate 
acestea decît ceea ce am înţeles? 


Astăzi, dl Breban scrie despre mine în Cotidianul: „Dar... 
ca și în cazul lui Goma, eu nu sînt capabil să pronunț 
fraza: «Regret că l-am cunoscut pe cutare». Nu, nu 
regret, ambii meritau ajutorul şi asistența mea, numai 
că o prietenie e altceva decît o complicitate; chiar şi 
fără de tiranie sau de tiran!...”. 

Răspund: ajuta-te-ar N. Breban! Şi aştept o expli- 
caţie: la care „complicitate” se referă? În ce doream 
să-l implic? Sau ne aflăm, iarăşi, la faimoasa acuzaţie 
privind „răzvrătirea” mea și a dlui Goma „contra po- 
porului” român? 


Referindu-se la răspunsul pe care i l-am dat acum 
mai bine de un deceniu în revista 22, dl Breban afirmă: 
„Şi cu criticul N. Manolescu, care, se pare, l-a împins 
la aceasta sau, mai ştii, a fost pe dos: D. Tudoran l-a 
influențat pe mai vîrstnicul său prieten”. 


Răspund: evident, dl Manolescu nu m-a împins la 
scrierea acelui text. Şi tot evident este că logica dlui 
academician Breban se află în aceeași „sufransă” în 
care se zbate româneasca Domniei sale: la ce l-am 
influențat pe dl Manolescu? Să scrie textul semnat 
de mine?!? DI Breban se acoperă de ridicol. 


(V) 


Sînt puţini intelectualii români care invocă mai des 
şi mai apăsat ca dl Nicolae Breban practicarea unor 
înalte principii - morale, profesionale etc. Și tot atît 

de puţini sînt cei care uită mai repede ca dl Breban 
înaltele imperative enunțate cu doar cîteva clipe în 
urmă. Cum se spune -— teoria ca teoria, dar practica 
ne omoară. 


Scrie dl Breban în Cotidianul: „Aş mai putea adăuga 
multe amănunte şi fapte în legătură cu disidenţa cura- 
joasă şi plecarea din ţară a lui Dorin Tudoran, dar, 
cum dînsul m-a atacat într-un mod penibil în revista 
22 — trei numere la rînd! — și cum nu și-a cerut, 
formal, scuze, am întrerupt relaţia cu el!”. 


Răspund: să presupunem că dl Breban a rupt relaţiile 
cu un vecin. Acesta este acuzat de o crimă. DI Breban 
este în posesia dovezilor că respectivul nu a comis 
crima. Cu toate acestea, tace mîlc. Ce poate vorbi 
mai limpede, oare, despre (i)moralitatea dlui Breban? 
Ce legătură poate fi între niște relaţii întrerupte și 
adevărurile pe care singur susține că le cunoaşte, dar 
se abține de a le rosti? De ce a mai deschis această 
discuţie despre disidența mea? 

A pune sub tăcere adevăruri neconvenabile și a răs- 
pîndi neadevăruri convenabile — iată strategia publi- 
cistului Nicolae Breban. Deşi cine cu cine a rupt relaţiile 
nu are vreo importanță deosebită, menţionez totuși 
că Domnia sa minte afirmînd că ar fi iniţiat această 
ruptură după apariţia textului meu în revista 22. În 
realitate, eu am fost cel care a rupt orice relaţie cu dl 
Breban şi asta înainte de a fi forțat să părăsesc Româ- 
nia, pe timpul cînd comentariile Domniei sale despre 
atitudinea mea anticomunistă și anticeaușistă coin- 
cideau prea mult cu strategia de discreditare hotărîtă 
împotriva mea de capii Securităţii — dnii Iulian Vlad 
și Nicolae Pleșiţă. Este un lucru de oarecare noto- 
rietate în lumea literară. 


Limpede, dl Breban menţionează numele meu în a 
sa mini-lstorie a disidenţei românești doar spre a-mi 

aplica încă o muștruluială publică. Așa cum dovedeşte 
textul Domniei sale, „faptele”, „amănuntele” despre 
ceea ce numeşte o „disidență curajoasă” nu apar. Nu- 
mite sînt mai ales așa-zisele erori ale disidenţei mele. 
Este felul perfid în care dl Breban „recunoaşte” și 
meritele altora. Exemplul cel mai cutremurător este 
cel al regretatului Dan Deșliu, despre care, înainte 
de a spune cîteva cuvinte de bine, înșiră o lungă listă 
de păcate. 


Insolent numit „disident paradoxal”, dl Deşliu este 
adus în pagină drept versificator modest, stalinist, 
propagandist. Motivul disidenţei sale ar fi fost, chi- 
purile, scoaterea din manualele şcolare. După ce spune 
și cele cîteva cuvinte de bine, dl Breban sfirșește nota 
despre disidenţa dlui Deșliu pe un ton de o ironie 
murdară: „a murit de o moarte romantică, înecat la 
țărmul Mării Negre”. 

Răspund în numele unei datorii proprii, dar şi colec- 
tive față de memoria dlui Dan Deșliu: consider co- 
mentariul dlui Breban absolut descalificant. Dan Deșliu 
rămîne unul dintre extrem de puţinii intelectuali care 
şi-au plătit, în valută forte, cum se spune, erorile 
tinereţii. Curajul, tenacitatea, exactitatea discursului 
prin care, ani la rînd, a demontat resorturile unui 
sistem nenorocit și ale unei dictaturi criminale îl re- 
comandă drept unul dintre cei mai însemnați disi- 
denți români. Este o monstruozitate ca tocmai cel 
numit, mai mult decît ironic, în studii de specia- 
litate, „disident cu jumătate de normă” să-şi permită 
asemenea comentarii. 


„Eu, care în deceniul nouă veneam tot mai rar la 
București, nu eram încîntat de această alianţă cu vechii 
staliniști, deși înţelegeam nevoia regrupării tuturor 
celor curajoşi...”, scrie dl Breban despre dl Deşliu şi 
disidența românească. Totuși, pe cine și de ce ar fi 

interesat în acele momente extrem de dure, de radica- 
lizare a unor conștiințe, ce credea cel practicînd disi- 
denţa de la... distanţă. Ar fi fost mult mai util ca dl 
Breban, această față fără chip a dizidenţei şi rezis- 
tenței româneşti, să ne fi explicat odată și odată cine 
şi de ce îi asigura acel statut de „rezistent” operînd 
pe principiul „izmene pe călător”. 

În sfîrşit, întreb: chiar nu poate Academia Română 
să organizeze nişte cursuri, fie ele și foarte, foarte 
serale, de reîmprospătare a cunoştinţelor de limbă 
română pentru „nemuritori” ca dl Breban? Fiindcă a 
venit vremea ca distinsul academician să afle că, în 
poziţie adverbială, „formal” înseamnă exact contra- 
riul celor pe care mi le solicită Domnia sa. Oricum, 
nu am ce scuze să-i cer dlui Breban -— nici „expres”, 
nici „categoric”, nici „formulat precis”, cum ar visa, 
nici „de formă”, ori „de ochii lumii” — cum, vai!, spune 
textul fără voia autorului său. 


(v) 


În 1971, gestul de mare curaj al dlui Nicolae Breban 
de a critica, fie şi de la Paris, „Tezele din iulie” a luat 
mai pe toată lumea prin surprindere. Arivismul feroce 
de care dăduse dovadă pînă atunci numai un asemenea 
gest nu anunța. Deși astăzi invocă des perioada în 
care conducea România literară, dl Breban uită esen- 
țialul: că a preluat conducerea revistei printr-o clasică 
lovitură de culise politică. Vila din cartierul ștabilor 
şi celelalte „înlesniri la purtător” au venit după tipicul 
clasic. 

Mai mult, cred că gestul de mare curaj al dlui Breban 
l-a luat prin surprindere chiar și pe dl Breban. Va fi 
crezut că dă o dublă lovitură: fascinaţi de gestul său, 
ocidentalii îi vor întinde la picioare covorul roșu al 

favorurilor și mult visata glorie internațională; acasă, 
colegii şi prietenii se vor năpusti să facă front comun 
în jurul ideilor sale. Cumplită eroare psihologică din 
partea unui autor de universuri abisale. 


Reîntoarcerea în ţară a surprins în egală măsură. Şi 
a trezit multe şi grele suspiciuni. Explicaţiile pe care 
le dă azi dl Breban sînt rizibile. Simplu — acasă l-a 
adus foamea. Deşi autor interesant, editurile occi- 
dentale nu s-au bătut pe cărțile sale. Nu o fac nici 
acum, cînd dl Breban a devenit, cu adevărat, un scriitor 
important. Afirmațiile de felul: „după ce m-am întors 
în matricea mea naţională și culturală, crezînd încă 
o dată, deşi am anumite oportunități de a publica și 
în altă parte...”, constituie triste autosorcoveli. 


După atîţia ani de navetă București — Paris şi retur, 
cota literară a dlui Breban în Occident este aproape 
egală cu a unui autor căruia nu i-a apărut nimic în 
Vest. lată încă un adevăr pe care orgoliul permanent 
inflamat al dlui Breban nu vrea să-l accepte. De aceea 
comite şi eroarea de a spune: „Kundera, care stă în 
același cartier cu mine la Paris...”. Din păcate pentru 
dl Breban, ca şi pentru cultura română, Domnia sa 
stă în cartierul unde locuiește Kundera la Paris, și 
nu invers. Drept, nedrept — așa stau lucrurile. N-ar 
fi exclus ca, pînă şi în România, fieful dlui Breban, 
în unele grupuri de cititori, Milan Kundera să aibă 
mai mulți admiratori decît autorul Buneivestiri. Nimic 
grav. Nu e motiv de întors lumea pe dos. 


Ajungînd cîndva la întrebarea dacă ne-ar interesa să 
ne mai naștem o dată, dl Breban mi-a răspuns prompt: 
„Nu. Fiindcă nu știu dacă aș mai avea șansa să mă 
nasc scriitor”. Răspunsul Domniei sale m-a tulburat. 
Mă tulbură și azi. Dar șansa dlui Breban de a trăi în 
Occident numai din scris nu a existat niciodată. Deși 
de o inteligenţă și rapiditate a ideii remarcabile, dl 


199 


Dorin Tudoran 


Breban rămîne un autodidactat. În afară de a scrie 
proză, nu ştie nimic altceva. Şi nici nu doreşte să 
înveţe. Ar mai fi ceva la care se pricepe — să pon- 
tifieze. Din nefericire pentru dl Breban, numai de așa 
ceva — pontifi de mucava - nu duce lipsă Parisul. 
Reîntoarcerea era inevitabilă. 


Amici, colegi, ca să nu mai vorbesc de foşti camarazi 
de Comitet Central, au fost probabil mai suprinși 
chiar de reîntoarcerea dlui Breban decît de criticarea 
„Tezelor din iulie”. După revenire, viața dlui Breban 
nu a fost o sărbătoare. O ştiu bine, fiindcă tocmai 
atunci, cînd foştii săi prieteni şi admiratori îi întorceau 
spatele, s-a legat prietenia noastră. Ea s-a dezlegat 
cînd am înţeles că dl Breban nu exagera spunînd că 
pentru opera sa face orice. 


Eroarea teribilă a dlui Breban este că, în sinea sa, 
continuă să reproșeze românilor că nu au făcut front 
comun în jurul Domniei sale în 1971. Asta este ceea 
ce-l roade. Clamarea zgomotoasă a meritelor — reale 
şi mai ales imaginare — trădează tocmai această nefe- 
ricită incapacitate de a accepta că nu mai poate schimba 
nimic din ceea ce s-a întîmplat. În loc să accepte că a 
calculat greșit, dl Breban continuă să creadă că restul 
lumii — fie ea lumea românească, fie ea lumea occi- 
dentală — a fost în eroare. Chiar şi incapacitatea de a 
duce pînă la capăt crucea pe care i s-a năzărit că o 
alesese în 1971 este trecută pe lista slăbiciunii celor- 
lalți. Cîtă vreme dl Breban nu reclamă merite imagi- 
nare, nici un om de bună-cuviinţă nu-i poate reproşa 
că, după întoarcere, a tăcut mîlc, rezistînd „numai” 
prin cultură. Cei mai mulți am ales această cale. Dar 
dl Breban e făcut să pluseze, chiar dacă așa ceva îl 
aruncă în minciună ori doar în ridicol. 


O Istorie (ori doar un compendiu pentru gazetă) a 
disidenţei româneşti scrisă de un megaloman este o 

contradicţie în termeni. Dispreţul pentru informaţia 
exactă şi umorile nestăpînite distrug un demers analitic 
de felul celui la care mimează că s-a înhămat dl Breban. 
Să spunem că nu contează prea mult dacă primul scrii- 
tor român disident nu a fost regretatul A.E. Baconski, 
cum crede dl Breban, ci Radu Cosașu, care invoca 
„adevărul integral”. Şochează, însă, faptul că, atunci 
cînd prietenul dlui Breban, dl Pleşiţă, fost ministru ad- 
junct al Securităţii, afirmă că „A.E. Baconsky lucra orga- 
nizat cu noi, dar să nu scrii treaba asta”, istoricul disi- 
denţei românești, Nicolae Breban, tace ca mormîntul. 


(VD 


O preocupare care revine frecvent în publicistica 
postdecembristă a dlui Nicolae Breban este unitatea 
scriitorilor. Numai că, atît de necesara solidaritate 
este văzută de dl Breban într-un chip emblematic 
pentru gîndirea Domniei sale: unitate de fier în jurul 
lui Nicolae Breban. În lipsa unei asemenea structuri — 
incluzînd mica și marea curte, periuțe umane ori elec- 
trice de lustruit și gîdilat orgoliul, pelerinaje etc. — 
nu se poate vorbi de solidaritate. 


Lumea anecdotei urmează ori chiar anunţă desfășu- 
rările politice. Astfel, în „Era Ceaușescu”, odată cu 
dezvoltarea celui de-al doilea pol al dictaturii, Elena, 
de la sloganul oficial: „Trăiască PCR, în frunte cu 
tovarășul Nicolae Ceauşescu”, s-a trecut la sloganul 
underground: „Trăiască tovarășul Nicolae Ceaușescu, 
în frunte cu tovarășa Elena Ceaușescu”. 


Unitatea scriitorilor, aşa cum o vede dl Breban, nu 
poate avea decît un singur slogan: „Trăiască Nicolae 
Breban, în frunte cu Nicolae Breban”. Numai că, o 
personalitate de calibrul dlui Breban, purtînd în frunte 
un hematom de mărimea dlui Breban, ar fi un soi de 


201 


Dorin Tudoran 


struţo-cămilă care ar putea descuraja pe toată lumea — 
nostalgici ai protocronismului, campioni ai „defenes- 
trării”, pionieri ai postmodernismului politic, trupeţi 
şi generali ai corectitudinii politice. 


Din motive bine-cunoscute, antisemitismul este o 
etichetă de care mai tot omul se teme. Eșuînd în 
lupta cu antisemiţi viguroşi, un grup de cercetași 
care ar muri de foame în lipsa „implementării” stupidei 
corectitudini politice nu a putut renunţa la „studiul 
de caz” România, așa că a confecţionat, fără rușine, 
false cazuri de antisemitism. Printre victimele cabalei — 
dnii Nicolae Manolescu și Gabriel Liiceanu. Deși încă 
timidă în a reacționa prompt în faţa unor atacuri de 
asemenea perfidie, lumea românească de bună-cuviință 
a înţeles că avea de-a face cu un joc cumplit de murdar. 
Cum a reacţionat dl Breban? 


Directorul Contemporanului. Ideea Europeană a pus în 
scenă un fel de „spectacol de sunet și lumină” în 
care, firește, sunetul major a fost vocea dlui Breban, 
marea conştiinţă românească de azi, iar proiectoarele 
puneau sub reflector inculpaţii la indicaţiile măscă- 
ricilor de serviciu. Spectacolul s-a intitulat Democraţie 
și antisemitism în România. Evident, democraţii erau 
dl Breban & Comp., antisemiţii — dnii Manolescu, 
Liiceanu și alţii. Invitat de onoare, dl Edgar Reichmann, 
prezentat dlui Marin Mincu la Paris, acum vreo două 
decenii, de dl Nicolae Breban, drept „omul nostru 
care scrie despre noi la ziarul Le Monde”. Numai că, așa 
cum își amintește dl Marin Mincu, într-un excelent 
text publicat în Cotidianul, cînd a încercat să paseze dlui 
Reichmann, în prezenţa dlui Breban, într-un bistrou 
parizian cîteva „fotografii care-i încriminau pe soţii 
Ceauşescu”, a fost „consiliat «amical» să renunţe la 
asemenea acte de «vitejie»”. Titlul articolului semnat 
de dl Mincu era: „De ce îl «protejează» Nicolae Breban 
pe Edgar Reichmann”?”. 

DI Breban nu încerca atît protejarea dlui Reichmann 
pentru felul în care acesta din urmă prezentase în Le 
Monde un act de diversiune semnat de dl George Voicu 
în Les Temps Modernes, cît înfundarea definitivă a dlor 
Manolescu și Liiceanu. Asta, așa, pentru întărirea 
unităţii scriitorilor. Gospodar ardelean, dl Breban îşi 
făcea planul că, odată legată de gîtul unor oameni o 
ghiulea ca antisemitismul, termina definitiv cu ei. 
Prea îl „agasaseră” în ultimul timp. 


Victimele acestui proces-mascaradă, de tip stalinist, 
au refuzat să se prezinte în fața procurorilor, drept 
pentru care, autodeclaratul procuror-șef, dl Nicolae 
Breban, și-a adus aminte de vremurile cînd era mem- 
bru supleant în CC al PCR şi de arsenalul din dotare 
pe atunci: „Noi am invitat expres pe dnii Liiceanu şi 
Manolescu, ca să dezbatem acest scandal. Ar fi fost 
potrivit ca cei (diafanele cacofonii ale academicianului 
Breban!) doi să vină aici, ca să-i apărăm. Nu putem să-i 
apărăm dacă ei lipsesc. Dacă ei lipsesc, vom fi noi aici. 
Mai puţin amabili, pentru că amîndoi au avut derapaje”. 


Interesant, nu? Apăra-te-ar N. Breban! 


„Şi dl Liiceanu se face vinovat de anumite neglijenţe. 
De exemplu, a publicat Editura Humanitas cărți ale 
unor extremiști de dreapta, ale unor fasciști legio- 
nari, ale unor profasciști, fără să avertizeze lectorul, 
și care se vînd în România unor oameni care nu cunosc 
bine problema și care pot fi induși în eroare de ase- 
menea texte, care pot părea propagandă”, a continuat 
dl Breban, căruia mai noul cadru al Procuraturii 
Volante, dl George Voicu, i-a dat un sprijin de nă- 
dejde, atrăgînd atenţia asupra altor erori şi orori comise 
de inculpatul Liiceanu Gabriel, cum ar fi afirmaţia 
aberantă că „evreii au participat la teroarea comu- 
nistă şi la instaurarea regimului comunist” în 
România. 

Revenind la cazul inculpatului Manolescu Nicolae, 
indignarea dlui procuror-șef Nicolae Breban atinge 
cote atît de înalte, încît comite chiar un sublim și 
involuntar act de autocritică. Cel numit în 1970 redac- 
tor-șef al României literare chiar de dictatorul Nicolae 
Ceaușescu declară: „Nu poţi, în numele României literare 
care 30 de ani l-a lins în fund pe Ceaușescu cu neru- 
şinare fără margini, sigur, ajutînd pe unii scriitori 
români, publicînd unele texte bune, să dai lecţii Le 
Monde-ului, nu numai cel mai important ziar din 
Franța, dar unul dintre ziarele mari ale Europei”. 


Cum se zice, limba (ce-i drept, cam încărcată prin 
practicarea sportului mai sus mărturisit de dl Breban) 
păcătosului adevăr grăieşte. 

Într-un număr al Cotidianului, inculpaţii Manolescu 
Nicolae şi Liiceanu Gabriel sînt luaţi la refec și pentru 
sabotarea limbii române. Scrie dl Breban: „Curios e 
faptul că, deși Academia Română a stabilit elementele 
esenţiale de grafie a limbii literare, unele edituri — 
Humanitas — și unele reviste literare — România lite- 
rară etc. — printr-un fel de frondă pe care nu o înţe- 
legem, se încăpăţînează să respecte coloratura pro-slavă 
a lui Al. Graur!...”. 


Nu doresc să-mi spun părerea aici despre disputa 
între susţinătorii lui „î” și cei ai lui „î”, dar cum dl 
Breban se ascunde, încă o dată, după poalele Academiei 
Române cînd lansează asemenea atacuri, ar fi cîteva 


lucruri de spus. 


Primul — dacă ar fi consultat colecţia Vieţii Românești 
din perioada Iaşi, ar fi văzut că grafia cu „î” era folosită 
în acea revistă de căpătii a culturii române înainte 
de „coloratura” lui Al. Graur. Al doilea — cînd minţi 
cu grosolănia de care se dovedește capabil dl Nicolae 
Breban, mai contează că o faci cu „î” sau cu ,â”? Al 


treilea — în ce limbă este scris pasajul: „Apoi, foarte 

multă lume, printre care și foștii mei amici şi «com- 
plici» ai disidenţei mele (ca dl Manolescu sau G. 
Liiceanu !), îmi ascund propriul meu nume, în această 
calitate, deși...”, fiindcă nu cu limba română avem 
de-a face aici. 


Cum adică „îmi ascund propriul meu nume”? De cine 
i-l ascund? De chiar Domnia sa, dl Breban? Cînd 
scrii românește ca dl Breban și mai ești și membru 
al Academiei Române, mai înţelept este să faci „ciocu' 
mic”, dacă tot nu ai curaj să-i ceri dlui Manolescu 
niște meditații gratuite ori să te adresezi chiar Aca- 
demiei spre a-ți organiza nişte cursuri, cum spuneam, 
fie și foarte, foarte serale, de acomodare cu limba pe 
care o tot aperi atît de zgomotos. 


Revenind la chestiunea unităţii scriitorilor, dl Breban 
i se adresează patetic, în Cotidianul, dlui Octavian 
Paler: „Nu, domnule Paler, prietene, Breban nu se 
răzbună şi nu o va face niciodată sau, cînd o face — și 
a mai făcut-o! —, alege forme paradoxale, invitîndu-i 
pe vechii adversari să i se alăture...”. La-la-la. 
Evident, după ce i-a apărat pe rupte, dnii Manolescu 
şi Liiceanu chiar s-ar dovedi nişte lichele, dacă nu i 
s-ar alătura cu grăbire dlui Breban şi n-ar urla din 
toți rărunchii: „Trăiască Nicolae Breban în frunte cu 
Nicolae Breban !”. 


(VID 


„Oricum, dacă aș scrie vreodată un roman al ingra- 
titudinii, nu l-aş alege pe Tudoran drept erou...”, scrie 
dl Breban în Cotidianul. 

Răspund: iată unul dintre puţinele lucruri în care nu 
pot fi în dezacord cu dl Breban. Fireşte, nu neapărat 
din motivele invocate de Domnia sa: „e mult prea 
agitat ca să fie verosimil şi un prea prost actor al 

acelei ambiţii pe care o cunoaştem cu toţii, ce reclamă: 
«Dă-te la o parte (în numele «dreptăţii») să mă așez 
eu!w”. E inutil să-l întreb pe dl Breban cînd, cum şi 
al cui loc am încercat să uzurpez. 


Evident, ar fi la fel de inutil ca dl Breban să mă aleagă 
drept erou, mai ales pentru un roman al ingratitu- 
dinii, atâta vreme cît îl are la îndemînă chiar pe Nicolae 
Breban. Cel pe care îl urmăreşte astăzi cu o furie 
aiuritoare, dl Nicolae Manolescu, i-a stat alături decenii 
la rînd. Atunci cînd dl Breban era la mare ananghie 
şi în presă îl păşteau atacuri distrugătoare, bine orches- 
trate, criticul Nicolae Manolescu își asuma riscul de 
a scrie o cronică de mare curaj. Ea începea, dacă nu 
mă înșel, cam așa: „Bunavestire este un roman extra- 
ordinar!”. Am greşit crezînd că dl Breban nu va uita 
niciodată imensa gură de oxigen pe care i-a oferit-o 
cronica dlui Manolescu fără de care nu știu cum ar fi 
depășit acel moment. 


Un alt intelectual pe care dl Breban în readuce sub 
limbuţia cravașei sale este dl Andrei Pleşu, care, pe 
cînd era ministrul Culturii a pus în mîinile dlui Breban 
o revistă de la buget. Evident însă, pentru gluma de 
prost gust care se numește Contemporanul. Ideea Euro- 
peană, dl Pleşu nu are nici o vină. Toate meritele îi 
revin dlui Breban. 


Şi încă o dată, îi dau dreptate dlui Breban că nu are 
de ce să mă aleagă erou de roman, pentru simplul 
motiv că Domnia sa nu mai este capabil să aibă drept 
erou — de proză ori publicistică, nu contează — decît 
pe Nicolae Breban. O teribilă clonare loveşte imaginile 
care ies de sub pana Domniei sale, încît, tot ce mișcă 
în pagină sînt doar nişte grobei, purtînd un radio cu 
tranzistori (marca Breban), agăţat de gît (design 
Breban), la care radio cu tranzistori nu se prinde 
decît un singur post de radio — PRO Breban —, care 

nu difuzează decît o singură melodie — „Breban am 
fost, Breban sînt încă” — şi care nu acceptă decît o 
singură reclamă: „Trăiască Nicolae Breban, în frunte 
cu Nicolae Breban”. Unde ar mai avea loc și restul 
umanității ? 

Ceea ce duce la performanţă în proză, poate duce la 
dezastru în publicistică. În urmă cu decenii, românii 
aveau posibilitatea să afle, din buletinele de ştiri ale 
postului de radio naţional, că Republica Populară Chi- 
neză dădea al 300-lea, al 500-lea ori al nu-ştiu-cîtelea 
„avertisment serios imperialiştilor americani”. Azi, 
dacă ar face o pauză în alcătuirea de rezumate școlă- 
reşti din Nietzsche pentru prima pagină a Contempo- 
ranului, europeanul Nicolae Breban ar putea nimeri 
peste un Mark Twain şi îndemnul adresat de către 
acesta publicistului: Mai întîi prezintă faptele așa cum 
sînt. Apoi, n-ai decît să le distorsionezi cum dorești! 


Deocamdată, publicistul Nicolae Breban începe mai 
întotdeauna cu distorsionarea faptelor și nu mai află 
drumul prezentării lor așa cum sînt. Din a doua natură, 
acest impas a devenit chiar natura dlui Breban. Şi, 
cum bine știm, împotriva naturii nu se poate face 
nimic; aproape nimic. 

Megalomanul Nicolae Breban bate cu o furie, de-acum 
indecentă, la porțile disidenţei. Dacă, în loc să facă 
un asemenea tărăboi asurzitor, acest haiduc de salon 
ar citi ceea ce scrie deasupra porţii la care bubuie zi 
şi noapte, ar realiza că este vorba despre IEȘIRE şi 
nu despre INTRARE. 


Disidenţa a trecut de mult. Pentru dl Breban, chiar 
ca un vis. 


(Adevărul literar și artistic, 6 august 2002) 

Cu tot „rolul istoric și sfint!” al Tovarășului, îngrădirea 
şi dirijarea politică a presei în anii dictaturii comuniste 
constituie amintiri de coșmar. Sigur, pentru cei care 
au participat la siluire, nostalgia acelor timpuri rămîne 
sfişietoare. Dovada o constituie chiar publicaţiile con- 
duse de către asemenea ipochimeni ori vlăstarele lor 
spirituale. Acolo, „unitatea de monolit” în jurul obse- 
siilor şi intereselor patronului, directorului ori redac- 
torului-şef constituie singura îndatorire „deontologică”. 


În grade și nuanţe foarte diferite, cu succes variabil 
şi cu o credibilitate greu de măsurat, multe ziare şi 
reviste româneşti de azi au optat pentru modelul de 
„publicaţie deschisă”. Numai că, obişnuitele tensiuni 
de redacţie, naturalele divergențe de opinii între cola- 
boratori etc. devin atît de acute, încît e greu să nu-ţi 
pui două întrebări. Prima — de ce este considerat as- 
tăzi „depăşit” modelul unei bune publicaţii de direcție? 
A doua -— cît de deschisă poate fi o publicaţie, fără a 
risca să se atomizeze complet? 


În martie 2001, dl Octavian Paler m-a invitat să mă 
alătur editorialiştilor Cotidianului. Am cerut timp de 
gîndire, anumite rețineri stînd în calea acceptului 
imediat. Am vrut să fiu sincer, nu complezent. M-am 
hotărît abia peste un an, dar nu la Editorial, ci la o 
rubrică — „Oblio”. Peste un timp, invitaţia de a semna 
în caseta editorialului a fost reînnoită. Am reamintit 

cele cîteva îndoieli care mă urmăreau. Dar, cînd am 
acceptat, am făcut-o cu toată inima, lăsînd deoparte 
rețineri, idiosincrazii şi chiar amintiri extrem de 
dureroase. 


Editorialul constituie o răspundere fără egal în viața 
unei publicaţii. O tabletă ori o rubrică dă seamă, în 
primul rînd, de marca autorului. Un editorial poartă, 
mai înainte de orice, răspunderea pentru credibilitatea 
publicaţiei. Evident, nici măcar în cazul publicaţiilor de 
direcţie nu există un anturaj perfect. Dar, mai devreme 
ori mai tîrziu, înţelegi că orice vecinătate implică. 
Editorialistul se află sub o presiune mult mai mare 
decît colegii lui de ziar. Cum poate să vorbească netul- 
burat despre şi în numele adevărului, cînd la două 
degete de caseta editorialului un impostor minte siste- 
matic de îngheaţă apele? Credibilitatea unui edito- 
rialist este dată nu doar de inclemenţa privirii ţintind 
„de partea cealalată a gardului”, dar și de responsa- 
bilitatea retinei care scrutează „curtea de idei” de la 
care se revendică editorialistul. 


Dl Dumitru Țepeneag are dreptate: nu e potrivit ca 
oameni care semnează în același ziar să se atace reci- 
proc chiar în paginile care-i găzduiesc cu egală gene- 
rozitate. Greşeşte, însă, cînd arată cu degetul spre 
editorialul de joi. Dacă în Cotidianul se dă „la ţurloaie”, 
se mușcă „de nas”, se „înjură” ori se produc „atacuri 
la persoană” împotriva altor colaboratori, nu în edi- 
torialele respective se folosesc aceste trucuri. În edi- 
torialele de joi s-au pus întrebări exacte, s-au adus 
argumente, s-au dat exemple și citate. Ținta acelor 
texte au fost mentalități devastatoare şi nu persoane 
demne de toată uitarea. 

Nu pot împărtăși nici visul dlui Țepeneag — un „ziar 
ca un tramvai” — atîta vreme cît invocata „solidaritate 

internă” poate să însemne și un consens de a ataca 
în haită oameni din afara ziarului — fie ei Nicolae 
Manolescu, Monica Lovinescu, Gabriel Liiceanu, Virgil 
Ierunca, Paul Goma, Augustin Buzura sau alții. 


Este imoral să consacri un editorial apărării propriei 
iubite, care, liberă și nesilită de SRI, mărturiseşte 
presei: „Am fost amanta președintelui E.C...”. Dar la 
fel de jalnică rămîne şi folosirea unei rubrici săp- 
tămînale pentru a te plînge ba că nu ai fost introdus 
în manualele școlare, ba că nu ai fost invitat la nu 
știu ce sindrofii, ba că nu ţi se recunosc merite de 
pionierat, ba că nu ai statuie în Cișmigiu etc., cînd 
problemele României sînt de o gravitate atroce. 


Pericolul care pîndeşte o publicaţie deschisă este că 
noblețea ei poate fi înlocuită de o caricatură. Cînd 
polifoniei i se substituie cacofonia, o redresare a 
„cursului de zbor” devine imperativă. Cineva trebuie 
să stabilească azimutul. Cred că tinerii, foarte tinerii 
redactori ai Cotidianului şi conducerea ziarului au ne- 
voie să decidă asupra profilului publicaţiei lor. Cola- 
boratorii trebuie să le respecte acest drept și să le 
dea timpul să opteze. Este exact motivul pentru care 
îmi încetez azi colaborarea la Cotidianul, căruia îi doresc 
să devină ceea ce merită cu prisosinţă. 


(Cotidianul, 29 august 2002) 

Om de o perfectă civilitate, chiar și atunci cînd îi 
spunea preopinentului său un lucru dintre cele mai 
neconvenabile, Ronald Reagan o făcea cu pasiune, 
convingere, dar nu cu patimă. De cele mai multe ori, 
o făcea cu un umor fără pereche. Pentru el, nu a fi în 
dezacord era problema, ci felul dezagreabil, chiar pe- 
nibil, în care ne puteam înfățișa atunci cînd o facem: 
„Disagreeing is OK. But, let's disagree without being 
disagreeable”. 


Mi-am amintit acest îndemn al lui, pe cînd îmi făceam 
nişte note pentru a scrie despre cartea de convorbiri 
între preşedintele Ion Iliescu şi dl Vladimir Tismă- 
neanu. Multe dintre nedumeririle mele i le-am împăr- 
tăşit dlui Tismăneanu în cîteva lungi discuţii ca şi 
consternarea produsă de către un episod care nu are 
nici o legătură cu cartea. Dar am amînat să-mi fac 
publice gîndurile despre Marele Şoc, după ce am obser- 
vat — mai întîi cu un amuzament ușor inconștient, 
apoi cu o amărăciune îngrijorată — că prea multe texte 
avîndu-l în atenţie pe dl Tismăneanu dau azi impre- 
sia unui tir concentric. 


Ar fi stupid să acuz un complot, o decizie prin consens. 
Numai că linşajul e rareori rezultatul unei decizii 
colective. Sînt suficiente existenţa unei mase critice 
a nemulțumirii şi gestul de a arunca primă piatră. 
Celelalte încep să vijiie prin aer cît ai zice peşte. Toţi 


211 


Dorin Tudoran 


putem deveni controversabili într-un moment sau 
altul. Toţi putem călca în străchini. Toţi putem fi ori 
doar părea alienaţi de propriile noastre credințe sau 
principii. De ce nu sîntem cu toţii obiectul unei lapi- 
dări? Cum s-a născut această masă critică a nemul- 
țumirii, a dezamăgirii față de dl Tismăneanu? 

Nu voi intra acum în toate detaliile care mă frămîntă. 
Mă rezum să spun că, da, îi înţeleg pe cei care au 
rămas descumpăniţi să-l audă pe dl Tismăneanu decla- 
rîndu-l pe dl Becali om politic şi creștin-democrat. 
Da, am suspinat şi eu cînd dl Tismăneanu a invocat 
motivul vizitei la Pipera, căci, la urma urmelor, sîntem 
liberi să vizităm pe cine vrem. Da, cred că profesorul 
britanic Tom Gallagher ridică în afurisirile sale fluviu 
și chestiuni care merită, trebuie discutate. 


Dar mi se pare inacceptabil să-l văd pe reputatul poli- 
tolog îmbrîncit din Consiliul Consultativ al unei publi- 
caţii pentru care a făcut extrem de mult, luat în tăr- 
bacă de autoproclamatul comisar pentru România cu 
problemele imbecilei corectitudini politice, urecheat 
de bursierul tuturor ligilor de apărare împotriva licu- 
ricilor naționaliști români ori zeflemisit de pretutinde- 
narul care nu mai știe diferenţa (toate numele invo- 
cate sînt respectabile) între Nestor Rateș și Petru 
Rareș ori Visteriile Mușat și Petru Mușat. 


Unul dintre motivele pentru care am acceptat o mai 
veche invitaţie de a scrie în acest ziar a fost acela de 
a-mi declara solidaritatea — nu cu tot ceea ce publică 
dl Vladimir Tismăneanu, nu cu toate concluziile la 
care ajung analizele Domniei sale, nu cu toate relaţiile 
pe care le cultivă, ci solidaritatea cu setul de valori 
democratice pe care le slujeşte strălucit prin scris de 
peste două decenii. Solidaritatea cu dreptul Domniei 
sale de a se afla în eroare, fără a fi decapitat pentru 

trădări nedovedite, comploturi imaginare sau presupus 
haimanalic profesional şi etic. 


Dacă astăzi acceptăm linșajul împotriva cuiva, practic 
acceptăm legitimitatea lui împotriva fiecăruia dintre 
noi. Cînd sîntem mai înclinați să scuipăm decît să 
îmbrățişăm, cînd sîntem extrem de preocupaţi de vino- 
văţia altora față de noi, dar dormim fără vise cu capul 
în poala vinovăţiei noastre față de alţii, ceva nu e în 
regulă cu noi. 


(Jurnalul Naţional, 25 iunie 2004) 

O nouă paradigmă? 


Slăbiciunea cea mai mare a societăţii civile se află 
tocmai în dificultatea definirii acestui concept occi- 
dental. Definiţiile nu lipsesc. Dimpotrivă — prisosesc. 
Și tocmai asta face greu de obţinut un consens. Ceea 
ce Aristotel numea politike koinonia avea să devină în 
latină societas civilis. În engleză termenii sînt fie civil 
society, fie public sphere, fie third sector. Pentru unii, 
societatea civilă înflorise bine pe la sfîrşitul Evului 
Mediu, pentru alții se năștea odată cu Epoca Luminilor. 


Marx şi Hegel caracterizează societatea civilă drept 
„societate minus stat”, în timp ce Gramsci este cel care 
poziţionează societatea civilă ca fiind al treilea sector 
societal — „societatea civilă se află între structura eco- 
nomică și stat, cu legile și restricţiile lui”. Tocqueville 
este intrigat de „arta asocierii” dovedită de o Americă 
atît de tînără, cu atît mai mult cu cît, observă el, în 
ajunul Revoluţiei Franceze „nu existaseră zece francezi 
care să se fi putut asocia pentru o cauză comună”. 


Kant şi Fichte, Hume şi Ferguson, Paine, Hobes și 
Locke, urmaţi de Jean Cohen, Andrew Arato și Ralf 
Dahrendorf — spre a menţiona doar cîteva nume =, 
toţi se luptă cu desenarea conceptului și importanța 
societăţii civile. În ceea ce îl priveşte, Ernst Gellner 
nu poate fi mai explicit cînd spune „no civil society, 
no democracy” — fără societate civilă nu există demo- 
craţie. 

Există, ce-i drept, un numitor comun tuturor defini- 
ţiilor încercate — „precondiţia existenţei societății civile 
este un consens normativ al membrilor ei”. În vreme 
ce societatea civilă operează prin includere, pentru 
opusul societăţii civile — societatea administrată —, 
există un alt modus operandi, excluderea. Societăţile 
civile imature facilitează apariţia societăţilor închise. 
De aceea s-a spus că totalitarismul este triumful socie- 
tăţii închise asupra societăţii civile. Contribuțiile teo- 
retice ale lui Karl R. Popper și eforturile practice ale 
elevului său, George Soros, rămîn fundamentale pentru 
evoluţia societăţii deschise. 


Care este starea societăţii civile astăzi? Unii consideră 
că ea se află sub un asediu feroce al societăţilor închise 
şi al guvernelor centralizate. Alţii cred că, dimpo- 
trivă, societatea civilă este mai înfloritoare ca niciodată. 
Nu lipsesc voci care vorbesc despre un „spleen” al 
societății civile, referindu-se la înclinația acesteia din 
urmă de a dezvolta o sterilă „cultură a protestului”. 


De o bună bucată de vreme, analiști politici şi sociologi 
menţionează necesitatea ca societatea civilă să își reca- 
libreze arsenalul atît de eficient în anii '80 și '90 ai 
secolului trecut. Cel mai frecvent sînt aduse în dis- 
cuție două concepte care au subminat „în mod eroic” 
regimurile totalitare europene: „a trăi în adevăr” 
(Václav Havel) şi „antipolitica” (Kyörgy Konrád). 

Juan J. Linz şi Alfred Stepan avansează următoarea 
idee: „Societatea civilă etică reprezintă «adevărul», în 
vreme ce, într-o democraţie consolidată, societatea 
politică reprezintă «interese»”. Mai mult, ei adaugă: 
„Antipolitica este periculoasă pentru politica demo- 
crată. În noile democraţii, efortul nu ar trebui să mai 
fie de a trăi în paralel cu puterea statului, ci de a 
cuceri şi direcționa puterea statului. În fapt, cele mai 
multe dintre valorile și discursurile societăţii civile 

etice, care au fost atît de folositoare scopurilor 
opoziţiei, sînt disfuncţionale pentru o societate poli- 
tică într-o democraţie consolidată”. 


Se recunoaștem — o dezbatere nu dintre cele mai 
confortabile! 


(Jurnalul Naţional, 9 iulie 2004) 

România: o tragedie cu ieşire la mare 


Una dintre dificultăţile ţărilor „în tranziţie” este că, 
în vreme ce oamenii cred că știu ceea ce nu mai vor, 
de fapt foarte puţini dintre ei au o idee clară despre 
ceea ce vor cu adevărat și cum pot să ajungă acolo. 
Am o părere execrabilă despre dl Silviu Brucan, dar 
trebuie să recunosc că multe dintre cele întîmplate 
în ultimii cincisprezece ani spun că poate nu se 
înşela cu totul atunci cînd afirma că decembrie 1989 
a fost mai degrabă o revoltă împotriva lui Ceauşescu, 
decît o revoluţie anticomunistă. 


Sosit la La Paz, unul dintre cei mai cunoscuţi consul- 
tanți politici americani este întîmpinat cu un umor 
neașteptat de către noul șef al statului bolivian: „Bine 
ați venit, Señor! Sînt Hugo Banzer Suárez, fost dic- 
tator; în prezent, preşedintele democratic ales al Boli- 
viei”. Şi mai surprinzător: cine şi-ar fi imaginat că, 
după ce în anii '70 dictatorul bolivian devenise un 
paria al „lumii civilizate”, acuzat fiind de crime, tor- 
tură, dispariţii ale oponenților politici, execuţii și 
deportări, avea să fie distins în anul 2001 de către 
Asociaţia Internaţională a Consultanţilor Politici cu 
medalia „Democraţiei” pentru „succese în reinstaura- 
rea democraţiei în Bolivia”? 


Nu mai sînt sigur că, de nu ar fi fost pus la zid cu o 
grabă de acum istorică şi ca urmare a unui simulacru 
de proces, Nicolae Ceaușescu nu ar fi redevenit 

preşedinte al României, de data aceasta prin alegeri 
libere și corecte. A fost exact felul în care a revenit 
la putere Banzer: sătui de incompetenţa şi lăcomia 
„democraţilor” care-i urmaseră lui Banzer la putere, 
bolivienii l-au readus pe dictator în palatul prezi- 
denţial prin clasicul vot al nemulțumirii. Cum tot votul 
nemulțumirii l-a readus pe dl Ion Iliescu la Cotroceni, 
după eşecul CDR-ului de a administra țara mai bine 
decît o făcuseră „structurile”. 


Unde sînt oamenii „de bine”, capabili de a determina 
schimbări de fond? Unii, foarte puţini din păcate, au 
încercat politicul şi s-au ales cu ghionţii ridiculiză- 
rilor noastre. Alţii, despre care credem că ar trebui 
să intre în joc, îşi ascund refuzul în spatele celebrei 
„politica e o târfă”. Este. Cu ce nu mă împac însă 
rămîne ideea că politica ar fi o abstracţiune, o tîrfă 
în sine şi de la sine. Nu este. Politica este ceea ce sînt 
oamenii care o practică, o slujesc sau se slujesc de ea. 


În vreme ce oamenii „de bine” continuă să stea pe 
tuşă, „ăilalți” îşi văd de ale lor: premierul ne invită 
să-i numărăm ouăle cu abacul. Asta, zice-se, pentru 
că dna Năstase e ocupată cu numărătoarea electronică 
a celorlalte ouă de familie, Faberg&-urile, abia salvate 
din ghearele corupţiei. Noroc că nimeni nu a dat curs 
invitaţiei dlui prim-ministru, altfel s-ar fi aflat astăzi 
într-o teribilă schimbare de voce. Şi asta l-ar fi dez- 
avantajat în războaiele orale pe care le tot poartă la 
intervale ciudat de fixe (cumva, după un orar elec- 
toral?) cu președintele. 


La rîndul său, părintele „democraţiei originale” româ- 
neşti şopteşte enervat presei că nu o priveşte ceea ce 
se întîmplă la vîrful partidului de guvernămînt. Ba, 
există și temeri că mandarinii opoziţiei — opoziţie 
care își zice, cu o autoironie de zile mari, Alianţa 
pentu Dreptate şi Adevăr — îşi ascut geluții şi dinuţii 

pentru a mai tofăni și patriciza ceea ce a mai rămas 
de tenderit. 


În sfârșit, sîntem ameninţaţi cu iminenta înviere din 
morţi a „României profunde”. Pînă cînd acest miracol 
se va împlini, România rămîne uneori o nedumerire 
cu vedere la deltă, alteori o tragedie cu ieșire la mare. 
Un somnabulism politic, social și economic pentru 
care terapia întîrzie să apară. 


(Jurnalul Naţional, 16 iulie 2004) 

Securişti şi sinecurişti 


Despre securiști s-a scris cu furie. Se scrie cu destulă 
toleranță. Se va scrie cu admiraţie. În lipsa unei legi 
a lustraţiei, ceea ce a rezultat nu a fost o reconciliere 
naţională asigurată de omenia victimelor oferind o 
şansă foştilor călăi, ci o a doua propăşire a multora 
dintre cei care ne-au mîncat zilele. Partidele politice 
duduie de prezenţa lor, structurile guvernamentale 
nu pot funcționa fără ei, parlamentul îi lăfăie în mașini 
de lux, diplomaţia îi plimbă în pantofi Bally, televi- 
ziunea și radioul naţional nu pot emite în absenţa 
lor, iar economia de piaţă i-a îmbogăţit după regula 
„gradul şi miliardul”. 

O conferinţă ţinută prin Grecia parcă relansează ideea 
unei legi a lustraţiei — un efort similar pompării de 
viață în cadavrul lui Lenin. Un partid cîndva istoric 
încearcă, printr-o conducere nouă, să renască din pro- 
pria-i cenuşă. Numai că a milita pentru promulgarea 
unei legi a lustraţiei, la 15 ani după decembrie '89, 
mi se pare un efort la fel de sortit succesului ca încer- 
carea înecatului de a se agăța de un pai. Cum și pe 
cine să mai lustrezi astăzi, după ce ei au lustrat ori 
lustruit memoria colectivă în asemenea hal încît mulți 
dintre cei care-i căutau în decembrie '89 pentru a-i 
linşa astăzi îi aplaudă şi îi votează orbește? 

Într-un deceniu și jumătate, societatea românească 
nu a fost capabilă să stopeze nici măcar ascensiunea 

celeilalte categorii — sinecuriștii. Pe unul dintre cei 
mai faimoși îl știu de pe vremea cînd bătea piuneze 
bulgărești în blugi polonezi pe care îi vindea la preţ 
de speculă drept dangarezi americani. Pica de fiecare 
dată în aceeași cursă pe care i-o întindea un vecin de 
cartier: „Bă, loşca, vezi că te caută Interpolul”. „De 
ce, domn'le?”, întreba consilierul prezidenţial de azi. 
„Pentru port ilegal de creier, bă. Ha! Ha! Ha!”, răs- 
pundea amuzat vecinul șugubăţ. 


Totuşi, înțelepciunea populară este imbatabilă. Nu 
spune ea că: „Cine rîde la urmă, rîde mai bine”? La 
urmă, adică astăzi, rîde Ioșca: din baruri de noapte 
unde taxa de intrare e mai mare decît pensia unui 
profesor universitar, din automobile pe care fostul 
lui vecin de cartier nu şi le poate cumpăra nici după 
un secol de muncă, de la Cotroceni și, mai ales, din 
spatele cărții de vizită pe care scrie „Erou al Revoluţiei”. 


Pe drept ori nu, actele de eroism ale temutului biş- 
niţar au fost contestate nu o singură dată. Martori 
oculari susțin că „ieroul” a împuşat 29 de oameni 
nevinovaţi fiindcă „teroriștii” nu se dădeau prinși. 
Alţii cred că revolta a izbucnit într-un moment în 
care bişnițarul nostru era beat mort şi că omul a pus 
mîna pe armă crezînd că e o sticlă de Johnny Walker, 
trecînd cu tot trecutul, prezentul şi viitorul de partea 
„revoluţiei”. Apoi şi-a primit toate sinecurile. 


Sigur, ei n-au ucis cîte 29 de „terorişti”, totuși, ce au 
primit cei fără de care radicalizarea conştiinţei colec- 
tive s-ar fi produs mult mai greu, iar revolta ar fi 
izbucnit mult mai tîrziu? Ce scutiri, indemnizaţii, 
permise, locuri de case au primit Carmen Popescu, 
Gheorghe Calciu şi Vasile Paraschiv, Ionel Cană, Doina 
Cornea şi Gheorghe Braşoveanu, Gabriel Andreescu, 
Paul Goma și Dan Deșliu? 

DI Ion Iliescu ţine morţiș să intre în istorie la braţ 
cu un pretorian agramat, care, luat la bani mărunți, 
fie înjură de mamă, fie urlă: „Actele vorbește!”. Şi 
atunci, ce rost mai are să ne întrebăm de ce în decem- 
brie 1989 revolta a fost deturnată în lovitură de palat, 
după care a primit sinecură pentru exact ceea ce a 
fost împiedicată să devină — o revoluţie? 


(Jurnalul Naţional, 13 august 2004) 

Hannah Arendt, pelicanul 
sau babiţa (I) 


În România acestui an electoral, moda pare a fi dictată 
de sila față de oricine, indignarea faţă de orice și o 
desăvirşită uitare de sine. Oameni care au trecut pe 
la Putere cu intenţii stimabile, dar cu performanţe 
între deplorabile şi dezastruoase tună și fulgeră azi, 
de la tribune de chirpici, împotriva imoralităţii în 
politică. Dur de tot. 


„Efervescenţa politică a ultimelor luni” îi pare dnei 
Zoe Petre „un fel de Isarlik”. Domnia sa își reamin- 
teşte că „primele simptome” ale acestui Bazar s-au 
simțit „înainte de alegerile din 2000” cînd „întîlneam 
în fapt de seară cîte un amic, persoană însemnată și 
onorabilă, care se întorcea pîș-pîş de la Bazar cu cîte 
o achiziţie sub pulpană: ba un partiduleț falimentar 
cumpărat de la solduri, ba un fost ministru”. 


O imagine adevărată, dar desenată într-o repriză de 
amnezie selectivă. Simptomele descrise de dna Petre, 
cu „ţîpuiturile” lor cu tot, s-au manifestat și înainte 
de alegerile din 1996. Ne amintim că și pe atunci, 
nu doar în 2000, te puteai întîlni cu persoane însem- 
nate și onorabile, cărînd trofee bizare. De pildă, ca 
prim semn de război pe viață şi pe moarte declarat 
de către administraţia Constantinescu nepotismului, 
proaspătul consilier principal al președintelui, Zoe 
Petre, pleca de acasă, în zori, cărînd în sacoșă un fiu 

şi se întorcea, „pîş-pîș”, de la Cotroceni, „în fapt de 
seară”, purtînd în Opel un consilier prezidenţial. 


Sper că dna Petre îşi amintește acest episod dintr-un 
Isarlîk „cît se poate de sordid”, cum îl numește azi, 
unde Bazarul „în care se încrucişează oferte și prețuri, 
arvune şi peşcheșuri” fusese mutat chiar la Cotroceni 
cu viteza fulgerului, ca nu cumva locul cu pricina 
să-şi piardă năravurile „pitoreşti”. Nu de alta, dar dna 
Petre aruncă în discuţie autoritatea unor analiști poli- 
tici pe care eu unul îi ştiu pe dinafară, de n-ar fi 
vorba decît de Urmuz, tragicul „muzicant și grefier 
la Curtea de Casaţie”, cum îl numea într-un meda- 
lion extraordinar Tudor Arghezi. 


lată cum își începe Urmuz „Fuchsiada, Poem eroi- 
co-erotic și muzical, în proză”: „Fuchs nu a fost făcut 
chiar de mama sa... La început, cînd a luat ființă, nu 
a fost nici văzut, ci a fost numai auzit, căci Fuchs 
cînd a luat naștere a preferat să iasă prin una din 
urechile bunicii sale, mama sa neavînd deloc ureche 
muzicală...”. 


Cît priveşte performanţele fostului consilier prezi- 
denţial, fiu de consilier principal prezidenţial, unii 
îşi amintesc — loviți și ei fie de amnezie selectivă, fie 
din amor pentru minciună — doar două lucruri: feli- 
citările de Crăciun trimise unor cancelarii musul- 
mane și practicarea, pînă la ameţeală, a jocurilor elec- 
tronice pe computerele preşedinţiei. Asta mă trimite 
înapoi la Urmuz şi la relatarea aventurilor lui Fucsh 
după ce a fost trimis la Conservator: „Aci luă formă 
de acord perfect, şi după ce din modestie de artist, 
stătu mai întîi trei ani ascuns în fundul unui pian 
[era să transcriu «în fundul unui computer»], fără să 
îl ştie nimeni, ieși la suprafață și în cîteva minute 
termină de studiat armonia și contrapunctul şi absolvi 
cursul de piano...”. 

Vicepreşedintă a unui petecuţ politic care se sufocă 
sub adoraţiunea fierbinte a 0,5% dintre români, dna 
Petre deplînge faptul că, în afară de AP, mai toate 
celelalte formaţiuni politice au jucat „la două capete”. 
Cum de uită tocmai un învăţat de talia dnei Petre că, 
de cele mai multe ori, politica se face, cum spune 
franțuzul, donnant-donnant? Şi-apoi, dacă tot vrei să 
joci la un singur cap, cum să cîştigi jucînd la capul 
lui Ciuvică? 


(Jurnalul Naţional, 29 octombrie 2004) 

Hannah Arendt, pelicanul 
sau babiţa (II) 


Dna Zoe Petre numeşte cu exactitate cîteva dintre 
simptomele acestui „pitoresc bilci al deşertăciunilor” 
care se dovedește a fi scena politică autohtonă („indul- 
gența complice”, „voioasa empatie faţă de iscusința 
şi de venalitatea flagrantă”, epidemia „schimbărilor 
la faţă”), se declară „stupefiată de cantitatea de ener- 
gie — şi de venin — oricînd disponibile cînd vine vorba 
de Emil Constantinescu”, și denunță „elanul de intran- 
sigență” dovedit de opinia publică „jurnalistică și poli- 
tică” faţă de fostul şef al statului. 

E multă dreptate în cele scrise de către dna Petre. Şi 
nu puţină eroare. Parte din timpul pe care Domnia 
sa îl dedică listării realizărilor administraţiei Constan- 
tinescu — multe dintre ele reale şi importante — ar fi 
trebuit alocat descifrării motivelor care au declanșat 
și întreținut ostilitatea față de dl Constantinescu. 


În 1996, tot ceea ce era speranță, descătușare şi entu- 
ziasm a fost pus în votul care l-a adus la Cotroceni 
pe dl Constantinescu şi a pus bagheta parlamentară 
în mîinile Convenţiei. Elanul a fost atît de fierbinte 
încît publicaţii precum 22 și mai ales România liberă 
s-au transformat în portavoci ale Convenţiei. Două 
secții de limbă română ale unor posturi de radio occi- 
dentale au „tras pe față” pentru dl Constantinescu şi 

CDR. Din păcate, imediat după intrarea în pîine, cîş- 
tigătorii s-au dovedit o trupă de diletanţi ţifnoși. 

În sînul Alianţei Civice s-a încins lupta între „politici” 
şi „civici” terminată într-o baltă de sînge fratricid în 
care murea imaginea societăţii civile ca alternativă la 
mizeria politicianismului. Premieri bizari au adus Pala- 
tul Victoria sub pragul ridicolului. Convenţia a de- 
venit sinonimă cu sportul înjunghierilor reciproce 
între guvernanți. Şefa departamentului de știri al tele- 
viziunii naţionale venea în papuci la Cotroceni spre 
a afla de la dna Petre ce intră și ce nu intră pe post. 
„Am dat mere pă pere”, şi-au spus din ce în ce mai 
mulți. 

Citind amintirile aşternute pe hîrtie (despre intervalul 
1996-2000) de oameni ca dnii Emil Constantinescu, 
Radu Vasile şi Victor Ciorbea, nu te poţi sustrage 
uluirii. Cei trei actori principali ai perioadei par a fi 
trăit în Românii diferite. În vreme ce au „tăria” de 
a-i condamna la fiecare pagină pe „ceilalți”, nici unul 
dintre ei nu are „slăbiciunea” de a-și privi prestaţia 
dintr-un unghi critic. Rămii cu senzaţia că în acei 
ani România s-a aflat pe mîna unor lunatici. Dnei 
Petre pare să nu-i treacă prin minte că intoleranța 
față de dl Constantinescu are (şi) asemenea rădăcini. 
Preaplinul simpatiei, încrederii şi speranţei s-a trans- 
format în preaplinul repudierii. Așa s-a ajuns la finala 
Năstase vs Băsescu. 


Rolul unui om ca dna Petre este și azi ceea ce ar fi 
trebuit să fie și în acei ani — unul de consilier lucid. 
Numai că Domnia sa preferă să îl suie încă o dată pe 
dl Constantinescu într-o şa de ciulini, să-i pună în 
dreapta o ciuvică drept lance și în stînga un gogoşar 
drept scut. Apoi, îi trage peste chip viziera de carton 
şi, aprinzînd cu bricheta coada mîrțoagei de paie, 
strigă din toți rărunchii: „Pă ei, Milucă, fă-i praf. 

De cine se alege încă o dată praful nu mai contează, 
atîta vreme cît dna Petre are pe cine da vina pentru 
„mlaştina de indulgență” în care băltește azi țărişoara. 
„Profundă” ori doar „pitorească”, România este psiha- 
nalizată de către dna Petre cu morgă de Hannah 
Arendt, ambiţii de Indira Gandhi și stofă de Ana 
Pauker. Finis coronat opus, dna Petre strigă „săriţi, Secu- 
ritatea!” din chiar ziarul unui fost informator (dovedit) 
al „monstruoasei instituţii”. 


A se scuti, Stamate... 


(Jurnalul Naţional, 5 noiembrie 2004) 

Cleptocratul politic 


„Comunismul înseamnă puterea sovietică plus 
electrificarea întregii ţări”, proclamă Vladimir Ilici 
Lenin. Se înșală. „Comunismul se află în conflict cu 
natura umană”, crede Ernest Renan. Are dreptate. 
Nu mă credeţi? Ascultaţi ce spune rockerul Frank 
Zappa: „Comunismul nu ţine, fiindcă oamenilor le 
place să aibă”. 


„Comunismul nu este dragoste. Comunismul este un 
ciocan pe care noi îl folosim ca să ne zdrobim ina- 
micul”, tună Mao Tze-tung. E cinic, dar, în același 
timp, are dreptate. „Chiar nu văd comunismul drept 
ceva rău”, gîndeşte profund Whoopi Goldberg. Şi ea 
este cinică, dar nu are dreptate. Specialitatea 
Hollywood-ului este ficțiunea nu realitatea. 


„Pentru noi, în Rusia, comunismul este un cîine 
mort. Pentru mulți oameni în Occident, comunismul 
este încă un leu viu”, scrie Alexander Soljeniţîn. Are 
dreptate. „De cine să-ți fie mai multă milă, de un 
scriitor găbjit de poliţişti care îi pun căluș în gură 
ori de un scriitor trăind într-o libertate perfectă și 
care nu mai are nimic de spus?”, se întreabă Kurt 
Vonnegut. Omul e „confuzionat” rău de tot, nu-i aşa? 
Ce ţi-e şi cu „drama opțiunii”! 

„Cruciada împotriva comunismului a fost chiar mai 
imaginară decît stafia comunismului”, spune A.J. Taylor. 
Despre zicerea asta chiar nu ştiu ce să spun. Îmi 

trebuie ceva timp de gîndire. „Comunismul distruge 
democraţia. Dar şi democraţia poate distruge comu- 
nismul”, crede André Malraux. Pentru asta nu-mi 
trebuie timp de gîndire — Malraux are dreptate. 


„Hai să nu mai discutăm despre comunism. Comunis- 
mul a fost doar, așa, o idee; vorbă-n vînt”, mărtu- 
risește Boris Elțîn. Ţarul Boris e doar, așa, băut un 
pic cam mult. „Comunismul înseamnă coruperea unui 
vis despre dreptate”, scrie Adlai E. Stevenson. Şi parțial 
are dreptate. Că tot veni vorba, în timp ce visul a 
dispărut, corupţia e bine-mersi şi devine din ce în ce 
mai mare şi mai trainică pe zi ce trece. 


Multe lucruri nu sînt în regulă cu ţările postcomu- 
niste, dar nimic nu este mai devastator decît corup- 
ţia care le bîntuie. Profesorul Robert Klitgaard are 
dreptate cînd ne oferă formula corupţiei: „monopul + 
putere discreționară — răspundere”. Este exact reţeta 
după care încruntaţii ideocraţi comunişti s-au transfor- 
mat peste noapte în cleptocraţi jegoşi, putred de bogaţi. 
Cleptomania este o boală mintală. Cleptocraţia nu 
este. E altceva. Un cleptoman „nu fură obiecte pentru 
imediata lor folosire sau pentru valoarea lor”, ne 
explică un psihiatru. Un cleptocrat tocmai asta face. 
Cleptomania este individuală. Cleptocraţia este şi indi- 
viduală și colectivă. E greu de crezut că un grup de 
cleptomani ar putea să înființeze un partid politic, 
să fraudeze alegeri și să folosească resursele naţio- 
nale ca pe propriile lui conturi în bancă. Cleptocraţii 
pot. Cleptomanii sînt ființe dezorganizate. Cleptocraţii 
sînt organizatori superbi. 


Să fie cleptocratul politic actorul cel mai important 
produs de acestă dureroasă, prelungită mahmureală 
cunoscută şi sub numele de epocă postcomunistă? 


(Jurnalul Naţional, 4 februarie 2005) 

Cioroipanul şi Ţara minunilor 


În vremuri paradisiace, cînd corectitudinea politică 
nu teroriza plaiurile mioritice prin vigilența unor comi- 
sari străini şi autohtoni, printre cimiliturile benigne 
ale zilei circula şi aceasta: „Ce ne facem noi, ţiganii,/ 
Dacă vin americanii?/ Că ne scuipă din service/ Și 
ne-mpușcă cu alice”. Deşi mulţi dintre bunicii noştri, 
de diferite etnii, dar cu toţii cetăţeni români, jucau 
table, așezați pe taburete în jurul Arcului de triumf, 
aşteptîndu-i pe americani, aceştia n-au apărut. Au 
venit ceva mai tîrziu, după ce cu scuipatul oamenilor 
„din service” și împușcarea lor pe bune se ocupaseră 
tovarășii sovietici și „structurile” româneşti pe care 
le înființaseră. 


Înţeleg că dl Adrian Cioroianu e de meserie istoric. 
Înţeleg că a devenit și senator. Ce nu pricep este de 
unde i se trag unui istoric senator (sau senator istoric, 
doar timpul va da verdictul!) goma şi sictirul. Pe 
scurt, senatorul vrea să călătorească în Statele Unite. 
Află cu uimire, în ultimul moment, că, deşi posesor 
de pașaport diplomatic, are nevoie de viză americană. 
Se duce la ambasada Statelor Unite unde ori îi pute 
totul, ori totul îl amuză. 


De necrezut, dl Cioroianu trebuie să stea la coadă ca 
tot românul care l-a trimis în parlament; trebuie să 
se supună regulii de „numai cinci persoane, vă rugăm”; 
trebuie să accepte să i se ia amprentele, fapt de 

neconceput, mai ales că funcţionara americancă însăr- 
cinată cu delicata treabă este „o tînără de culoare, 
foarte cool în chinul ei de a pronunța nume verzi 
româneşti”. Cum ar veni, o ţigăncușă care știe să facă 
față situaţiei imposibile de a nu pronunţa „ca pe apă”, 
numele celor numiţi, tot într-o cimilitură, „ai noştrii 
ca brazii, cu mucii pe piept”. 

Între timp, „nea Gabi”, şoferul senatorului, e trimis 
de șefu' la bancă să achite pentru dl Cioroianu taxa 
de viză. Cei care l-au trimis în parlament pe istoric, 
inclusiv „nea Gabi”, se duc de unii singuri să-şi plă- 
tească taxele, cînd au din ce. Inacceptabil, la ghișeul 
nr. 1, importantisimul senator român trebuie să stea 
de vorbă cu „o tînără americancă plăpînd ieșită, acum 
vreo 30 de ani, din părinţi japonezi”. 

Cum ar fi, dacă tînăra cu pricina și-ar serializa me- 
moriile tot în Dilema, şi, deşi profund vinovată că nu 
ştie că domnul senator este membru pi-en-el şi nu 
pi-di (pi dracu, ca și cum ar fi vreo diferență isto- 
rică), ar raconta că veni după viză unul care se dă 
român, dar, de fapt, e „un tînăr plăpînd ieşit, acum 
vreo (câți ani, dom’ senator?) din părinţi ţigani”? Şi 
asta, doar așa, pe baza faptului că funcţionara res- 
pectivă a auzit că Cioroianu este un nume ţigănesc, 
aşa cum şi alte cuvinte şi expresii ca baragladină, 
cioroipan, cioropină, mînca-ţi-aș ciocu', mişto şi sanchi 
au cam aceeași origine? 

O să mă întrebaţi, care este, totuși, morala acestei 
fabule cu un senator român plin de ifose? Oo-key, 
00-key, cred că domnul senator este dintre cei care, 
vorba lui Arghezi, una spun și alta fumează. În dis- 
cursuri politice, e mare admirator al statului de drept, 
dar cînd dă cu nasul de unele reguli — statul la coadă, 
de pildă, este şi el o regulă, fie ea și „colaterală”, a 

statului de drept — istoricului nostru senator îi cam 
pute statul de drept. 


Dacă tot s-a hotărît că vrea să călătorească în „ţara 
tuturor posibilităţilor”, domnul senator ar trebui să 
înveţe că America e și un fel de Ţară a minunilor, în 
care trendul este respectarea de către toţi a regulilor, 
fără crampe de orgoliu şi ifose de primadonă. Excep- 
tiile există (şi nu sînt puţine), dar România are nevoie 
să scape de păgubosul ei „excepţionalism”, nu să im- 
porte ifosele altora. Pînă România va reuși să trimită 
o Leona Helmsley (care credea că doar prostimea tre- 
buie să plătească taxe) autohtonă după gratii, aş reco- 
manda domnului senator practicarea istoricei terapii 
de șoc: „Ciocu' (mai) mic, cocoș!. 

Comunicat: Poporul american îi este profund înda- 
torat senatorului Cioroianu pentru călătoria efectu- 
ată în Statele Unite şi apreciază în mod pozitiv faptul 
că, la solicitarea vizei, domnul senator nu și-a trimis 
amprentele prin „nea Gabi”, ci a venit de unul singur, 
cu ele în buricele propriilor degete. 


(Jurnalul Naţional, 11 martie 2005) 

Simpatic, simpatetic şi parasimpatic 


Există două căi de recurs pe care le am la dispoziţie 
spre a răspunde notei de subsol prin care, cu talent 
și umor, dl Adrian Cioroianu mă trimite în basement-ul 
atenţiei publice (Dilema, nr. 61). Dilematic și eu, le 
voi folosi pe amîndouă, lăsîndu-i dlui Cioroianu pri- 
vilegiul să o ia în serios pe cea care i se pare mai 
potrivită sau să le refuze cu umor pe amîndouă. 


Prima: Se zice că, dacă trei oameni îți spun că eşti 
beat, e bine să te duci acasă şi să te culci. Cum mai 
mult de trei prieteni, cărora le recomand de ani de 
zile să-l citească pe dl Cioroianu, m-au întrebat: „Ce 
te-a apucat? De ce ești tocmai tu așa de nedrept chiar 
cu Cioroianu ?”, nu-mi rămîne decît să mă duc acasă 
şi să mă culc. Nu înainte de a semna, cum mă nu- 
meşte dl Cioroianu, „acel Dorin Tudoran”. 


A doua: Mecanismul pamfletului este excesul. Un 
exces ce răspunde, de obicei, altui exces. Cînd este 
scris cu bună-credinţă şi simpatie, principala menire 
a pamfletului nu este de a răni, ci de a ajuta. Chiar 
rănit de un pamflet, nu e bine să te autoconvingi că 
ai fost acuzat de lucruri de care nu ai fost învinuit. 
Nu l-am descris pe dl Cioroianu „ca pe un dinozaur 
bolşevic, ajuns să ofenseze SUA” şi nu am insinuat 
că numele său ofensează „chiar acvila de pe steagul 
lor”. Tot ce făceam era să întorc pe dos mănușa în 
care dl Cioroianu ţinea pensula și să-i sugerez că, 

folosită în chip riscant, pensula se poate întoarce 
împotrivă-i ca un stilet: „Ce ţie nu-ţi place, altuia 
nu-i face”. 

Mă bucur că „acel Dorin Tudoran”, din anii '80, are 
încă stima dlui Cioroianu, și nu mă deranjază că toate 
„proiectele post-2000 ale acestui domn Tudoran” îi sînt 
necunoscute, „cu excepţia unei scurte şi ne-vioaie cari- 
ere de consilier politic al liderului PUR”. D1 Cioroianu 
este un om foarte ocupat, dar nu trebuie să uite că 
nu am fost niciodată consilier politic al președintelui 
PUR, ci consilier al PUR. 


Vioaie ori nu, scurtă ori de durată, deocamdată cariera 
mea nu poate fi cea de consilier politic al unui partid, 
căci, zău, am alta. Cum tot așa, cariera dlui Cioro- 
ianu nu este aceea de consilier politic al dlui Stolojan, 
ci alta. Că tratativele între Alianţa D.A. și PUR nu 
s-au soldat cu o alianţă electorală nu a fost nici vina 
consilierului politic Cioroianu, nici a „acestui domn 
Tudoran”*. 


Cînd m-am lămurit încotro se îndreaptă lucrurile, 
mi-am văzut de-ale mele. Dl Cioroianu însă s-a trezit 
coleg de guvernare cu cei care făcuseră alianţă elec- 
torală cu PSD. Azi, pe cînd dl Băsescu încearcă să 
determine declanșarea anticipatelor, spre a scăpa de 
la guvernare de PUR, partidul dlui Cioroianu, PNL, 
se opune vehement anticipatelor. Nu e ironia sorții 
(politice) un bici mai vioi decît orice pamflet? 


* Evident că dl Cioroianu glumea scriind că la Armstrong 
Middle School din Starkville, Mississippi, „o fetiță de 
ciocolată” l-a întrebat: „Ce mai face Dorin Tudoran?”. 
Iată, în transcriere fonetică, un verbatim al incidentului 
real: „Iu gat tu caţ, Safi end Rafo?” „Nău. Bat Dorin 
Tudoran gat ă dog, Crescent.” „Fencs ă lat for leting mi 
nău.” „Plejăr iz main, scumpete.” 

Sînt absolut sigur că dl Cioroianu a primit după publi- 
carea acelei poveşti americane mesajul „elegant şi sim- 
patetic” pe care-l menţionează. Unul dintre motivele 
pentru care nu îl face public este că ar fi vorba despre 
„un mesaj privat”. Exact din același motiv, nici eu nu 
pot reproduce cele cîteva mesaje de mulțumire pentru 
editorialul „ignobil”. Morala? De-ar fi numai una! 
Dar una dintre ele este că ar fi bine să fim prudenți 
cu mesajele. Deşi diferite, multe dintre ele pot proveni 
cam din aceleași surse. În fond, pamfletul meu purta 
un subtitlu scris în cerneală simpatică: „Despre pru- 
denţă”. 

Dacă mai am ceva credit în ochii dlui Cioroianu, l-aș 
ruga să mă creadă că simpatetic rămîne încă un cuvînt 
incert în limba română. Dar e o certitudine că numele 
unei părți a sistemului nostru nervos nu este para- 
simpatetic, ci parasimpatic. 

Cu multă simpatie. 


Jurnalul Naţional, 8 aprilie 2005) 

Tacă-ţi fleanca şi cîntă! 


Sînt puţine arenele în care imbecila (in) corectitudine 
politică se îmbină mai bine cu spiritul de gașcă decît 
spectacolul prefaţat de două paparude — Joan (mamă) 
şi Melissa Rivers (fiică). În acest an, rolul de prezen- 
tator i-a fost dăruit unui măscărici — Chris Rock. 
După ce a şters podeaua cu George W. Bush, lucru 
care nu a suprins pe nimeni, scălămbăul a deschis 
tirul împotriva unor actori importanţi. A fost nevoie 
de intervenţia lui Sean Penn, pentru ca dulăul să fie 
pus cu botul pe labe. 


Motivele discutate public pentru care Martin Scorsese 
nu a primit niciodată un Oscar nu sînt nici singurele, 
nici cele mai importante. Newyorkez, Scorsese nu a 
fost niciodată „the cup of tea” al celor din Los Angeles. 
Acceptînd, în 1999, să înmîneze, împreună cu un alt 
newyorkez, Robert De Niro, premiul pentru întreaga 
operă titanului Elia Kazan, în fața unei asistenţe din 
care o jumătate nu s-a ridicat de pe scaun și nu a 
aplaudat în semn de protest, șansele lui Scorsese la 
un Oscar au devenit aproape nule. După ce a con- 
firmat simpatiile comuniste ale unor oameni „de film” 
aflaţi pe listele negre ale autorităţilor federale și apar- 
tenenţa altora chiar la un partid comunist, Kazan a 
fost declarat un paria şi crucificat. Dacă ar fi „rănit” 
simpatizanți naziști ori membri ai vreunui partid 
fascist, ar fi devenit un erou. 

Că anul acesta Scorsese nu a luat Oscarul nu e o 
nedreptate, căci Million Dollar Baby e un film extra- 
ordinar, dar cînd Gangs of New York a fost ras cu sînge 
rece (și cu el un actor genial ca Daniel Day-Lewis) 
s-a văzut ce pot face oamenii de artă deveniți comi- 
sari politici. Cu cîteva zile înaintea decernării acelor 
Oscaruri, mirosind ceea ce se pregătește, regele inter- 
viurilor, Larry King, l-a invitat pe Scorsese la un 
talk-show. Ajungînd la Daniel Day-Lewis, Larry King 
i-a spus lui Scorsese cam așa: „Dacă nici el nu va lua 
Oscarul, chiar nu văd cine şi pentru ce ar putea lua 
un Oscar pe lumea asta”. Scorsese a zîmbit cu o resem- 
nare de-acum istorică. Oscarul a revenit unui actor 
foarte bun, dar nici pe departe de talia lui Day-Lewis. 


Halle Barry a luat şi ea Oscarul pentru un film în 
care a gemut cam trei, patru minute într-o partidă 
de amor. Şi atît. La aceeași ediție, Danzel Washington, 
altfel un actor foarte bun, lua Oscarul deşi nici pe 
departe pentru cel mai bun rol al său ori pentru cel 
mai bun rol principal din filmele acelui an. Halle 
Barry avea să ne şi spună în speech-ul ei de mul- 
țumire — unul despre rasă, nu unul despre artă — cam 
de ce meritaseră ea şi Washington Oscarurile în acel 
an. 


Politica murdară a Oscarurilor nu va înceta, atîta vreme 
cît va primi o mînă de ajutor chiar de unde nu te 
aştepţi. Unul dintre cei mai ocoliţi actori de către 
politicienii oscarezi este un alt genial — Peter O'Toole. 
Pentru a drege busuiocul unei ediţii a Oscarurilor, 
lui O'Toole i s-a decernat un Oscar onorific. Jignit şi 
înțelegînd ce se vrea prin acest premiu, britanicul a 
răspuns inițial cum se cuvine — a refuzat premiul şi 
a explicat cu umor că de nu a fost capabil să ia pînă 
la acea vîrstă un Oscar pentru interpretare înseamnă 
că mai are mult de lucru pînă la a merita unul pentru 

întreaga activitate. Pînă la urmă, a cedat demersurilor 
de toate felurile și s-a prezentat să-şi ia premiul. Mare 
tristeţe! 


Aşa cum jocurile politice nu pot fi ţinute în frîu decît 
de oamenii politici, murdara politichie a Oscarurilor 
nu poate fi exorcizată decît dinăuntrul lumii filmului. 
Dar minţile de celuloid ale activiștilor politici de la 
Hollywood sînt programate pe lungă durată. Gîn- 
dindu-mă că ei doresc să controleze şi scena politicii 
adevărate, mă întreb dacă nu cumva există o doză de 
dreptate în cartea Laurei Ingraham intitulată Shut up 
& Sing (Tacă-ţi fleanca și cîntă). Mă grăbesc să reascult 
Somewhere Over the Rainbow cu Barbara Streisend, că 
de activista politică ce răspunde la același nume mi-e 
lehamite. 


Jurnalul Naţional, 15 aprilie 2005) 

Reauavestire 


Încă o veste proastă pentru breasla scriitoricească: 
dl Eugen Uricaru, președintele demisionar al Uniunii 
Scriitorilor, ar fi fost informator al Securităţii, sub 
numele de cod „Udrea”, şi ar fi lăsat urme uşor iden- 
tificabile în dosarul de urmărire al celebrei disidente 
Doina Cornea. Confruntat de mulţi ani cu „vorba 
tîrgului”, dl Eugen Uricaru a negat întotdeauna că ar 
fi infamul „Udrea”. O face și astăzi cu aceeași fer- 
mitate. Numai că azi mai face un lucru — demisio- 
nează din fruntea Uniunii Scriitorilor. 

Nu am în acest moment datele necesare spre a-mi 
da cu părerea dacă dl Uricaru a fost ori nu informator 
al Securităţii. Felul în care continuă să opereze o 
instituţie precum CNSAS mă face extrem de prudent 
în a comenta asemenea situații. Sper că timpul va putea 
să clarifice lucrurile, îndepărtînd orice incertitudine. 
Ca şi cum acuzaţia adusă public dlui Uricaru nu era 
de ajuns, iată o altă veste proastă: președintele interi- 
mar al Uniunii Scriitorilor devine dl Nicolae Breban. 
Dacă asupra colaborării dlui Uricaru cu Securitatea 
rămîn de clarificat elemente importante, în privinţa 
duplicităţii dlui Breban, a rolului de agent de influ- 
ență pe care l-a jucat (involuntar ori nu, doar nave- 
tistul cu același nume știe) lucrurile sînt limpezi de 
foarte multă vreme. 


Multiplicîndu-și la o scară aiuritoare merite reale şi, 
mai ales, inventîndu-și nesfirşite merite care stîrnesc 

perplexităţi, dl Breban continuă să-și rescrie rolul 
jucat sub dictatura comunistă cu pana unui mega- 
loman inpenitent. Sub titlul „Nicoale Breban — o larvă 
care nu va deveni fluture”, într-o pagină din 13 august 
2002 a Adevărului literar și artistic, dl Alex Pantazi, 
muzeograf pensionar, făcea o radiografie a „animalului 
bolnav” Nicolae Breban. Fotocopiile a patru dedicaţii 
oferite de „haiducul de salon” Nicolae Breban, Elenei 
şi lui Nicoale Ceauşescu de-a lungul mai multor ani 
însoțeau textul dlui Pantazi. lată-le: 


„Pentru aniversarea zilei de naștere a unuia din bărbaţii 
istoriei de aur a României, tovarășului Nicolae Ceau- 
șescu, Președintele nostru, mulţi ani de sănătate și 
putere pentru binele întregii naţiuni, împreună cu 
omagiul adînc respectuos, de o viaţă, al lui...”; „Pre- 
şedintelui Nicolae Ceaușescu, istoriei prezente şi vii- 
toare pe care o poartă pe umerii săi uriași, umerii 
naţiunii, această carte ce există și datorită Lui, Con- 
ducătorului înţelept şi tînăr. Cu recunoştinţa pro- 
fundă a lui...”; „Iovarăşului Nicolae Ceaușescu, simbol 
şi garanţie a unei Românii comuniste, demne și libere 
în Europa, roului Său istoric şi sfint, adîncul omagiu 
al autorului, care-l mulțumește fierbinte pentru apa- 
riţia acestei cărţi...”; „Iovarășei Elena Ceaușescu, ne- 
obositei Sale activităţi în slujba ştiinţei și umanizării 
relaţiilor noastre socialiste, protectoare a Artelor, pro- 
fundul omagiu al autorului...”. 


Dacă am mai reproduce și dedicaţia oferită inena- 
rabilului prieten și binefăcător al dlui Breban, tro- 
gloditul Nicoale Pleşiţă, tacîmul ar fi complet. Dl 
Breban se trezeşte astăzi păstor al Uniunii Scriitorilor, 
funcţie la care a visat și a încercat să acceadă cu o 
ambiţie legendară. Iată un rău imens pe care dl Uricaru 
îl face colegilor săi, mulţi dintre ei, presupun, și așa 
stresaţi de internaţionalizarea rapidă a unui scandal 
de proporții. 

Citind cu atenţie una dintre primele declaraţii prezi- 
denţiale ale dlui Breban, nu poţi decît să admiri con- 
secvenţa personajului. La conferința USR, ne informează 
dl Breban, relaţiile scriitorilor cu fosta poliţie politică 
nu vor fi discutate. Şi precizează: „Subiecte ca (sic!) 
cele despre care vorbiţi nu ne interesează”. Punînd 
un semn de egalitate între situaţii care nu au nimic 
în comun, dl Breban declară: „Nu ne interesează că 
Eminescu bea sau că Blaga era bilbiit, ne interesează 
valoarea, cine au fost ei ca scriitori”. 


Una este să bei un pahar în plus — ca să nu mai spun 
că nu ai vreo vină că te-ai născut bîlbîit — și alta este 
să fi fost un harnic informator al Securităţii ori un 
febril agent de influență. Frecvența de undă socială 
pe care o recomandă dl Breban colegilor săi de breaslă 
este deprimantă — între amoralitate şi imoralitate. 
Asumîndu-și un asemenea rol „istoric și sfint”, dl 
Breban nu poate fi luat în serios cînd se declară uimit 
că ofiţerii de Securitate („acești măgari, ticăloşi”) „sînt 
crezuţi pe cuvînt”, iar scriitorii, nu. 


(Jurnalul Naţional, 20 mai 2005) 

Levantu'” din fire n-are lecuire 


În afara celor concepute ca mijloace de represiune, 
nici o instituţie nu este, în sine, nedemocratică. De 
la cimitire la bordeluri, de la biblioteci la cherhanale 
şi de la universităţi la aeroporturi, caracterul demo- 
cratic ori nedemocratic al unei instituţii e dat de oa- 
menii care o populează. Nu instituţia în sine are o 
mentalitate; mentalitatea este a oamenilor care sînt 
instituţia cu pricina. Fără oameni, instituţia e o abstrac- 
ţiune. Şi o abstracţiune nu poate fi nici democratică, 
nici nedemocratică. 


Dezastrului financiar și administrativ al Uniunii Scrii- 
torilor — niciodată înfruntat cu metode adecvate — i-a 
pus capac ceea ce ar trebui să fie un dezastru moral. 
Numai că sîntem Levant, adică o umanitate șarmantă 
al cărei modus operandi este „lasă-mă să te las”. Pre- 
tindem că dispreţuim un asemenea tip de existenţă, 
dar altul nu cunoaștem. 


Cu un preşedinte nevoit să demisioneze sub presiunea 
informaţiei publice că ar fi fost informator al Securităţii 
şi cu un interimar de o ambiguitate morală epopeică, 
Uniunea Scriitorilor este azi ţinta unui foc din toate 
poziţiile. Există însă şi o nedreptate care trebuie com- 
bătută. Nu mă poate bănui nimeni că aş avea tocmai 
eu interesul să apăr pripit această instituţie, căci, 
drăguţa de ea, m-a exclus din sînul ei sănătos, la 
mijlocul anilor '80, din motive de care vreau să uit. 

Cred însă că e raţional să ne amintim nu doar dece- 
niile negre ale Uniunii Scriitorilor, dar și clipele în 
care în structurile acestei instituţii (de la o anumită 
vreme, liber alese) s-au luat atitudini de un curaj 
inimaginabil în alte comunităţi profesionale. Am fost 
eu însumi parte a unor înfruntări ale căror ecouri 
mulți maeștrii ai scrisului de astăzi le așteptau cu 
sufletul la gură. Mulţi dintre ei, chiar în atît de miș- 
tocăritul, azi, restaurant intrat în istoria literară sub 
numele de La Doamna Candrea. 


Deşi ar putea suna arogant, îmi asum riscul de a 
spune că, pe lîngă datoriile morale imense pe care 
breasla scriitorilor continuă să le aibă, din această 
breaslă au ieșit și scîntei care au grăbit, fie și cu un 
ceas, prăbușirea dictaturii. Şi nu-mi amintesc ca vreuna 
dintre aceste atitudini să fi aparţinut nici celor ce se 
uită azi prea de sus la Uniunea Scriitorilor, nici celor 
care s-au îmbogăţit din sărăcia ei postdecembristă. 

A lăsa să se înţeleagă azi, cînd eşti scriitor de primă 
linie, internaţionalizat și cu un nivel de trai de invi- 
diat că, de fapt, nu te-a interesat niciodată prea mult 
membria în Uniunea Scriitorilor, mă face să zîmbesc. 
Am prea multe amintiri despre debuturile multora din- 
tre senatorii de drept ai literaturii române de azi ca să 
nu opun unor excese critice un prietenesc „haida-de!”. 


Un concurs pentru cel mai bun plan de redresare 
administrativă (business plan de tip occidental), selec- 
tarea managerului căruia să i se dea mînă liberă în 
alegerea tehnicienilor de care are nevoie este singura 
soluţie. Un mare scriitor preşedinte ori un scriitor 
cumsecade preşedinte este o idee falimentară. Admi- 
nistrarea Uniunii Scriitorilor nu mai poate fi un joc 
de-a operă fără om ori om fără operă la vîrful insti- 
tuției. Prestigiul literar al unui preşedinte ori cumse- 
cădenia altuia nu ţine de foame nimănui. Timișoreanul 

Ioan Holender nu a devenit directorul Operei din 
Viena pentru că „sună” mai bine ca Pavarotti ori e mai 
blînd ca Maica Tereza, ci pentru că este un manager 
excepţional. 


Chiar şi în ceasul al doisprezecelea se vehiculează 
soluţii aiuritoare prin inadecvarea la timpul real. Găsel- 
nițe de tipul Nae-Niebelungul ori Coriolan Zdrăn- 
gănescu nu sînt parte a soluţiei, ci parte a problemei. 
Un poet excepţional, dar cunoscut şi sub numele de 
„omul cu ranga” (pe vremuri, a tăiat o bucată dintr-o 
rangă, a ascuns-o în husa unei miniumbrele și îşi 
altoia inamicii cu ea) declară că motivul pentru care 
intenționează să candideze la Președinția Uniunii Scrii- 
torilor este că s-a săturat de atîtea conflicte interne 
şi vrea să aducă pacea în instituţie. De ce n-ar candida 
și Ossama bin Laden la Președinția Crucii Roșii Inter- 
naţionale? 

După cum arată lucrurile, tot ceea ce poate aduce 
luna iunie la Uniunea Scriitorilor este o nouă Ciola- 
niadă de Vară. 


(Jurnalul Naţional, 27 mai 2005) 

Pacientul naţional 


Este rîvnit de ospicii şi pușcării, dar libertatea de care 
se bucură îl ajută să facă el viața politică asemănătoare 
unui ospiciu ori unei puşcării. Nostalgiile unora pentru 
groapa de gunoi a istoriei continuă să-l trimită în 
parlament, instituţie pe care a reușit să o transforme 
într-un circ al cărui unic rol este să-i asigure imuni- 
tate. Are mîinile încălțate în Rolexuri de aur, fiindcă, 
vezi Doamne, cătușele de oţel sînt prea dure pentru 
încheieturile sale. E cărat în mașini de lux, cînd sin- 
gurele mijloace de transport pentru care se califică 
sînt cămașa de forță şi zeghea. 

Vehicule de mare tonaj circulă încă pe dîrele lăsate 
în urmă de această tîrîtoare. E un carosabil de o trăi- 
nicie pe care nici măcar o firmă ca Bechtel nu o poate 
garanta. Pe vremea dictaturii și a soţului ei, Nicolae 
construise între propriul bîrlog și Cartierul Primă- 
verii un soi de autostradă particulară, mai trainică 
decît linia Maginot. Osanalele ridicate dictaturii de 
acestă inflamată limbă de pantofi se dovedesc şi azi 
o investiţie mai însemnată decît 15 ani petrecuţi în 
pușcăriile comuniste. 


Pentru a proba că ipochimenul a făcut și poliţie poli- 
tică, oameni serioşi și-au pierdut vremea şi sănătatea 
cotrobăind prin arhivele atît de parțiale — şi astăzi, şi 
mîine, mereu! — care au fost puse la dispoziţia unei 
instituţii aproape imaginare de către o alta, pare-se 

eternă. De fapt, tot ceea ce trebuia întreprins spre a 
dovedi că biţiitul a practicat poliţie politică ar fi fost 
fotocopierea colecției acelei fițuici săptămînale în care 
a tunat şi turnat împotriva „duşmanilor poporului”, 
cum numai șeful său de bîrlog mai era capabil să o 
facă. 


Anti — cînd bea şpriţ, filo — cînd consumă haluci- 
nogene, acest maldăr de nerușinare își trage peste 
burta-i de aramă ba izmana morții, ba cămăși de mă- 
tase cu imprimeuri talmudice. Se înconjoară de tem- 
beli agitaţi pe care-i declară oameni „de vază”, pentru 
ca, atunci cînd îl zguduie o nouă criză a bolii lui 
Calache, să-i excomunice, lipindu-le pe frunte etichete 
infamante sau adevăruri pe care le nega pe cînd exco- 
municaţii erau încă în grațiile sale. 

Şi-a început cruciadele postdecembriste întocmind 
„liste ale rușinii”, el, emblema celei mai crase neru- 
şinări. Cere curajuri imposibile și virtuţi fără limite. 
Cu toate acestea, stenograme care au devenit de con- 
sum public dovedesc că „incoruptibilul” aflat mereu 
în stare de clocot e un nevoiaș băiat de mingi, pe 
care partidul tuturor partidelor îl trmitea după se- 
minţe şi ţigări. 

Singura categorie de compatrioți mari și de partid 
care rezistă spasmelor acestui zgilțiit de gradul 9 pe 
scara Richter sînt lăutarii. Ei deschid și închid lucră- 
rile şedinţelor, consiliilor ori congreselor în care Marele 
Apucat intră preşedinte şi iese papă. El însuşi unul 
dintre cei mai zgomotoși lăutari ai „Ceahlăului gîn- 
dirii” românești și a consoartei sale, „Savanta de renu- 
me mondial”, doamna Codoi, neînfricatul lider al 
tuturor fricilor clinice și patologice nu putea dichisi 
o infrastructură organizatorică mai potrivită decît cea 
bazată pe „Mache, zi-o p-aia cu «Afundă-mă, române, 
în visul meu de lepră...»”. 

Retoric ca un pisoar, contagios ca holera și etern ca 
moartea, de la o vreme pacientul naţional a început 
să semneze cu titlul de... Doctor. Părea că începe să 
se ducă, dar, rămas fără costisitoarele-i sedative de 
import, s-a răzgîndit. Revenirea pacientului naţional 
pe tronul rigolei politice amînă ceea ce părea că ar 
putea deveni posibil: reabilitarea conceptului de 
ticăloșie. 


(Jurnalul Naţional, 10 iunie 2005) 

Depășiţi de realităţile zilei, mulți români se predau 
rostind: „Ca la noi, la nimenea!”. Turismul de tip 
frivol întărește ideea unicităţii negative. Se cimentează 
astfel nefericitul: „Domn'le, nu e nimic de făcut”. Dacă 
faci însă din călătorit o unealtă de cunoaștere, dacă 
îi adaugi curiozitatea de a studia lucruri care, la o 
primă vedere, ţi se par foarte diferite de ceea ce știi 
de acasă, există şanse să înţelegi că realitatea e ceva 
mai complexă. 


Lucrez pe un articol care se ocupă de corupţia din 
Filipine. Autorul este o somitate — Ranhilio Callangan 
Aquino, cancelar asistent pentru Afaceri Academice 
din cadrul Academiei de Studii Juridice a Curţii 
Supreme din Filipine. De la „grotesca formă de para- 
dox” care îl face atît să deplîngă actele de corupţie, 
cît şi să contribuie la ele, filipinezul mediu nu pare a 
fi prea diferit de românul mediu. 


Şi în Filipine se admite că mai periculoasă chiar decît 
actul de corupţie la nivel guvernamental rămîne cul- 
tura care tolerează corupţia și o acceptă drept „un 
dat ineluctabil”. Și în Filipine există bani negri care 
ung rotiţele guvernamentale în procesul competiţiei 
pentru contracte cu instituţiile statului. Mai mult, 
în Filipine există o consternantă schimbare de ati- 
tudine față de corupţie. Citez: „În trecut, cînd un 
oficial guvernamental era condamnat pentru că ar fi 

trădat încrederea instituţiei pe care o reprezintă, 
situaţia era considerată nakakahiya — adică ruşinoasă, 
de neacceptat. Astăzi, cînd un oficial guvernamental 
este condamnat pentru aceeași infracțiune, el este 
numit mahina — adică un prost care se lasă prins şi 
pedepsit. În sfîrşit, oficialul guvernamental corupt 
care poate să acumuleze o avere uriașă şi să se bu- 
cure de ea nederanjat de nimeni este aplaudat drept 
magaling — adică drept deştept!”. Cu ce se deosebeşte 
ultima constatare de româneasca: „Bravo lui, domne, 
băiat deştept!”? 

Nici în cazul discuţiei privind necesitatea înăspririi 
legislaţiei şi a aplicării ei lucrurile nu par prea diferite 
între Manila şi București. Căci, scrie Aquino, „aplicarea 
legii este ea însăși susceptibilă de acte de corupţie”. 
Nici felul în care procedează presa filipineză vizavi 
de corupţie nu e deloc diferit de iresponsabilitatea 
presei româneşti. Citez: „În general, filipinezii percep 
structurile guvernamentale ca fiind mai corupte chiar 
decît sînt. Rezultatul este un cinism generalizat, dis- 
tructiv, față de instituţiile guvernamentale. Această 
percepţie a corupţiei larg răspîndite este alimentată 
de presa filipineză care este printre cele mai abuzive 
din regiunea Asiei de Sud-Est. Ea scapă nepedepsită, 
oricît de mincinoase și malițioase ar fi reportajele ei. 
Este notorie pentru senzaționalismul practicat şi 
pentru neînțelegerea noţiunii de obiectivitate. Pe scurt, 
este lucrativă, dar nu profesională”. 


În indexul reflectînd percepția corupției pe 2005 întoc- 
mit de Transparency International, România stă mai bine 
(locul 87) decît Filipine (locul 117). Totuşi, pentru 
mulţi cercetători, demersurile împotriva corupţiei la 
vîrf sînt cu mult mai vizibile în Filipine decît în Ro- 
mânia. De ce? Unul dintre răspunsuri poate sta în exis- 
tența curţii speciale care judecă în Filipine cazurile 

în care sînt implicaţi oficialii cu funcţiile cele mai 
înalte — Sandiganbayan. În aceste cazuri, jurisdicția 
Sandiganbayanului este exclusivă. Oficialii de ranguri 
mai mici sînt judecaţi de curți obişnuite, iar San- 
diganbayanul opereză ca o Curte de Apel. 

A accepta retoric zisa Constituţiei — „Nimeni nu e 
mai presus de lege” —, cînd, de fapt, prea mulţi se 
consideră însăși Legea, a devenit o farsă devastatoare. 
Pe cînd un Sandiganbayan și în România? 


(Jurnalul Naţional, 25 noiembrie 2005) 

Presa vs presa 


Procesomania 


Este reconfortantă solidaritatea de breaslă a jurna- 
liştilor români față de neinspirata Lege Paşcu. Excesul 
de a lua drept amenințare cu moartea neroziile comise 
prin umorul scremut al ministrului Apărării nu a 
diminuat însemnătatea campaniei. Această reacție în 
bloc a determinat publicaţii occidentale şi organizaţii 
internaţionale de prestigiu să semnaleze Bucureş- 
tiului că trebuie să stopeze iniţiativa legislativă a dlui 
Paşcu, dacă nu vrea să-şi atîrne de gît o ghiulea tocmai 
înaintea comunicării deciziei NATO de a invita Româ- 
nia la aderare. 


Iniţiativa dlui Paşcu nu s-a născut din spuma mării. 
Ea a fost încurajată, psihologic, de o maladie cruntă 
care scutură societatea românească: procesomania. De 
la vlădică la opincă, pentru te miri ce, extrem de 
mulți români fug cu jalba în proţap la cea mai apro- 
piată judecătorie. Deseori, tocmai cei a căror onoare 
poate fi detectată greu pînă și la o ecografie sofis- 
ticată cer sume exorbitante, ca şi cum sutele de mi- 
lioane pot fi folosite drept prişniţe pentru leziuni 
mai mult sau mai puţin imaginare. 


Trista realitate economico-socială îi face pe mulți să 
creadă că procesomania este o sursă de existență mai 
sigură şi mai avantajoasă decît munca. Interesaţi finan- 
ciar, rechini ai barourilor autohtone îi încurajează în 
această stupiditate, astfel încît granița dintre calomnie 

şi altceva dispare în ochii celor puși pe făcut bani în 
sălile de tribunal. Interviul realizat de către dna Laura 
Lica, pentru Evenimentul zilei, cu dl Richard N. Winsfield, 
celebru avocat în legislația de presă, dovedește cît 
de mult sînt îmbrobodiţi procesomanii de „analizele” 
unor celebre trusturi de avocatură autohtone. 


Uneori, tocmai jurnaliştii se află printre pionierii tenta- 
tivei de îmbogăţire nu prin muncă, ci prin hotărîre 
judecătorească. Atîta vreme cît Dumnezeu ţi-a dat 
harul — mai mic ori mai mare, nu contează — de a 
folosi un plaivaz, un microfon ori o cameră de filmat, 
cred că ai tot ce-ţi trebuie spre a-ţi apăra onoarea. 
Jurnaliştii ar trebui să-i lase pe ceilalți muritori să-şi 
apere demnitatea în sălile de tribunal. 

Că este vorba mai degrabă de dorinţa de a face un 
ban nemuncit o dovedesc chiar pretenţiile exorbitante 
ale atâtor pîrîtori. E dreptul oricui să-şi apere onoa- 
rea într-o sală de tribunal, mă întreb, însă, care sînt 
calculele pe baza cărora asemenea oameni îşi evalu- 
ează financiar onoarea? Dacă ar fi vorba despre onoare, 
tot ce ar trebui să ceară un jurnalist adresîndu-se 
unui tribunal este suma simbolică de un leu și 
acoperirea cheltuielilor de judecată. Numai că, azi, 
procesomanul român cere sute de milioane. Miine — 
chiar miliarde. Nu restabilirea unui adevăr agresat 
urmărește procesomanul, ci falimentarea adversarului. 
Şi cînd un jurnalist se pretează la așa ceva, este, scuza- 
ţi-mi „calomnia”, un găinar. 

Cît face onoarea unui condeier care se consideră jignit 
de un alt jurnalist? Cînd toate drepturile de autor 
pe care le-a încasat pînă azi nu s-au ridicat la mai 
mult de o mie de dolari, mi se pare aberant să ceară 
de cincizeci de ori mai mult. Văd aici o înţelegere 
eronată a ideii de mic întreprinzător. Afirmi des- 
pre cineva că, atîta vreme cît scrie „PCR și Partidul 

Comunist Român au făcut...”, nu ai ce discuta cu el 
despre politică, întrucît e un semidoct care nu ştie că 
PCR este acronimul pentru Partidul Comunist Român. 
„Agresatul” te dă în judecată pentru calomnie, jignire 
şi alte vătămări şi-ţi cere o jumătate de miliard. Atunci, 
pentru jignirea meseriei de jurnalist prin prostie ori 
semidoctism, cam la cît ar trebui condamnaţi imbe- 
cilii din presă? 

Am vrut să public aceste rînduri mai de mult, dar în 
acel moment dl Cristian Tudor Popescu mi-a suflat 
subiectul, publicînd un articol senzațional despre ridi- 
colul în care se aflau toate părțile unui proces de 
presă — pîrît, pîrîtor și curte. O fac azi, salutînd pozi- 
ţia ambasadorului Statelor Unite la București față de 
tirul ignobil la care a fost supus de către dl C.V. Tudor. 
Nu doar că nu intenţionează să se adreseze justiţiei, 
dar dl Guest consideră că legea despre insultă ar trebui 
abrogată. Deşi pare că este o idee prea radicală, miezul 
ei ar trebui să dea de gîndit jurnaliștilor români care 
se reped cu jalba la tribunal împotriva colegilor lor 
mai repede decît trag pistolarii faimoși în westernurile 
americane. Altfel, într-o zi, Legea Paşcu va deveni 
fapt împlinit. Şi vinovat nu va fi dl Pașcu. 


(Cotidianul, 25 iulie 2002) 

În finalul unui editorial intitulat „Momente periculoase 
pentru presă” (Ziua, 14 septembrie), dl Sorin Roşca 
Stănescu avertiza: „Se anunţă un final de an peri- 
culos pentru libertatea presei”. De acord cu Domnia 
sa. Există însă o diferență foarte importantă între 
genul de pericole care poate fi subsumat titlului și 
cel enunțat în finalul articolului. 


Dacă lucrurle stau numai așa cum le prezintă dl Petre 
Mihai Băcanu, ingerinţele trustului german WAZ, 
(patronul ziarului) în politica editorială a României libere 
constituie semne de foarte prost augur. La fel, dacă 
lucrurile stau numai așa cum le prezintă redactorii 
Evenimentului zilei, presiunile trustului eleveţian 
Ringier (patronul ziarului) asupra colegilor noştri sînt 
inacceptabile. 


Peste toate importurile neinspirate, asta îi mai lipsea 
României - un mecanism de îngrădire a libertăţii 
presei care să funcţioneze cu precizia unui ceas 
elveţian şi cu aplombul unui autoturism german. Un 
mecanism ale cărui rotiţe și resorturi să fie lubri- 
fiate cu istorica şmecherie locală. Într-un an electoral, 
o asemenea situație poate avea efectul unei bombe 
cu ceas. 


Nu e mai puțin adevărat însă că nimeni nu poate 
crea pericole mai mari pentru presă decît presa însăși — 
jurnaliştii şi colaboratorii ziarelor, posturilor de radio 

şi televiziune. Din păcate, anul electoral a exacerbat 
vocaţia sinucigașă a presei româneşti, pentru care un 
proaspăt adoptat cod deontologic valorează mai puţin 
decît o ceapă degerată. 


Urmăresc presa românească zilnic. În scurta perioadă 
în care am oferit consultanță unui partid politic, am 
citit, asculat și privit la informaţia oferită opiniei 
publice mai mult decît mi-aş fi dorit. Credeam că 
există puţine lucruri care m-ar mai putea surprinde, 
dar trebuie să recunosc că m-am înşelat. Iresponsabi- 
litatea, reaua-credinţă, partizanatul mocirlos, manipu- 
larea, febrilitatea de a prelua informaţii neverificate, 
extazul în fața calomniei, substituirea reportajului cu 
colportajul şi, deseori, o incultură crasă a unor „forma- 
tori de opinie” se dovedesc în acest an electoral inepu- 
izabile. O altă bombă cu ceas. 


Peste nivelul intereselor, pentru care trusturi media 
de tipul WAZ şi Ringier ar putea fi dispuse să saboteze 
libertatea presei în România, se suprapune (vai!) nive- 
lul intereselor unora dintre cei care construiesc această 
presă. Interese cu nimic mai curate decît cele pe care 
le acuză la patronii lor occidentali ori locali. 


Nemulțumiţi că presa este doar a patra putere în 
stat, prea mulţi jurnalişti doresc să o transforme într-o 
megaputere, care să le asigure posibilitatea de a fi — 
pe rînd sau simultan, în funcţie de interese — şi judecă- 
tori şi procurori, şi avocaţi şi membri ai Parchetului 
Naţional, și poliţişti şi călugări, și membri ai pluto- 
nului de execuţie și operatori de televiziune care să 
înregistreze execuţia, şi distributori ai peliculei. Şi, mai 
mult decît orice, își doresc imunitatea morală la 
umbra căreia să strîngă ei înşişi averi considerabile 
plîngînd zilnic, cu lacrimi de crocodil, pe umărul săra- 
cului. 

Ce ar putea aduce în plus interesele unor patroni 
occidentali nu e decît frișca alterată de pe acest tort 
urît mirositor. Tortul este opera unor „formatori de 
opinie” autohtoni, al căror vis suprem pare a fi 
transformarea opiniei publice într-o imensă masă de 
manevră care să-i propulseze în liga financiară și 
socială a marilor patroni de azi. O masă de manevră 
care rămîne și pentru marii rechini transnaţionali şi 
pentru cîrdurile de peşti pirahnia autohtoni același 
lucru — „prostimea”. 


(Jurnalul Naţional, 1 octombrie 2004) 

Io, Saturnalia! 


Era pe la sfârşitul anilor '70. Scrisesem unul dintre 
poemele care mi-au adus mari necazuri. Se intitu- 
lează „Despre Saturnalii”. Fericit că mă aflam în orașul 
de baștină, Timişoara, am citit poemul cu o voce sub- 
versiv liniştită, spre neliniştea unei părți a asistenţei. 
Seara, la restaurantul Bastion, am fost atenţionat că 
„vor fi repercusiuni”. Au fost. 


A povesti un poem e un tembelism. Tot ceea ce vreau 
să spun este că textul încerca să sugereze că virful 
pierduse „legătura cu masele”. Și că anticul obicei al 
Saturnaliilor, zile în care stăpînii spălau picioarele 
celor care-i serveau în tot restul anului, fusese una 
dintre cele mai înțelepte sărbători. Sociologia mo- 
dernă ar putea considera Saturnaliile o supapă care 
eliberează cantitatea necesară de presiune pentru ca 
oala socială să nu plesnească. 


După ce în decembrie '89 oala românească a plesnit, 
am lucrat vreme de şapte ani în România şi Republica 
Moldova. M-am ocupat şi de programe dedicate 
renașterii și consolidării societăţii civile. Destul de 
repede, am început să fiu îngrijorat de prăpastia din 
ce în ce mai mare dintre autodeclaraţii mandarini ai 
societăţii civile şi pălmașii celui de „al treilea sector 
societal”. Am dat un țipăt, două. „Repercusiunile” au 
apărut cu promptitudine. O mandarină chiar s-a plîns 
la tribunal. 

Într-un acces de tembelism, am gîndit „un proiect 
populist”, cum mi s-a atras atenţia. Imaginasem un 
Birtuleţ de Idei — La Saturnalii. Contra unor costuri 
simbolice, oameni interesaţi să schimbe opinii, să 
discute într-o ambianţă amicală și civilizată cu Liiceanu, 
Manolescu, Pleșu, Dinescu, Patapievici, Bernea, 
Blandiana ar fi putut comanda o ciulama gătită chiar 
de Gabriel, o saramură preparată chiar de Mircea, 
două clătite bibilite chiar de Andrei ori doar o cafea 
tare înviîrtită chiar de Ana, aduse la masă de mine, 
Iosif Sava, Biju Morar, Mihăieş ori C.T. Popescu. 


Desenasem şerveţelele, schițasem nişte postere, 
găsisem niște șorțuri de bucătărie foarte amuzante 
ba chiar şi un prieten cu bani care să sponsorizeze 
această aventură. Nu am apucat să prezint „proiectul 
populist” decît cîtorva prieteni. Destul de prins de 
idee, N. s-a arătat însă sceptic în privinţa disponi- 
bilității „angajaţilor”. În schimb, M. vedea birtuleţul 
ca şi deschis. Din varii motive, am lăsat-o baltă. 
Forumurile inițiate azi de publicaţii românești pot 
juca şi rolul unui pod cibernetic peste prăpastia care 
îi desparte deseori pe cei care publică de cei care îi 
citesc. Vrei să te angajezi în dialog, bine. Nu vrei — e 
în regulă. Dar nu are cum să-ţi strice să vezi ce reacţii 
stîrnesc opiniile tale. 

Se întîmplă că, luaţi de vîntul „defenestrării”, unii 
forumişti fie vorbesc în dodii, fie își descarcă amă- 
răciunile într-un limbaj prea frust, simțind nevoia 
să-i calce în picioare (deocamdată doar la figurat) pe 
cei pe care îi citesc în ziar. Dar asta nu trebuie să 
determine publicaţiile să renunţe la forumurile postate 
direct sub fiecare articol. 


Pudibonderia nu a sporit niciodată numărul fecioarelor, 
iar prohibiţia americană nu a diminuat numărul 
alcoolicilor. Şi-apoi, chiar e mai de „Doamne ajută” 

să semnezi în gazetă că tot ce ţi-a dat prin cap intrînd 
în Biroul Oval a fost să vezi dacă ești închis la prohab 
decît haiosul îndemn electronic adresat editorialiștilor: 
„Bey, mataputzelor, mai tăceți dreak’ din gură!” ? 
Sătul de sofisticăriile celor mai moderne teorii ale 
comunicaţiei, mă întorc la limpedele Montaigne: „Cu- 
vîntul este jumătate al celui care-l rostește și jumă- 
tate al celui care-l ascultă”. Deci, mai încerc o dată: 
Mr. Tucă, tear down this (firehwall! 


Jurnalul Naţional, 20 august 2004) 

Prezumția 


Acolo unde statul de drept constituie o realitate, un 
instrument fundamental prin care funcționează îl 
constituie prezumția de nevinovăție. Acolo unde statul 
de drept este mai mult o temă pentru discuții purtate 
în mass-media, în sălile unor colocvii şi conferinţe, 
primatul este cel al prezumţiei de vinovăţie. Nu are 
rost să adaug în ce categorie se află România. Ce 
sînt obligat să observ este că aberantul loc ocupat de 
prezumția de vinovăţie este sprijinit şi de cine nu te 
aştepţi. 

„Faptul că Dan Voiculescu a cîştigat procesele cu Petre 
Mihai Băcanu și Cornel Nistorescu, care îi puneau 
în discuţie trecutul, reprezintă o ruşine a justiţiei 
româneşti”, scrie, la 9 septembrie, în ziarul Ziua, dl 
Gabriel Andreescu. Justiţia română trebuie muştruluită 
la sînge, atunci cînd o merită, dar a-i administra ase- 
menea perechi de palme chiar și atunci cînd face exact 
ceea ce trebuie să facă — în cazul de față, penalizarea 
celor care aduc unui om acuzaţii foarte grave fără a 
le putea dovedi — mi se pare inacceptabil, o invitaţie 
la a nu-și face datoria. 


Să presupunem că lucrurile ar sta în cazul respectiv exact 
cum le califică dl Andreescu: „O dublă dovadă privind 
dependenţa acesteia (Justiţiei, n.n.) de comanda 
politică şi economică şi, nu mai puţin, gravele tare 
profesionale ale judecătorilor români”. Atunci cum 

se explică faptul că dl Dan Voiculescu a cîștigat și la 
Paris un proces intentat, pentru aceleaşi acuzaţii, 
ziarului L 'eveniment de Jeudi? Se află și justiţia franceză 
sub dubla dependenţă a puterii politice şi economice 
din București? 


Cei care au pierdut procesele intentate de dl Dan 
Voiculescu nu au făcut ceea ce îndulcește astăzi prin- 
tr-un eufemism periculos dl Andreescu. Nu de o 
„punere în discuţie a trecutului” unui om a fost vorba, 
ci de o campanie de acuzaţii în toată puterea cuvîn- 
tului. Dacă nu mă înșel, pentru o acuzaţie imprudent 
adusă dlui Andrei Pleșu, un om de statura morală al 
dlui Andreescu a pierdut el însuși un proces. Chiar 
nu putem învăţa că există limite pe care este ilegal, 
imoral să le forțăm? 


DI Andreescu consideră că prin răspunsul dat de 
Colegiul CNSAS, la 12 februarie 2004, ziarului Ziua, 
potrivit căruia „Dan Voiculescu nu a fost agent/colabo- 
rator al Securităţii ca poliție politică”, dl Gheorghe 
Onişoru și colegii săi ar fi comis „o mare gafă” și ar 
fi făcut o „incredibilă afirmaţie”. Slăbiciunea majoră 
a raționamentului dlui Andreescu vine din ipocrizia 
noastră, a tuturor: cînd ne convin verdictele date de 
Colegiul CNSAS, le folosim ca termene de referință în 
demonstrațiile noastre. Cînd nu ne convin, le respin- 
gem acuzînd mecanismul pe baza cărora au fost emise. 
De aceea, Colegiul CNSAS pare o structură născută 
nu atît din voinţa noastră de a afla adevărul, cît din 
amuzamentul de a putea contesta adevărurile care 
nu ne plac. 


Pe de altă parte, înțeleg nemulțumirea dlui Andreescu. 
Nu de puţine ori, membrii Colegiului CNSAS sînt 
primii în a afirma, că de fapt, nu au la dispoziţie 
întreaga informaţie de care au nevoie spre a ajunge 
la o concluzie, informaţie de care pretind că au 

cunoștință că se află în alte custodii decît în cea a 
instituţiei lor. Mai mult, după elaborarea unor rezoluţii, 
tot ei sînt primii care aruncă dubii asupra solidității 
concluziei la care au ajuns, prin declaraţii de presă 
individuale. 


Aşa cum funcționează azi, acest Colegiu nu este o 
sursă de clarificări necesare, ci una de tensionări 
„armagedonice” ale societăţii. Oameni nevinovaţi își 
pot vedea numele terfelit, iar vinovaţii încă nedovediți 
pot prospera în voie. Chiar nu e nimic de făcut? 


(Jurnalul Naţional, 8 octombrie 2004) 

Silogismul 


Una dintre metodele substituirii prezumţiei de 
nevinovăție cu prezumția de vinovăţie este folosirea 
silogismului. Procedeul rămîne extrem de parşiv căci 
nu tot omul de bună credinţă poate deosebi, de la 
prima ochire, substituirea unui silogism adevărat cu 
unul fals. Prin anii '70, un poet scria cam așa: „Toţi 
oamenii au problema Veneţiei./ Numai venețienii nu 
au problema Veneţiei./ Deci, venețienii nu sînt oa- 
meni”. Cum poetul mai semnase şi versul: „Miroase 
a sarmale peste munţii Carpaţi”, care lăsase muţi de 
admiraţie cîțiva dintre prietenii mei, falsul silogism 
despre venețieni i-a cucerit definitiv. 

Noroc cu Internetul, prin intermediul căruia azi ne 
putem verifica cunoştinţele în domenii care nu ne 
sînt foarte apropiate. Iată o comparaţie simplă din 
care se poate învăţa diferența de mecanism dintre 
silogismul adevărat şi cel fals. „P1” reprezintă prima 
premisă. „P2” reprezintă a doua premisă. „C” reprezintă 
concluzia. Silogismul adevărat — P1: „Toţi oamenii sînt 
muritori”. P2: „Socrate este om”. C: „Socrate este 
muritor”. Silogismul fals — P1: „Am tot ce nu am pier- 
dut”. P2: „Nu am pierdut un milion de dolari”. C: „Am 
un milion de dolari”. Dacă subscriem logicii falsului 
silogism, sîntem mai toţi milionari în dolari. Sîntem? 


Un dibaci practicant al falselor silogisme se dove- 
deşte dl Sorin Roșca Stănescu în reînnoita sa cruciadă 

pentru a demonstra că dl Dan Voiculescu a fost securist 
sau a colaborat cu Securitatea. lată trei dintre ele. 
Primul — „Voiculescu spune că din livretul său militar 
nu rezultă vreo legătură cu Securitatea şi că el are 
doar gradul de sublocotenent. Exact același lucru scrie 
şi pe livretul meu militar. lar eu am avut legături cu 
Securitatea”. Concluzia? Şi Voiculescu a avut legături 
cu Securitatea. 


Al doilea — „Voiculescu se apără, afirmînd că a fost 
urmărit informativ de Securitate și, prin urmare, nu 
putea fi colaborator sau angajat al ei. Eu am fost 
urmărit de Securitate, dispun de toate probele în 
acest sens și, totuşi, am fost colaborator al acestei 
monstruoase instituţii”. Concluzia? Și Voiculescu a 
fost colaborator al „monstruoasei instituţii”. 


Al treilea — „Voiculescu arată că dispune de un certificat 
de bună purtare, emis de CNSAS, conform căruia el 
nu a colaborat cu Securitatea ca «poliţie politică». Eu 
dispun de un certificat și mai puternic, care spune că 
nici măcar nu am fost informator al Securităţii. Și 
am fost”. Concluzia? Și Voiculescu a fost informator 
al Securităţii. 

De fapt, concluzia cea mai periculoasă a celor trei 
false silogisme ar putea fi că și noi, toţi ceilalți care 
nu avem de-a face cu conflictul dintre cei doi, am 
fost ceea ce recunoaște că a fost directorul ziarului 
Ziua. Şi asta pentru că — începînd cu actele de botez, 
trecînd prin livretele militare şi sfirşind cu certificate 
obținute de la CNSAS - documentele noastre spun 
că sîntem curaţi. Este o clasică amestecare a vinovă- 
ţiilor personale cu vinovăţii colective, din care trebuie 
să reiasă că: „Lasă, domne, toţi am/au fost nişte 
canalii”. Şi acolo unde toţi sînt vinovaţi de toate, 
nimeni nu e vinovat de nimic. 

Un alt element care mă obligă să fiu precaut față de 
felul în care înţelege dl Stănescu să „dovedească” vino- 
văţiile dlui Voiculescu este faptul că cel dintîi minte 
prin omisiune. „Am recunoscut public şi am regretat 
această colaborare”, scrie Domnia sa. Adevărat. Numai 
că uită să adauge tocmai esenţialul — a recunoscut 
public abia după ce dosarul său a fost scăpat „din 
greşeală” pe piață de „monstruoasa instituţie” pentru 
care a lucrat. 

Îi asigur pe dl Stănescu și pe admiratorii Domniei 
sale că, de apar probe irefutabile în legătură cu acu- 
zaţiile care i se aduc astăzi dlui Voiculescu, voi fi 
primul care își va scoate pălăria în faţa directorului 
de la Ziua şi îl voi arăta cu degetul pe dl Voiculescu 
așa cum nu a fost încă nimeni capabil să o facă pînă 
acum. Pînă atunci însă pentru mine unul prezumția 
de nevinovăție rămîne în picioare. 


(Jurnalul Naţional, 15 octombrie 2004) 

Puţoiul zilei 


Pare o competiţie. Tristă şi acerbă. Un fel de „cine 
scuipă mai departe şi mai gros”. Chiar mă întreb dacă 
merită scris despre ea, deoarece rădăcinile unei aseme- 
nea situaţii sînt eterne: lipsă de caracter, lipsă de 
educaţie, dorință de a-ţi face un nume cu orice preţ 
şi, mai ales, o crasă lipsă de deontologie profesională. 
Or, pînă la urmă, nimeni nu-ţi poate băga în buzunar 
calităţi pe care nu le ai, cum tot nimeni nu mai pare 
azi interesat în presa românească de a îndruma pașii 
„lupilor tineri” încît să-i ferească de a deveni, prea 
repede, „jigodii bătrîne”. Să fi dispărut, oare, o în- 
treagă şcoală, odată cu moartea unor oameni ca Mircea 
Grigorescu? Le spune ceva tinerilor gazetari de azi 
numele acestui uriaş om de presă? Probabil că nu. 


Prima lecţie despre ceea ce se face și nu se face pentru 
a nu mînji numele de gazetar am primit-o de la dl 
Grigorescu, într-o dimineaţă de vară, în Piaţa Amzei. 
M-a invitat la „roșii cu brînză și un castravete”. Le-a 
cumpărat de la țăranii săi preferaţi („Puştiule, de la 
ăsta să iei mereu roşiile și castraveţii. De la ăllalt, 
brînza şi caşul. Ne-am înţeles ?”), le-a tăiat cu atenţie, 
le-a aranjat pe o hîrtie curată. A scos din buzunar 
cîteva foi de hîrtie dactilografiate. Le-a întins lîngă 
hîrtia cu „de-ale gurii”. Le-a netezit. S-a uitat la mine 
și a zis: „Dacă ești din ăia care cred că tot ceea ce-ţi 
trebuie e doar talent, apucă-te de altceva. Dacă nu, 

ascultă bine la ceea ce-ţi spun acum. Şi, fii atent, una 
e să fii tînăr și alta e să fii un puţoi. Ne-am înţeles ?”. 
Mă uit la fotografia unuia dintre puţoii zilei. Ai zice 
că poartă pe umeri povara planetei, așa arată de tortu- 
rat. Dintr-un scuipat, pune la zid „simbolurile căderii”. 
Care cădere? „Căderea morală a României”. Adrian 
Mutu și Ion Iliescu, Dorin Tudoran și Ion Țiriac, Dan 
Pavel şi Vadim Tudor. Contribuţia mea în această tochi- 
tură indigestă? „Dorin Tudoran şi alţi amici ai lui, 
intelectuali fini, au desăvîrșit haosul moral”, boceşte 
scuipăriciul prost travestit în Casandră. 


Mă uit la fotografia altuia. Își ţine bărbia în palmă. 
Faţa neprihănită, de heruvim, înfruntă aceeași mizerie 
a lumii. Greu de crezut că e unul şi același cu per- 
sonajul grobian care, primind un telefon în legătură 
cu un drept la replică, răspunde sictirit nevoie mare: 
„Zi-i, că n-am timp!”. „Zi-i, băi, odată!” A primit 
dreptul la replică? „L-am primit. N-am avut timp să-l 
citesc. Nici miine n-am timp. Poate poimiine.” Totuși, 
are de gînd să-l publice, sau cea care îl solicită trebuie 
să apeleze la instanţele judecătoreşti? „Auzi, măi — 
grohăie plictisit heruvimul —, „poţi să trimiţi poliţia, 
salvarea, pompierii, nu mă interesează... La revedere.” 
Vezi bine, puţoiul zilei nu are vreme să se facă re- 
spectat. Tot ceea ce vrea e să fie temut. I-a spus lui 
bosu’ că „marele gazetar n-are mamă, n-are tată”. Face 
ochii roată şi vede că tot ce e „os domnesc” al presei 
operează pe principiul „fiindcă așa vrea mușchii mei”. 
N-a aflat că și obrazul e un muşchi și, fără o igienă 
de întreţinere, devine şorici. Îmi închipui ce plictisit 
ar fi să audă ce-mi recomanda „însuși reporterul”, F. 
Brunea-Fox: „Băiete, înainte de a privi de sus la unul 
mai bătrîn ca tine, gîndeşte-te că poate a citit mai 
multe cărţi și a iubit mai multe femei ca tine. Nu 

scrii decît ce ai văzut cu ochii tăi şi ce ai auzit cu 
urechile tale”. 


Dar cine mai visează azi să fie Mircea Grigorescu sau 
F. Brunea-Fox, cînd tot puţoiul poate fi „al zilei”? Chiar 
dacă la sfîrşitul ei, cei ce păreau în zori „lupi tineri”, 
pe înserat au și ajuns „jigodii bătrîne”. 

Marş! 


(Jurnalul Național, 26 noiembrie 2004) 

Duşmanul presei — presa 


Am fost convins că nimeni nu poate face mai mult 
rău României decît politicienii ei. M-am înșelat — în 
acest an, oamenii „de presă” s-au dovedit „mai perfor- 
manţi”. Detestaţii politicieni au armate de sosii în 
mediile de informare în masă. Rezultate ale unor 
şapirografieri primitive ori ale unor clonări sofisticate, 
aceste duplicate s-au dovedit nimic altceva decît cele 
mai performante tulumbe de produs ceaţă electorală 
din dotarea politicienilor. 

Este aproape imposibil să-ţi dai seama dacă un jurnalist 
tună și fulgeră împotriva aroganţei dlui Năstase pentru 
că disprețuiește atitudinea respectivă sau pentru că 
nu a ajuns încă să fie la fel de arogant ca dl Năstase. 
Este la fel de greu să înţelegi dacă un jurnalist român 
îl acuză pe dl Băsescu de bădărănie convins fiind că 
bădărănia „nu se face” sau doar din frustrarea că nu 
este încă la fel de bădăran ca dl Băsescu. 


Nu altfel stau lucrurile în legătură cu averile mirobo- 
lante ale unor politicieni. Sînt aceştia acuzaţi de jec- 
măneală fiindcă jurnaliștii care-i demască urăsc averile 
inexplicabile sau pentru că averile acestora din urmă 
nu sînt încă în aceeași ligă cu cele ale politicienilor 
straniu de bogaţi? A jeli zilnic pe umărul milioanelor 
de oameni trăind sub sau la limita sărăciei, dar a folosi 
serile la număratul milioanele de euro sau dolari a 
devenit un sport răspîndit printre boşii „de presă”. 

Mulţi politicieni sînt arătaţi cu degetul de numeroşi 
jurnalişti pentru luxul de a-şi trimite copiii la studii 
în Occident. Nu de puţine ori asemenea demascări 
sînt transmise din hoteluri de lux occidentale unde 
tătici şi mămici de presă își întîlnesc odraslele aflate 
la studii. Cam așa stau lucrurile şi în privința co- 
lecţiilor de tablouri, galeuri, tapiserii, automobile de 
lux, vile în intra şi extravilan sau chiar pe coaste 
exotice unde româna nu e încă lingua franca. 


Am crezut că nimeni nu poate face mai mult rău 
presei românești decît politicienii. M-am înșelat — în 
acest an, oamenii „de presă” s-au dovedit cei mai înver- 
şunaţi dușmani ai presei. Cu cît mai tare strigau îm- 
potriva imixtiunii politicului şi a şantajului economic, 
cu atît mai mulți boși de presă se aliniau la interesele 
unor grupuri de politicieni și sindicalişti cu dare de 
mînă. Trupeţii s-au uitat la generali spre a înțelege 
cum să ia azimutul. Şi l-au luat cu grăbire. 

După alegeri, mulţi adversari politici se vor îmbrăţișa. 
Îşi vor repartiza hălcile de bunăstare. Jurnaliștii care 
i-au slujit vor rămîne certaţi multă vreme. Sau, mai 
ştii, amintindu-și că nu sînt decît sosiile acestor poli- 
ticieni, își vor împărți şi ei frăţeşte bunăstările care-au 
mai rămas disponibile după redistribuirile „la vîrf”. 
Sinceritatea de ultim moment a dlui Băsescu, disperat 
de bine regizată, a lăsat mulți jurnaliști cu gura căscată 
de admiraţie și pe dl Năstase, perdantul, bouche bez 
de invidie. E rîndul presei să caște gura şi să spună 
care a fost contribuţia ei la năpasta româniilor de a 
fi avut de ales între doi comuniști „pocăiți” prin feseni- 
zare — unul fără față, celălalt fără obraz de preșe- 
dinte. Nu aceleași Mării cu alte pălării au fost alese, 
ci unele cu pălării trase bine peste ochi, ca să nu 
vedem că nu au ochi pentru Măria sa, Electoratul. 

2004 putea fi un an istoric. S-a dovedit doar unul 
isteric. Şi contribuţia presei la acest eșec a fost esen- 
ţială. Prea mulți jurnalişti s-au aruncat cu entuziasm 
sub incidenţa acelor „dricari ai vieţii publice”, etichetă 
lipită pe fruntea gazetarilor vremii sale tocmai de cel 
care a apărat ca nimeni altul libertatea presei — Thomas 
Jefferson. 


(Jurnalul Naţional, 17 decembrie 2004) 

Turturică, mută-ţi cuibu” şi te du... 


Trustul Ringier i-a făcut cadou de Crăciun redac- 
torului-şef al Evenimentului zilei un CD cu „varianta 
tipizată” a unei cunoscute romanțe plus un bilet de 
tren pînă la Bacău. Cum se cuvine la casele mari, 
perna din camera de hotel poartă pe ea în fiecare 
seară o trufă de ciocolată amăruie Lindt. Pe noptieră — 
o ediție completă Bacovia, tipărită pe foiţă de Letea. 
Semnul de carte mîngîie pagina la care ziaristul poate 
citi resemnat: „Cînd orice se vinde,/ Cînd orice e 
marfă —/ Trezeşte un sunet bătrîn/ Din antica harfă”. 


Episodul mătrăşirii dlui Turturică încheie un spectacol 
jalnic, în care nici una dintre părţile implicate nu a 
ezitat să se facă de băcănie — nici o aluzie la circul de 
la România liberă. Ringier şi-a acordat reacţiile față 
de echipa editorială mai mult în funcţie de interesele 
politice ale PSD-ului și de cele financiare ale unor 
intermediari extrem de influenţi, decît în funcţie de 
performanţele ori contraperformanţele ziarului. Un 
comportament lamentabil! 


Pe de altă parte, rolul dlui Cornel Nistorescu a fost 
decisiv în toată această dramă. Talentul și un dar 
special în a se gospodări financiar au făcut din Domnia 
sa unul dintre baronii presei postdecembriste. Din 
nefericire, aceste calităţi s-au dovedit un cocteil ame- 
titor. Excesele ca şi interesele personale nu au întârziat 
să-și scoată coarnele. 

Multe dintre cruciadele conduse de dl Nistorescu 
împotriva Răului se arată subiective. Simpatiile şi 
antipatiile politice — evidente. Cu cît se apropie alege- 
rile, derapajele profesionale se înmulțesc. Ziarul devine 
unul de partid, dar nu al partidului sprijinit de 
Ringier. Ruptura este inevitabilă. În final, atît pro- 
prietarul cît şi echipa redacțională îşi pierde credi- 
bilitatea. 

Din păcate, bibliografia pentru viitorii studenţi ai 
facultaţilor de ziaristică din România va putea folosi 
numeroase texte semnate de Traian Ungureanu, Sabina 
Fati, Andreea Pora, Dan Tăpălagă, Dan Cristian 
Turturică și alţii pentru un curs de importanța 
Anatomiei patologice în şcolile de medicină. Oricât de 
odios ar fi fost „partidul-stat”, şi a fost cu asupră de 
măsură, transformarea gazetăriei în delir nu e niciodată 
parte a soluţiei, ci totdeauna parte a problemei. 


Deseori, analizei îi ia locul isteria, reportajul este 
înlocuit de colportaj, relatarea este substituită de cro- 
şetări tendenţioase, dreptul la replică este batjocorit, 
iar echidistanţa e repudiată drept slăbiciune. Jenant, 
autosorcoveala atinge proporţii epidemice. De la 
Vlădică la opincă, mai toți evenimențţii şi mai toate 
evenimentele zilei se autodeclară cea mai corectă, cea 
mai talentată, cea mai profesionistă şi cea mai coerentă 
echipă. Haida-de! Chiar nu mai e loc nici măcar pentru 
un dram de modestie? 


Intangibil, graţie unei inspirate clauze contractuale, 
dl Nistorescu nu a pierdut decît titlul de director al 
ziarului. În rest, pentru Domnia sa totul curge ca 
înainte. Ocoliţi de asemenea clauze, colegii săi pot 
pierde foarte mult. Unii dintre ei îmi par a fi pierdut 
deja Nordul. Lăsaţi cu ochii-n soare, ei continuă să 
fie încurajați în tragica iluzie că sînt victimele absolut 
inocente ale luptei împotriva Răului. 

Ţin prea mult la dl Cornel Nistorescu spre a nu-i 
spune că are datoria să-i ia în braţe pe acești oameni, 
să-i scuture cu dragoste, să-i scoată din transa în care 
i-a împins şi să le spună: „Copii, îmi pare rău. 
Şi-acum, hai la treabă, că avem multe de făcut! Nimic 
nu începe şi nimic nu sfirşește cu Ringier, PSD, cu 
Năstase ori Băsescu”. Mai ales libertatea presei. 


(Jurnalul Naţional, 7 ianuarie 2005) 

Jimmy, hopa! 


Deschid The Washington Post. Titlul unui comentariu 
îmi atrage atenţia — Ascensiunea lui Hoffa. Să fi reapărut, 
miraculos, cel considerat a fi fost cel mai puternic 
lider sindical al Americii — James Ridlle Hoffa —, dis- 
părut în 1975 din parcarea unui restaurant şi declarat 
mort, în mod oficial, în 1983, chiar dacă nimeni nu a 
dat de urma cadavrului său? Să fi reapărut cel pe 
care Robert Kennedy, ministrul Justiţiei în adminis- 
traţia fratelui său, John Fitzgerald, a reuşit cu greu 
să-l trimită după gratii de unde l-a scos graţierea 
semnată de președintele Nixon? Să fi reapărut cel 
considerat a fi fost ucis de Mafia cu care ar fi avut 
relaţii „fluctuante”? 


„Baronii mişcării sindicale americane”, spune primul 
paragraf al articolului, „s-au strîns aici la 10 ianuarie, 
în fortăreața AFL-CIO (Federaţia Americană a Mun- 
cii-Congresul Organizaţiilor Industriale), în spatele 
uşilor închise, ca de obicei, publicului”. Mă dumi- 
resc — este vorba despre James P. Hoffa, fiul lui 
Jimmy, astăzi el însuși liderul temuţilor sindicalişti 
din Teamsters, sindicatul camionagiilor. Hoffa cere o 
reformă radicală a AFL-CIO, descentralizarea puterii 
acaparate de această instituţie şi anunţă că, după el, 
AFL-CIO nu trebuie să primească mai mult de jumă- 
tate din banii pe care astăzi sindicatele îi varsă în 
conturile AFL-CIO. 

Deschid un ziar românesc şi citesc despre o federaţie 
sindicală care se lăbărțează zilnic, devenind (hodo- 
ronc-tronc!) o imensă caracatiță a lumii mediatice. 
Firmei sindicatelor din industria petrolieră, Global 
Media, nu-i era de ajuns că „deţine Realitatea TV, 
Alfa TV, Radio Total, ziarul Ziua şi o salbă de televi- 
ziuni şi posturi de radio locale”. 


Aflăm că „sindicaliștii conduși de Liviu Luca au 
cumpărat, luna aceasta, încă 30% din acţiunile ziarului 
Ziua, astfel încît acum cotidianul le aparţine în totali- 
tate” şi că negociază „preluarea pachetului majoritar 
de acţiuni la ziarul Independentul”. Ni se reamintește 
că „Liviu Luca, liderul sindicaliştilor petroliști acţionari la 
Global Media, este una dintre cele mai influente per- 
soane din viața publică. Pe lîngă mass-media cumpă- 
rate, trustul are un parteneriat cu Prima TV şi Radio 
Star — ale lui Cristian Burci. De altfel, Global Media 
sînt asociaţi în Graffiti Press, axată pe editare”. 


În septembrie trecut, un alt ziar românesc observa 
că, în vreme ce în Occident patronatele reprezintă o 
forță extraordinară care aproape dictează politicile 
economice, în România pre-electorală ditamai confede- 
rațiile patronale se căciuleau pe la ușile partidelor 
politice și negociau de o manieră „jenantă”. „Ştiţi care 
este rezultatul acestor temeneli?”, se întreba autorul 
articolului. Şi răspundea: „Pe de-o parte, întrevederile 
respective (între liderii patronali și cei politici) se 
încheie cu minunate și nemaiuzite promisiuni elec- 
torale, care (culmea!) poartă și girul acestor organi- 
zaţii de afaceri, iar pe de altă parte, orice om politic 
se va putea lăuda cu ideea că, uite, la mine vin 
businessmenii să-mi ceară aia și aia...”. Titlul artico- 
lului — „Ce caută patronatele printre partide?”. 


Urmînd firul analizei comparative între ceea ce se 
întîmplă în România şi „acolo unde vrem noi să 

ajungem”, lumea occidentală, mai pot fi exprimate 
nişte întrebări: „Ce caută federaţiile sindicale printre 
proprietarii de trusturi media? De unde şi pînă unde 
trebuie Federaţia Sindicală Independentă PETROM 
să devină un imperiu media?”. 

Menirea sindicatelor nu este aceea de a se număra 
printre cei care își împart monopolul presei. O presă 
aflată în mîinile sindicatelor nu poate fi cu nimic mai 
curată decît o presă aflată în mîinile partidelor politice. 
Pericolul reprezentat de manipularea presei de către 
sindicate nu este cu nimic mai redus decît cel con- 
stituit de manipularea mijloacelor de informare în 
masă de către partidele politice. Dimpotrivă. Cînd 
baronii sindicali devin şi baroni media, presa adevărată 
ar trebui să aibă insomnii. 

Cineva ar trebui să-și ia inima în dinţi şi să spună: 
Jimmy, hopa. 


(Jurnalul Naţional, 28 ianuarie 2005) 

La cine scrii, domn'le? 


Mă aflu în grădina unui restaurant bucureștean. Un 
prieten ţine morţiş să-mi prezinte un posibil investitor, 
om doldora de bani, gata să finanţeze un ziar „ca 
lumea”. Ne cîntărim reciproc pe sub ramele ochelarilor 
de soare. Spre finalul mesei, învîrtind coniacul în 
paharul bulbucat, mă întreabă scurt: „La cine scrii, 
domn'le?”. 

„La nimeni”, răspund. Răspunsul îl amuză. Mă amuză 
amuzamentul său. Deschide o mapă așezată tacticos 
pe masă. „Păi, uite aici articolele dumitale din...” „Oh — 
spun —, voiaţi să întrebaţi «unde scrii?»”. Prietenul 
meu, intermediarul întîlnirii, diplomat din născare, 
dă s-o dreagă: „Ei, chestiune de semantică”. „Da”, zic 
eu. „Staţi puţin”, replică potenţialul patron de gazetă. 
„Lăsaţi chestia asta cu semantica.” 

Cum semantica mi se pare o chestie bună, eu unul 
nu o las și încep să-i explic celui pe cale de a deveni 
un Rupert Murdoch al românilor că mai interesant 
ar fi să ne întrebăm pentru cine scriem, cui ne adresăm, 
adică. „Vrei să spui că Cutare nu-ţi spune ce şi cum 
să scrii ?”, mi-o taie preopinentul. „Exact.” „E un prost.” 
„Dimpotrivă, e deștept.” „Păi, dacă vreau, eu pot să 
fiu şi mai deștept.” „Da?” „Da. Nici eu nu o să spun 
oamenilor ce și cum să scrie. O să-ți spun dumitale 
şi dumneata le spui lor, că doar ești directorul ziarului.” 
„Care ziar?” „Ziarul meu. Îi dăm drumul în trei luni.” 
„Fără mine.” Rîde. 

„Bine. Cît iei pe articol acum? Eu îţi dau dublu. Chiar 
triplu, dacă e nevoie.” „Nu e nevoie, e doar impo- 
sibil.” „Zi, domn'le. Nu mă tocmesc. Cît iei acum?” 
„Nimic. Scriu de plăcere.” E prima oară într-un ceas 
de vorbă cînd îl simt pierdut. E prima oară în viața 
lui cînd nu poate da dublu, triplu „dacă e nevoie”. Şi 
pentru asta nu mă va ierta vreodată. 


Îmi aduc aminte de acest episod la o sticlă de 
Herradura Afiejo, pe terasa unui restaurant din 
Coyoacan - nu departe de Casa Azul, cuibul Fridei 
Kahlo şi a lui Diego Rivera — unde prietenul meu, 
Carlos F, tocmai îmi descifrează războiul de presă 
dintre susţinătorii şi detractorii controversatului pri- 
mar al capitalei mexicane. 


Întors la hotel, îmi iau poșta electronică şi mă amuz 
citind un articol trimis din București. Un gazetar 
zglobiu scrie în bășcălie despre alt gazetar zglobiu, 
acuzîndu-l că „scrie la Cutare”. Mă întreb cît de repede 
va veni replica: „Tocmai el vorbeşte, care scrie la 
Cutare...”. Abia ajuns în Washington, găsesc replica 
atît de previzibilă în altă tranșă de mesaje electronice. 


Românii se căsăpesc reciproc pe ce nu au — bani. Se 
căsăpesc şi pe ce au — bani. Între timp, presa scrisă, 
văzută şi auzită a încăput pe mîinile celor care au 
făcut bani frumoși, aiuritor de mulţi bani. Și într-o 
țară foarte săracă, dar garnistă cu o trupă de miliardari — 
azi în lei, mîine în euro şi dolari — percepţia este că 
toţi banii frumoşi se fac urît. Aşa că, oriunde scrii 
astăzi, oriunde apari pe sticlă și orice microfon ronţăi, 
nu poţi scăpa de colierul suspiciunile care ţi se atîrnă 
de gît. 

Ciudad de México (Distrito Federal). Mă uit pe geamul 
hotelului de cinci stele. În spate se află fostul sat 
olimpic. Închid ochii și le revăd pe Lia Manoliu 

(58,28 m) şi Viorica Viscopoleanu (6,28 m) cîștigînd 
aurul în '68. Și-l mai văd pe Bob Beamon plutind şi 
amuţind planeta preţ de 8,90 m! Mă revăd citind 
cronicile sportive ale unor Petre Gaţu, loan Chirilă, 
Emanuel Valeriu ori Radu Urziceanu. Dar mi-e 
imposibil să mă imaginez cu aproape patru decenii 
în urmă, terminînd o altă tabletă semnată Radu 
Cosaşu, punînd mîna pe telefon şi stropşindu-mă la 
autorul ei: „La cine scrii, nea Relu?”. Eram fericit 
să-l citesc. Sînt și azi. Oriunde ar scrie. 


Unii cred că libertatea a complicat viața multora. Eu 
cred că prostia. 


(Jurnalul Naţional, 7 octombrie 2005) 

VII 
Cvasiportrete 


„Omul, acest duşman” 


Înainte de Havel şi Michnik, de Konrâd şi Kuron, de 
Iosif Brodski și Danilo Kis, înainte de Soljeniţin, 
Kolakowski și chiar Djilas cu a sa Noua clasă: O 
analiză a sistemului comunist (1955), a fost Czesław 
Miłosz. În anumite privinţe, pentru mine el a rămas 
întotdeauna acolo — înaintea multora. 


Pe vremea cînd modestul meu eseu Frig sau Frică? 
Sau despre condiţia intelectualului român de azi apărea în 
traducere franceză și era difuzat în foileton de Europa 
liberă, un comentator occidental observa influenţa pe 
care o exercitase asupra mea Gîndirea captivă. Comen- 
tatorul menţiona şi cîteva contribuţii inedite, foarte 
incitante, pe care le-aș fi adus liniei de gîndire și 
analiză a lui Mitosz. 

M-am îngrozit din două motive și în două situații 
diferite. Prima oară, în buncărul meu bucureştean de 
paria al societăţii comuniste nu citisem pînă atunci 
cartea lui Mitosz, dar nu m-ar fi crezut nimeni. La 
urma urmelor, puteam fi doar un plagiator norocos, 
nu? 

A doua oară, după ce am ajuns în America. Prima 
carte pe care o cumpăram era, cum altfel, The Captive 
Mind, by Czesław Miłosz, apărută la Vintage Books 
în 1981, tradusă de Jane Zielonko. Chiar și Vladimir 
Tismăneanu, care avea să traducă peste cîțiva ani eseul 
meu în engleză, prefațîndu-l cu un text foarte generos, 

va fi avut îndoieli că nu-l citisem pe Mitosz în România. 
Aşadar, şocul meu american începea chiar de la cartea 
lui Czesław Miłosz, căci înțelegeam definitiv modestia 
demersului meu eseistic. 


Peste o vreme, aveam nu doar să-l cunosc pe Miłosz, 
ci chiar să am onoarea de a-i fi coleg pentru cîțiva 
ani într-un prestigios comitet. Ne întîlneam cam de 
două ori pe an. După apariţia ediţiei engleze a textului 
meu, i-am trimis un exemplar. Cîteva luni mai tîrziu, 
aflați la New York, mă invita la masă pentru a-mi 
împărtăşi cîteva gînduri despre volumașul meu. Cu 
politeţea fostului diplomat, Miłosz avea să-mi spună 
că s-a bucurat să aibă încă o dovadă despre cît de 
mult influențase cartea scrisă de el în 1951/1952, 
într-un Paris total fascinat de Stalin, intelectuali central 
şi est-europeni din generaţii diferite. A rîs copios 
aflînd că nu îl citisem decît după ce ajunsesem în 
America. 


Scriu aceste rînduri într-o duminică senină, abando- 
nînd făcutul bagajului pentru o vizită la București, 
după ce ziarul de dimineaţă aduce ştirea trecerii lui 
Miłosz în neființă. Întrebat despre cauzele morţii, 
asistentul său răspunde celor de la Associated Press 
cu o simplitate nu tocmai comună situaţiilor cînd 
dispar personalități de acest calibru şi amănuntele 
devin de-a dreptul indecente: „E vorba de moarte, 
pur și simplu moarte. Îi venise timpul — avea 93 de 
ani”. 


Unul dintre giganții secolului trecut, Czesław Miłosz 
află de la un alt uriaș al aceluiași veac infernal, Papa 
Ioan Paul al II-lea, că: „În poezia dumneavoastră, faceți 
doi paşi înainte şi unul înapoi”. Amuzat de această 
imagine care sugerează „tangoul leninist”, Mitosz răs- 
punde: „Sfinte Părinte, cum aş putea proceda altfel 
în acest secol?”. 


288 


Absurdistan 


Care secol? Ce fel de secol? — se vor întreba cei 
norocoși a fi atît de tineri spre nu a-și aminti chipul 
veacului cu un obraz devastat de fascism și cu celălalt 
mîncat de comunism. Secolul în care Miłosz avea să 
descopere „incredibila inumanitate de care este capabilă 
ființa umană”. Unul dintre capitolele Gîndirii captive 
se intitulează: „Omul, acest dușman”. 


Cine a uitat sau nu ştie, dar vrea să afle ce a fost 
comunismul nu are nimic de făcut decît să citească 
acele pagini. Este una din șansele de a evita noi capti- 
vități ale gîndirii. 


Jurnalul Naţional, 27 august 2004) 

Mai blind şi mai drept 


Pe 25 decembrie, loan Alexandru ar fi împlinit 63 de 
ani. Există undeva cîteva fotografii deja îngălbenite. 
Sîntem patru — Constanţa Buzea, Adrian Păunescu, 
Ioan Alexandru și eu, colegi în grupa 503, Filologie 
Română, promoţia 1968. Rîdem cu gura pînă la urechi. 
Părem a nu avea habar ce ne va aduce viaţa, ca să nu 
mai spun că sîntem absolut „în necunoştință de cauză” 
de ceea ce aveam să ne aducem unii altora, luînd 
cărări atît de diferite şi supunîndu-ne la atîtea rupturi 
violente și definitive. Închid ochii și îl aud pe cel 
dus dintre noi bolborosind ca în transă: „Lumină lină 
lini lumini/ Răsar din codrii mari de crini/ Lumină lină 
cuib de ceară/ Scorburi cu miere milenară”. 

Una dintre puţinele cărți pe care am dorit să le iau 
cu mine, atunci cînd a trebuit să părăsesc România — 
24 iulie 1985 —, era culegerea de Colinde întocmită de 
G. Breazul, scoasă în colecţia „Cartea Satului” de Fun- 
daţia Culturală Regală „Principele Carol”, în 1938, la 
Scrisul Românesc SA din Craiova. Mi-a fost „reţi- 
nută” la Aeroportul Internaţional Otopeni. Am recu- 
perat-o. O răsfoiesc mai ales de Crăciun şi de Paști. 
Desenele lui Demian sînt o splendoare. 

La sfîrşitul acestui an, după atîtea luni de furii, patimi 
şi orbiri, aş dori să-i invit pe cititorii Jurnalului Naţional 
să-și plece ochii, în seara de Ajun, pe varianta moldo- 
venească a unui colind care se numeşte „Maria se 

preumbla”, cules de G. Cucu. Rămîn suficiente zilele 
anului cînd, din acest colț de pagină ca şi din altele, 
cei care ne citesc sînt bombardaţi cu neliniști și vești 
proaste pentru a ne datora unii altora, ca şi nouă 
înșine, un moment de liniște. 


E mare nevoie (nevoie ca de aer!) și de vești bune. 
Vestea pe care o aduce acest colind ne ajută, în fiecare 
an, să simţim dramul de dumnezeire care a fost pus în 
sufletul nostru, miracol pe care ne pripim prea din cale 
afară să-l batjocorim peste an. Cu sau fără zăpadă, cu 
sau fără cetina verde a bradului, în aceste zile avem 
şansa să reaprindem în sufletul fiecăruia dintre noi acea 
lumină lină fără de care nu putem vedea, nici măcar 
pentru o clipă, diferenţa dintre noi şi o haită de fiare: 


Coborît-a, coborit, Dar iată, că pe'nserat, 
Coborît-a Duhul Sfînt, Într'un grajd s'a așezat; 
La ușa bisericii, Şi-a născut, pe fiìn uscat, 
La icoana Precestii. Prunc frumos și luminat. 
Icoana maichii 'ntrebară Frumos nume ce I-a dat: 
„Ce veste-ai adus în ţară?” „Isus Cristos, Împărat”. 
Veste bună aduce'n ţară, Frumos nume ce I-a pus: 


Duhul Sfînt, cînd se coboară. „Isus Cristos, lisus”. 


Sfînta Fecioară Maria 
Va să nască pe Mesia; 
Şi umblă din casă'n casă 
Şi nimenea nu o lasă. 


Sărbători fericite şi un 2005 mai blînd și mai drept cu 
noi toţi! 


(Jurnalul Naţional, 22 decembrie 2004) 

Printre atîtea uriașe mirări ale lui ianuarie 1990, cea 
provocată de faptul că urma să realizez tocmai eu 
primul interviu pe care îl acorda dl Ioan Mihai Pacepa 
după evenimentele din decembrie 1989 a fost poate 
cea mai șocantă. Mă revedeam în acel avion al com- 
paniei Austrian Airlines în care părăseam România în 
ziua de 24 iulie 1985, după ani de hărţuială și o grevă 
a foamei de 40 de zile, și acea imagine a unei familii 
împuţinată de frică şi incertitudini nu se potrivea 
deloc cu imaginea unor loan Mihai Pacepa și Dorin 
Tudoran petrecînd o jumătate de zi împreună pentru 
a discuta şi imprima un interviu. 

În cei patru ani şi jumătate pe care îi trăisem deja în 
America avusesem şansa să aflu de la oameni demni 
de toată încrederea nu doar în ce constaseră eforturile 
dlui Pacepa de a trezi la realitate autoritățile ame- 
ricane în legătură cu Ceaușescu și regimul său criminal, 
dar și despre furcile caudine pe sub care continua să 
treacă ciclic fostul Şef al Direcţiei de Informaţii Externe 
a Securităţii. Totuşi, vieţile noastre fuseseră prea 
diferite pentru ca Dorin Tudoran să nu aibă mai mult 
decît o strîngere de inimă împărțind cu loan Mihai 
Pacepa o jumătate de zi de discuţii. 


După politicoasele, protocolarele formule de intro- 
ducere, m-am trezit — ca de atîtea ori în viață — făcînd 
„ce nu se face”: i-am mărturisit dlui Pacepa starea 

mea de inconfort. S-a uitat la mine mai mult pe sub 
ochelari decît prin lentila lor, a zîmbit cu o tristeţe 
discretă şi mi-a spus: „Vă înţeleg. E normal. Din păcate 
nu avem timp acum să discutăm motivele reacției 
dumneavoastră. Haideţi să încercăm să realizăm acest 
interviu. Dacă reușim, bine. Dacă nu — renunțăm. 
Dacă reușim, avem șanse să discutăm și alte lucruri, 
altădată şi pe îndelete”. Am reușit. Sînt şi astăzi 
bucuros că am trecut peste un prag al reţinerilor care 
îmi părea iniţial mai înalt şi mai strașnic ca Zidul 
Chinezesc. 

La 15 ani după înregistrarea și difuzarea acelei discuţii, 
iată că Jurnalul Naţional este interesat să publice astăzi 
cea mai mare parte a interviului şi să retipărească un 
text al dlui Pacepa publicat în 1996, simultan în ziarul 
Ziua şi săptămînalul newyorkez de limbă română Lumea 
liberă. La şase ani după discuţia noastră, dl Pacepa 
încerca să atragă atenţia încă și încă o dată că deman- 
telarea Securităţii nu prea începuse. 

Cînd mi-a împărtăşit gîndul de a oferi Jurnalului Naţi- 
onal spre publicare şi republicare paginile de astăzi, 
l-am întrebat de ce o face. Mi-a răspuns succint, așa 
cum îi este obiceiul: „Paginile acestea sînt încă de 
stringentă actualitate, deoarece telefoanele continuă să 
fie interceptate ilegal în București și România con- 
tinuă să fie singura ţară din Europa care are 9 servicii 
secrete — toate pline ochi cu foşti securiști”. 


Cu puţin timp în urmă, dna Zoe Petre, fost consilier 
principal al fostului preşedinte Emil Constantinescu, 
scria în Ziua că telefonul Domniei sale continuă să 
fie ascultat. Cînd informaţia despre o astfel de prac- 
tică abominabilă vine de la un fost șef de servicii 
secrete, cu prostul obicei de a se ţine la curent cu 
ceea ce se întîmplă în România, și de la un fost 
consilier prezidenţial, teamă îmi este că informaţia 

cu pricina este adevărată. În timpul mandatului prezi- 
denţial al dlui Constantinescu s-a făcut reanalizarea 
dosarului de condamnare a dlui Pacepa şi s-a dat 
decizia pentru care a mai fost nevoie de ani buni 
pentru a fi pusă în aplicare. 


Dacă nu mă înşeală memoria, la sfîrşitul mandatului 
său, dl Emil Constantinescu avea să spună, parcă, 
ceva de genul: „M-a învins Securitatea” sau: „M-au 
învins structurile...”. Nu cred că toate neîmplinirile 
administraţiei Constantinescu pot fi explicate prin 
forţa deţinută încă de către membrii nu tocmai ai 
fostelor servicii secrete, dar nu poate fi nici o îndo- 
ială că asemenea „cîrtiţe” — mîncînd un cozonac bun 
în toate formațiunile politice românești — s-au simţit 
pentru singura dată amenințate serios în acei ani şi 
au reacţionat cu o duritate și solidaritate de care nu 
au avut nevoie în celelate administrații postdecem- 
briste. Dl Pacepa are dreptate din nefericire unele 
pagini sînt încă de mare actualitate pentru ca o filă a 
istoriei româneşti să poată fi, în sfîrşit, întoarsă. 

Din motive de spaţiu tipografic, am înţeles decizia dlui 
Pacepa de a publica doar o parte a discuţiei noastre. 
Din ceea ce a rămas pe dinafară, cea mai bună parte 
este compusă din întrebări ale mele. Mai importante 
sînt răspunsurile, ele existînd aproape în totalitate 
în textul încredinţat spre publicare Jurnalului Naţional. 
La rîndu-mi, i-am cerut dlui Pacepa să fie de acord 
să reproduc în această prezentare una dintre întrebările 
mele și răspunsul la ea (care nu și-au găsit loc în 
textul oferit Jurnalului Naţional) de către dl Pacepa. 
Le reproduc mai jos, cu speranţa că ele pot oferi ima- 
ginea viltorilor prin care au trecut oameni ca dl Pacepa, 
după ce au hotărît să rupă cu un regim criminal: 


Dorin Tudoranu: Din cîte știu, aţi luat atitudine publică 
numai în 1985. Ce s-a întîmplat pînă atunci? 

Ioan Mihai Pacepa: După ce am obţinut azilul politic 
în Statele Unite, am făcut tot ce am putut ca să pre- 
zint autorităţilor americane adevărata faţă a lui 
Ceaușescu. Din păcate, însă, preşedintele american 
Jimmy Carter, care a fost gazda lui Ceauşescu numai 
cu trei luni înainte de a-mi acorda azilul politic, a 
fost un om mult prea onest ca să poată crede că pre- 
şedintele României nu putea dormi noaptea, dacă nu 
minţise pe cineva în timpul zilei. De fapt, președintele 
Carter nu a crezut o singură vorbă din tot ce am 
raportat autorităţilor americane despre Ceauşescu. 


În decembrie 1989, dubiile care mai rămăseseră în 
legătură cu acurateţea informaţiilor oferite de către dl 
Pacepa autorităților americane aveau să dispară cu 
totul. A fost, de altfel, şi motivul pentru care în acea 
perioadă dl Ioan Mihai Pacepa a fost redescoperit de 
mulți Toma Necredinciosul iar fostul Șef al Direcţiei 
de Informaţii Externe a Securităţii a fost solicitat 
intens să analizeze moştenirea post-Ceaușescu şi 
caracterul deciziilor ori lipsa unor decizii a noilor 
guvernanţi de la Bucureşti. 


În România, dl loan Mihai Pacepa continuă să fie crezut 
de unii și necrezut de alţii. Declaratele motive ale 
desprinderii sale de un sistem abominabil sînt conside- 
rate sincere de unii şi nesincere de alţii. Contribuţia sa 
la prăbuşirea lui Ceauşescu și a sistemului său este 
recunoscută de unii și negată de alţii. Pentru unii, 
este un om care a dovedit că se poate rupe cu un 
sistem criminal, chiar și atunci cînd ai ajuns într-o 
funcţie ameţitoare, pentru alții rămîne un trădător. 


Lucrurile vor sta astfel pentru foarte multă vreme şi 
numai arhivele timpului — a căror deschidere nu o 
poate pripi nimeni — vor aduce răspunsurile pe care 
mulţi le mai aşteaptă cel puţin la unele dintre mirările 
lor. 

DI loan Mihai Pacepa are astăzi o experienţă de viață 
mult prea întinsă spre a nu accepta o asemenea reali- 
tate. Ce pare că nu acceptă este doar să i se refuze 
dreptul de a-şi apăra adevărul. Că adevărul său se va 
suprapune într-o bună zi cu ceea ce vom considera, 
cei mai mulţi dintre noi, că este adevărul-adevărat 
este o decizie a timpului și a felului în care sîntem 
capabili să scriem şi să ne asumăm istoria. 


(Jurnalul Naţional, 14 ianuarie 2005) 

Noapte bună, domnule profesor! 


Abia îmi apăruse o carte la Dacia şi directorul editurii 
mă suna să-mi spună: „Dorine, e de rău. Vor s-o 
topească...”. Venea a doua zi la București pentru dis- 
cuţii la Consiliul Culturii și Educaţiei Socialiste. Urma 
să mă sune cum termină și să ne întîlnim. M-a sunat. 
Ne-am întîlnit „La Doamna Candrea”. Am vorbit. Am 
băut aspru. Lucrurile nu arătau vesel. „Şi, apropo — 
îmi spune Sandy —, un om foarte serios vrea să-ţi 
vorbească în această seară.” Așa am stat de vorbă, 
pentru prima oară pe îndelete, cu Adrian Marino. 


Întîlnirea cu omul din ale cărui tomuri învăţasem 
mai multă carte decît în lungi cursuri la universitate 
a fost un eșec. Ținuse să-mi spună că aș putea evita 
multe necazuri, dacă nu aș fi atît de apropiat de grupul 
parizian Ionesco, Cioran, Monica Lovinescu şi Virgil 
Ierunca. Era păcat de marele meu talent şi nu avea 
nici un rost să-mi fac rău pentru... Şocat, l-am repezit 
cu iuţeala imbecilei tinereţi. Voiam să fie limpede că 
apropiat ori nu de toţi cei menţionaţi, prețuirea mea 
pentru ei nu avea cum să se schimbe. 

La prima sa vizită postdecembristă în Statele Unite, 
dl Marino mi-a transmis că ar vrea să mă vadă. Am 
refuzat cu o impolitețe de care nu mă credeam în 
stare. Peste puţină vreme, viața m-a relocat pentru 
şapte ani în România şi Basarabia, ani în care am 
citit mai tot ce a publicat. Descopeream în noul Adrian 

Marino un critic al ideologiilor avînd la dispoziţie 
un aparat de interpretare excepţional și o exemplară 
deschidere spre valorile liberalismului. Dar mai desco- 
peream, dezgustat, și inapetenţa formațiunilor politice 
istorice — altfel, colcăind de impostori şi analfabeți 
politici — pentru o minte care le-ar fi putut pune la 
îndemînă o înţelegere profundă a politicului. 


În 1999, între două zboruri, aveam să aflu că primisem 
Marele Premiu ASPRO. Preşedintele juriului, Adrian 
Marino, scrisese un Argument extrem de generos. Ajuns 
la Chişinău, l-am sunat să-i mulțumesc. Spre surprin- 
derea mea, dl Marino a început printr-o scuză: „Vă 
rog foarte mult să mă iertaţi pentru mojicia insului 
care v-a...”. I-am spus că deja uitasem reacţia acelui 
beţiv imbecil și că oricum nu el, Adrian Marino, era 
responsabil de cele întîmplate. Dar el se simţea respon- 
sabil. 


Pînă la reîntoarcerea la Washington, contactul meu 
cu dl Marino a rămas foarte strîns. Am schimbat cărţi, 
articole, comentarii, gînduri şi îngrijorări. Discutam 
la telefon ore întregi. Semn că izolarea își lua tainul, 
de fiecare dată cînd terminam îmi spunea: „Mă sunaţi 
săptămîna viitoare, nu-i aşa?”. „Bineînţeles, domnule 
profesor.” Nu înţelegea de ce continuam să-i spun 
„domnule profesor”, doar îmi spusese că nici o uni- 
versitate din România nu-i oferise o poziţie de pre- 
dare. Îi mărturisisem că birocraţia administrativă nu 
mă interesa. „Excepţionalismul” românesc se mani- 
festă şi prin prezenţa unor Ion Dodu Bălan și Ghiță 
Florea printre universitari și cu ţinerea lui Adrian 
Marino la distanţă de o catedră. Dimitrie Cantemir 
la grajduri şi struţo-cămilele în jilțurile Academiei 
Română este oricînd o posibilă siglă a insanităţii 
noastre socioculturale. 

I s-au reproșat multe dlui Marino. Nu sînt Dumnezeu 
şi nu am căderea să judec ceea ce nu știu pînă la 
capăt. Ştiu, în schimb, că sîntem prea mulţi cei 
vinovaţi de a fi trecut pe lîngă acest mare cărturar cu 
superficialitate și suficiență. Mă simt vinovat că a 
murit nerevendicat cum se cuvine de o Românie care 
se vrea profundă, dar continuă să mizeze pe nimicuri. 


Mă apasă greu vinovăția că nu am ascultat repetatele 
rugăminţi ale cărturarului de a dedica „trei ore, numai 
trei ore pe zi, dle Tudoran”, pentru a termina o 
anume carte pe care el era convins că o pot duce la 
capăt. „Doar singur aţi scris acel vers: «Murdărit de 
toate clipele zilei, am uitat gustul eternităţii»”, 
încerca el să mă convingă. 


De ce n-am considera eternitatea drept lucrul dus la 
capăt în chip desăvîrşit? Adrian Marino a avut obsesia 
lucrului temeinic făcut — o stare nenaturală pentru 
români. Nu-i pot promite nici acum că voi găsi vreo- 
dată acele trei ore pe zi. Tot ceea ce pot face este să 
şoptesc: Noapte bună, domnule profesor. Odihniţi-vă 
în pace... 


(Jurnalul Naţional, 25 martie 2005) 

O naţiune imaginară: 
Basarabia, mon amour 


Cei şapte ani petrecuţi în Republica Moldova m-au 
învăţat că, deși rămîne pentru mulți locul în care nu 
se întîmplă nimic, mai ales nimic din cele ce se 
întîmplă la alţii, Basarabia este un spaţiu în care se 
întîmplă ceva, și încă ceva foarte serios — o cumplită 
criză de identitate. 


Înţelepţi de toate felurile şi de pretutindeni nu mai 
prididesc să le explice basarabenilor cine sînt. Demer- 
sul este cumva facilitat de faptul că basarabenii nu se 
prea pricep să spună ei înșiși cine sînt, pentru 
simplul motiv că par a nu mai şti cine sînt. Dincolo 
de nivelul retoric, încărcat de toate mitologiile de 
rigoare parafate de celebrul verdict eminescian: „Noi 
sîntem români și punctum!”, materialul rămîne şubred. 
Un brutal ping-pong între pumnii de fier ai istoriei a 
transformat milioane de oameni într-o naţiune aproape 
imaginară. 

Am citit mai tot ceea ce cred elitele basarabene despre 
identitatea locului. Am rezistat la un registru întins 
de tînguieli ori răsteli, de la resemnarea mioritică 
fără mioare la ideologii create de analfabeți hiperactivi. 
Am închis ochii la postmodernismul unor oameni 
fără experiența modernităţii și am descurajat somnam- 
bulismul epistemologic al unor rătăciți cumsecade. 
M-am făcut chiar că nu văd stupiditatea unor eforturi 

deconstructiviste săvirşite pe buza prăpastiei. Am 
văzut carismatici locali fierbînd împotriva foştilor 
comuniști basarabeni pentru a se arunca apoi la picioa- 
rele șleahtei comunisto-securiste din „țărișoară”. 


Citesc destul de regulat cîțiva dintre scriitorii de vîrf ai 
Basarabiei. Sînt îndrăgostit de tablourile cîtorva pictori 
basarabeni. Continuu să fiu, pe cît posibil, aproape 
de oameni care au crescut sub ochii mei, devenind 
subtili analiști de fapte și împrejurări politice. Îmi 
lipsesc nesfîrşitele conversații la un urcior de „jin 
negru de Primae”, pe malul Nistrului, rîu despre care, 
la supărare (și cînd nu e el supărat?) prietenul meu 
Gicu Chiriţă nu mai ştie de curge la vale sau la deal. 
Totuși, imaginea cea mai percutantă — nici oftată, 
nici semeaţă — despre ceea ce este Basarabia o dă un 
cantautor straniu, cu o voce mai behăită, mai plină 
de falsete decît cea a lui Serge Gainsbourg și cu înfăţi- 
şarea unui raket mucalit. 


Născut în 1970 în satul Nișcani, raionul Călărași, 
Pavel Stratan nu filozofează la nesfirșit în legătură 
cu ceea ce ar fi putut sau ar fi trebuit să fie Basarabia 
astăzi. Nu se întreabă nici măcar cine ar fi putut fi el 
însuşi. Nu se omoară să dea un răspuns la întrebarea 
„persană” cum poate cineva să fie basarabean. Cu o 
intuiție extraordinară, el merge direct la ţintă, poves- 
tind cine este. Asemeni celebrului personaj Forrest 
Gump, Stratan este cel mai bun Stratan care poate 
rezulta din multele, iremediabilele lui handicapuri. 
„Dacă” nu intră în ecuaţia artistic-existenţială a acestui 
trubadur de o sinceritate dezarmantă. Și singura epi- 
demie de care are nevoie Basarabia în acest moment 
este una de sinceritate, de asumare a propriei iden- 
tități. 

Basarabia este ceasul nostru cu cuc. Doar Dumnezeu 
ştie dacă pasărea cu pricina e moartă ori nu. Dar, ce 

e valabil pentru vultur — „vulturul mort nu cade 
niciodată din cuib” — ar trebui să fie adevărat şi pentru 
cuc. Cît privește ceasul lui Stratan, între două strofe 
ale acestui pictor nu mai naiv decît Rousseau Vameșul 
şi trăgînd cu ochiul la suprarealitatea diavolească a 
lui Dali („Ceasul nu mai bate/ Oară'i douăsprăzăș 
fix./ Doamne, ce înseamnă/ Oare semnul X?” și „Mai 
cîntă o dată./ Fix la douăsprăzăș! fix./ Cred că oricum 
ceva înseamnă/ Semnul ista X.”), uluitor rămîne că, 
pentru basarabeni, al doisprezecelea ceas pare să nu 
(mai) aibă semnificaţia pe care o are pentru cei la 
ale căror isprăvi se uită cu jind. 

„La vale, «aş vre să mărg numai la vale/ C'la vale 
oleacă-i mai ușor dă mărs./ Şi dacă-i vorba de parale, 
eu vreau nu vorbe, da’ parale!/ Şi-n vale să mă 
aştăpte-un «Mărsădăs»!”, bolborosește Stratan. Dacă 
trebuie să faci ceea ce spune nu ceea ce face doc- 
torul, basarabenii e bine să asculte la ce cîntă Stratan, 
dar de mers să încerce a merge ş'olecuţă la deal. Nici 
măcar populaţia „ţărișoarei” nu-i formată din 22 de 
milioane de păstori Becali, îmbrăcaţi în Hugo Boss 
pe care, în vale, să-i aștepte 22 de milioane de 
„Mărsădăsuri” Maybach. 


Jurnalul Naţional, 1 aprilie 2005) 

Harul divin şi dreptul divin 


Lovit de tragedii care l-au lăsat singur pe lume foarte 
devreme, Karol Wojtyła şi-a căutat familia în legea 
lui Dumnezeu. A găsit-o şi, după ce a devenit condu- 
cătorul Bisericii catolice, a impus un model greu de 
egalat, în care forța morală, curajul și umilinţa s-au 
regăsit de minune. Părăsindu-ne, cel care în 1979 
spunea polonezilor sufocaţi de comunism: „Nu trebuie 
să vă temeţi !”, a lăsat în urma sa cam tot atîtea bunuri 
lumești cît un modest pensionar din Gdansk. Karol 
Wojtyła a reprezentat măreţia născută din tragedie şi 
accesul la harul divin. 


De partea cealaltă a unui canal nu mai lat decît o 
mînecă s-a jucat ceea ce britanicii speră să fie ultimul 
act al unei tragi-comedii născute din măreție. Tragedia 
este cea a unui om neavînd nici un fel de vocaţie 
pentru partitura destinată lui de un fost imperiu. 
Măreţia — cîtă mai este — aparţine unei coroane pe 
care episoade dintre cele mai jenante au făcut-o uneori 
să arate ca felinarul unui bordel. 


Recăsătorindu-se, după lungi decenii de adulter, prinţul 
Charles încearcă să pară, în sfîrșit, pregătit pentru 
Tron. Apărătorii prinţului ne atrag atenţia că dreptul 
de a avea amante a constituit dintotdeauna un „drept 
divin” al regilor, dăruit lor ca răsplată pentru că au 
fost obligaţi de atîtea ori să accepte căsătorii în care 
primează „rațiunea de stat”. 

Presa a readus pe tapet episodul în care, înțelegînd 
că tînăra mireasă, Diana, aștepta ca soţul să-i fie fidel, 
Charles ar fi întrebat-o uluit: „Chiar aștepți de la 
mine să fiu primul prinţ de Wales din istorie care să 
nu fi avut o amantă?”. Ceea ce a urmat e de-acum 
istorie, şi nu neapărat una glorioasă, gîndindu-ne fie 
şi numai la cîtă suspiciune va continua să planeze 
asupra condiţiilor în care a murit prinţesa Diana. Cît 
despre Camilla Parker Bowels, ea este o variantă pe 
dos a Penelopei — Camilla nu a penelopat în așteptarea 
soţului, ci în așteptarea amantului. 


În testamentul său, la care a început să lucreze la un 
an după ce a devenit Suveran Pontif, Papa Ioan Paul 
al II-lea şi-a cerut iertare de la noi toţi. 


La cererea episcopului David Stancliffe, prinţul Charles 
a trebuit să-i ceară iertare fostului soţ al Camillei, 
Andrew Parker Bowels, pentru adulter şi ruinarea 
căsătoriei celor doi. Scuzele au fost primite cu dragă 
inimă, căci fostul soț al Camillei nu e nici el vreo 
ușă de Biserică. Drept răsplată, Andrew Parker Bowels 
a fost unul dintre invitaţii de onoare la căsătoria fostei 
sale soţii cu (mai știi?) viitorul rege al Angliei. 

Papa loan Paul al II-lea a fost convins că a scăpat 
tentativei de asasinat a turcului Agca doar grație unui 
miracol. În 1982, a făcut un pelerinaj în Portugalia și 
a depus glonţul care ar fi trebuit să-l ucidă pe altarul 
Madonei din Fatima. Pe Agca l-a vizitat în puşcărie, 
a luat în palmele sale palma care găzduise pistolul 
care ar fi trebuit să-i aducă moartea, a mîngiiat-o şi l-a 
iertat pe atentator în numele său și al lui Dumnezeu. 


S-a vorbit mult despre seninătatea cu care a părăsit 
această lume Papa Ioan Paul al II-lea și despre expresia 
serenă a chipului său din urmă. Funeraliilor sale, 
urmărite de peste două miliarde de oameni, nu pare 

să le fi lipsit nimic din tot ceea ce merita să le încarce 
de recunoştinţă și de un suprem simbolism. Totuși, 
eu unul cred că a lipsit ceva. 


Aflînd de moartea Papei, Mehmet Ali Agca, deținut 
astăzi într-o pușcărie din Turcia, a cerut să i se dea 
dreptul de a merge la Roma spre a-și lua rămas bun 
de la cel care îi acordase iertarea. Cum Agca e în 
arest pentru comiterea altei crime, cererea i-a fost 
refuzată. 


Sînt sigur că Sfîntul Părinte ne-a părăsit cu o undă 
de tristeţe, căci, din păcate, una dintre lecţiile supreme 
pe care s-a străduit să ni le inculce mai are mult pînă 
a ne convinge. Acea spirituală Via della Conciliazione 
desenată de el este încă infinit mai puţin populată 
decît artera stradală cu același nume, atît de aglome- 
rată în timpul funeraliilor sale. Şi, pentru asta, da, 
polonezi ori nu, cred că trebuie să ne temem. 


Jurnalul Naţional, 22 aprilie 2005) 

Neliniştitul Aurel (I) 


Ne-am cunoscut spre sfîrşitul anilor '60, începutul 
anilor '70. Venit din Transilvania, dintr-un mediu uni- 
versitar, avea ștaiful căruia îi duceam dorul în marea 
bucureşteană fierbînd de atîţia învolburaţi geniali pen- 
tru care eticheta era un moft. Ne-a apropiat cititul. 
Schimbam cărți și le discutam în lungi partide peripa- 
tetice. Pe vreme frumoasă o luam de la Piaţa Unirii 
spre Şosea. Băteam Şoseaua de cîteva ori şi o luam 
înapoi. Începusem să fiu interesat de Kierkegaard și 
m-a încurajat cu pasiune. Recitind în America 
Kierkegaard: Construction of the Aesthetic, îmi reveneau 
în minte discuţiile cu el despre cum îl citise Adorno 
pe frustratul, melancolicul danez. 


Cîţiva ani am împărțit unul dintre birourile unei reviste 
literare. Continuam să vorbim despre cărţi, dar poli- 
ticul devenise deja subiectul preferat. Multă vreme a 
încercat să mă tempereze, să-mi arate şi partea plină 
a sticlei — părțile acceptabile ale unui sistem pe care 
eu unul începusem să-l detest „prea în gura mare”. 
După excluderea mea din acel „colectiv redacțional”, 
avea să-mi reproşeze că nu l-am ascultat, că m-am 
expus prea mult și inutil. Dialogurile noastre deveni- 
seră din ce în ce mai rare. Cînd se produceau, aveau 
o intensitate ale cărei resorturi nu aveam cum să le 
descifrez atunci. 


Spre sfîrşitul anilor '80, am primit de la el o scrisoare. 
Incepea astfel: „Dragă Dorine, nici nu ştii câtă dreptate 

ai avut...”. Ştiam. Mă anunţa că intrase în disidenţă, 
copiii îi erau agresaţi pe stradă, mă rog, tot tacîmul 
ruperii de turmă. Cînd s-a hotărît să părăsească 
România, am făcut tot ceea ce s-a putut ca să obţină 
viza de intrare în Statele Unite. Şi a obținut-o, deși 
unele informaţii îl caracterizau drept „un personaj 
extrem de controversat”. 


În 1989 mi-a anunţat data la care urma să sosească. 
L-am așteptat o zi, două, trei... Pe la sfîrșitul lui august, 
cred, primeam un scurt mesaj de la el. Îmi spunea că 
şi-a amînat plecarea în ultimul moment, fiindcă „în 
România se întîmplă lucruri foarte interesante”. În 
decembrie '89 sau ianuarie '90, l-am zărit într-un 
reportaj despre Revoluţie — devenise, parcă, purtătorul 
ei de cuvînt și directorul „Televiziunii Române libere”. 
Am avut o strîngere de inimă care nu s-a stins cu 
totul probabil niciodată. 


În februarie 1990, mă reîntorceam pentru prima oara 
în România. L-am căutat. Era plecat în Israel. Urma 
să revină în acea seară. A doua zi dimineata, la 7:30, 
mă căuta la hotel și aveam să facem o plimbare „ca 
pe vremuri”, de data aceasta doar între Interconti- 
nental și Casa Scînteii, devenită Casa Presei Libere. 
Dialogul avea să fie unul foarte agitat. Insista să-l 
văd pe dl Ion Iliescu. Lipsa mea de interes îl nedu- 
merea. Insistenţa lui mă contraria. 

În ziua plecării mele spre Washington, m-a așteptat 
la hotel cu o mașină. Mă întorsesem de la Bellu Catolic, 
unde tatăl meu se află înhumat nu departe de Cardi- 
nalul Hossu pe care l-a divinizat. Mi-a retransmis 
invitaţia dlui Iliescu. Așa l-am întîlnit pe noul șef al 
statului, în primul său birou, pe Dealul Mitropoliei, 
nu departe de Strada Didiţel unde locuia de atîta 
vreme prietenul meu. Întîlnirea a fost plăcută, cu 
cîteva momente pe măsura unei revoluţii despre care 

nu se știa bine cum a început. Cum nu se ştia prea 
bine nici cînd și, mai ales, cum avea să se termine ea 
pentru atâţia dintre cei care în august 1989 ştiau că 
„în România se întîmplă lucruri foarte interesante...”. 


Am plecat spre Washington tulburat. Înțelegeam că 
prietenul meu se precipitase într-un angrenaj față de 
care eu unul aveam reţineri „de fond și de detaliu”. 
Nu eram convins nici că proaspăta lui numire ca amba- 
sador al României la Naţiunile Unite avea să fie ceea 
ce-şi imagina el cu un entuziasm aproape irațional. 
Anii care au urmat s-au dovedit pentru el un amestec 
de întîmplări dintre cele mai contradictorii. Aș fi pre- 
ferat să nu-l văd trecînd prin unele dintre ele, dar 
prietenului meu, Aurel, nu i-a păsat niciodată că poate 
deveni „un personaj extrem de controversat”. Era prea 
îndrăgostit de proiectele lui spre a se lăsa intimidat 
de realitate. 


(Jurnalul Naţional, 17 iunie 2005) 

La Naţiunile Unite, Aurel s-a simţit în largul său. 
Performanţele lui au fost excelente şi România a reuşit 
să repare ceva din deficitul de imagine acumulat „în 
anii de tristă amintire”. Mă suna frecvent, noaptea 
târziu, şi-mi vorbea despre succesele sale cu o emoție 
şi o mîndrie pe care scepticismul meu le întîmpina 
cu un entuziasm mai redus decît şi-ar fi dorit el. 
Relaţiile lui cu Bucureștiul n-au întîrziat să devină 
tensionate. Decizia centrului de a-l scoate de la Na- 
ţiunile Unite şi a-l acredita ambasador la Washington 
a fost percepută de Aurel drept o retrogradare. Am 
discutat îndelung despre asta şi am simţit că, în final, 
va face pasul pe care l-a ocolit în vara lui 1989. 


Pe cînd se afla la New York, încerca să mă convingă 
de unul dintre proiectele sale — cu el la Naţiunile 
Unite, eu aș fi fost cea mai potrivită soluţie pentru 
Washington, apoi, s-ar fi produs o rocadă. Ce lucruri 
mari am fi putut face noi pentru România! Îmi cerea 
să-l las să discute cu dl Ion Iliescu detaliile. L-am 
descurajat cu o insistență care pînă la urmă l-a con- 
vins, dar nu a acceptat niciodată că proiectul res- 
pectiv era, cum îl caracterizasem eu, „o utopie demnă 
de toată uitarea”. Considera că mă dădeam la o parte 
din faţa unei datorii care mi s-ar fi potrivit de minune. 
Am zîmbit așa cum o fac azi, cînd scriu aceste rîn- 
duri. 

Înainte de a se muta de la New York la Washington, 
a venit într-o „recunoaştere”. Împreună cu Ileana, soția 
sa, au stat la noi cîteva zile. Mi-a împărtăşit multe 
dintre frămîntările lui. După ce s-au mutat la Washing- 
ton, am fost primii lor invitaţi. Pe atunci, nu exista 
reşedinţa de astăzi — practic, ambasadorul și familia 
sa locuiau în ambasadă, chiar dacă apartamentul avea, 
fireşte, o intrare separată. A fost nu doar prima, dar 
şi ultima oară cînd l-am văzut pe Aurel la el acasă. 
Nici la „acţiuni” ale ambasadei nu am participat. Era 
mîhnit, dar încerca să mă înţeleagă. Ne întîlneam doar 
dincolo de atribuţiile sale oficiale. 


Abia ajuns la Washington, Aurel a stîrnit reacţii dintre 
cele mai aprinse. Mulţi dintre cei pe care-i ştiam îi 
deveniseră ostili chiar înainte de a-l cunoaște. Asta 
nu i-a împiedicat însă ca, în afara ochiului public, 
să-l curteze și să se laude că i-au devenit prieteni 
peste noapte. 


Îmi amintesc înmormîntarea lui Constantin Vișoianu. 
Cei prezenţi acolo au realizat că, după foarte multă 
vreme, România avea la Washington un altfel de amba- 
sador — de la cum era îmbrăcat și cum vorbea, la ceea 
ce spunea. 


S-a purtat cu mulți foarte bine. Cu mine — ireproşabil. 
M-am adresat serviciului consular solicitînd o viză 
de călătorie în România. Aurel a aflat și a rămas uluit 
că nu am vorbit cu el. Mi-a trimis pașaportul cu viza 
respectivă prin şoferul său. În plic se mai afla și check-ul 
acoperind taxa de viză. Aurel anulase check-ul și pe 
spatele lui dăduse o „rezoluţie” care-i va fi şocat pe 
colegii săi din serviciul consular: „Domnul Dorin 
Tudoran şi familia sa nu vor plăti niciodată taxă pentru 
viza de a călători în România. D1 Tudoran înseamnă 
prea mult pentru țara sa pentru a plăti asemenea 
taxe. Ambasador Aurel-Dragoș Munteanu”. M-am 

amuzat copios, dar aş fi ipocrit să nu recunosc că 
gestul ambasadorului mă emoţionase. Îmi trimitea 
şi o scurtă notă: „Dragă Dorine, cum poţi să-mi faci 
așa ceva? Te îmbrăţișez. Sărutări de mîini Corei. Cu 
dragoste, Aurel”. 


A rămas definitiv în Statele Unite, iar eu lucram peste 
mări şi țări. Aflat la Washington pentru o scurtă 
vacanţă de Crăciun, într-una din zile mă întorceam 
de la o masă oficială împreună cu președintele fundaţiei 
la care lucrez. Spre surprinderea mea, în holul clădirii, 
R. mi-a spus amuzat: „Hai să vorbeşti românește cu 
noul recepţionist”. Recepţionistul era originar din 
Africa, studiase cu mulţi ani în urmă în România și 
discuta deseori cu dl ambasador. „Care ambasador ?”, 
am întrebat. „Excelenţa Sa, dl Munteanu”, a spus 
recepţionistul. „Vă laudă tot timpul. De aceea am 
vrut neapărat să vă cunosc.” 


Devenisem, încă o dată în viaţă, coleg de clădire cu 
Aurel. 


(Jurnalul Naţional, 24 iunie 2005) 

Aurel a luat prin surprindere multă lume declarîndu-se, 
pare-se, evreu sau gata de a trece la iudaism. Cum 
spusese multora că eram cel mai apropiat prieten al 
său de aici, am fost bombardat cu întrebări dintre 
cele mai scormonitoare. Aproape nimeni nu m-a crezut 
că nu discutase cu mine niciodată subiectul respec- 
tiv. Iar pentru mine, convertirile religioase constituie 
un subiect de o intimitate profundă. Nu te poţi auto- 
invita la discuţii de asemenea natură. Cît priveşte 
momentul în care alegi să-ţi declari etnicitatea este 
și el o chestiune absolut intimă. 


Aurel se afla încă la New York cînd rabinul-şef, Moses 
Rosen, sosea în Statele Unite ca membru al primei 
delegaţii ecumenice de după revoluţie. Dl Rosen dădea 
nişte declaraţii extrem de dure în legătură cu dictatorul 
Ceaușescu și antisemitismul lui. Am zîmbit. M-am 
dus în fonoteca Vocii Americii, am ascultat cîteva 
dintre interviurile dlui Rosen în care, pe vremea dic- 
taturii, îl apăra foarte straşnic pe Ceaușescu în fața 
unor asemenea acuzaţii; unele aduse chiar de către 
mine pe cînd trăiam încă în România. 

Am pus „față în faţă” vocea rabinului din declaraţiile 
atît de diferite și întrebam cînd a minţit Eminenţa 
Sa — atunci sau acum? Atît. Aurel m-a sunat alarmat. 
Auzise — ca şi mine — de reacţia rabinului-şef, de 
numele celor cărora li se plînsese de mine. Ştiam de la 

Aurel că avea o relaţie excelentă cu dl Rosen și că 
fusese sprijinit de acesta cînd se aflase la ananghie. 
Aurel încerca să mi-l „explice” pe rabin. Mi-a propus 
să luăm masa în trei și să discutăm lucrurile, să le 
limpezim o dată pentru totdeauna. I-am răspuns că 
pentru mine dl Rosen rămîne o lepră și nu era nimic 
de limpezit. Aurel a oftat de cîteva ori, apoi a zis: 
„Dorine, Dorine, iar nu vrei să mă asculți...”. Sînt 
sigur că documente pînă mai ieri inaccesibile vor 
dovedi că nu mă înșelasem, chiar dacă, da, a fi păstorul 
unei turme năpăstuite este o treabă complicată. 


După ce a decis să rămînă definitiv în Statele Unite, 
viața lui Aurel nu a fost deloc trai pe vătrai. Desco- 
perea că avusesem dreptate spunîndu-i că mulți dintre 
oficialii americani care aveau întotdeauna ușa deschisă 
pentru el, cînd era amabasador, vor deveni din ce în ce 
mai „ocupaţi” pentru a avea timp să-l mai vadă, după 
ce va „defecta”. Curiozitatea lui extraordinară pentru 
istoria religiilor avea să-l determine ca, în 1999, să 
deschidă împreună cu Joseph K. Griebovski, un mic 
institut — Institute on Religion and Public Policy — la 
parterul clădirii în care se află și fundația mea. 


În urmă cu două luni, spaţiul acela a devenit dis- 
ponibil — Institutul nu a mai rezistat chiriei foarte 
ridicate. L-am închiriat noi. De fiecare dată cînd mă 
aflu acolo, în camera 115, mă cuprinde o stare ciudată. 
Îmi trec prin faţa ochilor eforturile pe care le-a făcut 
Aurel să ţină piept vieţii sale americane, postdiplo- 
matice. Şi-a divinizat copiii și a făcut totul pentru 
a-i ajuta să intre în viață cu fruntea sus şi lipsiţi de 
griji. Pentru a fi aproape de ei, s-a mutat la New 
York. 


Grijile le-a păstrat pentru el și ele și-au luat tainul. 
Nu mai vorbisem cu Aurel de cîțiva ani, respectînd 
felul în care se retrăsese din vîltorile pe care altădată 

le savura. Mă sunase să ajut pe cineva. I-am spus: 
Consider it done. Apoi l-am întrebat: „Dar tu ce faci, 
Aurel? Cum te simti? Cum vă merge?”. „Dorine dragă, 
mulțumesc lui Dumnezeu, sîntem bine.” Am simţit 
că nu-mi spune adevărul. 


Reîntors la Washington dintr-o călătorie, am aflat de 
moartea lui. A fost înmormîntat la Washington. Uneori 
am straniul sentiment că Aurel e încă în preajmă, 
gata să despice toate firele în patru și să-mi descrie 
capitolele cărţii sale de memorii. Nu sînt sigur că a 
scris-o. Mi-e teamă că a dus cu el dincolo tot ceea ce 
ştia despre ultimii 15-20 de ani ai României, inclusiv 
despre acele „lucruri foarte interesante” care se întîm- 
plau în țară în august 1989 şi pe care el a mizat 
aproape totul. Deşi Aurel a plecat dintre noi, neliniștea 
lui nu a încetat. 


În România se întîmplă mereu lucruri foarte intere- 
sante, pentru că nu se întîmplă niciodată ceea ce 
trebuie. 


(Jurnalul Naţional, 1 iulie 2005) 

Pagini de memorii şi sute de anecdote tip Radio Erevan 
au imortalizat dificultăţile de a călători în fosta Uniune 
Sovietică. Restricţiile impuse de Kremlin via KGB au 
fost deseori atît de aberante, încît, la un moment dat, 
Occidentul s-a văzut obligat să recurgă la gesturi de 
tristă reciprocitate. Sastisit să vadă Moscova (și mulți 
dintre aliaţii ei est-europeni) stabilind reguli draconice, 
la un moment dat Washingtonul a răspuns cu o 
monedă despre care a fost greu de înţeles dacă era 
numai una punitivă ori implica şi o doză substanţială 
de persiflare. Dacă oraşe ca Washingtonul și San 
Francisco au rămas „orașe deschise”, adică puteau fi 
vizitate de către turiştii sovietici, Los Angeles şi St. 
Louis erau „oraşe închise”. În plus, Departamentul 
de Stat american a declarat Disnayland şi Disneyworld 
locuri inaccesibile turiștilor sovietici și est-europeni! 


În 1992, Moscova și Washingtonul semnau un acord 
numit Open Lands — Teritorii deschise. Dreptul la liberă 
circulație de-a lungul și de-a latul celor două ţări 
stipulat de către acest acord demantela, cel puţin pe 
hîrtie, încă una dintre barierele reziduale ale Războiului 
Rece. Un diplomat american, care în august 1984 se 
lovise la Moscova de toate inepţiile secretomaniei 
sovietice, se hotăra în acel an 1992 să se reîntoarcă la 
faţa locului. Așa s-a născut Open Lands — Travels Through 
Russia's Once Forbiden Places (Teritorii deschise — Călătorii 

prin locurile cîndva interzise ale Rusiei), cartea lui Mark 
Taplin. Despre ea, publicaţii ca The Economist, Newsday, 
Washington Times şi chiar Moscow Times, au menţionat 
că depăşeşte cu mult condiţia unei cărți de călătorii. 
Apărută mai întîi în 1997, în Statele Unite, la 
Steerforth Press, Open Lands era tipărită doi ani mai 
tîrziu şi în Marea Britanie de Canongate Books Ltd. 
Autorul porneşte de la un punct uitat de mulți, şi 
anume că Rusia nu a fost niciodată o ţară în care 
călătoritul să fi fost o treabă uşoară pentru străini. 
Taplin ne reaminteşte că pînă şi sub Petru cel Mare, 
țarul care a încercat să modifice din temelii perspectiva 
rușilor faţă de occidentali, „rezidenții străini erau 
obligaţi să locuiască doar în Cartierul german, cartier 
numit astfel — notează cu umor Taplin —, pentru că 
în Rusia, pe atunci, toţi europenii erau consideraţi 
germani”. 


Idila temperată între eforturile inițiate de ţarul luminat 
şi Occidentul spre care se hotărîse să deschidă feres- 
trele supușilor săi avea să aibă un sfîrşit pe care Taplin 
îl marchează cu exactitate: „Cînd, în secolul al XIX-lea, 
confruntarea între absolutismul țarist și idealurile 
politice occidentale a izbucnit în mod public, suprave- 
gherea vizitatorilor de către poliție a devenit normă”. 
Revoluţia bolşevică avea să aducă în primii ei ani şi 
o politică a „ușilor deschise”. Una, fireşte, total aservită 
intereselor propagandei. Dacă te arătai înţelegător 
față de cauza bolșevică (celebra categorie de oameni 
numiţi „fellow travelers”), orb la crimele noii orînduiri, 
puteai călători ici şi colo sub o supraveghere cît de 
cît discretă. Dacă nu, reaminteşte Taplin cu dreptate, 
„Străinii călătoreau în grupuri mici, participînd la tururi 
bine orchestrate ale barajelor, fabricilor și spitalelor”. 
Nebunia la care au ridicat Stalin și ciracii săi secre- 
tomania sovietică nu a suferit vreo remisie serioasă 

nici măcar în timpul unora dintre liderii mai ponderaţi 
care i-au urmat cumplitului georgian. În 1992, Mark 
Taplin s-a decis nu atît să verifice cum respectă 
Moscova acordul Teritorii deschise, ci să vadă ce se 
află în cîteva dintre locurile pe care Rusia le-a ascuns 
cu tărie ochiului străin vreme mai îndelungată decît 
o dictatură. De altfel, autorul îşi pune cartea sub un 
motto din Gogol: „Rusia! O, ce strălucitoare, minunată 
infinitate de spaţiu despre care lumea nu ştie nimic. 


(Jurnalul Naţional, 8 iulie 2005) 

A vizita toate locurile cîndva inaccesibile călătorului 
străin în fostul imperiu comunist este un pariu greu 
de cîştigat, căci, așa cum notează şi Mark Taplin, prin 
„Marea zonă” prizonierii acelei dictaturi bestiale înţele- 
geau chiar întreaga Uniune Sovietică. Tot ceea ce poţi 
face este să nu omiţi din itinerariu locuri de prim 
interes. Mark Taplin și-a ales cu precizie obiectivele: 
Velikiy Ustyug, Vorkuta, Arhanghelesk şi Solovki, 
Kabardino-Balkaria, Tuva, Kamciatka şi Vladivostok. 
Fiecare dintre zonele vizitate prind contur în pagină 
nu doar graţie informaţiei, dar și datorită unui remar- 
cabil talent de narator. 


Pentru fiecare dintre locurile vizitate, Taplin folo- 
seşte destine, istorii colective şi personale cu mare 
forță de impact. Umorul și gravitatea, atenţia pentru 
detaliu şi capacitatea de a nu pierde din vedere în- 
tregul, interesul major pentru diferențele culturale 
şi înţelegerea factorilor istorici şi politici dau greutate 
paginii. The Economist are dreptate: „Teritorii deschise 
este [o carte] înțeleaptă și tandră și, în mod inevitabil, 
de o tristeţe zdrobitoare. Prin felul în care acumulează 
detaliul, ea transmite mai bine decît orice altă lucrare 
recentă aspectul cel mai terifiant al Rusiei moderne: 
hidoașenia distrugătoare de suflet, condiţie la care, 
timp de 75 de ani, vandalismul planificat la centru a 
reuşit să reducă peisajul şi tot ceea ce cuprinde el”. 

Pitirim Sorokin, primul profesor de sociologie (1930) 
al celebrei universităţi americane Harvard, nu e nimeni 
altul decît fostul revoluţionar de stînga, cel care servise 
în guvernul Kerensky, guvern răsturnat în octombrie 
1917 de către bolșevici. Povestea tînărului universitar 
din Sankt-Petersburg este exemplară pentru condițiile 
în care atîția alți idealiști aveau să se convingă de 
natura bestială a doctrinei abia îmbrăţișate. Aflat în 
spatele gratiilor și așteptînd să fie împuşcat ori ascun- 
zîndu-se în pădure de hăitașii poliţiei secrete, Sorokin 
ajunge la concluzii premonitorii în legătură cu timpul 
care va trebui să treacă pînă cînd victimele experi- 
mentului comunist vor înţelege mecanismele ororii 
căreia i-au căzut victime. 


O fotografie a lui Efim Kașketin, şeful teribilului lagăr 
Vorkuta, inspiră şi azi teamă. „Ochii săi — scrie Taplin — 
erau la fel de înspăimîntători ca ai unui tigru; o 
jumătate de secol mai tîrziu, ei se năpustesc la tine 
din această fotografie cu intensitatea sulfului.” Kașketin 
a transformat Vorkuta într-un abator uman în care 
mii de deţinuţi erau împuşcaţi în spate și în cap, 
erau dezbrăcaţi și prădaţi de tot ceea ce mai aveau 
asupra lor. 


La numai 22 de ani, o studentă din Saratov este ares- 
tată și trimisă la Vorkuta. Încă exuberantă, povesteşte 
încontinuu despre părinţii ei. Într-o zi, primeşte o 
scrisoare de la tatăl ei: „Am aflat de curînd că eşti cu 
adevărat un dușman al poporului, unul dintre aceia 
care se amestecă şi stau în cale. Nu pot să-mi iert că 
nu am descoperit asta încă de cînd erai un copil. 
După toate cele pe care le-am aflat acum, nu poţi să 
te mai aştepţi la scrisori ori la vreun sprijin din par- 
te-mi. P. Ivanov”. Urmarea? A doua zi, fata s-a spînzurat. 


Pe paginile unui atlas al căilor ferate, Arsenii Roginsky, 
fost deţinut politic la mijlocul anilor '80, îi indică lui 

Taplin locul fiecărui lagăr dintre Kotlas și Vorkuta. Îi 
desenează chiar şi celebrul „vagon al lui Stolypin” în 
care a avut parte să călătorească și Andrei Siniavsky, 
după procesul său din 1965. În varianta românească 
a terorii comuniste el va fi fost cunoscutul „bou-vagon”. 
Căraţi mii de kilometri în condiţii atroce, deţinuţilor 
politici ai glorioasei Uniuni Sovietice li se dădea de 
înţeles că fuseseră degradaţi la condiţia de animal. 
Era primul pas către moartea fizică. O moarte care 
avea să vină ca o izbăvire pentru atîtea zeci de milioane 
de oameni, cu nimic mai vinovaţi decît inocențţii dați 
pradă lagărelor naziste. 


(Jurnalul Naţional, 15 iulie 2005) 

Răspunsurile la întrebarea „ce şi cît s-a schimbat din 
august 1984 pînă acum?”, adică pînă în acel 1992 
cînd Mark Taplin se reîntoarce în Rusia, nu mai pot 
fi astazi, în 2005, surprinzatoare. Mai mult, bănuiesc 
că, pentru autorul acestei cărți, surprizele au fost 
puţine chiar şi în acel 1992, căci Taplin cunoaşte 
foarte bine cît de lent se deblochează mecanismele 
politice şi sociale într-un colos de talia Rusiei, după 
lungi decenii de statu-quo. Mai interesant va fi fost 
pentru el să vadă ce se întîmplă la nivel individual. 
Şi a cam vazut. 


La nivelul sistemului, în ianuarie 1985, călătoria lui 
Taplin şi a colegului său, Stephen, începea la Murmansk 
cu o clasică înscenare KGB. Dacă ar fi făcut eroarea 
să se aplece şi să dea ajutor unui „amărît”, chipurile 
beat turtă şi zăcînd în zăpadă, celor doi americani li 
s-ar fi adus o acuzaţie aflată undeva între şantajare, 
răpire ori molestare a unui cetățean sovietic. 


În 1992, în Kamciatka, Taplin este reţinut sub acuzaţia 
de a se afla într-un loc interzis cetăţenilor străini. 
Invocarea acordului „Teritorii deschise” între Rusia și 
Statele Unite nu face decît să declanșeze furia miliţi- 
enilor și a lucrătorilor poliţiei secrete. De fapt, tot 
ceea ce vor ei este să scoată de la american 2 000 de 
ruble. Refuzul călătorului îi scoate din pepeni. Călăuza, 
Leonid, încearcă să intermedieze condiţiile tirgului. 

Siderat de încăpăţinarea turistului de a se considera 
nevinovat, Leonid îi spune lui Taplin: „Ce altceva te 
aştepţi de la aceşti indivizi? Sînt la fel ca întotdea- 
una?”. O remarcă atît de des auzită pretutindeni în 
„țările aflate în tranziţie”... 


Cîndva, Feodor a lucrat în marina sovietică. Acum 
este businessman şi călătoreşte cu partenerul său de 
afaceri, Victor. E interesat de preţul apartamentelor 
în Manhatan, de cel al echipamentelor electronice şi 
ştie foarte bine ce și cum se vinde în Singapore ori 
Dubai. Pe cînd era membru al echipajului de pe temu- 
tul Petropavlovsk, crucișătorul a ancorat în rada portului 
San Diego. În vreme ce de pe puntea vaselor americane 
venea miros de ouă cu șuncă, cafea şi fructe proaspete, 
Feodor deschidea conservă după conservă. Într-o zi, 
i-a revenit una de carne de vacă fabricată în 1935! 
La întrebarea lui Taplin ce gust avea, Feodor răspunde 
iritat: „Avea exact gustul pe care poţi să ţi-l imaginezi”. 
Mîndria lui Feodor a fost lezată de această întrebare, 
aşa că se simte obligat să-i comunice lui Taplin că 
vechiul crucișător Petropavlovsk ar fi putut scufunda 
orice vas al marinei americane. 


Promiscuitatea în care trăiesc prea mulți dintre oamenii 
locurilor vizitate în 1992 de către Taplin îl ia oarecum 
prin surprindere pe autor. Oamenii se lasă foarte greu 
priviţi, scrutaţi cu atenţie. Ei se ascund în spatele 
unui slogan care străbate Rusia ca un guturai — teper, 
u nas vsyo, azi avem de toate. Numai că, atunci cînd 
această minciună nu mai poate ţine nici de foame, 
nici de cald, cînd nu te mai ocroteşte de gîndul sinuci- 
derii, guturaiul cu pricina se transformă într-un fel 
de tuse măgărească. În Rusia pare să existe un singur 
vinovat pentru toate necazurile postcomuniste: „E 
aşa-zisa voastră democraţie”, răspunde Nikolaenko. 
„Democraţia este chepukha. E lipsă de sens. Poate că 

ceea ce numiţi voi democraţie merge în ţara ta, dar 
aici ea nu e decît o scuză pentru cei lacomi de a 
deveni bogaţi pe spatele poporului.” 

Discursul lui Nikolaenko din 1992 mă trimite cu multe 
decenii în urmă, cînd Cominternul întîmpina, cu covor 
roşu, prima delegaţie a noului guvern comunist din 
Tannu Tuva. Membrii delegaţiei, îmbrăcaţi cu cojoace 
de oaie și purtînd pe cap căciuli ţepene, erau cu toţii 
al doilea, al treilea sau al patrulea frate în familie. 
Tuvanii comuniști își exprimau în acest fel revolta 
față de tradiția după care primul născut moştenea 
totul. Marxismul le arătase, în sfîrşit, drumul spre 
izbăvire: pușcăriile comuniste tuvane duduiau de 
prim-născuți. 

Închid Teritorii deschise şi mă întreb cum ar arăta mîine 
o carte despre Romania de azi semnată de Mark Taplin. 


(Jurnalul Naţional, 22 iulie 2005) 

M-am aflat pentru o zi la Philadelphia, oraș de care mă 
leagă amintiri extraordinare ale începuturilor mele 
americane. Printre instituţiile care funcţionează în 
prima capitală a Statelor Unite se numără şi Foreign 
Policy Research Institute (Institutul pentru Cercetări 
de Politică Externă), pe scurt: FPRI. El a jucat un rol 
important în viața cîtorva americani de origine româ- 
nă: Michael Radu (şi azi în Philadelphia), codirec- 
tor al unuia dintre centrele Institutului, Vladimir 
Tismăneanu şi subsemnatul. Pe scurt, echipa care a 
avut ideea lansării revistei Agora sub egida Institutului. 


Împlinind o jumătate de secol de existenţă, Institutul 
a ţinut să-și onoreze cartea de vizită. Nu trebuia să 
priveşti cu prea mare atenţie la cei aflați în sala de 
recepții a faimosul hotel Westin ca să înţelegi că din 
ei s-ar putea forma pe puţin două „cabinete alternative” 
pentru cel de la Washington. Momentul de vîrf al 
serii l-a constituit decernarea celui dintii premiu anual 
„Benjamin Franklin” lui Henry A. Kissinger. 


Alegerea poartă în ea un sîmbure de ironie. În 1968, 
fondatorul FPRI-ului, Robert Strausz-Hup€, și-a dorit 
foarte mult să devină asistentul președintelui pe 
probleme de securitate naţională. Pînă la urmă, acea 
poziţie cheie i-a revenit tocmai lui Kissinger. 
Strausz-Hup€ era susținătorul ideii că războiul din 
Vietnam trebuia împins spre Nord şi terminat ori pur 

şi simplu abandonat, fiindcă polarizarea opiniei publice 
sleia ţara și o îndepărta de pericolul real — Uniunea 
Sovietică. Preşedintele Nixon, deși mare admirator 
al lui Hup6, s-a simţit însă mai atras de varianta 
cunoscută sub numele de „vietnamizarea războiului”, 
suținută de Nelson Rockefeller și Henry Kissinger. 
Așa se face, îi mărturisea Strausz-Hupe lui Harvey 
Sicherman, că Nixon i-a oferit postul lui Kissinger. 


Strausz-Hupe şi Kissinger s-au născut la diferenţă de 
două decenii. Primul — în 1903, la Viena, capitala 
Imperiului Austro-Ungar, cel de-al doilea — în 1923, 
la Fuerth, Germania. Cel dintîi sosea în Statele Unite 
exact în anul în care se năștea cel de-al doilea. Cel 
care avea să devină al 56-lea secretar de stat al Statelor 
Unite venea în America în 1938. Kissinger este una 
dintre cele mai titrate, dar şi controversate, persona- 
lităţi. În 1973, i se decerna Nobelul pentru pace alături 
de nord-vietnamezul Le Duc Tho. Acesta din urmă 
refuza premiul spunînd că, în ţara sa, pacea nu s-a 
instaurat încă. 


Pentru unii dintre cei mai importanți comentatori ai 
săi — cum ar fi istoricul Walter McDougall, laureat al 
premiului Pulitzer —, fondatorul FPRI-ului a fost un 
om de centru: nici de dreapta, nici de stînga; nici 
realist, nici idealist. De aici și crucea pe care a trebuit 
să o poarte. A vorbit despre ea într-un extraordinar 
mesaj de numai 17 rînduri, cînd a fost sărbătorit de 
institut la împlinirea vîrstei de 95 de ani, în 1998, 
cu patru ani înainte de a muri. 


McDougall consideră că Strausz-Hup€ a fost mereu cu 
decenii mai avansat decît epoca sa, iar despre titlul 
revistei lansate de fondatorul FPRI-ului în 1957, Orbis, 
crede că Strausz-Hup€ a vrut să sugereze că menirea 
institutului este căutarea „unei lumi cu totul noi” — 
Novus orbis terrarum. Preşedintele de azi al FPRI-ului, 

Harvey Sicherman, afirmă că „distincţia rară” pe care 
a atins-o Strausz-Hupe a fost de a nutri „o dragoste 
detaşată pentru ţara sa”, la realizarea acestei perfor- 
manţe ajutîndu-l „distanţa critică ce a disciplinat 
patriotismul său entuziast”. 

Cred că e una dintre cele mai exacte și vibrante caracte- 
rizări ale omului, gînditorului politic și diplomatului 
care a spus cîndva: „Înainte de a acţiona, o națiune 
trebuie să gîndească”. 


(Jurnalul Naţional, 18 noiembrie 2005) 

Cain & Cain 


Yasser Arafat declară că nu îi urăște pe evrei. Dimpo- 
trivă, invocîndu-i pe Abraham şi Ismael, liderul PLO 
declară că evreii sînt verișorii palestinienilor. Totuşi, 
există evrei care jură că, de ar putea, Arafat ar mînca 
„evrei pe pîine” la fiecare mic-dejun. Ariel Sharon 
declară că nu-i urăște pe palestinieni, ba că este chiar 
interesat să-i vadă prosperînd. Totuşi, există pales- 
tinieni care jură că, de ar putea, premierul israelian 
nu s-ar codi să mănînce „palestinieni pe pîine” în 
fiecare seară. 

Arafat declară, nu o dată, că scopul său și idealul 
palestinienilor este încropirea unui stat palestinian. 
In cele mai multe instanţe însă liderul și membrii 
PLO dovedesc că singurul lor scop este distrugerea 
statului Israel. Sharon declară că scopul său şi idealul 
israelienilor nu este stîrpirea palestinienilor de pe 
faţa pămîntului, ci asigurarea integrităţii statului Israel. 
Totuşi, nu puţine dintre acţiunile de azi şi de ieri ale 
lui Sharon dovedesc o atracţie necenzurată pentru 
violenţă. 

Nu puţini palestinieni se consideră atît de jecmăniţi 
de evrei încît, spun ei, aceştia din urmă au acaparat 
pînă şi termenul de antisemit, folosindu-l doar pentru 
ura față de evrei și prejudiciile aduse lor, cînd, în 
afara evreilor, există şi alte ramuri semitice — palesti- 
nienii, de pildă. Numai că, în cazul în care s-ar fi 

produs, o asemenea sinecdocă istorică nu e defel opera 
evreilor, ci a lui Wilhelm Marr. 


Numit de Moshe Zimmermann „Patriarhul antisemitis- 
mului”, Marr a fost cel căruia „Judenhass” (ura faţă 
de evrei) i s-a părut că sună prea blind, așa că, în 
1879, a lansat termenul de „antisemit”. Numai că 
astăzi s-a ales praful de teoriile secolului al XIX-lea 
potrivit cărora grupurile rasiale şi cele lingvistice se 
suprapun pînă la identificare, așa că întemeietorului 
infamei Antisemitenliga nu i se poate atribui nici măcar 
trista performanţă de a-i fi dezmoștenit pe arabi de 
originile lor semitice. 


Prin iraţionalitate, durată și cruzime, conflictul din 
Orientul Mijlociu rămîne cel mai temut butoi de pulbere 
al planetei. Atîtea și așa cum au fost, iniţiativele de 
pace venite din afară s-au dovedit simple iluzii. Atîta 
timp cît în interior nu se formează o masă critică în 
stare să impună raţionalul împotriva iraționalului, 
toate eforturile venite din exterior rămîn sortite eșe- 
cului. 


Singure, relaţiile speciale dintre Statele Unite şi Israel 
nu pot constitui nici pe departe garanţii pentru victoria 
rațiunii. Mai degrabă vor continua să se înregistreze 
„victime colaterale”. Yitzhak Shamir a respins cererea 
preşedintelui Bush de a nu continua colonizarea terito- 
riilor ocupate. Apoi a pierdut puterea. Destui analiști 
consideră că, sfidindu-l pe Bush, Shamir și-a săpat 
singur groapa. Tot aşa, numeroși comentatori cred 
că, „ridicînd tonul la Shamir”, Bush și-a sporit șansele 
de a rata un al doilea mandat prezidenţial. 

Carismatic, supravieţuitor de vocaţie și războinic 
non-stop, Arafat s-a dovedit un conducător mizerabil. 
De fiecare dată cînd i s-a dat şansa unui acord care 
ar fi condus la crearea unui stat palestinian, el a spus 
„Nu!”. În 1998, palestinienilor li s-au oferit teritorii 

mai întinse chiar decît avuseseră înaintea războiului 
de şase zile. Neacceptîndu-i-se cererea de a avea control 
total asupra sectorului estic al Ierusalimului, Arafat 
a spus încă o dată „Nu!”. 


Liderul Sharon nu se ridică nici el la înălțimea războini- 
cului Sharon. Cruzimea, aroganţa și încăpăținarea 
acestui nemesis al lui Arafat îl fac inapt pentru dialog. 
Ca să nu mai spun că, în privința Ierusalimului, partea 
israeliană rămîne, practic, la discursul de fier al lui 
Golda Meir: „Nu există așa ceva — suveranitate arabă 
în lerusalim. Acest oraș nu va fi împărțit nici jumătate 
la jumătate, nici 60% la 40%, nici 75% la 25%. Nimic”. 


„Nimic” nu este un cuvînt din vocabularul celor cu 
vocaţia construcției și a dialogului. Îngrozit de tragedia 
în care continuă să fie aruncaţi palestinienii și israe- 
lienii de către liderii lor, nu pot să nu mă gîndesc la 
Arnold ]. Toynbee şi deprimanta sa constatare: „Şansele 
rasei umane de a supravieţui erau considerabil mai 
bune pe cînd noi [oamenii] eram lipsiţi de apărare 
împotriva tigrilor, decît astăzi, cînd am devenit lipsiţi 
de apărare împotriva noastră înșine”. 


Cain & Cain — cumplită cooperativă a morţii! 


(Cotidianul, 18 aprilie 2002) 

Explicaţia potrivit căreia succesul lui Jean-Marie Le 
Pen în primul tur de scrutin al prezidenţialelor franceze 
ar reflecta doar un „vot al nemulțumirii” față de pres- 
taţiile preşedintelui Jacques Chirac şi ale premierului 
Lionel Jospin mi se pare cam ușurică. Evident, celor 
doi li s-a transmis, şi pe această cale, nemulțumirea 
unor importante segmente ale electoratului; numai 
că asta constituie doar o parte a întregului. Isteria 
anti-Le Pen riscă să oblitereze alte explicaţii. 


Franţa s-a dovedit un întristător bastion al simpatiei 
față de comunism. Hegemonia stîngii radicale a fost 
atît de opresivă, încît, pe harta ideogramelor politice, 
Hexagonul arăta ca fratele vestic al stelei roșii din 
virful Kremlinului. Gînditori de calibrul unui Raymond 
Aron erau beșteliți nu doar de gherile procomuniste 
de tip Sartre-Beauvoir, dar şi de trepăduși insignifianți 
ale căror nume le puteţi găsi citate cu adoraţie în 
operele gînditorilor comuniști români. Trezirile de 
tip Yves Montand au fost rare şi s-au produs după ce 
răul se înrădăcinase. De ce ar fi imposibil de admis că 
destui francezi s-au săturat de monopolul stîngii? 


Prea sigură că, indiferent de mediocritatea guvernării 
Jospin, candidatul lor nu poate rata calificarea în 
confruntarea finală, aceeași stîngă n-a găsit timp să 
iasă la vot într-o zi liberă, dar a întins-o de la muncă 
spre a protesta în lungi zile de lucru. Împotriva a 
ce? Parţial — împotriva ideologiei Frontului Naţional. 

Stupid — împotriva rezultatelor unor alegeri libere şi 
echitabile. 


Salman Rushdie, răsfățatul stîngii occidentale, deplînge 
şi el absenteismul electoratului francez. O face însă 
nu doar în stilul „incorectitudinii politice” care a atras 
asupra sa fatwa ayatolahului Khomeini și a costat 
Occidentul sume echivalente bugetului unor țări mici 
spre a-l apăra, dar și cu o altfel de incorectitudine. 
Ideea lui Rushdie este că nu Jospin trebuia să demisi- 
oneze după alegeri, ci electoratul francez. Mi-e greu 
să observ diferenţe esenţiale între orbirea fundamenta- 
liștilor care l-au condamnat la moarte și orbirea 
guralivului prozator, reciclat în detractor al unor figuri 
politice de calibrul dnei Margaret Thatcher. 


Le Pen este comparat, în grabă, cu Jörg Heider și 
Umberto Bossi. Excelent cunoscător al Europei, Tony 
Judt atrage atenţia asupra unei diferenţe esenţiale: 
dacă Heider şi Bossi, născuţi după război, nu înţeleg 
de ce ar trebui să-şi pună cenușă în cap pentru crimele 
fascismului, Le Pen se mîndreşte cu Vichy-ul. De aici 
şi pînă la enormitatea potrivit căreia camerele de gazare 
au constituit doar „un episod în istorie” nu e un drum 
prea lung. Din păcate pentru Chirac și Jospin, adaugă 
Judt, Le Pen este un politician admirabil, cu un discurs 
charismatic şi alte calităţi care lipsesc cu desăvîrşire 
celorlalți doi. Acestei realități nu i se poate răspunde, 
cred eu, cu încercări de a elima pe viitor din cursa 
electorală candidaţi ca Le Pen şi partide ca Frontul 
Naţional fără a fi acuzat că nu ești cu nimic mai 
breaz decît cei pe care-i pui la stîlpul infamiei. 


Ce vină poartă Jean-Marie Le Pen că Lionel Jospin 
nu a știut, cum exact indică și un articol din The 
Economist, dacă să candideze ca un social-democrat 
ori ca un socialist? Ce vină au membrii Frontului 
Naţional că fostul troțkist Jospin nu mai ştie astăzi 

nu doar cine ar dori să fie, dar nici ce ar putea să 
devină? Autorul analizei are dreptate: socialiștii fran- 
cezi ar trebui să se hotărască, „o dată pentru totdeauna”, 
cine sînt și ce vor să facă. Recomandarea care li se 
oferă e înțeleaptă — mai degrabă factori ai proceselor 
de modernizare, decît codoși ai defunctelor baricade. 


Este încurajator să vezi mii de adolescenţi francezi 
protestînd împotriva intoleranţei. E mai puţin încura- 
jator, totuşi, să-i auzi pe mulţi dintre ei mărturisind 
că habar nu au împotriva cui şi a ce se protestează, 
dar s-au adăugat mulțimii fiindcă e o zi frumoasă și 
nu-şi pot lăsa colegii singuri. Şi este cu totul deprimant 
să-i vezi pe mulţi dintre ei protestînd împotriva lui 
Le Pen, dar purtînd tricouri pe care sînt imprimate 
chipurile lui Che Guevara şi Fidel Castro. Pe cînd o 
demonstrație împotriva dlui C.V. Tudor organizată de 
alegători purtînd pe piept chipurile Anei Pauker, Teohari 
Georgescu, Gheorghiu-Dej şi a soţilor Ceaușescu? 


(Cotidianul, 2 mai 2002) 

Le Pen este acuzat de xenofobie. Cu toate acestea, 
copiii imigranţilor din suburbiile pariziene votează 
pentru el. De ce? „Pentru că nu ne simţim în siguran- 
tă”, spune mama unuia dintre tinerii alegători. „Vrem 
să ne simţim, în sfîrşit, în siguranță.” „Cu Le Pen?” 
„Da.” Într-o asemenea situaţie, tot ceea ce găseşte de 
făcut Lionel Jospin este să se supere ca văcarul pe sat 
şi să se retragă „definitiv” din politică. Unde anume? 


Cu mai bine de un deceniu în urmă, Daniel Pipes 
scria: „Neliniştile provocate de o amenințare musul- 
mană se împart în două categorii. Unii observatori 
arată spre statele aflate în stare de ostilitate și spre 
forţele aflate sub flamura Jihadului. Alţi analiști își 
îndreaptă atenţia către exodul musulmanilor emigrînd 
spre Occident; asemenea observatori se tem de o 
diversiune îndreptată împotriva civilizației Occidentului 
lansată chiar din interiorul ei”. 

După 11 septembrie 2001, era de așteptat ca astfel 
de neliniști să sporească exponențial, iar politicieni 
ca Le Pen să cîştige teren. Discutată pe cu totul alt 
ton şi cu alte argumente decît cele care marchează 
discursul liderului Frontului Naţional, strămutarea 
masivă a musulmanilor în Occident constituie un 
motiv de preocupare pentru mulţi specialişti. Şi asta 
dintr-o multitudine de motive. 

Cel mai important pare a fi acela că, dintre toate gru- 
purile, musulmanii sînt cei mai îndărătnici cînd este 

vorba de a se lăsa asimilați. Deseori, ei par că mai 
degrabă vor să schimbe locurile în care s-au strămutat, 
decît să se adapteze regulilor celor care i-au primit. 
O asemenea percepţie este încurajată de un lung șir 
de factori — de la elemente anecdotice la resuscitarea 
visului islamiștilor militanţi: lumea întreagă devenită 
Califat Mondial. 

Într-o ţară europeană, un primar înfrînge reticența 
consiliului municipal și obține pentru comunitatea 
musulmană un loc unde să fie ridicată o moschee. 
Construcţia e gata, musulmanii sînt fericiţi. Dar se 
intensifică agitația islamiștilor militanţi şi se reușește 
inocularea ideii că, de fapt, moscheea trebuia să pri- 
mească dreptul de existenţă în chiar buricul orașului. 
Într-o noapte, cîțiva buldozeriști încearcă dărîmarea 
celei mai vechi biserici anglicane pentru ca în locul 
ei să fie ridicată o moschee. Primarul ia măsurile 
care se cuvin. În mod aberant, se trezeşte acuzat de 
rasism, devine un paria al „lumii civilizate”. Şi atunci, 
cum să nu prindă la 18% din electoratul francez dis- 
cursul lui Le Pen împotriva musulmanilor care ar 
dori „să colonizeze Franța”? 


O șoferiţă musulmană din Florida refuză să-și desco- 
pere chipul spre a i se face fotografia necesară emiterii 
permisului de conducere. Refuză chiar să-și arate fața, 
cînd este oprită de poliţia rutieră. Ba, se adresează 
tribunalului, cerînd despăgubiri pentru că i s-a încălcat 
dreptul de a trăi cum doreşte. Pe scurt, musulmana 
vrea ca legea locului, în care singură a cerut să fie 
primită, să fie schimbată fiindcă ea nu are chef să o 
respecte. Şi atunci, cum să nu prindă, măcar și la 
nivel local, discursuri precum cel al lui David Duke? 
Le Pen este acuzat de populism. Dar ce altceva decît 
populism înseamnă săptămîna de lucru de 35 de ore 
a lui Jospin, cînd pînă şi o economie mult mai 

puternică, precum cea americană, nu-şi poate permite 
încă o asemenea relaxare socială? De cînd este popu- 
lismul retoric mai periculos decît populismul admi- 
nistrativ? 


În vreme ce pentru unii „cărţile gri” devin o șansă de 
a absolvi extrema stîngă de crime imprescriptibile, 
exclusiva demonizare a extremei drepte poate conduce, 
iată, la martirizarea unui lider ca Pim Fortuyn. După 
cel de-al doilea război mondial şi pînă în decembrie 
1989, România a fost distrusă, exclusiv, de extrema 
stîngă. După decembrie 1989 și pînă azi România a 
fost condusă (la dezastrul cunoscut) de o „stîngă rezi- 
duală”. Cezura reprezentată de CDR s-a aflat și ea la 
mîna unui produs de lux al extremei stîngi — Petre 
Roman. Şi atunci, pe ce se bazează cei care susțin că 
pericolul major în România este reprezentat doar de 
extrema dreaptă? 


Glaucomul politic nu se dobîndește trăgînd cu coada 
ochiului, obsesiv, numai spre dreapta ori numai spre 
stînga. Orbirea nu este doar de dreapta ori doar de 
stînga. Orbirea este, scuzați-mă, ambidextră. Ca să 
nu mai spun că în România granița între extrema 
dreaptă și extrema stîngă a devenit mai imaginară 
chiar decît fecioria patriarhului Teoctist. 


(Cotidianul, 16 mai 2002) 

În vreme ce extrema dreaptă provoacă nu doar naturale 
îngrijorări, dar şi proteste la limita isteriei, extrema 
stîngă este privită cu o toleranță suspectă. Crede cineva 
că, dacă în locul lui Le Pen, în finala prezidenţialelor 
franceze s-ar fi calificat unul dintre candidaţii troțkiști — 
Daniel Gluckstein sau Olivier Besancenot — ori numai 
Arlette Laguiller, manifestaţiile organizate în orașele 
Hexagonului ar fi fost de proporţiile celor anti-Le 
Pen? 

Crede cineva că, în cazul în care comunistul Robert 
Hue ori verdele Nöel Mamère ar fi fost asasinat de 
un Volkert van der Graf francez, Europa occidentală 
s-ar fi mărginit doar la exprimarea unei temperate 
indignări? Dar dacă un ecologist olandez ar fi fost 
asasinat de un suporter al lui Fortuyn? Cine şi câtă 
neliniște, indignare a exprimat în Occident, cînd 
Vladimir Voronin și camarazii săi au cîştigat alegerile? 
Lăsînd extremele deoparte, regula dublului standard 
este aplicată ostentativ şi în cazul binomului dreap- 
ta-stînga. De ce şi de cînd e mai onorabil să fii de 
stînga decît de dreapta? Continuă să trezească mult 
mai multă simpatie dacă te declari de centru-stînga, 
decît de centru-dreapta. Oare de ce? Şi continuă să 
inspire o profundă, deşi nedeclarată, suspiciune o 
poziţie cu totul de centru: „Cum adică? Ce e în nere- 
gulă cu tine, de nu te hotărăști să fii ori de dreapta 
ori de stînga?”. 

Pare și mult mai profitabil să fii de stînga, decît de 
dreapta. Pe la mijlocul anilor '90, mi s-a cerut să 
recomand un intelectual român pentru o bursă. După 
ce am citit atent documentele trimise spre a înțelege 
natura bursei, m-am oprit asupra dlui Dan C. 
Mihăilescu. La o lună de la trimiterea recomandării, 
sînt contactat din nou. De data aceasta telefonic, pen- 
tru că (nu-i așa?) scripta manent, verba volant. Sînt 
întrebat dacă nu pot oferi o a doua sugestie. Firește, 
întreb ce este în neregulă cu prima. Mi se oferă niște 
fraze în tipica limbă de lemn a multora dintre insti- 
tuţiile occidentale. Apoi sînt întrebat dacă nu mi se 
pare, totuşi, că dl Mihăilescu este cam de dreapta. 


Nedumerit, răspund că, din documentele trimise, nu 
se înţelege că instituția respectivă este de stînga ori 
de dreapta. „Ooo, nici vorbă. Sîntem total echidistanți.” 
„Şi atunci? Ce este, profesional vorbind, neconvenabil 
în candidatura recomandată de mine?” „Ooo, nimic. 
DI Mihăilescu pare un candidat excepţional. Totuşi...” 
„Totuși, ce?” „Avem și alte recomandări și, sincer vor- 
bind, preferinţele comitetului se îndreaptă spre altfel 
de candidați.” „Ce înţelegeţi, din nou profesional vor- 
bind, prin altfel de candidaţi?” Mai întîi se lasă o 
pauză strategică. Apoi, hodoronc-tronc: „Ce părere 
aveți despre dna Alina Mungiu? N-ar fi o candidată 
mai potrivită ?”. 

Răspund că am o părere călduţă, iar în cazul bursei 
respective nu am nici o îndoială că dl Mihăilescu ar 
fi un candidat mult mai potrivit. Dar, adaug, în alte 
situaţii, indiferent de entuziasmul meu temperat față 
de calităţile dnei Mungiu, evident că Domnia sa ar fi 
o candidată mult mai potrivită decît dl Mihăilescu. 


Conversaţia se termină în coadă de pește. Evident, 
dl Dan C. Mihăilescu nu a primit bursa. Habar nu 
am dacă ea a fost oferită ori nu dnei Mungiu. Nu 

ştiu nici dacă dna Mungiu este de stînga ori de dreapta. 
Şi nici nu contează. Cum nu mă indispune ori nu 
mă face fericit faptul că dl Mihăilescu ar fi de dreapta 
ori de stînga. Știu însă că sila mea față de multe 
„echidistanţe” occidentale nu este mai mică decît cea 
față de măcelurile politice şi culturale românești, multe 
importate — vezi rolul infamei political correctness. 


La puţină vreme de la această întîmplare, trăiesc o 
alta. Aducînd în discuţie numele dlui Costache 
Olăreanu, sînt privit cu o surprindere care ar trebui, 
evident, să mă facă a mă simţi un imbecil: „Dragă, 
cum te poţi gîndi la aşa ceva? Sigur, Olăreanu este 
un scriitor excelent, dar e un om de stînga. Şi mai 
scrie şi la Adevărul”. Nu-mi pot stăpîni rîsul. Apoi 
întreb: „Şi unde ar trebui să scrie, de fapt?”. „Păi..., 
la 22, nu?” Rîd din nou. 


După o emisiune televizată la care fusesem învitaţi de 
către dl Nicolae Manolescu, îi povestesc dlui Olăreanu 
întîmplarea al cărei „subiect” fusese. Se amuză și îmi 
spune: „Dacă ţi-aş mărturisi ce mi se reproşează din 
cauza prieteniei cu dumneata şi unde mi se sugerează 
că ar trebui să publicăm amîndoi, te-ai lua cu mîinile 
de cap”. 


Asta şi fac. Ce altceva poţi face în faţă orbirii? Totuși... 


(Cotidianul, 23 mai 2002) 

Nu au nimic sfînt. De aceea, nici alţii nu trebuie să 
aibă. Acesta e felul lor de a trece prin lume. Şi dacă 
lumea nu îi bagă în seamă, fac ei tot ceea ce pot spre 
a băga spaima în lume. Deseori reușesc. Lege înseamnă 
doar legea lor. Restul este fărădelege. Forma lor prefe- 
rată de dialog este dictatul. Analizele lor miros apăsat 
a procuratură. Ideile lor au iz de sentinţe capitale. 
Murdăriile lor invocă asentimentul eternității. 


În funcţie de cum bate vîntul, îşi atacă victimele separat 
sau la grămadă. Mînaţi de culoarea ideologiilor care 
îi orbesc, îşi sortează armele de cu seara. Pleacă în 
cetate ideocraţi și se întorc la casele lor asasini. Crimele 
pe care le săvîrşesc nu-i tulbură nici o clipă. În schimb, 
gîndul că le-ar putea scăpă cineva îi înnebuneşte. 
Oferta lor este ochi pentru ochi. Şi, vorba lui Gandhi, 
uite aşa ne procopsim cu o lume de orbi. 


Dacă observi că umblă în pielea goală prin centrul 
urbei, eşti denunţat drept rinocer. Dacă îi prinzi falsifi- 
cînd documente şi îi pui pe două coloane, eşti numit 
huligan. Dacă dovedești că micul lor dejun e minciuna, 
prînzul — răzbunarea, iar cina — dezinformarea, ești 
declarat dușman al umanităţii. Fiindcă, să fim înţeleși, 
doar ei hotărăsc ce este și cum trebuie să arate umani- 
tatea. Cum tot ei decid dacă pămîntul se învîrte cu 
sau fără un scop mirșav. 

În vreme ce teama altor haimanale faţă de alteritate 
este o vină capitală, propria, profunda lor ură față de 
diferență este o izbăvire a rasei umane. Toleranţa 
trebuie cheltuită pînă la ultimul dram doar pe ei. 
Pentru ceilalți, orice nedreptate inchizitorială e doar 
un confort nemeritat. Dacă hotărăsc că ei nu au nevoie 
de rădăcini, ceilalți trebuie și ei dezrădăcinaţi, dezghio- 
caţi, aruncaţi în malaxoarele internaţionaliste. 

O mare operă nu le spune nimic, atîta vreme cât autorul 
ei a fost luat deja în cătarea puștii lor. A învinge 
erorile omenești prin operă este un privilegiu care 
nu se acceptă celorlalți. Sinuozitatea istoriei poate fi 
circumstanţă atenuantă doar pentru ei. Ca să o accepte, 
lumea nu trebuie construită decît prin clonare. Celula 
de bază sînt, firește, tot ei. Doar ei. O geană de eroare 
este o crimă. Ce să mai zic de o genă? 


În vreme ce dl Ioan Mircea Paşcu bate cîmpii par- 
lamentari spre a se vedea autorul unei legi aberante, 
dl Vasile Dancu declară jihad împotriva închipuiţilor 
dușmani interni și externi ai României, iar dl general 
Talpeş uită dimineaţa că peste noapte lucrează la stra- 
tegia acestui „război sfint”, o haită de haimanale își 
continuă lucrarea. Vîrfuri intelectuale, altfel într-o 
permanentă stare de agitaţie fără rost, tac și ele diplo- 
matic. 

O bursă, o sponsorizare pentru propria gazetă, invitaţii 
pe viaţă la conferinţe şic, o rubrică ori (de ce nu?) 
un internship, ba chiar un job plătit în valută se dovedesc 
pentru mulți dintre foștii noștri „tineri de perspectivă” 
tentaţii irezistibile. Extrem de critici cu cei care nu 
au rezistat infernului din beciurile Securităţii ori din 
stuful Canalului, ei capotează în plină libertate, deve- 
nind purtătorii de cuvînt locali ai haitei. Vai celor 
îngenunchiaţi de „salamul de soia”! Cinste celor care 
prosperă din political correctness ! 

Miza haitei este de a dovedi că există o nevoie eternă 
de ea. De ce? Simplu — pentru că, insinuează mîrîitul 
ei, printre români nu a existat, nu există şi nu poate 
exista o undă de gîndire democratică. Fără vigilența 
haitei, acest popor, demascat de ea drept unul profund 
reacţionar, s-ar fi prăbușit de mult în mîlul istoriei. 
Îngrijorată de subțierea mălaiului financiar și posibila 
nuanţare a discuţiilor, haita încearcă să-şi asigure 
reînnoirea sinecurilor în universităţi, think tank-uri, 
centre de taifas, case de editură, radiouri și alte oaze 
occidentale influente. 


Suficienţa arogantă îl face pe dl Adrian Năstase ca, 
la moartea lui Eugen Ionescu, să declare că nu vede 
de ce România oficială ar trebui să exprime vreun 
gînd de regret. Evident, toate regretele trebuie econo- 
misite pentru dispariţia unor nomenclaturişti angro- 
sişti ca tovarășul Angelo Miculescu. Fără ei, astăzi, 
oameni ca dl Năstase ar fi fost organizatori de serate 
dansant-propagandistice la o casă de cultură din Sascut. 
Mai ştii, poate că enormitatea debitată de Alteța Sa 
Imperială, marchizul de Cornu, a fost luată de haită 
drept o neașteptată undă verde pentru linşaj. Primele 
lui episoade nu au întîrziat prea mult. 


(Cotidianul, 20 iunie 2002) 

Despre răspunsurile strategice (bătaia lungă a 
demersului) care trebuie date haimanalelor, un edito- 
rial excelent scrie dl Dan C. Mihăilescu în revista 
LA&I, nr. 29. Cu ce mă declar în dezacord sînt două 
lucruri. Primul - neîncrederea totală în eficacitatea 
unui răspuns tactic — bătaia scurtă, de tip pamfletar. 
Evident, pentru a evita să te angajezi exact în ceea 
ce doresc haimanalele — o încăierare —, strategia trebuie 
preferată tacticii. Un adevăr pe care pune degetul dl 
Mihăilescu este acela că haimanalele provoacă, așteaptă 
„reacţii de răspuns teleghidate”. Cu toate acestea, 
consider că răspunsurile tactice nu trebuie să lipsească 
mereu. Al doilea — că și-ar avea și „tăcerile bruma lor 
de curaj” în fața agresiunilor prin care ne tot scutură 
o haimana ori alta. Nu o au. Sau, dacă o au, această 
brumă este mai firavă decît ninsoarea mieilor — se 
topeşte repede. Sub dictatura comunistă, corifei şi 
pălmași, generali şi recruți ai „rezistenţei (numai) 
prin cultură” am mers exact pe acest tip de curaj 
falimentar. Cu ce ne-am ales după decembrie '89 e 
limpede: societate civilă plăpîndă, clasă politică nu 
infiltrată, ci fundamental alcătuită din reziduri de 
toate culorile, foşti agenţi de influență auto-procla- 
mîndu-se azi întemeitori şi încurajatori ai actelor de 
disidenţă şi o cultură care nu mai este capabilă să își 
găsească locul mai nicăieri — nici în bugetele statului, 
nici în cele ale mecenatului autohton, nici, vai!, în 

sufletul „consumatorilor” de cultură, consumaţi ei 
înşişi azi de produse pseudoculturale. 


Elaborarea răspunsurilor strategice recomandate de 
dl Mihăilescu („Este cazul să se răspundă la tunuri 
cu tunuri, nu cu praştia.”) cere timp. În această vreme, 
lipsa răspunsurilor tactice pot da impresia că se tace 
din cauză că haita are dreptate. Este meritul enorm 
al dlui Lucian Pintilie de a fi înţeles acest lucru și de 
a fi reacționat prompt. Pleasna Domniei sale din revista 
22 este, credeţi-mă, eficientă. Tactic — pînă acum rămîne 
cea mai bună reacţie, căci demersul „știinţific” la care 
se referă nu poate fi calificat decît așa cum a făcut-o 
autorul Reconstituirii: pestilenţialitate. Strategic — serialul 
dlui Mircea Iorgulescu, tot în 22, este foarte încu- 
rajator. 


Una dintre problemele răspunsului strategic este că, 
şi de apare, haita se află încă în substanţial avantaj. 
Există o serie de lucruri „mult prea spinoase și cu 
un background prea fabulos”, cum scrie dl Mihăilescu, 
pentru ca replica să poată sparge definitiv un tabu 
ori altul. De cele mai multe ori, obrocul are sens 
unic. Transparenţa — la fel. Maldărul de hîrtie în care, 
printre altele, Eugen Ionescu este acuzat de lucruri 
aberante și-a găsit, probabil, foarte ușor drumul spre 
tipografie. Trebuie să-l dezamăgesc pe dl Mihăilescu: 
un răspuns strategic de cea mai bună calitate va bate 
mult şi bine, fără prea mult succes, la porțile aceleiași 
edituri în care a apărut producțiunea dnei Alexandra 
Laignel-Lavastine. 


Una dintre explicaţii este că răul și murdarul sînt 
întotdeauna mai atractive, se vînd mai profitabil decît 
binele și curatul — în librării, seriale de televiziune 
ori colocvii şic. Cum se spune în gazetărie: „O ştire 
este nu cînd un cîine muşcă un om, ci cînd un om 
mușcă un cîine”. Pe cine poate excita faptul că un 

savant ireproşabil dovedeşte că Eugen Ionescu, în 
mintea și sufletul căruia intră cu tancheta ideologică 
dna Laignel, a fost un spirit profund democrat? Dar 
cum să nu excite insinuarea imundă că tocmai autorul 
Rinocerilor a fost el însuşi un rinocer? Pe cont propriu 
sau doar prin complicitate, mai vedem noi; rinocer 
să-l declarăm, apoi ne ocupăm și de probe. „Un om 
mușcă un om” — iată ştirea supremă. 

Dna Ileana Vrancea publică analize în care aduce probe 
peremptorii despre mîrșăviile la care se pretează niște 
haimanale — inclusiv falsificare de date și asasinat 
moral. Două sînt reacţiile faţă de acest răspuns stra- 
tegic. Prima — multă „lume bună” tace pe ideea: „Ei, 
şi ce-i cu asta?”. A doua — haimanalele „răspund” 
dovezilor acuzînd-o pe autoare că nu a revenit la nu- 
mele de Heda Katz, că a emigrat tardiv, că a avut un 
soț „încuiat”, că „este procurorul Niadruoj” etc. Polito- 
logie, nu glumă, nu? 

Cînd e vorba de o haită ori alta, nici măcar răspunsurile 
pe măsură nu au încă șanse suficiente. Merită însă 
răspuns ferm - de la pamflet la analiză științifică. 
Gunoiul trebuie strigat pe numele său de domnişoară: 
Gunoi! 


(Cotidianul, 27 iunie 2002) 

La mijlocul distanţei dintre pamflet şi analiza ştiinţifică 
dusă pînă la capăt, mai există un demers. Dacă primele 
două sînt răspunsul tactic şi, respectiv, răspunsul strategic, 
cel de-al treilea ar putea fi numit demersul diplomatic. 
În cazul volumului dnei Laignel-Lavastine el este repre- 
zentat de intervenţiile semnate tot în revista 22 de 
doi eminenţi universitari, Matei Călinescu și Toma 
Pavel, strămutați în Statele Unite, și de doctorul Ion 
Vianu. Despre cel din urmă, disidenţi închipuiţi uită 
să spună că este nu doar un intelectual rafinat, dar, 
că înainte de a emigra în Elveţia, a fost unul dintre 
puţinii medici care au riscat enorm denunțînd încercă- 
rile dictaturii ceaușiste de a folosi medicina ca tortură 
politică. 

Comun celor trei intervenţii este respectul pentru 
imensa cantitate de informaţie adunată de către dna 
Laignel. Totuşi, îndrăznesc să cred că, intrat pe miini 
nepotrivite, pînă și un munte de informaţii poate de- 
veni un morman de simplă maculatură. Este chiar 
înfricoşător să vezi cum utilizează dna Laignel infor- 
maţia adunată. S-a menţionat că, referindu-se la 
etnograful Romulus Vulcănescu, dna Laignel pare a-l 
confunda cu scriitorul Romulus Vulpescu, susținător 
PRM. Şi dă-i, și dă-i cu „analiza” și înfierarea. 

Nu e greu de imaginat cazaciocul pe care l-ar încinge 
dna Laignel şi tovarășii ei de colhoz al corectitudinii 

politice pe spatele „reacţiunii” româneşti, dacă Nicolae 
Manolescu l-ar confunda pe Maurice Barrès cu Maurice 
Thorez, Mihai Zamfir — pe mareșalul Pétain cu Jean 
Gabin, Gabriel Liiceanu - pe Diderot cu Doriot, Sorin 
Antohi — pe Drieu La Rochelle cu La Rochefoucauld, 
Octavian Paler — pe Brasillach cu Brassens, Constantin 
Ţoiu — pe Isaak Babel cu Turnul Babel, Mircea Iorgu- 
lescu — pe Marguerite Durand cu Marguerite Duras, 
Ileana Mălăncioiu - pe Léon Bloy cu Léon Blum, 
Cristian Tudor Popescu — pe Malraux cu Maurras, 
Vasile Popovici — pe Henri Massis cu Henri Mattise, 
Dan C. Mihailescu — pe Laurent Casanova cu Giovanni 
Giacomo Casanova, H.-R. Patapievici — pe Ignacio de 
Cisneros cu Ignatio de Loyola, iar subsemnatul pe 
Pierre Unik cu magazinul Unic. 


Dnii Vianu și Călinescu consideră că, eliminate fiind 
inexactităţi, erori de traducere și alte lucruri de acest 
gen, o ediţie românească a cărții dnei Laignel ar fi 
binevenită. Îmi permit să cred că nu ar fi. Și asta nu 
din cauza unor posibile „reacţii isterice”, ci pentru 
că o necesară discuţie despre „generaţia de aur” nu 
poate fi declanșată de o carte în care, spre a-şi justifica 
tezele, autoarea recurge la aproximări inacceptabile 
şi procese de intenţie. Dacă este tentată de amatorism 
psihanalitic, dna Laignel este liberă să-şi exerseze 
datul cu presupusul pe propria existenţă. 


Dnii Mircea Iorgulescu, Alain Paruit și Edgar Reichman 
(într-o masă rotundă organizată de serviciul românesc 
de la Radio France Internationale) și dl Nicolae Manolescu 
(într-un editorial din România literară) semnalează 
prea multe și prea grave abateri de la deontologia 
profesională pentru ca volumul dnei Laignel să fie 
de vreun folos unei dezbateri serioase. Scoaterea din 
context a citatelor, ba chiar traficarea lor, argumentele 
ipotetice, traducerea pe dos spre a-i servi teza, 

cunoașterea superficială a istoriei României (slăbiciune 
recunoscută de dl Călinescu), confuziile de persoane 
şi evenimente majore (ce mi-e San Stefano, ce mi-e 
Versailles) etc. descalifică demersul dnei Laignel din 
liga analizelor solide. 


Nu de o necesară demitizare este vorba, ci de un mit 
periculos pe care o ceată de indivizi încearcă din răspu- 
teri să-l acrediteze de cîtăva vreme: nu a existat, nu 
există și nu poate exista fior democratic printre români. 
Nu Cioran și Eliade — oameni cu o tinereţe marcată 
de opţiuni impardonabile, ba chiar de huliganism ideo- 
logic — sînt ţinta cărții. Adevăratul obiectiv este Eugen 
Ionescu. Trioul din Piaţa Furstenberg trebuie lovit 
tocmai în ceea ce era considerat pînă acum o indispu- 
tabilă prezenţă a toleranţei şi spiritului democratic. 


A nu rosti acest adevăr, după ce ani la rînd erai fericit 
să fii primit în casa lui, să fii văzut ca prieten al său, 
să primeşti un semn de la el, este trist. Acolo unde 
se află, Eugen Ionescu nu are nevoie de apărarea noas- 
tră. Acolo unde s-a înălțat, opera lui nu are nevoie 
de sprijinul nostru. Noi sîntem cei care avem nevoie 
de noi. Nu pe Eugen Ionescu îl trădăm tăcînd în fața 
unui demers scandalos, ci pe noi înşine. 


(Cotidianul, 4 iulie 2002) 

În sfîrşit — susținătorii necondiționaţi ai dnei Laignel. 
Inţeleg starea de excitație, entuziasmul occidentalilor, 
căci puţini dintre ei pot şti cînd, de ce şi cum îi 
induce în eroare autoarea „blindată de o documentare 
beton”. Performanţa aiuritoare declanșată (voluntar 
ori nu, doar dna Laignel știe) de ieftioarele exerciţii 
psihanalitice ale cercetătoarei pariziene este semna- 
lată de dl Alain Paruit: Gil Jouanard, autor al unei 
cărți despre Maramureş, exclamînd la Paris: „Ştiţi, 
Ionesco era antisemit”. Ce ne facem, însă, cu victimele 
autohtone ale „corectitudinii politice” ori expatriaţii 
loviți de această cruntă encefalită de origine ameri- 
cană? 

Spre deosebire de occidentali, asemenea comentatori, 
buni cunoscători ai istoriei şi doctrinelor politice româ- 
nești, au uneletele prin care pot distinge unde şi cum 
derapează analiza în măsluire. Preferă însă a nu le 
folosi. Continuă chiar să nu observe absolut nici unul 
dintre neajunsurile semnalate pînă şi de admiratorii 
critici ai autoarei. Deşi consternantă, este o opţiune 
la care, firește, niznaii noștri sînt îndrituiţi, dar nu 
trebuie să ne mai mirăm că se grupează în jurul unei 
publicaţii pe care tind să o transforme într-o variantă 
„slick”, postmodernistă probabil, a Luptei de clasă ori 
a Scînteii anilor '50. 


Alinierile la trenduri occidentale aberante nu sînt un 
semn de maturitate. În plus, multiplicîndu-se și 

cronicizîndu-se, pot invita la concluzia că ne aflăm 
în faţa unor suflete cu geometrie variabilă. Oportu- 
nismul împinge aceşti cosmopoliți de operetă să se 
considere mai catolici decît Papa şi să devină mai 
vigilenți decît zidul Berlinului. Cînd există fie şi o 
minimă șansă ca pe dinăuntru să arăţi precum coco- 
şatul de la Notre Dame, e riscant şi ridicol să dai 
lecţii de verticalitate. 


Argumentul-cheie înaintat de susținătorii necondițio- 
naţi ai dnei Laignel nu reprezintă nici o noutate. El 
fusese rostit, în condiţii mai grele decît cele de azi, 
de alţii: abordarea și asumarea critică a realităţii. 
Aşadar, totala deschidere a scenei pentru discuţii. 
Numai că scena în sine nu este un autor de miracole. 
Împingerea unui măgar pe scena Metropolitanului 
ori a unei giște pe scena Scalei din Milano nu trans- 
formă vieţuitoarele respective în noi Pavarotti ori noi 
Callas. În schimb, prin prea multă insistență, poate 
transforma scenele respective în grajduri sau coteţe. 
N-ar fi, totuși, o crimă? 

Să nu uităm că mizeria cheamă mizerie. lar dacă uităm, 
au grijă faptele să ne trezească la realitate. Primesc, 
iată, un mesaj pe care l-aş numi Damf de Ron. Autorul 
textului, supărat pe „abuzurile interpretative” ale dnei 
Laignel, îmi cere să recomand comentariul său spre 
publicare Cotidianului, iar „dacă lor le e frică”, să-l 
transmit României libere sau Jurnalului Naţional fiindcă 
„ei nu se tem de nimeni și de nimic, nici de comuniști 
(...) ca Sașa Despotovici-Lavastine”. 


Nu pot onora cererea respectivă, căci, spre a-şi valida 
teza, autorul comentariului intră și el cu tancheta în 
viaţa și mintea altora. Sever croșetat, din motive de... 
igienă, iată alt scurt citat spre a se vedea la ce invită 
abuzul de „psihanaliză”. După opinia celui care îmi 
scrie şi pretinde că o cunoaște bine pe dna Laignel, 

explicaţia pentru care aceasta „urăște românii, istoria 
şi cultura lor” ar fi că „s-a măritat morganatic cu un 
român nedecis prin părțile (...) a rămas nesatis.(...) 
de o căsătorie consumată frugal (...) și s-a trezit lăsată 
cu un plod în braţe. D-aia împroașcă cu noroi în toți 
bărbaţii români cu adevărat bărbaţi (...) şi în cultura 
română”. Nu e greu de ghicit că, vai!, pînă la urmă, 
kilometricul şi imundul comentariu își va găsi drumul 
spre tipar cu onorurile de rigoare. 


Că e de Diîmboviţa ori de Sena, de Vltava ori de 
Hudson, mizeria rămîne mizerie. Mă întreb dacă pe 
dna Laignel și trogloditul din Lyon ceea ce îi deosebeşte 
este doar scriitura ori pregătirea intelectuală. Mă întreb 
neliniștit dacă nu cumva de gîndit, cei doi gîndesc la 
fel. Am numit cîndva acest tip de gîndire, gîndire mito- 
cană. Ea defineşte deopotrivă imbecili și intelectuali 
autentici. Aceștia din urmă, deşi deştepţi, fac enorma 
eroare de a-i lua drept proști pe toţi ceilalți. Iată o 
mitocănie a spiritului care implică riscuri enorme. 
Curajoasă ori doar imprudentă, dna Laignel şi le-a 
asumat, cînd, spre a-și acredita tezele, pare să fi decis 
că scopul scuză mijloacele. Nu-i pot ura noroc. Ar fi 
imoral. 


(Cotidianul, 11 iulie 2002) 

Teama multor occidentali că lumea musulmană de 
azi ar fi dominată de un radicalism fundamentalist 
s-a accentuat după 11 septembrie 2001. Generalizările 
s-au înmulţit și, cum bine știm, ele constituie surse 
de amplificare a tensiunilor. Dacă există voci occiden- 
tale care continuă să facă o analiză critică a erorilor 
care au împins o bună parte a lumii creştine în conflict 
cu lumea musulmană, există însă și voci care întreabă 
de ce partea cealaltă nu recurge la un demers critic 
similar. Se înmulţesc întrebările de felul: unde sînt 
vocile raționale ale lumii islamice? Unde sînt demer- 
surile care să explice de ce radicalismul fundamentalist 
macină lumea musulmană? 


Mai puţin vizibile decît ar fi poate necesar, aceste 
demersuri nu lipsesc. Autorii lor sînt văzuţi de un 
scriitor ca Jean Daniel drept „reformatori ai islamului” 
ori doar drept „noii gînditori ai islamului”, cum este 
înclinat să-i numească Rachid Benzine, hermeneut 
coranic. Dar dincolo de o etichetă ori alta, consensul 
este că asemenea gînditori nu se mulțumesc cu o 
denunţare a terorismului practicat în numele unei 
„dreptăţi absolute”, ci încearcă să explice riguros şi 
transparent cauzele, impasurile în care se află gîndirea 
islamică. Şi truda lor nu este deloc lipsită de riscurile 
pe care le presupune intoleranţa. Numărul special 
dedicat de revista Le Nouvel Observateur (aprilie/mai, 
2004) acestor gînditori care îşi propun să „denunțe 

impostura integristă” şi să „concilieze islamul cu 
modernitatea” este un act de pionierat. 


Încercînd să se apropie de cauza acaparării gîndirii 
islamice de către radicalii fundamentaliști, iranianul 
Abdel Karim Soroush reaminteşte că, în fond: „Islamul 
este o serie de interpretări ale islamului, aşa cum 
creştinismul constituie o serie de interpretări ale creşti- 
nismului”. Monopolul radicalităţii s-a instaurat, ca de 
atîtea ori, prin „eliminarea dimensiunii istorice”. Trei 
sînt elementele distincte pe care le vede Rachid Benzine 
abordate în demersul acestori noi gînditori. 


Primul — islamul surselor. El cuprinde Coranul şi 
narațiunile despre viața Profetului așa cum le-a aprobat 
el (ahadith). Al doilea — interpretările surselor isla- 
mului. Al treilea — punerea în practică a acestor inter- 
pretări de-a lungul istoriei societăţilor musulmane. 
Aici este adusă în discuţie sugestia imperativă făcută 
de francezul de origine algeriană Mohhamed Arkoun 
care cere să se facă distincţia între faptul coranic („apa- 
riţia revelaţiei, primită de către Profet și transmisă 
de el pe cale orală de-a lungul unei perioade de 23 
de ani”) şi faptul islamic, care constituie stabilirea 
revelaţiei în forma scrisă care avea să devină „baza 
dezvoltării întregii gîndiri musulmane”. 


Cu alte cuvinte, ceea ce s-a produs în decursul trecerii 
de la cultura orală la cea scrisă? Cînd tunisianul 
Abdelmajid Charfi afirmă că „în vreme ce dicteul este 
de natură divină, expresia lingvistică este de natură 
umană”, el nu se îndepărtează de credinţa potrivit 
căreia Coranul constituie cuvîntul lui Allah, dar refuză 
să vadă Coranul drept un text „în afara istoriei”. 


Ce aduc în discuţie noii gînditori ai islamului este 
un element tabuizat de radicalii fundamentaliști — 
subiectivitatea cititorului. Este invocat Ali Ibn Abou 
Talib, văr al Profetului și al patrulea calif al islamului, 

care ar fi spus: „Coranul se află în mushaf (culegerea 
scrisă şi organizată a revelaţiilor). El nu vorbeşte des- 
pre el însuși. Cei care-l exprimă sînt fiinţele umane”. 


Nimic mai subversiv pentru fundamentaliștii de toate 
felurile decît dreptul celorlalți la subiectivitate. 


Jurnalul Naţional, 3 septembrie 2004) 

Mohammed Arkoun consideră că fundamentalismul 
islamic se definește prin două respingeri: cea „prin 
uitarea şi ingnorarea instituționalizată a întinsei 
perioade a Luminilor” și cea „chiar şi mai radicală, a 
modernităţii și realizărilor ei cu caracter universal, 
pe motiv că sînt produsele unui Occident colonialist 
şi imperialist”. Potrivit lui Arkoun, în vreme ce Europa 
latină şi creștină „merge spre modernitate, revoluţii 
ştiinţifice şi politice, lumea numită «musulmană» se 
angajază într-un demers contrar, care culminează prin 
revoluţia numită «islamică» în Iran, în 1979”. 


S-au pierdut, oare, valorile umanismului arab care 
au făcut, secole la rînd, gloria unor mari centre de 
cultură precum Bagdadul, Damascul şi Ispahanul, Cairo, 
Cordoba, Granada și Palermo? Cum şi-a pierdut limba 
arabă statutul de lingua franca a tuturor elitelor savante, 
din Iran în Andaluzia? Răspunzînd, Arkoun alege un 
element cheie: soarta nefericită a însuşi conceptului 
de umanism (adab). Înainte, acest concept, afirmă 
Arkoun, îngloba totalitatea preocuparilor cunoașterii. 
Azi, el este restrîns doar la desemnarea operelor literare. 


În fapt, este vorba de sufocarea conceptului de uma- 
nism în lumea musulmană: „În contextul islamic, 
umanismul a avut o existenţă efemeră, căci bazele 
sale filozofice au fost eliminate de triumful sterilizant 
al ortodoxiilor şiite şi sunite care au perpetuat alianța 


356 


Absurdistan 


doctorilor clericali şi a statelor cu dinastii multiple 
după căderea califatului de Bagdad (1258) şi a Cordobei 
(secolul al XI-lea)”. 


Au existat, reamintește Arkoun, perioade în care „funcția 
subversivă” a umanismului filozofic s-a manifestat în 
contrast cu umanismul religios. Între 813 și 848, cînd 
puterea la Bagdad s-a aflat în mîinile califului 
Al-Mamun, s-a înregistrat o deschidere extraordinară 
pentru toate formele cunoașterii. Numai că, odată 
cu accesul la putere al califului Al-Mutawakkil (848), 
toate progresele înregistrate în scurta perioadă de 
deschidere vor fi condamnate sub eticheta de „științe 
străine sau intruse”. 


Unul dintre cîștigurile pe care le-a adus atmosfera 
de toleranţă asigurată de Al-Mamun este, după Arkoun, 
dezvoltarea „unei școli teologice inovatoare, mai ales 
în privinţa statutului cognitiv al Coranului: este vorba 
de mutazilism, care a introdus teoria «Coranului creat», 
opusă teoriei «Coranului increat»”. Spectaculoasa con- 
fruntare doctrinară lua sfîrșit în 1017, cînd califul 
Al-Qadir avea să interzică definitiv școala mutazilită. 
Se pierdea astfel, subliniază Arkoun, dreptul de „a 
înscrie revelaţia în istoria concretă a oamenilor, ceea 
ce schimba condiţiile în care se făceau exegezele şi 
se elabora ideea de drept”. 


După Arkoun, „din punct de vedere teologic, islamul 
este protestant, în vreme ce din punct de vedere politic, 
este catolic. De-alungul istoriei — își continuă el gîndul — 
acest raport a fost răsturnat pentru că autoritatea 
spirituală a fost întotdeauna controlată de o putere 
politică verticală, prin urmare, ilegitimă”. 

În privința şanselor resurgenţei unei modernităţi pro- 
prii musulmanilor, răspunsul lui Arkoun sună astfel: 
„Ar trebui ca musulmanii să înceteze a confunda con- 
tencioasele politice pe care le au cu Occidentul cu 

progresele cunoașterii pe care le datorează în mod 
esenţial aceluiași Occident. Şi trebuie spus că, dacă 
acesta din urmă ar fi consimţit să investească sumele 
cheltuite pe război în ridicarea de universităţi şi în 
sprijinirea cercetării în discipline umaniste și sociale, 
atunci, cu siguranţă, am fi avut parte de mai puţină 
violenţă teroristă”. 


Jurnalul Naţional, 10 septembrie 2004) 

Malek Chebel publică în acest an, la Hachette, Manifeste 
pour un islam de Lumières — 27 propositions pour reformer 
lislam. Antropolog şi psihanalist, el își propune să 
răspundă în Le Nouvel Observateur unor întrebări care 
nu mai pot fi ocolite. Ca de exemplu: „Ce este islamul 
astăzi?”. „De unde această nevoie subită de a fi refor- 
mat?” „Care sînt problemele pe care le aduc — atât 
musulmanilor cît şi restului lumii — fie un statu-quo, 
fie o reformă a islamului?” 

În principiu, ideea lui Chebel este că, atîta timp cît 
un anume nod gordian nu va fi tăiat, situaţia nu are 
cum să se schimbe. Există niște determinări care nu 
s-au modificat de o lungă bucată de vreme în viața 
societăţilor musulmane. Chebel le numește fie „legături 
viscerale”, fie „cordoane ombilicale”. 


O primă legătură viscerală pe care Chebel consideră 
că islamul nu a dorit niciodată să o rupă este aceea 
dintre religie și politică. O asemenea confuzie a pla- 
nurilor a rămas întotdeauna în favoarea religiei căci 
aceasta din urmă „se doreşte o interfaţă cu divinul”. 
Aşadar, încă o voce denunţă incapacitatea politicului 
de a se dezvolta datorită acaparării influenţei politice 
de către teologi și imami. Cu alte cuvinte, lumea isla- 
mului nu a cunoscut încă separarea puterilor în stat. 


Un al doilea cordon ombilical pe care Chebel consideră 
că islamul nu a dorit să-l taie niciodată este cel care 

leagă islamul de bani. „În realitate — scrie Chebel —, 
spre deosebire de Isus, care i-a gonit pe negustorii 
din Templu, islamul i-a invitat cu insistenţă în jurul 
mesei.” Rezultatul? 

„Numeroase țări, bogate graţie rezervelor de minereuri 
şi hidrocarburi de care dispun, au sisteme care permit 
anumitor oameni să acumuleze averi chiar mai colosale 
decît cele ale statului fără să vadă vreodată o antinomie 
între așa ceva şi spiritul de modestie, frugalitatea 
Coranului.” 


Un al treilea cordon ombilical pe care Chebel consideră 
că islamul nu a dorit niciodată să-l taie este cel cu 
privire la trup. Şi se grăbeşte să precizeze că: „Doresc 
să vorbesc aici despre statutul trupului, în general — 
cel al bărbatului şi cel al femeii —, dar mai presus de 
orice de statutul sexualităţii, care este în același timp 
activitatea nobilă a trupului și nodul gordian greu 
de despărţit de imaginar”. 

Ce denunţă, în fapt, Chebel este o cantonare în patriar- 
hal și o zidire în dogmă a conceptului de sexualitate 
în lumea islamică. „Cred — spune Malek Chebel — că 
adevărata mutație de mîine este grefată pe sexua- 
litate: ce rol acordăm în islam bucuriei fizice, plăcerii 
carnale şi gestionării libidoului?” Pentru a evita orice 
neînțelegere, Chebel precizează: „Şi pentru că folosesc 
cuvîntul sexual, nu îl cantonez în exerciţiul viril al 
sexualităţii. Ce vizez este, pe de-o parte, dimensiunea 
eliberatoare a sexului ca mecanism al dezalienării 
legăturii dintre bărbat şi femeie și, pe de altă parte, 
ca factor decisiv al armoniei în sînul unui cuplu”. 
Dar femeia? Ea „nu mai este văzută drept o credin- 
cioasă, ci doar ca un partener de sex, mai mult sau 
mai puţin lipsit de calități spirituale”, răspunde Chebel. 
Analiza acestui cercetător, care scrie într-un registru 
periculos de tranşant şi, uneori, poate chiar nedrept, 

se încheie cu un diagnostic necruţător: „Uriaş cu 
picioare de lut, islamul nu-și găsește încă persona- 
litatea. Nici ca formă de civilizaţie, nici ca structură 
de guvernare. Ca religie, el păcătuiește prin minoritățile 
sale agitate, şi anume cele mai violente. Ca structură 
de guvernare, el suferă în chip lamentabil de o multitu- 
dine a centrelor decizionale, care nu ezită să se urmă- 
rească şi să se anuleze reciproc”. 


Jurnalul Naţional, 17 septembrie 2004) 

Islam după islam (IV) 


Pentru Mohammad-Reza Djalili (Iran: Villusion reformiste, 
2001, Presses de Sciences-po), cazul iranian rămîne 
ilustrativ pentru genul de laborator în care se pot 
pregăti reţete ale intoleranţei. Şi, implicit, ale eşe- 
cului. Religia, politica și revoluţia au format aici un 
soi de triunghi al Bermudelor. El a aspirat orice caracte- 
ristici democratice, le-a prelucrat în exact contrariul 
lor şi le-a repus în circulaţie sub forma unui reţetar 
de un dogmatism aiuritor. 

Djalili repune în discuţie contribuţia părinţilor spiri- 
tuali ai revoluţiei islamice — Djalal Al-e Ahmad și Ali 
Shariati. Cel dintîi publica în anii '60 un eseu intitulat 
Garbzadeghi, tradus şi tipărit în franceză sub titlul 
LOccidentalite (L'Harmattan, 1988). Ideea era, subliniază 
Djalili, că „occidentalita e un soi de maladie care a 
infectat societatea iraniană și, de aceea, trebuie scăpat 
de ea cît mai repede cu putinţă”. Djalili se arată amuzat 
cît de repede a cîștigat acest „diagnostic” sprijinul 
aproape unanim al tuturor celor care nu prea știau 
cum să explice o acută criză de identitate a societății 
iraniene. Al-e Ahmad, fiu de mollah și, reamintește 
Djalili, „rînd pe rînd, comunist, socialist, tiers-mond-ist 
şi islamist”, oferea soluţia convenabilă tuturor, oameni 
aparținînd celor mai diferite și deseori fanatic de învrăj- 
bite tendinţe sociale şi politice. 


Cel de-al doilea, Ali Shariati, prelua ideea lui Al-e 
Ahmad şi propunea drept soluţie finală împotriva 

modernităţii transformarea șiismului (bineînţeles, prin 
„purificare”) într-o „ideologie de luptă”. Zis și făcut. 
1979 avea să pună în practică această strategie, iar 
pentru o vreme „unitatea aparentă a universului intelec- 
tual iranian” avea să fie salvgardată. Totuși, sînt ani 
buni de cînd eșecul islamului politic și criza acută a 
însuși conceptului de „stat islamic” constituie evidențe 
irefutabile. Dispariţia lui Khomeyni, în 1989, fali- 
mentul economic, incapacitatea de a cîştiga războiul 
cu Irakul, explozia demografică s-au împletit cu un 
dezastru extern neașteptat pentru suporterii ideilor 
lansate de Al-e Ahmed și Shariati, amîndoi simpati- 
zanţi ai stîngii — prăbuşirea comunismului. 

Semnele unei posibile ieşiri din somnambulismul pro- 
vocat de islamul politic vin chiar din Iran. Începutul 
l-a dat, reamintește Djalili, tocmai un fost teoretician 
al revoluţiei islamice și militant khomeynist, Abdul 
Karim Soroush, azi unul dintre cei numiţi „cei care 
gîndesc altfel/diferit”. Ei supun analizei critice conceptul 
„tutelei juristului-teolog”. În fond, Soroush propune 
distincția clară între sfera privată şi cea publică, demers 
important al fostului militant khomeynist care afirmă 
azi că religia trebuie să aparţină sferei private. 


Descoperind pericolele pe care le implică politizarea 
religiei, acești gînditori postislamiști au provocat o 
dezbatere publică din care, ne spune Djalili, nu mai 
lipsesc teme ca deschiderea sistemului politic, rolul 
societăţii civile, valorile etice și cele ale democraţiei, 
rolul spaţiului public, gestionarea economiei. Vina 
pentru toate neajunsurile țării nu mai e pusă, ca în 
anii '70, în cîrca imperialismului şi capitalismului. 

Printre cărțile de căpătii ale acestui nou curent de 
gîndire, Djalili recomandă volumul lui Sadegh Ziba- 
kalam intitulat Cum am devenit ceea ce sîntem? Cred că 
merită citit nu doar de victimele produse de 

manipulările islamismului politic, ci şi de alţii, care 
ne dovedim victime ale unei imbecilizări cu nimic 
mai puţin devastatoare: intoleranţa pe care ne-o inocu- 
lăm de unii singuri. 


(Jurnalul Naţional, 24 septembrie 2004) 

Lampa cu alogen 


Oameni vînînd oameni este o îndeletnicire foarte 
veche. Poate chiar mai veche decît oameni vînînd 
animale sau păsări. La urma-urmelor, omului care a 
hotărît să vîneze om îi este mai la îndemînă omul 
care trebuie vînat decît ursul sau rața sălbatică. Practi- 
canții acestui sport au purtat de-a lungul vremurile 
nume pe măsura epocii. În veacul abia trecut, unele 
dintre numele sub care s-au făcut admiraţi au fost 
enkadevişti, gestapovişti, comisari politici ori politruci. 
Nomenclatorul s-a schimbat şi ne-am procopsit cu 
monitori, raportori și, bineînţeles, analiști principali. 
Sînt organizați după legea haitei. Pîndesc, provoacă, 
sar la carotidă. Victima lor poate deveni oricine, atîta 
vreme cît instinctul de prădător este satisfăcut. Ce a 
fost iniţial o reacţie perfect îndreptăţită s-a transformat 
într-o afacere extrem de profitabilă — corectitudinea 
politică. Politizată pînă la absurd, împingînd la excese 
şi nedreptăți mai mari chiar decît cele pe care le 
denunță, ea a devenit un acoperiş ideal pentru tot 
felul de lichele. Înainte de a ucide, mulţi dintre acești 
vînători îşi fotografiază victimele pentru a-și îmbogăţi 
foaia de pontaj. Își luminează subiectele folosind 
diverse surse de lumină - bliț, lămpi cu carbid sau 
lămpi cu halogen. 


O altă categorie de vînători preferă să-și lumineze 
subiectele cu o sursă de lumină mai specială — lampa 

cu alogen. Cînd Nicolae Ceaușescu nu a mai găsit 
sprijin nici în rîndul celor mai credincioși pretorieni 
ai săi, unii dintre aceștia au început să ne explice că 
dictatorul nu era de fapt român, ci un pîrlit de alogen. 
Vezi bine, un român nu ar fi putut comite împotriva 
românilor ceea ce a comis Nea Ceașcă. Dacă am lua 
în serios o asemenea școală de gîndire, dar am ţine şi 
socoteala tuturor ticăloşiilor care au pus bazele „Româ- 
niei profunde” de astăzi, am ajunge la concluzia că 
românii nu sînt români, ci o adunătură de alogeni. 


Unul dintre spectacolele halucinante ale zilei este 
înfruntarea dintre vînătorii de oameni folosind lămpi 
cu halogen și vînătorii de oameni care folosesc lămpi 
cu alogen. Pentru a-și discredita definitiv nemesis-ul, 
cineva l-a demascat pe dl Băsescu drept alogen, reci- 
clînd hilar o teorie cam leninistă privind răul de care 
sînt capabili alogenii cînd ajung să deţină puterea. 
Autorul gugumăniei şi-a luat binemeritata muștru- 
luială din partea unor autori dintre cei mai respectabili. 


Bineînţeles, de la aplicarea săpunelii nu puteau să 
lipsească tocmai monitorii, raportorii şi analiștii prin- 
cipali. Plus filierele lor locale, băieţi ambiţioşi, dar 
lefteri de caracter. Vînătorii de oameni care s-au repezit 
la beregata făptașului ştiu bine că el are ceva păcate, 
dar numai rasist nu este. Ba, ani la rînd, alături de 
foşti colegi de partid, a fost el însuşi acuzat că este 
un... alogen. 


Vînătorilor de oameni nu le prieşte liniştea. Ei trăiesc 
din demascarea băieţilor răi. Unde nu există păcate, 
le inventează. Altfel, ar intra în şomaj. Unde există 
păcate, le ridică la proporţii gigantice, transformînd 
țînţarul în armăsar. Altfel, s-ar trezi fără sinecurile 
ce le asigură o existență îmbelșugată. 


Un pensionar de lux al cîtorva servicii de tăiat frunză 
la cîini s-a văzut refuzat de toate instituţiile occidentale 

pe unde a încercat să-și mute pușcociul cu lunetă. 
Unui asemenea tratament surprinzător, fosila poli- 
tic-corectă i-a răspuns și mai neașteptat — şi-a mutat 
carapacea în România, țară pe care nu dădea doi bani 
pînă mai ieri. A fost împroprietărit, pare-se, cu o 
catedră de zumzăit. Aşa stînd lucrurile, e de așteptat 
ca lupta dintre lampa cu halogen și lampa cu alogen să 
atingă intensități nucleare. Primele ciuperci atomice 
au și apărut. 


Jurnalul Naţional, 23 septembrie 2005) 

Delimitări — fanatism şi prostie 


Unii sîntem bîntuiţi de spiritul de turmă, alții nu 
putem pune geană pe geană dacă nu ne delimităm 
permanent de restul „turmei”. Ne ucide scîrba față 
de numitorul comun și ne sinucidem pe altarul dife- 
renţelor specifice. Predomină excesele belicoase. 


Cîndva, dacă nu erai structuralist, nu erai nimic. Puțin 
conta că, în afara unei cărți-reper despre structu- 
ralism — datorată lui Virgil Nemoianu — și doxei cîtorva 
puţini alţi erudiţi, majoritatea preopinenţilor ciripea 
cam după ureche. Damblaua noului roman — dacă nu 
scriai în linia Robbe-Grillet, Rebreanu să fi fost și 
tot erai expediat la „şi alții”, alături de Aurel Mihale. 
Ce să mai spun de onirism? Nu dictai în somn, erai 
un conformist. 


Demersul regretatului Laurenţiu Ulici de a împărți 
debuturile literare cărora le-a fost contemporan pe 
decenii a fost transformat cu timpul într-o caricatură 
greu de imaginat de critic. Mai subtilă, la început, 
grosolană, astăzi, o fraudă transformă întîmplări 
biografice în criterii de valoare. Etichete ca „șaizeciști”, 
„şaptezecişti”, „optzecişti”, „nouăzecişti”, „fracturişti” 
au început să sune ca treptele unei scări de valori. 

Azi nu mai contează prea mult nici măcar dacă eşti... 
zecist. Ce importă este în ce an, în ce lună şi mai 
ales în care parte a zilei ai apărut (literar) pe lume. 
Dacă te-ai născut la răsăritul soarelui ești un adevărat 

Arnotean al zecismului. Apărut mai spre seară, nu 
poţi fi decît un Gorică Pirgu al aceluiași frison. Plouă 
cu excomunicări fratricide — Viorel Padina nu mai 
este un poet excepţional, căci, cam slobod la gură, 
s-a pus rău cu „centrul”. 


Opera nu prea mai contează. Dacă nu ești declarat 
postmodernist, ai pus-o de mămăliga. Aşadar, „mărun- 
tei” ca Philippide, Emil Botta, Stamatu, Doinaș, Stelaru, 
Caraion s-au chinuit degeaba. Înainte de a se căuta 
de talent, unii se duc la notarul de postmodernism 
şi la felcerul de zecism. Cu patalamalele la mînă, 
preiau frîiele armăsarului literar. 

După ce unui zecism i s-a opus un şi-mai-zecism, 
iată că fracturismul pare să ia caimacul. Ni se spune 
că ar fi vorba despre „o negaţie neoavangardistă a 
optzecismului”. Așa o fi, numai că tristihul: „Sînt 
atent cu tine, România/ îţi introduc penisul meu lung 
şi negru în gură,/ România” parcă e prea neo. Nimeni 
nu i-a mai pus în gură „României profunde” un ase- 
menea căluş. Asta zic şi eu cenzură. Numai un poet, 
şi încă unul dotat, ar fi fost capabil de aşa ceva. 


În toiul atîtor delimitări, rîndurile de faţă constituie 
o declaraţie de dragoste pentru o generaţie care m-a 
îngăduit şi pe mine. O generaţie mai degrabă afectivă 
decît una strict biologică, mult mai cuprinzătoare decît 
un leat literar. Prudent ar fi să pomenesc doar de cei 
duși, fiindcă de uiţi numele unui important poet în 
viață, eşti mort. Dar cum poţi fi prudent în dragoste? 
Ce noroc pentru literatura română că Ileana Mălăncioiu 
şi Mircea Dinescu, Cezar Ivănescu şi Angela Marinescu, 
Mazilescu și Robescu, Mihai Ursachi și Adrian 
Popescu, Prelipceanu și Flora, Gabriela Melinescu, 
Ion Mureșan și Vasile Vlad, Constanţa Buzea și loan 
Alexandru, Brumaru și Foarţă n-au scris terorizaţi 
de a fi zecişti şi postmoderniști. Nu spun că sînt 

„mai mari” ca alţii. Nu-i contrapun altora. Tot ceea 
ce fac este să le rostesc numele. E de ajuns. 

Mă uit la o fotografie îngălbenită. Piteşti — o grupă 
de grădiniță din anii '50. Lîngă mine, faţa unui înger. 
Avea să devină un poet extraordinar, dar asta nu pentru 
că Daniel Turcea a fost „istat” printre onirici, ci graţie 
harului său tulburator. 


O cultură nu poate fi suma unor nesfirșite delimitări 
fanatice, așa cum o civilizaţie nu este niciodată suma 
tuturor excluderilor și excomunicărilor imbecile. Pri- 
vesc la titlul acestui editorial și trebuie să-mi cer 
iertare pentru tautologia pe care o conţine, căci fanatis- 
mul este (şi) unul dintre chipurile hidoase ale prostiei. 
De atîtea zecisme şi postmodernităţi megalomanice, 
nu fracturismul ne pîndește, ci fripturismul — singurul 
„ism” integrator, aproape globalizant. 


(Jurnalul Naţional, 30 septembrie 2005) 

Oportunismul exterminator 


Aflat în Ciudad de Mexico (Distrito Federal) încerc 
să iau urma unor umbre. Una dintre ele este Luis 
Buñuel, ucis de o ciroză hepatică în această metro- 
polă imensă în 1983. Caut în zadar atmosfera de la 
restaurantul Ambasadorii, unde nedespărțiții Buñuel 
şi Jean-Frangois Revel au răpus nenumărate sticle de 
„Mandarin, Clagquesin și alte Amer Picon”, aperitive 
franceze la modă prin anii '50. Există o pauză de 14 
ani în creaţia celebrului regizor spaniol — între 1933 
şi Grand Casino (1947) —, tăcere întreruptă, spune o 
notă, doar de compilaţii făcute pentru Muzeul de 
Artă Modernă din New York, cum ar fi Vaticanul lui 
Pius al XII-lea (1940). 


Las Hurdes (1933), cunoscut şi sub numele de Tierra 
sin Pan (Pămînt fără pâine), este un documentar extrem 
de dur despre viața mizerabilă a unor țărani dintr-o 
regiune a Spaniei uitată și de Dumnezeu şi de gene- 
ralul Franco. Acestuia din urmă, Buñuel i-a fost un 
dușman constant. Atît de înverşunat, încît regizorul 
a fost acuzat că, spre a dramatiza ceea ce era şi aşa 
mai mult decît dramatic, ar fi falsificat una dintre 
scenele filmului: o capră care alunecă și cade de pe 
un vîrf de munte a fost de fapt împuşcată de unul 
dintre membrii echipei de filmare. Proba ar consti- 
tui-o fumul datorat unui foc de armă, vizibil în partea 
dreaptă a ecranului. 

Directorul de fotografie al documentarului a fost Eli 
Lotar, fiul înstrăinat al lui Tudor Arghezi. În 1960, 
Revel îl întiîlneşte pe Lotar într-un sfîrșit de săptă- 
mînă în casa celebrului fotograf Henri Cartier-Bresson 
din Saint-Dy&-sur-Loire. Lotar evită să vorbească despre 
Buñuel, o tăcere care stîrnește amintiri. 


Reîntors la Paris în primăvara lui 1951 pentru lansarea 
lui Los Olvidados (Cei uitaţi), film care îl readuce pe 
Buñuel în atenţia criticii şi a publicului, spaniolul se 
reîntîlnește cu legiuni de prieteni ai unei tinereţi de 
o boemie legendară. Refuză însă să-l vadă pe Lotar. 
Fiul lui Arghezi se face vinovat de un păcat mortal — 
realizase cîteva fotografii şi scurt-metraje pentru Planul 
Marshall. 


Renegarea lui Lotar de către Buñuel îl trimite pe Revel 
cu ani în urmă, cînd, ambasadorul sovietic în Mexic — 
țară unde Revel lucra la Institutul Francez — îi expe- 
diază o copie a documentarului Căderea Berlinului. 
Faimosul trio Bufiuel-Custodio-Revel se cufundă în 
scaunele intimei săli de proiecţie de la Paseo de la 
Reforma. La sfîrşitul filmului, părerile lui Revel și 
Buñuel sînt diametral opuse. Primul consideră pelicula 
un produs hilar, vehicul greoi al propagandei staliniste. 
Bufiuel pare căzut într-o transă admirativă şi murmură 
la nesfîrşit: „Este foarrrte frumos; foarrrte, foarrrte 
frumos”. Deși asemenea lui Bufiuel, „tovarăș de drum” 
al Uniunii Sovietice, Alvaro Custodio e mai aproape 
de părerea lui Revel. 


Povestind acest episod la un sfert de secol de la deru- 
larea lui, autorul Absolutismului ineficace nu-i reproșează 
neapărat lui Bufuel că în anii Războiului Rece s-a 
aflat de partea Moscovei. Ceea ce i se pare cu adevărat 
de neiertat este abdicarea de la orice independență 
estetică. Şi atunci, cu ce drept îl reneagă Bufiuel pe 
Eli Lotar? Cu dreptul „oportunismului exterminator” 

pentru care, ne reamintește Revel, intelectualii sînt 
foarte dotați. Şi cu dreptul care face posibilă coexis- 
tenţa geniului, lașităţii şi neghiobiei în persoana 
unuia şi aceluiași artist, chiar şi atunci cînd e vorba 
de un Picasso. 


Cînd Buñuel îi spune lui Revel că Lotar lucrează pentru 
Planul Marshall și asta sună în gura spaniolului ca 
„echivalentul moral” al lui „face parte din Gestapo”, 
Revel simte apropierea unei prăpăstii. Există întot- 
deauna ceva „pe sfirșite” — o dragoste, o aventură 
artistică, o prietenie. Oportunismul exterminator gră- 
beşte asemenea sfirșituri şi le dă un gust teribil de 
amar. 


(Jurnalul Naţional, 14 octombrie 2005) 

Nazişti de omenie (I) 


Cele cîteva „defenestrări” înregistrate în diferite partide 
comuniste, gesturile unor lideri comuniști de a critica 
nu atît sistemul, cît foști lideri ai partidului şi foşti 
„tovarăşi de drum” au făcut posibilă apariţia etichetei 
„comunist de omenie”. Astfel au fost considerați 
Nichita Hrușciov — după raportul anti-Stalin, Alexander 
Dubcek — simbolul Primăverii de la Praga, fostul măce- 
lar al Budapestei din 1956, János Kádár — după ce a 
avut ideea „socialismului cu două salarii”, Mihail 
Gorbaciov — după „glasnosti” şi „perestroika”, ba chiar 
şi viitorul tiran Nicolae Ceauşescu — după raportul 
anti-Dej, demascarea „vremurilor de tristă amintire” 
şi refuzul de a trimite trupe care să se alăture inva- 
dării Cehoslovaciei în 1968. 


M-a amuzat întotdeauna sintagma „comunist de ome- 
nie”. Nu din cauză că nu ar fi avut niciodată vreo 
acoperire. La nivelurile de jos ale nomenclaturii, ba 
cîteodată chiar şi mai pe sus, am întîlnit eu însumi 
oameni care încercau să ocolească stupiditatea siste- 
mului pe care îl reprezentau prin sprijinirea unor 
inițiative sau măcar prin tolerarea unor acțiuni care 
dădeau bunului-simţ ceva mai mult loc de manevră. 
Era faimoasa strategie a îmbunătățirii sistemului dină- 
untru”. Finalmente, ea s-a dovedit o altă tristă utopie, 
de fapt, marele aliat al utopiei-mamă — comunismul. 
M-a amuzat sintagma „comunist de omenie” fiindcă 
recunoștea, implicit şi inconştient, că omenia nu 

constituia tăria sistemului al cărui slogan era „totul 
pentru om”. De unde și anecdota cu „Iotu' pentru 
omu”. 


În lipsa unui proces al comunismului și a condamnării 
crimelor sale, sintagma „comunist de omenie” nu a 
devenit doar o prezenţă obișnuită, dar a început să 
fie o umbrelă din ce în ce mai largă. Dacă s-ar purcede 
la un „recensămînt” al fostei nomenclaturi (cu viii și 
morţii ei) sînt sigur că numărul „comuniștilor de 
omenie” ar depăși cu mult chiar numărul total al 
comuniștilor români din toate timpurilor. Aşa stînd 
lucrurile, am ajunge să ne întrebăm, dacă de la Nicolae 
Ceaușescu la Eugen Florescu, de la Ştefan Andrei la 
Ștefan Niculescu-Mizil și de la Triţă Făniţă la alți 
Eroi ai Muncii Socialiste, România a clocotit de atîta 
omenie, cum se face că viaţa devenise în România 
un calvar? Drept e, unul pe care, azi, unii au început 
să îl uite, iar alții să îl neage. 


De partea cealaltă, procesul fascismului și mai ales a 
formei lui hitleriste, nazismul, a avut loc. Şi nu o 
singură dată. Sub o formă sau alta, este reluat mai 
de fiecare dată cînd neonazismul ori neofascismul 
scoate capul. În aceste condiţii, e greu de crezut că 
sintagma „nazist de omenie” are vreo şansă să intre 
în circulaţie, deşi, îşi spun unii, vor fi existat şi nazişti 
mai luminaţi. 

Graţie acestui proces, scepticismul celor mai mulți 
dintre noi este cu mult mai mare în faţa ideii de 
„nazist de omenie” decît în faţa celei de „comunist 
de omenie”. Instinctul nostru de apărare se dovedește 
mai dezvoltat, mai acut în faţa demersurilor naziștilor 
„de tip nou” decît în cea a cruciadelor comuniștilor 
reciclați. 

Şi neonaziştii şi neocomunișştii ne spun că au existat 
printre înaintaşii lor şi „camarazi de omenie”. Al 

doilea pas al persuasiunii este că ei, cei de azi, nu 
sînt defel mai neonorabili în intenţii și mai neîndri- 
tuiți în a le pune în practică decît oamenii aflați politic 
la centru-dreapta ori centru-stînga, la dreapta ori la 
stînga. 

Extremiști începem să părem noi, ceilalți, adică cei 
mai mulţi, care ne lăsăm greu convinși că în fiecare 
blană de lup bate o eroică, samariteană inimă de mieluţ; 
fie el neonazist ori neocomunist. De unde și balada: 
„Un ne duci tu, mielule? La belire, neamule!”. 


(Jurnalul Naţional, 28 octombrie 2005) 

Nazişti de omenie (II) 


Un pericol căruia America nu îi acordă atenţia cuvenită 
este proliferarea activităţii criminale a grupurilor 
numite gangs. Atiît la nivel federal, cît şi la nivel local, 
ipocrizia şi frica de a pierde anumite voturi îi fac pe 
aleşii poporului american inacceptabil de toleranţi în 
faţa unei maladii devastatoare. 


Cartiere cîndva curate și liniștite trăiesc azi sub teroare. 
Adolescenţi ori adulţi, criminalii, care pînă ieri se 
ucideau doar între ei în perimetrul cartierelor în care 
locuiesc sau la graniţa dintre ele, şi-au extins zonele 
în care operează. În plus, o legislaţie precară încu- 
rajează imigrarea ilegală. Politizarea subiectului atinge 
cote aberante. Exploatarea imigranţilor ilegali prin 
munca la negru consolidează ghemul vinovăţiilor şi 
sporește sursele unui anume tip de criminalitate. 


Societatea caută forme alternative de autoapărare. 
Una dintre ele este deja celebră. Filme de acţiune cu 
Charles Bronson și Clint Eastwood au adus-o în casele 
noastre — vigilante. Este vorba despre oameni care 
pun mîna pe armă ori pe bită şi încearcă să curețe 
de capul lor locul în care trăiesc. 

O formă de luptă împotriva activităţii criminale devine 
implicarea unor grupuscule politice care încearcă să 
cîştige capital politic făcînd treaba de care nu se ocupă 
legiuitorii, poliţia, juraţii şi judecătorii. 

Sîmbătă, 16 octombrie, cu aprobarea autorităţilor 
orașului, vreo zece, douăzeci de membri ai Partidului 
Neonazist American au încercat să mărșăluiască pe 
trotuarele unui cartier din Toledo, Ohio, spre a pro- 
testa, spun ei, împotriva activităţilor criminale ale 
bandelor care terorizează orașul. Membrii unor bande 
formate în majoritate din afro-americani i-au întîm- 
pinat pe neonaziști cu bîte, cărămizi și pietroaie. Mai 
mult, au atacat maşini ale poliției şi salvării. Au devastat 
un bar dintr-un cartier locuit cîndva de emigranţi 
polonezi. Sub teroarea bandelor de criminali, ame- 
ricanii de origine poloneză s-au mutat în alte cartiere 
ale orașului. Mulţi dintre ei se întreabă cît de curînd 
vor trebui să se mute și de acolo. 

Ca de obicei, părerile sînt împărţite: Ce le-a trebuit 
neonaziștilor să organizeze un marş tocmai în fieful 
bandelor de afro-americani? De ce li s-ar refuza neona- 
ziştilor dreptul legal de a protesta împotriva unui 
fenomen criminal? De ce în loc să mărșăluiasă în 
tăcere, neonaziștii i-au insultat pe membrii bandelor 
de criminali? De ce i-au atacat membrii acestora din 
urmă pe neonazişti? De ce, iniţial, autorităţile au 
aprobat marșul, pentru ca, după ce au văzut violența 
de care se pregăteau bandele de criminali, acestea să 
ceară neonaziștilor să nu-şi mai exercite dreptul legal 
de a demonstra? 

În același timp, Washingtonul găzduia un miting care 
marca 10 ani de la celebrul The Million Man March. 
Timp de 80 de minute, liderul controversatei The 
Nation of Islam, demagogul rasist Louis Farrakhan 
(cel căruia, în 1996, Gadhafi îi oferea o bursă de un 
miliard de dolari) a glăsuit adunării intens media- 
tizate. Alături de el, Al Sharpton. Cunoscut pentru 
accese de rasism, în 1987 acesta a încercat să vadă 
după gratii şase albi inocenți, printre care un procuror 

şi cîțiva ofițeri de poliţie, acuzaţi într-o murdară însce- 
nare de răpire și viol a unei adolescente afro-americane. 
Discursul lui Farrakhan a fost mai puţin inflamant 
ca altădată. Totuși, dacă spre a-şi rezolva tensiunile 
rasiale, a eradica inegalităţi și a curma activități crimi- 
nale, America se lasă la mîna unor Farrakhan şi 
Sharpton ori la cea a unor grupuscule neonaziste, 
anii care vin pot fi foarte agitați. Rasismul şi crimina- 
litatea nu sînt de o singură culoare. El însuși formă 
a rasismului, nici neonazismul nu mi se pare monocolor. 


(Jurnalul Naţional, 4 noiembrie 2005) 

IX 


Curcubeul 
huiduielilor 


Ciuciuveaua 


Pe cînd s-au aflat la Cotroceni, singurii președinți ai 
României postdecembriste au dovedit că au o pasiune 
comună. Aş numi-o heraldica ornitologică. O amuzantă 
celebritate a cîştigat sub dl Ion Iliescu cucuveaua încrun- 
tată. Sub dl Emil Constantinescu — ciuvica limbută. 
Cum cea dintii a dispărut în noaptea neagră de unde 
apăruse, cea de-a doua a hotărît să treacă la cumul 
de glorii. Aşa a apărut ciuciuveaua. 


În numele unui petecuț politic lovit de „grandoare 
cezarică”, emite pe toate lungimile de undă care, tot 
prin cumul, ajung cam la 0,5% din interesul româ- 
nilor. Spre a face față multiplelor responsabilități, e 
nevoită să cînte și sub alte nume. Deși suferă de 
scenarită cronică, ciuciuveaua are o imaginaţie relativ 
săracă — de la inițialul ciovlică, la onomatopeicul cio- 
vică, ajungînd la regionalul nagîț, pe aici sfirşește 
repertoriul ei onomastic. Drept este că, atunci cînd 
se ocupă de „relaţii internaţionale”, poartă cu sine 
cărți de vizită pe numele Glareola pratincola. 


Ciuciuveaua respiră numai prin comunicate de presă, 
ţiuie doar demascări, gîndeşte numai în postere şi 
sloganuri electorale de tipul: „Săriţi, Securitatea!”, 
mănîncă doar jeratic şi visează numai cai verzi pe 
pereţi. Cînd audiența îi scade chiar sub limita iluzo- 
riului, ciuciuveaua încearcă să-și ridice „ratingul” prin 
lovituri de presă cît Himalaya. Prinsă cu minciuna, 
piuie că nu a minţit cu intenţie rea. 

În lipsă de mușterii, peste vară ciuciuveaua mi-a sărit 
la carotidă cu un comunicat mai tăios ca un brici 
suedez. Cică, după ce am constituit un „reper moral”, 
aș fi „dezertat moral” alegînd să mă compromit. Între- 
barea ar fi, dacă am fost un asemenea reper moral 
pentru cuibușorul în numele căruia ciripeşte, cum 
au uitat canarii şi celelalte „emanaţii ale societății 
civile” ajunse la Cotroceni în 1996 să-și aducă aminte 
de asta, fie şi o singură dată, pe cînd erau la „cîrma 
țării”? 

Timp de patru ani, acolo s-au agăţat de gîturi (nu 
toate de bronz) colane. S-au înfipt în piepturi (nu 
toate tocmai brave) decoraţii; pînă și în pieptul unui 
gardian de puşcărie politică. De acolo s-au trimis feli- 
citări cu ocazia unor zile de naștere, chiar și unor 
foşti colaboratori ai Securităţii pe care o tot demască 
azi ciuciuveaua. S-au făcut invitaţii la recepții sau 
măcar la o mică pălăvrăgeală. Mă rog, s-au dat nenu- 
mărate semne de respect ori simpatie. Poate scoate 
la iveală ciuciuveaua ceva pe numele meu? Şi atunci? 
Pînă şi un rapprochement iniţiat în această primăvară 
s-a dovedit mai volatil ca puful de păpădie. 


Chiar de-aș fi dezertat moral, aș fi făcut-o dintr-o 
ligă în care ciuciuveaua şi cei din palma cărora ciugu- 
lește delicatese cu mac nu au avut niciodată șansa să 
se apropie. De data aceasta, am preferat să-mi şterg 
cu o glumă scuipatul pe care mi l-a așternut pe chip 
cuibulețul politic AP prin ciocul sopranei lui de colo- 
ratură. Data viitoare, mă vor obliga să îi iau în serios. 
Şi asta e o caznă sisifică. Să nu fi rămas și pentru 
mine o pedeapsă mai uşoară? 


(Jurnalul Naţional, 15 octombrie 2004) 

Monşerul Montaigne 


Sînt puţini autorii români pe care îi citesc cu aceeași 
plăcere care mi-o dăruiesc paginile dlui Andrei Pleşu. 
Chiar şi atunci cînd părerile noastre sînt diferite, 
şarmul paginilor semnate de Domnia sa susține un 
pod de simpatie irepresibilă. Dacă e adevărat că „stilul 
e omul”, atunci dl Pleșu e şarmul. „Fiziognomist” 
extraordinar, nu putea să nu fie atras de „această 
vertiginoasă derivă a identităţilor” derulată pe „scena 
publică românească”, mai ales într-un pîrdalnic an 
electoral. 


Cunoscut și ca părinte al multor dileme, unele dintre 
ele prea relativizante, dl Pleşu ne atrage atenţia că, 
totuși, are şi nestatornicia o limită: „Nestatornicia e 
vindecabilă sau măcar controlabilă, atîta timp cât există 
reflexivitate, melancolie, nord şi sud. Ea devine letală, 
cînd insul e mulţumit de sine, zglobiu şi agitat. Şi 
cînd punctele cardinale ajung să fie «relative», inter- 
şanjabile, ca termenii arbitrari ai unei convenţii”. Ca fost 
ministru de Externe al Convenţiei, știe dl Pleşu ce ştie. 


Ca fost ministru al Culturii în prima administraţie 
Ion Iliescu și anti-pesedist convins astăzi, ştie dl Pleşu 
ce spune scriind: „Noi ştim, în România de azi, că 
rareori poţi da mîna de două ori cu același om. N-ai 
nici o garanţie că interlocutorul de ieri va spune și 
azi acelaşi lucru, că nu şi-a schimbat convingerile, 
alianțele, strategiile”. 

Mărturisesc a mă fi întîlnit mult mai rar decît aș fi 
dorit cu dl Pleşu. Dar de fiecare dată cînd am avut 
privilegiul respectiv, l-am îmbrățișat și i-am dat mîna 
convins fiind că Andrei Pleșu rămîne Andrei Pleșu, 
fie că e ministru „independent” sub pedeseristul Ion 
Iliescu, fie că e ministru „independent” sub pseu- 
domonarhistul Emil Constantinescu, deși ultimii doi 
colecţionează orice, dar nu independenți. 


Bag seamă că după ce mă va fi considerat puţintel 
cam „încremenit în proiect” şi prea încruntat pentru 
gusturile Domniei sale privind portretul-robot al disi- 
dentului autohton - care trebuie să duduie de „energie 
tonică”, să iradieze „cordialitate tinerească” și să seducă 
prin „echilibru nobil” — dl Pleşu mă înghesuie cu coada 
pensulei într-o galerie, de altfel magistral desenată, 
a ceea ce numeşte „portrete fără chip”, „un soi de 
semipreparate, gata să evolueze în orice direcție, în 
funcţie de bucătăria conjuncturilor”. Excelenţă, nu e 
un exces, ba chiar o măgărie? 

„Foşti disidenţi combativi şi principiali își oferă, după 
lupte seculare, serviciile aparatului de campanie voicu- 
lescian”, scrie biograful îngerimii. Asemeni dlui Pleșu, 
aș fi avut prilejul, după decembrie 1989, să-mi „ofer 
serviciile” mai fiecăreia dintre administraţiile care au 
pustiit România de atunci încoace. Spre deosebire de 
dl Pleșu, care și le-a oferit cu mare şarm („Monșer, 
mă știi că sînt slab. Mi-a alunecat piciorul din nou...”), 
nu am făcut-o. 


Pe un disc aniversar primit de la Johny Răducanu, dl 
Pleşu cîntă senzaţional trei șotii — în franceză, italiană 
şi română. Petrecăreţii povestesc că totul a început 
cînd l-au vizitat la Tescani pe surghiunitul, trans- 
cendentalul lor prieten. Poate că ceea ce ne desparte 
(dar nu ne dezbină) este că modesta mea disidenţă 
nu a inclus în meniu şpriţuri, mititei și canţonete, ci 

o grevă a foamei de 40 de zile, iar scrisorile mele 
către Ceaușescu nu începeau cu șarmul celor ale dlui 
Pleșu. 


În ceea ce-l privește pe Montaigne și gîndurile sale 
despre „instabilitatea naturală a moravurilor şi părerilor 
noastre”, pe care le invocă în textul său dl Pleșu, ce 
să zic? Am acceptat demult că „are și Montaigne părțile 
lui”. Ca și dl Pleșu. Dînsul e șarmant. Cum să nu-l 
iubesc? 


(Jurnalul Naţional, 12 noiembrie 2004) 

Omul netrăit 


Un ţîrcovnic ideologic fără strană politică pare dl Andrei 
Cornea. Cum singurul partid politic în care ar putea 
probabil să se simtă în largul său, unul troțkist, nu a 
scos încă țeasta pe piaţa autohtonă, „ideocratul” nostru 
pare ba miop cu vederi liberale, dar pijamaua sa e 
mai boțită pe stînga, ba presbit cu înclinații soci- 
al-democrate, dar boneţica sa de noapte e mai boţită 
pe dreapta. 


Este şi extrem de arogant. Cel dintîi care a semnalat 
că e confecționat numai din certitudini a fost dl Virgil 
Ierunca. Ca să nu-l ia pe sus briza realităţii, dl Cornea 
continuă să-şi pună blacheuri de mercur la ciubo- 
telele de trestie, în care, înfundat ca motanul Jerry, 
tropăie necruţător. Cînd şi cînd, scoate de la brîu 
pușcociul de soc, înghesuie în el plumbi de cîlți și 
ochește către cine nu trebuie. 

Pe la începutul anului, îl urechea pe dl Vladimir 
Tismăneanu din scrierele căruia, prin anii '80-90 făcea 
conspecte. Peste o vreme, îl lua la refec pe dl Gheorghe 
Grigurcu, din scrierile căruia ar fi putut învăţa cîte 
ceva. Mai mult, lipsit de argumente în fața unei analize 
lucide, dl Cornea, cotropit de instincte de comisar 
politic, punea mîna la centură şi-i striga iritat preopi- 
nentului: „Dezbaterea nu continuă”. 

Covârşit de importanţa serviciilor naţionale pe care 
le-a prestat la Păltiniș (dezăpezirea potecilor și lupta 

împotriva dictaturii şi Securităţii prin forma supremă 
de sacrificiu: mucles), dl Cornea uită că nu toţi cei care 
fac gargară cu pietre de rîu, asemeni lui Demostene, 
devin oratori celebri. Cei mai mulţi rămîn fără dinţi. 
Se ia drept altcineva, cînd ar fi destul și cine este, 
dacă ar lăsa ifosele la garderobă. Poate că nu ar fi 
tîrziu ca domnișorul Cornea să tragă cu ochiul la 
ilustrul său tată, dascăl eminent, plin de umor şi cu 
totul lipsit de morgă academică. 


Elitist, dl Cornea jură pe dictonul: Quod licet Iovi, non 
licet bovi sau, mai pe limba noastră, a celor denunțaţi 
de Domnia sa că iubim cîrnaţii de Pleșcoi: „Ce face 
popa, să nu facă satul”. Fierbe de mînie împotriva 
bălmăjelilor legionaroide ale bietului Gigi Becali, dar 
ne „explică” legionarismul lui Constantin Noica. 


În sfîrşit, fiindcă tot a tăcut de i-au ţiuit timpanele 
pe timpul Securităţii, adîncit fiind în „rezistența (doar) 
prin cultură”, se oferă să-mi dea lecţii de morală. 
Cică, după ce aș fi denunţat „vocal ani de zile orice 
compromis cu «vechile structuri»”, m-aș fi pus „deo- 
dată” în serviciul lor. Şi se întreabă: dacă „Tudoran 
se iubește cu Securitatea de ce nu s-ar iubi Putin cu 
Basaev și Bush cu Osama ?”. Tot acest talmeș-balmeș, 
în care amestecă ceea ce nu poate fi amestecat, poartă 
titlul „Înfrăţirea”. 

N-aș vrea să practic un recurs la memorie prea radical, 
dar, pe cînd familia mea era hăituită, de la Sighet la 
Canal, alt tip de familii striga: „Trăiască înfrățirea 
între popoare!”, primea sau împărțea insigne la Casa 
ARLUS şi se gudura la poalele protectoare ale mantalei 
„soldatului sovietic eliberator”. 


Nu e prima oară cînd îl surprind pe dl Cornea într-un 
ofsaid de o leghe față de mine. De data aceasta, chiar 
aș fi avut suficiente motive să-l iau de urechi și să-l 

tîrăsc prin tribunale pînă i-ar fi pierit cheful de a 
cogita infracțional. Dar mi-e silă să o fac, cu toată 
acțiunea ilicită la care s-a pretat. 


DI Cornea e un om citit. Dar și un om cumplit de 
netrăit. Asemeni struțului, Domnia sa preferă să desci- 
freze realitatea ascunzîndu-și capul sub nisip. Ce rămîne 
pregnant la vedere din struţ invită, cîteodată, la un 
şut. Orice efort în plus este un nemeritat exces de 
politeţe. 


(Jurnalul Naţional, 19 noiembrie 2004) 

„Limpede-cleştar”? 


Presupunînd că am „explicaţii limpezi-cleștar şi 
adecvate”, dl Andrei Cornea îmi cere (22, nr. 768) 
să-i răspund „la numai două întrebări”. Îmi indică şi 
ordinea: „|) Cine este de fapt Dorin Tudoran, prie- 
tenul politic al lui Dan Voiculescu ?”, fiindcă dl Cornea 
credea „a ști că între profesiunile de credință și politice 
ale celor doi e doar incompatibilitate” și „2) cine este 
de fapt «motanul Jerry»?”, căci dl Cornea credea „a 
şti că Jerry e doar un biet şoricel”. Răspund: 


1) Dorin Tudoran s-a născut la 30 iunie, 1945, la 
Timişoara. Este scriitor și gazetar. La 24 iulie 1985, 
a trebuit să părăsească România tovarăşului Nicolae 
Ceaușescu, după ce-i cauzase acestuia, Dînsei și Securi- 
tăţii un şir de neplăceri intolerabile. De atunci locuieşte 
în Statele Unite. A lucrat cîţiva ani la Vocea Americii, 
a lansat două reviste în limba română — Agora şi Meri- 
dian — în care a avut bucuria să-l publice și pe dl 
Cornea, pe care-l prețuieşte. În ultimii 12 ani a lucrat 
în domeniul Dezvoltării Internaţionale. De curînd a 
lansat o revistă în limba engleză, democracy at large, 
la care speră să colaboreze şi dl Cornea. 


DI Tudoran nu este „prietenul politic al lui Dan 
Voiculescu”. Cei doi nu au aceiași prieteni politici. 
DI Tudoran a semnat cu Partidul Umanist din România 
un contract de consultanţă. Asemenea servicii tehnice 
nu obligă la existența unor principii şi convingeri 

politice identice. După ce Congresul Naţional al PUR 
a votat formarea unei alianţe electorale cu PSD, 
dl Tudoran și PUR au hotărît, din motivele menţionate 
succint într-un comunicat de presă, întreruperea 
contractului. Dl Cornea se înșeală considerînd că dl 
Tudoran ar fi trebuit „să explice prieteşugul său politic 
cu Dan Voiculescu” și „ruptura intervenită mai tîrziu”. 
DI Tudoran consideră că ieşirea timpurie dintr-un 
contract nu trebuie să fie un spectacol public. 


Prin vară, dl Cornea punea un grav semn de egalitate 
între dl Voiculescu și Securitate. Dl Tudoran a consi- 
derat că era vorba de o chestiune care-i priveşte doar 
pe cei doi. Dar s-a cam enervat citind: „Dacă Vadim 
se iubește cu evreii și Tudoran cu Securitatea...”. Din- 
tr-o analiză întocmită de un birou de avocatură, dl 
Tudoran a înţeles că dl Cornea săvîrșise o acţiune 
ilicită şi putea fi chemat în judecată. Cum îi displac 
asemenea demersuri între oameni care-și pot face 
cunoscute argumentele prin scris, a preferat să-i răs- 
pundă dlui Cornea printr-un pamflet. 


DI Cornea se înșeală scriind că dl Tudoran ar fi afirmat 
că dl Cornea „ar avea totuși, cică, și probleme de 
familie”. Ce scria dl Tudoran era că, în vreme ce familia 
sa fusese alergată între Sighet şi Canal, alte familii 
se gudurau la mantaua soldatului sovietic eliberator. 
DI Tudoran nu este responsabil decît de ceea ce scrie 
nu şi de lecturi incorecte ori de complexe freudiene. 


2) DI Tudoran recunoaște: deşi s-ar vrea motan, Jerry 
e, cum precizează dl Cornea, „doar un biet şoricel”. 
DI Tudoran crede că aista nu este singurul lucru asupra 
căruia el și dl Cornea au păreri similare. De pildă, 
vrea să spere că şi dl Cornea crede că falsa bipolaritate 
a struțo-cămilelor de tip PSD + aliați de circumstanță 
vs PNL + aliați de circumstanţă nu poate fi spartă 
fără apariţia și încurajarea unor formaţiuni politice 

„mai altfel”. Că ele aleg să-și cîştige o identitate ori 
să se lase lesne asimilate, asta nu mai ţine nici de dl 
Cornea, nici de dl Tudoran, oricît de mult ar crede ei 
în rolul elitelor. 


În sfîrșit, dlui Tudoran nu-i plac glumele cu Securi- 
tatea, fiindcă a simţit pe propria-i piele că Securitatea 
nu a fost o glumă. Limpede? Cleştar? Fain. 


(Jurnalul Naţional, 3 decembrie 2004) 

Apariţia Solidarităţii a prins pe picior greşit o Românie 
aflată la şpriţ, cu burta goală, dar gura plină de bancuri, 
gata să reziste eroic doar prin cultură. Sărbătorirea 
unui sfert de veac de la înființarea Solidarităţii prinde 
România tot pe picior greşit şi tot la şpriţ. Bancurilor 
le-a luat locul gripa aviară, adusă nu de păsări călă- 
toare, ci de zburătoare indigene aciuate în parlament, 
ministere, curți care mai de care mai supreme și mai 
constituţionale, parchete, partide politice — cu toate 
istorice. Să nu uit — rezistența doar prin cultură rezistă, 
în continuare, oricărei însușiri a culturii politice. 


Neînţelegînd că nu ai cum să consumi nici mai multă 
pîine, nici mai multă democraţie decît produci, mili- 
oane de locuitori ai ţărilor din fostul lagăr comunist 
au găsit foarte repede țapul ispăşitor pentru toate 
mizeriile prin care trec — disidenţii. Era pe la începutul 
anilor '90, cînd, aflat la Budapesta, aveam să văd cum 
János Kis, György Konrád, Miklós Haraszty ba chiar 
şi Gábor Demsky începuseră să fie arătaţi cu degetul 
(şi nu doar de „tribuni” ca István Csurka) pentru 
toate neajunsurile Ungariei postcomuniste. 


Am discutat fenomenul pe îndelete cu prieteni ca 
Vladimir Tismăneanu, Mikl6s Marschall, Vasili Axionov 
şi alţii. În afară de a cădea de acord în legătură cu 
natura unora dintre cauzele acestei anomalii, mari 
soluţii ale chestiunii nu am prea zărit. De obicei, 

lovită de un excepţionalism ridicol în blamarea disi- 
denţilor, România stă totuși în rînd cu suratele ei 
postcomuniste. 


A fi fost disident nu scoate pe nimeni de sub lupa 
critică. Nu e un cec în alb. Dimpotrivă, a fi fost unul 
dintre cei care au ales la un moment dat bunul-simţ 
istoric în defavoarea bunului-simţ al picotelii lipsite 
de riscuri face dintr-un disident o fiinţă mereu aflată 
sub lupă. Numai că s-a ajuns la „un exerciţiu demo- 
cratic” în care foşti nomenclaturiști și copii de mingi 
ai acestora, papagali ai eternei Securități sau doar 
simpli cîrcotași iau peste picior oameni cărora nu le 
prea ajung la genunchi. 


Te apucă sila cînd vezi cine uită sistematic de Carmen 
Popescu, cine îi dă ghionturi lui Gabriel Andreescu, 
cine îl denunţă drept „chiabur” pe Mircea Dinescu, 
cine consideră că Doina Cornea are „o minte de bibi- 
lică”, cine pretinde că Radu Filipescu cam „doarme 
pe el”, cine scrie că grupul de la Iași nu e decît „o 
adunătură de frustraţi”. Ni se sugerează că asemenea 
oameni n-au făcut cine ştie ce nici înainte, iar acum 
nu fac altceva decît să dezamăgească permanent. Totuşi, 
cine sînt, ce au facut „dezamăgiţii” de azi? Ce merite 
au astfel de „notari” automandataţi cu emiterea de 
certificate? 


Un om de mare talent, dar tot mai des scuturat de 
ifose de playboy parlamentar îmi adaugă numele pe 
lista dezamăgirilor sale. Aș fi uitat, zice dînsul, să 
zîmbesc. Asta e prea de tot. Eu, care pot să rîd chiar 
cu lacrimi, aşa cum am făcut recent, cînd un prieten 
bucureştean mi-a relatat o întîmplare la care ar fi fost 
martor după ce Evenimentul zilei a publicat rezultatele 
unei anchete despre cei mai chipeși români. 


Aflat pe bulevardul Ferdinand, prietenul meu aude 
următorul dialog: „Andreea, uite-l pe ălă!. „Care, 

dragă?” „Ştii tu. Cum îi zice? Gagiu' ăla cu istoria şi 
cu ăia, cum le zice, cu udemeriștii. Ba nu, cu ţărăniștii.” 
„Aaa, îl văd. Nu, mă. Tipu’ e cu conservatorii. Îi zice, 
stai așa..., Brătianu; Adrian C. Brătianu.” „Nu, tu, îl 
cheamă altfel... Cioroianu; Dinu C. Cioroianu.” „Nu 
ştiu, dragă, da gagiu' e mişto. Pă bune.” 

Văzînd ţara ieșită din ghearele dezamăgitorilor ei disi- 
denţi şi intrată în portofoliile (uneori chiar și în 
portofelurile) marilor ei bărbaţi politici de azi, nu 
pot spune altceva despre „România profundă” decît: 
„E mişto, mă! Pă bune”. 


(Jurnalul Naţional, 23 octombrie 2005) 

Pe la începutul acestui an, aflam că într-una dintre 
emisiunile tale de la Realitatea afirmaseși că se vorbea 
tot mai insistent despre intrarea mea în politică. Am 
rămas stupefiat. Te-am contactat printr-un prieten 
comun și te-am întrebat de unde şi pînă unde se 
vorbea „atît de insistent” despre un lucru ireal. Mi-ai 
spus. Te-am prevenit că erai victima unei clasice opera- 
ţiuni de intoxicare. M-ai rugat să te caut cînd ajung 
prima oară la Bucureşti. Oprit în Bucureşti pentru 
mai puţin de 48 de ore, am înregistrat cu tine o 
„100%”. Am răspuns întrebărilor tale despre pretinsa 
mea intrare în politică şi am dezminţit zvonul 
aberant că aș fi fost candidatul la preşedinţie pe care 
îl pregătea dl Ion Iliescu. Cum s-a văzut, nu am intrat 
în politică, iar dl Ion Iliescu se va fi prăpădit de rîs 
auzind de toată această tărășenie. Am crezut că erai 
victima inocentă a unui zvon. Ni se întîmplă tuturor. 
Uitasem că emisiunea fusese înregistrată pe 1 
Aprilie, ziua păcălelilor. 

Aştepţi de la mine „o explicaţie clară” în legătură cu 
„acest episod” din viața mea — contractul de consul- 
tanţă tehnică acordat Partidului Umanist din România? 
Aştepţi în zadar, căci nu am făcut nimic altceva decît 
să-mi exercit dreptul de a trăi într-o normalitate pe 
care prea mulți români, mai ales gazetari, se prefac a 
o dori, cînd de fapt o dispreţuiesc profund. Instalată, 
fie şi plăpînd, normalitatea le-ar suprima niște drepturi 

fundamentale: cel la birfă, la calomnie și la manipulare. 
Explicaţia am dat-o, în cîteva rînduri, deşi nu aș fi 
avut nici o obligaţie să o fac. Din păcate, nu o explicaţie 
se aştepta de la mine, ci dezvăluiri palpitante, can- 
canuri, incriminări şi recriminări, mă rog, tot bîlciul 
la care se pretează multă lume. Robert, eu nu sînt 
multă lume; eu sînt doar Dorin Tudoran și nu veţi 
avea de la mine bilci. 


PUR-ul a avut o şansă reală de a crea o anume breșă. 
Ar fi putut să-și asume riscul de a merge singur în 
aceste abia terminate alegeri, să folosească un neaș- 
teptat capital cîştigat la vremea alegerilor locale, să-și 
clarifice şi să-și intensifice mesajul pe care l-a avut 
după ieşirea de la guvernare alături de PSD, să demaște 
în continuare „partidul-stat” şi tot ceea ce ţine de 
acea mașinărie infernală. Că intra ori nu în parla- 
ment, era irelevant. În timp şi cu multă sudoare, 
relevant ar fi devenit faptul că se poate ieşi din tiparul 
unei bipolarităţi politice false și devastatoare (PSD + 
aliaţi de circumstanţă vs PNL + aliaţi de circumstanţă) 
şi că electoratului încep să-i fie oferite şi alte varian- 
te în afara tradiționalele struțo-cămile politice. Consiliul 
Naţional PUR a decis însă cum a găsit de cuviinţă, 
printr-un vot statutar. Eu unul continui să cred că 
procedînd astfel, PUR și-a asumat riscul de a fi consi- 
derat un Cadrilater vremelnic sau chiar nesincer răz- 
vrătit, reîntors acum la patria mamă, PSD, în mînă cu 
cei trandafiri ai iertării. Că a pedepsit performanţa 
în favoarea cîștigului de moment şi că, probabil, a 
pierdut, poate pentru totdeauna, şansa de a-și declina 
public şi credibil o identitate ideologică. Dar nu am 
avut și nu voi avea vreodată dreptul să acuz o formați- 
une politică, din care nici măcar nu fac parte, pentru 
felul în care a decis să opteze. „Civilizaţia opțiunii” 
se referă atît la cum aleg jucătorii politici, cît şi la 

cum sînt comentate aceste opţiuni. Ziarul pe care îl 
conduci nu pare să respecte o asemenea civilizaţie. 
Atunci cînd ţi-am împărtăşit surprinzătoarea propu- 
nere a dlui Dan Voiculescu de a candida la președinție 
din partea PUR, ţi-am spus şi de ce nu o voi face. 
Mi-ai răspuns: „Nu vreau să-ți dau sfaturi, dar gîn- 
deşte-te că e mare nevoie de oameni ca tine în poli- 
tică”. Amuzant. Dacă numai pentru a fi oferit un 
serviciu strict tehnic acestui partid, ziarul pe care îl 
conduci titrează, în numărul 269, „Dorin Tudoran în 
clasa de mijloc a Securităţii”, dacă aș fi candidat pentru 
Cotroceni m-aţi fi promovat, probabil, la funcţia de 
fost adjunct al lui Tudor Postelnicu, nu? 


Respect deplina libertate de exprimare pe care ai pro- 
mis-o redactorilor tăi „cîtă vreme ceea ce scriu nu 
reprezintă acuze fără acoperire, minciuni delaţiuni 
etc.”. Dar crezi că afirmaţiile dnei Ioana Lupea, semna- 
tara articolului, au acoperie? Aveţi vreo dovadă că 
banii PUR sînt bani înmulţiţi din conturile Securității? 
Aveţi vreo dovadă că aş şti că sînt banii Securităţii? 
Și aveţi vreo dovadă că a fost vorba de „sute de mii 
de dolari” pe care le-am primit de la PUR? Ar fi foarte 
bine să aveţi asemenea dovezi la îndemînă, şi încă 
repejor. 

Pe lîngă cele dinainte, minciuna că m-aș fi întors în 
SUA după revenirea PUR în alianța cu PSD este o 
bagatelă. Am sosit la București la 18 august şi am ple- 
cat din Bucureşti la 29 august. Consiliul Naţional PUR 
a votat să intre în alianţa cu PSD la 5 septembrie. 
M-a deranjat titlul? Evident. Şi cel general, „Intelectuali 
căzuţi”, și cel dedicat numai mie - „Dorin Tudoran 
în clasa de mijloc a Securităţii”. În plus m-a deranjat 
să te văd girînd calomnii împotriva mea. 

Înţeleg că dna Ioana Lupea mă acuză că aș fi fost tentat 
de bani. Interesant. Pe vremea cînd conducea acest 

ziar, am scris, pe gratis, editorialul de joi pentru o 
bună bucată de vreme. Poate îţi spune cu cît erau 
plătiţi ceilalți editorialiști colaboratori ai ziarului. Dacă 
n-aș înţelege cît de oripilată este dna I.L. de banii 
Securităţii, te-aș ruga să-mi transmiţi un număr de 
cont în care să-i transfer toate sutele de mii de dolari 
dobîndite pe baza contractului încheiat cu PUR. Fireşte, 
minus ceea ce am plătit drept taxe. Ceva îmi spune 
că ar avea nevoie, în continuare, să trudească pe brînci 
la gazeta pe care o conduci. 


Într-o discuţie pe care am avut-o cu dl Voiculescu în 
luna mai, am observat că avea pe birou o caseta video. 
Era o copie a discuţiei noastre din aprilie la Realitatea. 
DI Voiculescu m-a întrebat ce cred despre tine ca rea- 
lizator TV. l-am spus că, dacă se gîndeşte să te anga- 
jeze, ar fi o idee excelentă. A zîmbit. Mi-a părut foarte 
rău atunci că nu m-a ascultat. Astăzi, mă bucur enorm 
că nu m-a ascultat în ceea ce te priveşte: ai rămas 
nepătat de banii Securitaţii şi poţi, cu inima împă- 
cată, să te uiţi în ochii subalternei tale, Ioana Lupea. 
Totuşi, o întrebare: dacă dl Voiculescu ar fi acceptat 
să-ţi ofere salariul pe care l-ai cerut (nu ştiu dacă e 
adevărat, căci nu am discutat această chestiune cu dl 
Voiculescu, fiindcă ar fi fost nepotrivit să o fac, dar, 
vorba gazetei voastre, „se zvoneşte” că era vorba despre 
o sumă cuprinsă între 200000 şi 300000 de dolari pe 
an), ar fi fost ori nu o calomnie dacă dna Ioana Lupea 
ar fi scris că la Antena 1 eşti plătit „din bani înmul- 
ţiţi chiar din conturile Securităţii ?”, mai ales dacă ar 
fi adăugat că poate știi pentru cine lucrezi, dar te-au 
tentat sutele de mii de dolari? 


Mă bucur să aflu că toţi banii dlor Luca şi Vîntu sînt 
mai curaţi ca orice ban al dlui Voiculescu. E foarte 
mare nevoie și de vești bune. Și abia acum înţeleg 
semnificaţia acelui: „Cei patru apostoli au fost trei,/ 

Luca, Vîntu și Maitreyi”. N-am să-ți spun tocmai eu 
al cui pseudonim de luptă electorală este Maytrei — 
corect pronunţat „noi ăştia, trei-patru”. Şi te cred 
cînd îmi confirmi că printre milioanele de dolari ai 
nevoiaşilor noştri prieteni cațavenci, noii editori al 
ziarului pe care îl conduci, nu există nici un Rot- 
weiler negru în cerul gurii, ba nici măcar un 
Dalmaţian. Totuși, chiar crezi că nu există nici un 
conflict de interese între a fi parte a unui trust de 
presă și a beneficia de contracte de monitorizare... a 
presei? Adică, e acceptabil să fii, simultan, jucător şi 
arbitru? 


Mă bucur să aflu că nu îţi plac televiziunile și ziarele 
de partid. Mă întreb dacă sînt mai breze televiziunile 
de sindicat și ziarele de gaşcă? Îmi spui că la Realitatea, 
Europa FM sau ziarul pe care-l conduci poţi să te 
exprimi atît de liber încît să nu-ţi fie rușine de profe- 
siunea pe care ţi-ai ales-o. Şi îmi vorbeşti cu patos 
despre idealurile tale profesionale. Încă o dată, te cred, 
deşi m-ai păcălit de 1 aprilie. Dar întrebările vin de 
la sine: dacă aşa stau lucrurile, cine te-a împiedicat 
să respecţi, în integralitatea lui, dreptul la replică al 
dlui Mihnea Berindei? De ce a fost obligat să-l publice 
în revista 22? Ce te-a împins să treci peste deontologia 
profesională de care îmi vorbești cu atîta convingere? 
Chiar eşti sigur că tu conduci acest ziar? Libertatea 
de a te exprima liber este doar dreptul tău sau și al 
celui căruia îi refuzi dreptul la replică, chiar dacă 
răspunde absolut impecabil? O sugestie: „stingeţi” 
flash-ul din ediţia electronică a ziarului — „Ne-am antre- 
nat pentru sinceritate” —, deoarece unii dintre voi 
dovediţi a vă fi antrenat pentru cu totul alte munci. 
Să ne întîlnim prima oară cînd revin în ţară? Da, 
există şanse reale să ne întîlnim. Nu la ceainărie, ca 
ultima oară. Fireşte, vom bea un ceai sau o cafea. E 

rîndul meu să plătesc. Pentru ceai. Pentru restul 
întâlnirii, teamă îmi e că nota de plată va fi înmînată 
altcuiva. 


Mă îmbrăţişezi? Nu mi-o lua în nume de rău, dar aș 
prefera să nu o faci. Am observat că în ultimul timp 
a primi îmbrăţişarea unui jurnalist român, mai ales 
dacă îţi este și prieten, implică riscul te a fi înjun- 
ghiat pe la spate. 

Îmi cer scuze pentru a mă fi întins prea mult la vorbă. 
Acum te las, căci Zvoninianul — cotidian al Academiei 
de Bîrfe, Calomnii și Sincerităţi — are mare nevoie de 
tine. Mai puțin ocupat, eu încerc să trec, oarecum cu 
zîmbetul pe buze, pe sub curcubeul atîtor huiduieli 
admirativ-prieteneşti. 


(Jurnalul Naţional, 3 decembrie 2004) 

„Practic, sînt prizonierul viziunii 
unor oameni despre ce, cît, cînd şi cum 
are dreptul să facă Dorin Tudoran” 


Nicolae Coande: Dle Tudoran, spuneaţi în primul număr 
al revistei Agora că „nu poţi cunoaște ceva pînă nu faci o 
încercare... ”. Aţi acceptat să daţi consultanţă PUR și dlui 
Voiculescu deţinînd chiar toate datele despre formațiunea 
pe care urma s-o sprijiniți? Vă întreb pentru că, iată, ei au 
făcut o opțiune care nu pare a fi și a dumneavoastră. 


Dorin Tudoran: Cum astăzi este o informaţie de 
domeniu public, să reamintesc că, inţial, conducerea 
PUR mi-a făcut propunerea de a candida la preşe- 
dinţie. Chiar dacă am declinat oferta, care mă onorase, 
pînă să dau un răspuns am încercat să mă documentez 
cum se cuvine în legătură cu doctrina, structura şi 
proiectele partidului. Îndrăznesc să spun că, atunci 
cînd mi s-a propus un contract de consultanță, eram 
suficient de bine documentat. Fireşte, nu aveam cum 
să ştiu cu exactitate care era raportul de forțe între 
cele trei curente din partid — oameni care preferau ca 
PUR să meargă singur la alegerile generale, oameni 
care credeau că o alianţă cu Alianţa D.A. PNL-PD 
era o soluţie mai bună şi cei care vedeau o alianţă cu 
PSD drept soluţia de ales. Așa cum au decurs lucrurile, 
sînt înclinat să cred că nici membrii Consiliului 

Naţional nu au știut pînă foarte aproape de momentul 
votului care va fi opţiunea care va avea cîștig de cauză. 


Ar fi o lipsă de deontologie profesională să comentez 
dacă hotărîrea finală coincide sau nu cu un vot pe 
care l-aș fi dat, dacă aș fi fost membru al partidului 
și al Consiliului Naţional. Rolul consultantului a fost 
să analizeze — din punct de vedere tactic şi strategic — 
avantajele și dezavantajele fiecăreia dintre opţiunile 
la care se gîndeau membrii PUR. Membrii Consiliului 
Naţional au votat cum au considerat că e mai bine. 
Timpul le va spune dacă au făcut ori nu alegerea cea 
mai inspirată. 


N.C.: Am înțeles dintr-o scrisoare a dvs. anterioară, trimisă 
ca răspuns la editorialul meu din 26 august, că aţi fost 
solicitat în acest sens numai de PUR. Nici un alt partid nu 
s-a repezit să vă ceară consultanţă. Dacă veţi fi solicitat în 
această direcţie după ruperea legăturii cu PUR, o veți face? 


D.T.: În inenarabilul stil al presei românești, lucrurile 
au fost prezentate ca şi cum îmi anunţasem pubilc 
dorinţa de a oferi servicii de consultanță, împărțeam 
oferte de consultanță pe bulevardul Magheru și nimeni, 
în afară de PUR, nu mi-a solicitat serviciile. Cînd, 
așa cum am menţionat, totul a pornit de la un proiect 
diferit, cel al propunerii de a candida la preşedinţie. 
Nici nu am vreme — mi-am reconfigurat deja progra- 
mul pentru această toamnă — şi nici nu există vreun 
pericol să mi se solicite asemenea servicii de consul- 
tanță — lucrurile au intrat în linie dreaptă şi echipele 
de lucru sînt deja alcătuite. 


N.C.: În toată această perioadă s-au scris vrute și nevrute 
despre dumneavoastră. Amicii, dar şi detractorii au încercat 
să analizeze șansele dumneavoastră de a-l determina pe 
Dan Voiculescu să opteze corect în cîmpul democratic de la 
noi, dar și opțiunea dumneavoastră înşivă pe care unii au 

considerat-o foarte ciudată, ca să nu spun mai mult. Cine 
a avut dreptate, acum că rolul dvs. a luat sfîrșit: ei sau 
Dorin Tudoran? 


D.T.: Despre ce au scris amicii şi neamicii mei, voi 
comenta, mai pe larg, cu alte ocazii. Deocamdată, mă 
rezum la cîteva constatări. 


Prima — pînă şi oameni pe care îi consideram devotați 
spiritului democratic preferă să folosească prezumția 
de vinovăţie în locul prezumţiei de nevinovăție. În 
acest fel, devin agenţi activi ai îndepărtării zilei în 
care România va fi un stat, cu adevărat, de drept. 

A doua — aveam să mă conving că pînă și cei mai 
vocali dintre amicii mei în a-mi reproşa, de atîția ani, 
că nu mă implic în politică, înţeleg, de fapt, să mă 
implic nu așa cum am dreptul să o fac, ci doar așa 
cum doresc ei, „de partea” celor pentru care nutresc 
ei simpatii. Furia unora a fost absolut iraţională, împie- 
dicîndu-i să observe un lucru clar ca lumina zilei — 
nu am intrat în politică, am oferit un serviciu 
profesional. Dacă numele consultantului PUR ar fi 
fost John Johnson, nimeni nu l-ar fi acuzat că „s-a 
alăturat” partidului respectiv. Dar (vai!) numele meu 
este Dorin Tudoran. Închipuiţi- vă cum ar fi reacţio- 
nat — amici şi detractori, deopotrivă — dacă aș fi intrat, 
cu adevărat, în politică, dacă aș fi acceptat să candidez 
la preşedinţie ori pentru un loc în parlament, indiferent 
din partea cărui partid. Practic, sînt prizonierul viziunii 
unor oameni despre ce, cît, cînd şi cum are dreptul să 
facă Dorin Tudoran. În fond, este o reacţie totalitară, 
practicată de unii cu „tandreţe”, de alții cu iritare, de 
cei mai mulţi — cu o furie insolentă, insinuări ori 
aroganță pigmentată de calomnii odioase. 


În ceea ce-l priveşte pe dl Dan Voiculescu, nu ştiu ce 
să înţeleg prin acest „să opteze corect în cîmpul demo- 
cratic de la noi”. În primul rînd, ne place ori nu ceea 


405 


Dorin Tudoran 


ce a hotărît PUR şi dl Voiculescu, atîta vreme cît nu 
au ales, să spunem, o alianță cu un partid extremist, 
opţiunea lor rămîne „în cîmpul democratic”, nu? Ce 
crede fiecare dintre noi despre PSD (şi ce cred eu se 
află în publicistica de care m-am învrednicit imediat 
după decembrie 1989, timp de cinsprezece ani) ne 
priveşte, dar nu putem nega că alţii au avut puterea 
votului democratic spre a aduce și menţine la putere 
acest partid; şi nu o singură dată. 

În al doilea rînd, dl Voiculescu a avut un singur vot 
în timpul Consiliului Naţional al PUR. Dar să acceptăm 
că este un lider puternic (şi este), cu influenţă foarte 
apăsată asupra membrilor PUR. Totuşi, dacă rezul- 
tatul votului ar fi fost cât de cît strîns, ar fi fost poate 
îndreptățite comentariile de felul: „Voiculescu a influ- 
enţat vădit votul!”, „Voiculescu a aruncat PUR la 
remorca PSD!”. Dar cînd cei care au dorit să meargă 
într-o alianţă electorală cu PSD au fost covirșitor mai 
mulți decît cei care au votat pentru celelalte două 
opţiuni, înseamnă că masa critică în partid era de 
partea soluţiei la care s-a ajuns. Cum nu am fost de 
faţă la lucrările Consiliului Naţional PUR, este tot 
ce vă pot spune. 


Cine a avut dreptate? Nici eu, nici cei care s-au repezit 
să mă huiduie. Dreptate a avut realitatea, dragă dle 
Coande. Ne place ori nu cum arată ea, e indecent să 
contestăm realitatea. 


N.C.: Cum comentaţi ieșirea lui Lia Roberts din cursa 
pentru alegerile prezidențiale? Personal, am remarcat faptul 
că româno-americanii (Constantin Timoc, Lia Roberts, dar 
și dvs.) au pierdut oarecum lupta cu „conservatorii ” din 
România, din motive diferite, firește. 


D.T.: Imediat după hărmălaia produsă de apariţia 
dnei Lia Roberts pe piața politică românească, am 
publicat trei articole referitoare la semnificația sau 

lipsa de semnificaţie a acestei candidaturi, la trom- 
petismul dlui Dick Morris. Cine va reciti acele articole 
va trebui să admită că am avut dreptate 100%. Un 
procentaj bun, nu? Mi s-a rîs în nas, cînd am scris 
negru pe alb că marele Dick Morris se va dovedi în 
această toamnă Chix Morris. ÎI mai vedeți prin preaj- 
mă? Vor rămîne etern „pe aproape” cei care m-au 
considerat un „diletant” într-ale analizei și prognozei 
electorale. 


Pe dna Lia Roberts nu au învins-o neapărat „con- 
servatorii” din România, cît propria-i inadecvare la 
rolul în care s-a aruncat. În fapt, așa cum încercam 
să atrag atenţia (încă din februarie) la ce se va întîmpla, 
dna Roberts a compromis - fireşte, fără intenţie — 
imaginea unui candidat la preşedinţie venind din dias- 
pora. Va trece multă vreme pînă efectele negative, cu 
aspecte deseori hilare, se vor şterge, și pînă cînd 
electoratul românesc va accepta că, da, de ce nu ar fi 
acceptabilă şi o asemenea candidatură. 


Citiţi discursul de adio al dnei Roberts și veţi avea 
întreaga măsură a acestei comedii a erorilor. Există o 
constantă amuzantă care leagă începutul și sfîrşitul 
aventurii „prezidenţiale” a dnei Roberts. Proaspăt sosită 
în România, apare într-o relatare și fotografie între- 
ţinîndu-se la Cotroceni cu dl Ion Iliescu — ceva de 
felul: „Șeful statului și Consulul Onorific al României 
în Nevada își strîng cordial mîinile”. A doua zi, însă, 
dna Roberts începe să-i strîngă mîna cu ușa celui pe 
care-l reprezintă în Nevada, lansează o campanie furi- 
bundă de denunţare — directă sau prin vocea lim- 
butului strateg Dick Morris — a dlor Iliescu şi Năstase 
ca „oameni ai trecutului”, comuniști”, „autorii dezas- 
trului în care se află România” etc. Mă rog, tot arsenalul 
de campanie electorală. 


La plecarea din România, dna Roberts acuză întreaga 
clasă politică românească, dar nu uită să menţioneze 

că se întoarce în Nevada spre a-şi continua, printre 
altele, și activitatea de... Consul Onorific al României. 
Adică, se întoarce să-i reprezinte din nou pe „oamenii 
trecutului”, „comuniștii”, „autorii dezastrului în care 
se află România”. Chiar așa, în vreme ce se afla în 
luptă, „pe viaţă și pe moarte” cu „oamenii trecutului”, 
cine îi reprezenta pe dnii Iliescu şi Năstase în Nevada, 
cine era, mă întreb, Consulul Onorific al României 
la Las Vegas? Prospera nevadeză de origine română 
a uitat vorba „ori laie, ori bălaie”... V-aţi mira ca, în 
cazul în care dl Năstase cîştigă prezidenţialele, iar dl 
Geoană devine prim-ministru şi au humorul de a-i 
reînnoi dnei Roberts mandatul de Consul Onorific 
al României în Nevada, dna Roberts să accepte cu 
entuziasm a-i reprezenta încă o dată pe „oamenii trecu- 
tului” românesc, deveniți — măcar pentru următorii 
patru ani — „viitorul României”? 


Dna Roberts nu a fost „scoasă din luptă” fiindcă este 
diferită de clasa politică pe care o acuză în totalitate, 
ci pentru că nu e cu nimic esenţial diferită de această 
clasă politică. Domnia sa ar fi trebuit să stea la o 
coadă foarte lungă spre a ajunge în faţă printre cei 
de care nu se deosebeşte decît superficial. Cam aici 
se află, cred eu, epopeea prezidenţială a unui personaj 
brav, pe alocuri amuzant, a cărui retragere din cursa 
electorală este deplînsă de anumite condeie în termeni 
care ar vrea să spună că de pe scenă s-a retras loana 
d'Arc sau Margaret Thatcher. 


Despre personalitatea şi traseul candidaturii dlui Timoc 
nu ştiu nimic şi nu-mi permit să vorbesc în necunoş- 
tință de cauză. Iar în ceea ce mă priveşte, spun încă 
o dată: nu am intrat încă în politică, nu am candidat 
la nimc, deci nu am avut ce să pierd, nu am avut 
cum să fiu înfrînt — nici de conservatorii, nici de 
descuiaţii români, nici de eforturile conjugate ale 

amicilor și detractorilor. Am pierdut, e drept, o altfel 
de luptă. Dar ea nu a avut caracter politic. Se pare că 
din 20 în 20 de ani am talentul de a încerca să iau 
notă cît de mult le stau în gât, nu atît detractorilor 
mei, cum îi numiți dumneavoastră pe unii, cît (mai 
ales!) multor prieteni. Nu e o experienţă plăcută, dar, 
vorba bunicii mele, nu e rău să verifici, să afli din 
cînd în cînd, „pe ce scîndură dormi”. Am aflat, pot 
trage un lung pui de somn. „Amicii” mei — aşişderea. 


N.C.: Ce șanse pentru reformarea sistemului politic românesc 
întrevedeţi în viitorul apropiat? Într-un interviu acordat 
unui post de televiziune, Dan C. Mihăilescu vedea jumătatea 
plină a paharului, întrucît, considera el, lumea se „balca- 
nizează ” mai degrabă decît să se occidentalizeze. Așa stînd 
lucrurile, el credea că vom fenta încă o dată istoria și ne 
vom întegra lumii civilizate, pe cale să accepte cutumele 
noilor barbari. 


D.T.: Dl Dan C. Mihăilescu se dovedește, încă o dată, 
foarte bine informat. Acum vreun an, sastisit de 
comentariile anapoda folosite într-un serial, în care, 
printre altele, se deplîngea „balcanizarea” nu-știu-căror 
bune obiceiuri occidentale, am trimis un articol res- 
pectivei publicații americane. Redactorul paginii m-a 
invitat la un business lunch. A fost tulburat să mă audă 
vorbindu-i despre proasta influenţă a unor bune obi- 
ceiuri occidentale asupra nesuferitului balcanism... 


Dacă avem norocul ca printre politicienii români care 
vor conduce ţara să se afle deținători de fente din 
clasa Dobrin, Hagi, Titus Ozon, Constantin, s-ar putea 
să fentăm încă o dată istoria. Numai că felul în care 
am „fentat-o” pînă acum ne ține încă în cușca protopo- 
liticului din care nu am reușit să ieșim nici măcar în 
condiţiile unei libertăţi greu dobîndite. Între „a fenta” 
și „a te fenta” exista o mare diferenţă. Așa cum există 

o diferență esenţială între „politicieni” și „oameni 
politici”. 

Reformarea sistemului politic românesc? Trebuie să 
mă gîndesc, dar nu sînt sigur că vă pot da un răspuns 
„în viitorul apropiat”. 


N.C.: Cum comentaţi apelul lui Salman Rushdie, făcut la 
PEN Clubul din Statele Unite ale Americii, care lua act de 
încălcarea libertăţilor civile din Primul Amendament, grație 
cîtorva zone obscure din Patriotic Act? 


D.T.: Salman Rushdie nu este doar un scriitor foarte 
interesant. Este şi un personaj foarte interesat, un 
dorlotat al elitei occidentale de stînga. Pentru a con- 
tinua să se afle în grațiile acesteia, nu ezită să-i cînte 
în strună. Dar, în cazul la care vă referiţi, sînt sigur 
că a făcut-o din perfectă bună-credință, spunînd exact 
ceea ce crede și ceea ce-l deranjează. 


Ce... deranjează pe alţii în declaraţiile de acest fel 
ale lui Rushdie este că autorul Versetelor satanice pare 
să fi uitat ce importantă a fost pentru o bună parte a 
planetei securitatea lui, pe care s-au cheltuit sume 
care ar fi putut constitui bugetul anual al unei țări 
mai mici. Azi, cînd este vorba de securitatea altora — 
sute de milioane de oameni —, Rushdie „ia act de încăl- 
carea libertăţilor civile” ale americanilor. Ar trebui să 
fie sigur că în vastul, complicatul proces de asigurare 
a securităţii sale se vor fi încălcat niște libertăţi ale 
altora — așa ceva este, din păcate, parte a jocului. 


Nu mă amuză să fiu descălțat la aeroport, controlat 
pînă la piele, nu mă încîntă restrîngerea, fie şi tempo- 
rară, a unora dintre libertăţile mele de cetăţean 
american, dar am acceptat că 11 septembrie 2001 a 
afectat profund calitatea vieţii şi şansele supravieţuirii 
pe această planetă. Nu vreau să intru aici şi acum în 
prea multe amănunte ale acestei dezbateri foarte aprinse 

şi, de altfel, necesare, implicînd vinovăţii care duc 
poate pînă la Dumnezeu sau cum îl numesc alţii, 
care îşi ascund faptele abominabile în spatele Lui. 
Dar sînt înclinat să-i dau dreptate dlui Vladimir 
Tismăneanu, care, în finalul unui editorial din 
Jurnalul Naţional, făcea un apel la rațiune: „Nici un 
politician ori intelectual responsabil nu poate nega 
că ne aflăm în plin conflict între umanism și barbarie”. 
Într-un asemenea potenţial Armaghedon, e o imensă 
ipocrizie să ne mirăm că anumite libertăţi civile se 
restrîng pentru o vreme; exact vremea de care avem 
nevoie cu toţii spre a înţelege cum putem face faţă 
acestui dezastru, cum putem restabili un echilibru 
planetar — fie el și fragil, dar un echilibru — care să 
dea șanse de supravieţuire speciei umane. Restric- 
tiile sînt dictate nu din ambiţii politice, ci din necesitate. 


N.C.: Ce mai scrieţi, dle Tudoran? 


D.T.: Deocamdată, cereri de finanţare pentru lan- 
sarea — în noiembrie, sper — a unei reviste dedicată 
ştirilor, analizelor și dezbaterilor din lumea hurducăită 
a democraţiei. Titlul revistei: democracy-at-large. Macheta 
revistei arată first class. 


(Cuvîntul libertăţii, 4 octombrie 2004) 

Radu Pavel Gheo — Adio, adio, patria mea cu î din i 
cu â din a (ediţia a II-a) 

Robert Turcescu — Fiare vechi. Dileme cotidiene 

Radu Pavel Gheo — Românii e deştepţi (ediţia a II-a) 

Andrei Codrescu — Scrisori din New Orleans 

Dorin Tudoran — Absurdistan. O tragedie cu ieșire la mare 


în pregătire: 


Mihaela Miroiu — Nepreţuitele femei 
Daniel Dăianu — Ce vom fi în Europa 

